Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Με το υπ' αριθμόν 7080 της 18-10-2021 έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις που θα συζητηθούν. Θα συζητηθεί η πρώτη με αριθμό 45/8-10-2021 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς την Υπουργό Παιδείας και Θρησκευμάτων, με θέμα: «Σύσταση Τεχνικού Συμβουλίου Υπουργείου Παιδείας». Θα απαντήσει η Υφυπουργός Παιδείας και Θρησκευμάτων κ. Ζωή (Ζέττα) Μακρή. Κύριε Δαβάκη, έχετε τον λόγο για την πρωτολογία σας.
Σας ευχαριστώ, κύριε Πρόεδρε. Δεν νομίζω ότι υπάρχει θέμα που να έχει συγκεντρώσει τόσες κοινοβουλευτικές παρεμβάσεις στην Αίθουσα αυτή όπως αυτό το οποίο, αγαπητή κυρία Υπουργέ, θα συζητήσουμε αυτό το μεσημέρι. Από το 2005 το παλιό Πρωτοδικείο της Σπάρτης, κτίσμα του 19ου αιώνα, από τα πρώτα κτήρια του νεοελληνικού κράτους το 1837 περίπου, έχει μεταφερθεί στο Υπουργείο Παιδείας για να στεγάσει - με απόφαση του 2005- τα Γενικά Αρχεία του Κράτους του Παραρτήματος Λακωνίας. Από τότε υπάρχει ένας κυκεώνας, ένας μαραθώνιος γραφειοκρατικών διαδικασιών, με αποτέλεσμα να ερχόμαστε σήμερα, δεκαέξι χρόνια μετά, και να ερωτώ εσάς, την πολιτική ηγεσία, να καταθέτω αυτή την επίκαιρη ερώτηση, προκειμένου να μάθουμε τι μέλλει γενέσθαι για ένα εμβληματικό κτήριο της πόλης της Σπάρτης, ένα κτήριο το οποίο όπως θα δείτε - το καλύπτουν βέβαια οι μουσαμάδες τώρα, αυτή η ντροπή η οποία υπάρχει - στεγάζει και τη μνήμη της πόλης αλλά φιλοδοξούμε να στεγάσει και τα Γενικά Αρχεία του Κράτους. Ενώ είχαμε μείνει, θα έλεγα, ευχαριστημένοι ή έτοιμοι με τη δημοσίευση του προεδρικού διατάγματος το οποίο τροποποιούσε το ρυμοτομικό σχέδιο, κάτι το οποίο ζητάγαμε πριν από έναν χρόνο, ξαφνικά σε πρόσφατη ερώτησή μου η Υπουργός κ. Κεραμέως μού απαντά «ξέρετε, όλα αυτά εντάξει αλλά πρέπει να συσταθεί και ένα τεχνικό συμβούλιο» - τότε το μάθαμε - «του Υπουργείου Παιδείας, το οποίο θα γνωμοδοτήσει για τα ποσοστά επικαιροποίησης των διαφόρων μελετών τα οποία πρέπει να υπάρχουν, όπως λέει εδώ, και για τις προεκτιμώμενες αμοιβές». Εκεί, λοιπόν, που πήγαμε να χαρούμε, είδαμε την κατάσταση όπως εξελίσσεται. Πληροφορούμεθα δε έναν χρόνο μετά ότι αυτό το συμβούλιο δεν έχει συσταθεί, κυρία Υπουργέ, και γι' αυτό πριν από λίγες μέρες επανακατέθεσα αυτή την επίκαιρη ερώτηση, με την οποία βασικά τώρα ζητώ ένα συγκεκριμένο πράγμα, δηλαδή να συσταθεί ή πότε θα συσταθεί αυτό το τεχνικό συμβούλιο του Υπουργείου Παιδείας, το οποίο θα γνωμοδοτήσει επί των δύο αυτών θεμάτων, τα οποία αποτελούν το πρώτο στάδιο στα υπόλοιπα τα οποία έχουν να ακολουθήσουν που είναι τέσσερα - πέντε. Θα σας τα πω μετά. Το γνωστό θέμα του γεφυριού της Άρτας λύθηκε, κύριε Πρόεδρε, με τη θυσία της γυναίκας του πρωτομάστορα. Ελπίζω, λοιπόν, αυτή τη φορά, κυρία Υπουργέ - ξέρετε πόσο σας εκτιμώ, δεν το λέω σε εσάς προσωπικά - να βρεθεί κάποιος τρόπος όχι να θυσιαστεί καμμία Υπουργός ή καμμία σύζυγος πρωτομάστορα, αλλά να βρεθεί λύση ούτως ώστε να μπορέσουμε να ξεπεράσουμε κάτι για το οποίο μας ρωτούν και εμάς οι συμπολίτες μας στη Σπάρτη και δεν έχουμε τι να τους απαντήσουμε. Πιστεύω ότι υπάρχει και η πολιτική βούληση εκ μέρους αυτής της Κυβέρνησης την οποία στηρίζουμε με την ψήφο μας και η διάθεση και ο προγραμματισμός προκειμένου να λυθεί το πρόβλημα, ούτως ώστε σιγά - σιγά να ξεκινήσουν οι εργασίες σ' αυτό το εμβληματικό κτήριο για την πόλη. Περιμένω με ενδιαφέρον την απάντησή σας. Ευχαριστώ πολύ.
Σας ευχαριστώ κι εγώ, κύριε Δαβάκη. Κυρία Υπουργέ, έχετε τον λόγο.
Ευχαριστώ πολύ, κύριε Πρόεδρε. Ξεκινώ λέγοντας στον συνάδελφό μου ότι χάρη και στη δική του ενημέρωση και στις δικές του πρωτοβουλίες συστήθηκε το συμβούλιο, αλλά θα μου επιτρέψετε, κύριε συνάδελφε, να κάνω κι εγώ μια ιστορική αναδρομή και να σας πω στη δευτερολογία μου ποια ακριβώς είναι τα βήματα που θα ακολουθηθούν, όπως είπατε κι εσείς. Όπως είπα απαντώντας και στη δική σας επίκαιρη ερώτηση που πολύ γλαφυρά αναφέρατε ότι έχει ταλαιπωρήσει την περιφέρειά σας, το παλιό Πρωτοδικείο της Σπάρτης βρίσκεται στο κέντρο της πόλης και αρχικά προβλεπόταν εκεί η ανέγερση του Δικαστικού Μεγάρου Σπάρτης. Το κτήριο αυτό - το είπατε κι εσείς, το επαναλαμβάνω κι εγώ - είναι ένα από τα αρχαιότερα ιστορικά οθωνικά κτήρια που σώζονται στη Σπάρτη και στην Ελλάδα και παραχωρήθηκε επ' αόριστον από την Κτηματική Υπηρεσία του Δημοσίου στο Υπουργείο Παιδείας και Θρησκευμάτων και αποφασίστηκε εκεί να στεγαστούν τα Γενικά Αρχεία του Κράτους του Νομού Λακωνίας. Απαραίτητη προϋπόθεση ήταν η αποκατάσταση του διατηρητέου κτηρίου. Έτσι εγκρίθηκε και έγινε δημόσιος ανοικτός διαγωνισμός που ανέδειξε μελετητικό σχήμα για τη μελέτη εφαρμογής και τευχών δημοπράτησης για το έργο αποκατάστασης του διατηρητέου κτηρίου του παλαιού Πρωτοδικείου Σπάρτης και προσαρμογή του για τη στέγαση των Γενικών Αρχείων του Κράτους του Νομού Λακωνίας και η σχετική σύμβαση της μελέτης υπεγράφη στις 9-3-2010. Η μελέτη αυτή εγκρίθηκε. Εσείς πολύ καλά τα γνωρίζετε, αλλά θα μου επιτρέψετε να τα αναφέρω και για εκείνους που μας ακούνε και για τους ενδιαφερόμενους στον νομό σας. Εγκρίθηκε από την Υπηρεσία Νεωτέρων Μνημείων και Τεχνικών Έργων Δυτικής Ελλάδας του Υπουργείου Πολιτισμού αλλά και από το δικό μας Υπουργείο υπό την επίβλεψή της - δηλαδή την υπηρεσία που ανέφερε - και από τη διεύθυνση των τεχνικών υπηρεσιών του Υπουργείου μας. Μετά την ολοκλήρωσή της κατατέθηκε από το Υπουργείο μας, τον Φεβρουάριο του 2012, ο φάκελος στην αρμόδια Πολεοδομία του Δήμου Σπάρτης για να χορηγηθεί άδεια οικοδομής για την αποκατάσταση του διατηρητέου κτηρίου του παλαιού Πρωτοδικείου Σπάρτης και προσαρμογής του για τη στέγαση των Γενικών Αρχείων του Κράτους στον Νομό Λακωνίας. Για να εκδοθεί οικοδομική άδεια, θα έπρεπε πρώτα να τροποποιηθεί το ρυμοτομικό σχέδιο της Σπάρτης και να αλλάξει η ειδική χρήση γης από δικαστήριο σε Γενικά Αρχεία του Κράτους και η αλλαγή αυτή απαιτούσε την έκδοση προεδρικού διατάγματος. Η Διεύθυνση Τεχνικών Υπηρεσιών του Υπουργείου μας κατέθεσε αίτηση τροποποίησης του εγκεκριμένου ρυμοτομικού σχεδίου Σπάρτης και ακολούθως αυτό τροποποιήθηκε στις 3-6-2020 και το σχετικό προεδρικό διάταγμα δημοσιεύθηκε στις 11-5-2020. Μετά την έκδοση του προεδρικού διατάγματος και την τροποποίηση του σχεδίου η Υπηρεσία Δόμησης του Δήμου Σπάρτης απέστειλε εκ νέου τον φάκελο στη Διεύθυνση Τεχνικών Υπηρεσιών του Υπουργείου μας, ώστε να γίνει επικαιροποίηση της μελέτης και των τευχών δημοπράτησης από τη δική μας Διεύθυνση Τεχνικών Υπηρεσιών. Η επικαιροποίηση της μελέτης και των τευχών δημοπράτησης είναι απαραίτητη, γιατί αυτό προβλέπεται από τη νομοθεσία των δημοσίων συμβάσεων του ν.4412/2016 του κανονισμού πυροπροστασίας κτηρίων της παλαιότητας των τιμολογίων και όλων των προδιαγραφών που απαιτούνται για τη μελέτη. Για να γίνει η επικαιροποίηση της μελέτης απαιτείται η γνωμοδότηση του τεχνικού συμβουλίου. Για να μη φάω περισσότερο χρόνο, θα σας πω αναλυτικά και γι' αυτό επαναλαμβάνοντας ότι έχει συγκροτηθεί, για να καθησυχάσω τις πολύ δικαιολογημένες ανησυχίες και το ενδιαφέρον που έχετε γι' αυτό το θέμα. Σας ευχαριστώ πολύ, κύριε Πρόεδρε.
Ευχαριστώ. Κύριε Δαβάκη, έχετε τον λόγο για τη δευτερολογία σας.
Με χαρά ακούω ότι συγκροτήθηκε πρόσφατα το τεχνικό συμβούλιο, το οποίο θα αποτελέσει την απαρχή και για την επικαιροποίηση των δύο συγκεκριμένων ζητημάτων τα οποία συζητάμε. Είναι πολύ ωραία η ιστορική απαρίθμηση που κάνατε. Καταδεικνύει αυτό που είπα και εγώ στην πρωτομιλία μου, ότι ήταν εξαιρετικά χρονοβόρα η διαδικασία από το 2005 επί υπουργίας της κ. Γιαννάκου μέχρι σήμερα να μπορέσει να απεγκλωβιστεί, να απελευθερωθεί από διάφορες γραφειοκρατικές αγκυλώσεις το συγκεκριμένο κτήριο, προκειμένου να φτιαχτεί και να στεγάσει τα Γενικά Αρχεία του Κράτους. Και μόνο αυτό πρέπει να μας προβληματίσει και να μας κάνει πλέον να τρέξουμε με ταχύτερους ρυθμούς, ούτως ώστε να μην έρθουμε μετά από ένα δύο χρόνια να ρωτάμε ξανά πότε θα ξεκινήσουν οι εργασίες. Υπάρχει ένα στάδιο από τη στιγμή, λοιπόν, που συγκροτήθηκε και πιστεύω ότι μάλλον συνέβαλε και η επίκαιρη ερώτηση για τη συγκρότηση αυτού του τεχνικού συμβουλίου. Θωρώ ότι θα πρέπει - και το παρακαλώ αυτό προς την πολιτική ηγεσία - να εξεταστεί κατά προτεραιότητα. Υπάρχουν και άλλα θέματα που πληροφορούμαι, γύρω στα εκατό που θα εξετάσει το τεχνικό συμβούλιο, το οποίο σχόλαζε για κάποιο διάστημα ή δεν είχε συγκροτηθεί. Άρα, λοιπόν, αυτό τώρα επί ευκαιρία της ερώτησης που κάνω είναι να εξεταστεί κατά προτεραιότητα η περίπτωση του παλιού Πρωτοδικείου Σπάρτης - Γενικά Αρχεία του Κράτους, προκειμένου σιγά - σιγά να ακολουθήσουν τα επόμενα βήματα που είναι: να γνωμοδοτήσει αυτό το τεχνικό συμβούλιο, η προκήρυξη του διαγωνισμού ανάδειξης μελετητικού σχήματος για την επικαιροποίηση της μελέτης και τευχών δημοπράτησης, να υποβληθεί η μελέτη προς έγκριση στην Υπηρεσία Νεωτέρων Μνημείων και Τεχνικών Έργων Δυτικής Ελλάδος και μετά για έγκριση από το Υπουργείο Παιδείας και Θρησκευμάτων - έχουμε δρόμο ακόμα, αλλά εάν υπάρχει πολιτική βούληση νομίζω ότι μπορούμε να το ξεπεράσουμε - και να υποβληθεί εκ νέου ο φάκελος για την έκδοση οικοδομικής άδειας δόμησης στην Υπηρεσία Δόμησης του Δήμου Σπάρτης. Μετά από την έκδοση αυτής της άδειας, θα γίνει η δημοπράτηση για την ανάδειξη αναδόχου εργολάβου από το τεχνικό τμήμα της Διεύθυνσης Τεχνικών Υπηρεσιών. Σήμερα, έναν χρόνο μετά, βρισκόμαστε στο πρώτο βήμα. Με χαροποιεί αυτό που λέει η Υπουργός, η κ. Μακρή, ότι συνεστήθη αυτό το τεχνικό συμβούλιο. Ζητάει ο Βουλευτής αυτή τη στιγμή να εξεταστεί το θέμα που συζητάμε κατά προτεραιότητα, διότι έχει χρονοτριβήσει. Δεν ξέρω τα άλλα θέματα που θα εξετάσει το τεχνικό σύμβουλο αν έχουν δεκαπενταετή εκκρεμότητα. Άρα, λοιπόν, με βάση την εκκρεμότητα να κάνουμε λίγο πιο γρήγορα, ούτως ώστε να προχωρήσουμε στα άλλα τέσσερα στάδια, να δούμε και εμείς εκεί στη Σπάρτη κάτι από το Υπουργείο Παιδείας το οποίο θα μας χαροποιήσει, και να έρθετε και εσείς να επισκεφθείτε και να δείτε ότι τα Γενικά Αρχεία του Κράτους είναι σε έναν ευπρόσωπο και πολύ σωστό και πολιτισμένο χώρο που θα φιλοξενηθούν. Πιστεύω ότι η κατά προτεραιότητα τώρα του τεχνικού συμβουλίου που πληροφορούμαι και πάλι ότι συνεστήθη εξέταση του θέματος θα μας κάνει να κερδίσουμε τον χαμένο χρόνο, ο οποίος οφείλεται και στη μνήμη της πόλης και στην ευαισθησία των Σπαρτιατών και όλων αυτών που συνθέτουν μια αποτίμηση ενός ιστορικού παρελθόντος. Όπως θα ξέρετε και ο Βόλος, νομίζω η περιφέρειά σας, και η Σπάρτη έχει πολλά νεοκλασικά κτίσματα τα οποία ανήκουν σε ιδιώτες. Εάν η συμπεριφορά του ελληνικού κράτους απέναντι στα δημόσια κτήρια τα νεοκλασικά είναι τέτοια τόσο χρονοβόρα, φανταστείτε τι μήνυμα περνάμε στον ιδιώτη προκειμένου να διαφυλάξει, να σεβαστεί τη δική του περιουσία που είναι ένα νεοκλασικό κτίσμα, που οι περισσότεροι από αυτούς με τις διατάξεις περί ετοιμορροπίας τα αφήνουν και πέφτουν. Με χαροποιεί η απάντησή σας. Παρακαλώ θερμά για την επίσπευση των διαδικασιών. Σας ευχαριστώ πολύ.
Κυρία Υπουργέ, έχετε τον λόγο για τη δευτερολογία σας.
Κύριε Πρόεδρε, θέλω να πω στον συνάδελφό μου, ο όποιος έχει ασκήσει διοίκηση σε ένα πολύ σημαντικό και καίριο Υπουργείο, ότι καμμιά φορά κάποιες καθυστερήσεις δεν οφείλονται απαραίτητα σε αδιαφορία ή ολιγωρία των Υπουργών ή των Υφυπουργών αλλά οφείλονται και σε άλλους παράγοντες. Γι' αυτό θα μου επιτρέψετε να σας αναφέρω ένα σύντομο ιστορικό, για να καταλήξουμε σ' αυτό που και εσείς είπατε στα επόμενα βήματα. Κύριοι συνάδελφοι, η τελευταία συγκρότηση του τεχνικού συμβουλίου του Υπουργείου Παιδείας και Θρησκευμάτων πραγματοποιήθηκε στις 25-4-2019. Σύμφωνα με τις διατάξεις της σχετικής κοινής απόφασης των Υπουργών Προεδρίας της Κυβερνήσεως και Εθνικής Παιδείας και Θρησκευμάτων του ΄85 το συμβούλιο θα έχει διετή θητεία, δηλαδή μέχρι τις 25 Απριλίου του 2021. Σύμφωνα με την κοινή αυτή απόφαση, στη συγκρότηση θα μετείχε μεταξύ άλλων ως τακτικό μέλος ο προϊστάμενος της Διεύθυνσης Εφαρμογής Εκπαιδευτικών Σχεδίων, η οποία μετονομάσθηκε κατόπιν σε Διεύθυνση Τεχνικών Υπηρεσιών του Υπουργείου μας. Δυστυχώς προέκυψαν προβλήματα διοικητικού τύπου στη συγκρότηση και σύγκληση του τεχνικού συμβουλίου, αφού αρχικώς μετετάγη ο προϊστάμενος στη Διεύθυνση Τεχνικών Υπηρεσιών και ακολούθως τον Δεκέμβριο του 2019 παραιτήθηκε από τα καθήκοντά του ο αναπληρωτής προϊστάμενος αυτής της διεύθυνσης και ο δεύτερος στη σειρά που ορίστηκε στις 5-3-2021 αναπληρωτής διευθυντής δεν αποδέχθηκε τελικά τη θέση. Συνεπώς, υπό αυτές τις συνθήκες υπήρχε δυσκολία στη συγκρότηση του τεχνικού συμβουλίου του ΥΠΑΙΘ. Για τον λόγο αυτό και για την επίσπευση των διαδικασιών επελέγη να διαβιβαστεί ο σχετικός φάκελος στις 6-10-2021 για εξέταση και γνωμοδότηση από το Συμβούλιο Δημοσίων Έργων και το αρμόδιο για την περίπτωση Τμήμα Έργων ή Μελετών της Γενικής Γραμματείας Υποδομών του Υπουργείου Υποδομών και Μεταφορών. Πράγματι στις 14-10-2021 συνεδρίασε το τεχνικό συμβούλιο του Υπουργείου Υποδομών και Μεταφορών. Στη συνεδρίαση προσκλήθηκε η Διεύθυνση Τεχνικών Υπηρεσιών του Υπουργείου μας. Ζητήθηκαν συμπληρωματικές τεχνικές εξηγήσεις από τη διεύθυνση τεχνικών υπηρεσιών του ΥΠΑΙΘ και αποφασίστηκε στην επόμενη συνεδρίαση του τεχνικού συμβουλίου του Υπουργείου Υποδομών και Μεταφορών, που θα πραγματοποιηθεί τις προσεχείς μέρες, να επανεξεταστεί το θέμα και τα βήματα είναι αυτά που είπατε εσείς, για να μην κουράζω επαναλαμβάνοντάς τα, η προκήρυξη διαγωνισμού, εκπόνηση της επικαιροποίησης της μελέτης κ.λπ.. Εκείνο το οποίο μπορώ να δεσμευτώ δημοσίως για να το μεταφέρετε και στους ενδιαφερόμενους κατοίκους είναι η ταχύτητα. Δεν μπορώ να υποσχεθώ ότι θα προτεραιοποιηθεί, αλλά σας υπόσχομαι για την ταχύτερη διεκπεραίωση των επόμενων βημάτων.
Είπατε στην επόμενη συνεδρίαση;
Στην επόμενη συνεδρίαση, όχι στις επόμενες. Σας ευχαριστώ πολύ για τη συνεργασία.
Και εγώ ευχαριστώ πολύ. Ο Βουλευτής κ. Κωνσταντίνος Σκανδαλίδης ζητεί άδεια ολιγοήμερης απουσίας στο εξωτερικό και συγκεκριμένα στη Γερμανία από 18 έως 23 Οκτωβρίου του 2021 για προσωπικούς λόγους. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Έχω την τιμή να ανακοινώσω στο Σώμα ότι οι Υπουργοί Πολιτισμού και Αθλητισμού, Οικονομικών, Εξωτερικών, Υγείας, Τουρισμού, καθώς και ο Αναπληρωτής Υπουργός Οικονομικών κατέθεσαν την 15-10-2021 σχέδιο νόμου: «Κύρωση του Μνημονίου Κατανόησης Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων». Οι Υπουργοί Πολιτισμού και Αθλητισμού, Οικονομικών, Ανάπτυξης και Επενδύσεων, Εξωτερικών, Επικρατείας καθώς και ο Αναπληρωτής Υπουργός Οικονομικών κατέθεσαν την 15-10-2021 σχέδιο νόμου: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων σχετικά με τη συνεργασία στον τομέα των πολιτιστικών και δημιουργικών βιομηχανιών». Παραπέμπονται στις αρμόδιες Διαρκείς Επιτροπές. Θα συζητηθεί η δεύτερη με αριθμό 38/11-10-2021 επίκαιρη ερώτηση πρώτου κύκλου του Βουλευτή Μεσσηνίας του ΣΥΡΙΖΑ - Προοδευτική Συμμαχία κ. Αλέξανδρου (Αλέξη) Χαρίτση προς την Υπουργό Παιδείας και Θρησκευμάτων, με θέμα: «Η συρρίκνωση σχολικών μονάδων υποβαθμίζει το εκπαιδευτικό έργο στα σχολεία του Νομού Μεσσηνίας». Και σ' αυτή την επίκαιρη ερώτηση θα απαντήσει η Υφυπουργός Παιδείας, η κ. Μακρή. Κύριε Χαρίτση, έχετε τον λόγο για την πρωτολογία σας.
Ευχαριστώ, κύριε Πρόεδρε. Θα ήθελα να ξεκινήσω την τοποθέτησή μου εκφράζοντας την συμπαράστασή μου στην Βουλευτή και πρώην Υπουργό κ. Μπακογιάννη, η οποία σήμερα είχε την παρρησία να δημοσιοποιήσει το πρόβλημα υγείας το οποίο αντιμετωπίζει. Εύχομαι ταχεία ανάρρωση. Είμαι βέβαιος ότι όλα θα πάνε καλά. Έρχομαι τώρα στην ερώτηση, κύριε Πρόεδρε. Κυρία Υπουργέ, η απόφαση της ηγεσίας του Υπουργείου σας που οδήγησε σε υποβιβασμούς σχολικών μονάδων και σε συμπτύξεις τμημάτων στην πρωτοβάθμια και δευτεροβάθμια εκπαίδευση σε όλη τη χώρα, έχει προκαλέσει τεράστια αναστάτωση στην εκπαιδευτική κοινότητα πρωτίστως στους ίδιους τους μαθητές. Έναν μόλις μήνα από την έναρξη της νέας σχολικής χρονιάς οι επιπτώσεις από αυτή την απόφαση είναι πλέον ορατές στους πάντες και έρχονται να προστεθούν στα προβλήματα που συνεχίζει να δημιουργεί η πανδημία του κορωνοϊού και η νέα έξαρση που, δυστυχώς, έχουμε το τελευταίο διάστημα στη χώρα μας. Για άλλη μια χρονιά, κυρία Υπουργέ, δημιουργούνται συνθήκες συνωστισμού μαθητών και εκπαιδευτικών με αποτέλεσμα τη διασπορά της νόσου στις σχολικές μονάδες με τον κίνδυνο να κλείσουν πάλι σχολεία. Σε αυτή την περίπτωση, βεβαίως, το διδακτικό έργο και πάλι όπως και πέρυσι θα πραγματοποιηθεί μέσω τηλεκπαίδευσης με τα γνωστά προβλήματα δυσλειτουργιών. Θα μιλήσω για την περιοχή μου που μπορώ να γνωρίζω καλύτερα την κατάσταση, σε σχέση με την υπόλοιπη Ελλάδα, αν και έχω την εντύπωση ότι και στην υπόλοιπη Ελλάδα επικρατεί μια παρόμοια κατάσταση. Η απόφαση, λοιπόν, αυτή στη Μεσσηνία έχει προκαλέσει θύελλα αντιδράσεων στην εκπαιδευτική κοινότητα, καθώς η αιφνιδιαστική κίνηση από τη μεριά της Διεύθυνσης Πρωτοβάθμιας Εκπαίδευσης του νομού ελάχιστες μέρες πριν από την έναρξη της σχολικής χρονιάς οδήγησε στην υποβάθμιση μιας σειράς σχολικών μονάδων της περιοχής. Για να μιλήσουμε επί του συγκεκριμένου υποβιβάζονται και συρρικνώνονται τα δημοτικά σχολεία του νομού μας στο Διαβολίτσι, στη Χώρα, στην Κορώνη, στον Κάμπο, στο Δώριο, στη Μερόπη και στη Φοινικούντα. Πολλά σχολεία, κυρία Υπουργέ. Και το γεγονός αυτό πρέπει να σας πω ότι έχει οδηγήσει σε μία εκτεταμένη αγανάκτηση τους συλλόγους γονέων αλλά και σε ψηφίσματα - διαβήματα διαμαρτυρίας του ίδιου του Περιφερειακού Συμβουλίου της Πελοποννήσου των Δήμων Οιχαλίας και Πύλου Νέστορος, αλλά και πολλών μαζικών φορέων των περιοχών αυτών. Καταθέτω τα ψηφίσματα αυτά των δημοτικών συμβουλίων και των φορέων της περιοχής στα Πρακτικά, ακριβώς για να καταδείξουν την ευρύτατη αγανάκτηση και ανησυχία που επικρατεί στις περιοχές αυτές λόγω της συγκεκριμένης απόφασης. [[Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά το προαναφερθέντα ψηφίσματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Να τονίσω επιπλέον ότι ειδικά οι σχολικές μονάδες της Κορώνης και του Διαβολιτσίου αφορούν πυρόπληκτες περιοχές από τον περασμένο Αύγουστο. Δοκιμάστηκαν, λοιπόν, από τις πυρκαγιές. Δοκιμάζονται τώρα μέσα σε αυτές τις δύσκολες συνθήκες και από αυτές τις αποφάσεις. Τελευταίο στοιχείο, κυρία Υπουργέ, το οποίο νομίζω ότι πρέπει να ληφθεί υπ' όψιν από όλους μας και πρωτίστως βεβαίως, από την πολιτική ηγεσία του Υπουργείου Παιδείας, είναι το εξής. Μιλάμε συνέχεια για την ανάγκη στήριξης της υπαίθρου. Μιλάμε για την ανάγκη στήριξης της περιφέρειας. Μιλάμε για απομακρυσμένες περιοχές της χώρας μας για απομακρυσμένους δήμους οι οποίοι μειονεκτούν σε σχέση με τα μεγάλα αστικά κέντρα. Νομίζω όλοι μας το συζητάμε αυτό εδώ και πάρα πολλά χρόνια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν είναι δυνατόν, κυρία Υπουργέ, σε αυτές τις δύσκολες συνθήκες πανδημίας αντί οι άνθρωποι αυτοί, οι κοινότητες αυτές να στηριχθούν ακόμα περισσότερο και να δημιουργηθούν όροι αξιοπρεπούς διαβίωσης και ποιότητας ζωής των κατοίκων, με τις αποφάσεις αυτές για υποβάθμιση των σχολείων της περιφέρειας, δυστυχώς να δημιουργούνται στις οικογένειες αντικίνητρα, θα έλεγα, ουσιαστικά για εσωτερική μετανάστευση και μετακόμιση τους στις πόλεις στα αστικά κέντρα και την περαιτέρω ερημοποίηση της υπαίθρου μας, κυρία Υπουργέ.
Ολοκληρώστε παρακαλώ. Έχετε φτάσει στα τέσσερα λεπτά. Έχετε και δευτερολογία.
Βάσει αυτών των δεδομένων, βάσει όλων αυτών των στοιχείων, βάσει όλων αυτών των εξελίξεων, εγώ σας ερωτώ ένα πράγμα με πολύ μεγάλη σαφήνεια και με πολύ μεγάλη ευθύτητα. Προτίθεστε να επανεξετάσετε την απόφαση του Υπουργείου σας για κλείσιμο τμημάτων και συγχωνεύσεις σχολικών μονάδων εν μέσω αυτής της κρίσης της πανδημίας και μάλιστα ακόμη και σε πυρόπληκτες περιοχές; Η ερώτησή μου είναι πολύ συγκεκριμένη, κυρία Υπουργέ. Θα ήθελα και από εσάς πολύ συγκεκριμένη απάντηση. Σας ευχαριστώ.
Θα παρακαλούσα να τηρούμε τον χρόνο. Είναι είκοσι πέντε οι επίκαιρες ερωτήσεις. Αν, λοιπόν, οι πρωτολογίες αντί για δύο πάνε πέντε λεπτά, αντιλαμβάνεστε ότι θα έχουμε μεγάλο πρόβλημα. Θ' αργήσουμε να τελειώσουμε. Δεν πειράζει. Θα είστε σύντομος στη δευτερολογία. Κυρία Υπουργέ, έχετε τον λόγο.
Ευχαριστώ πάρα πολύ, κύριε Πρόεδρε. Κατ' αρχάς να ευχαριστήσω τον κ. Χαρίτση για τα ευγενικά λόγια που είπε για την κ. Μπακογιάννη. Σας ευχαριστώ ως στέλεχος της Νέας Δημοκρατίας. Νομίζω ότι μπορώ να σας διαβεβαιώσω δημόσια επειδή επικοινώνησα μαζί της ότι έχει εξαιρετικό ηθικό. Είναι αποφασισμένη να ακολουθήσει τις οδηγίες των γιατρών και να δώσει αυτή τη μάχη. Θα την κερδίσει. Είμαστε όλοι σίγουροι και της το ευχόμαστε. Σε ό,τι αφορά στην ερώτησή σας, οι σχολικές μεταβολές πραγματοποιούνται όπως ξέρετε κάθε χρόνο και ισχύουν για τον επόμενο. Για τις μεταβολές των σχολικών μονάδων πρωτοβάθμιας και δευτεροβάθμιας εκπαίδευσης κάθε χρόνο εκδίδεται εγκύκλιος που καθορίζει το χρονοδιάγραμμα υποβολής των απαραίτητων δικαιολογητικών από τις αρμόδιες διευθύνσεις πρωτοβάθμιας και δευτεροβάθμιας εκπαίδευσης και τις περιφερειακές διευθύνσεις. Για τις μεταβολές του σχολικού έτους 2021-2022 εκδόθηκε εγκύκλιος στις 9-1- .2020 με θέμα «Μεταβολές σχολικών μονάδων πρωτοβάθμιας και δευτεροβάθμιας εκπαίδευσης για το σχολικό έτος 2021-2022» όπου περιγράφεται η διαδικασία. Εκδόθηκε κοινή υπουργική απόφαση με θέμα «Ιδρύσεις, καταργήσεις, συγχωνεύσεις, υποβιβασμοί και προαγωγές δημοτικών σχολείων και νηπιαγωγείων 2021-2022». Όπως με ενημερώνουν εγγράφως υπηρεσιακοί παράγοντες, τα σχολεία τα οποία αναφέρετε στην ερώτησή σας δεν υπόκεινται σε μεταβολές. Ο επιχειρούμενος εξορθολογισμός στην οργανικότητα των συγκεκριμένων σχολικών μονάδων πέραν της δυναμικότητας σε μαθητές, υπαγορεύτηκε και από παιδαγωγικούς και διδακτικούς λόγους. Η σύγχρονη διδακτική, χωρίς να παραβλέπει και να υποτιμά τη δυαδική σχέση δασκάλου και μαθητή, αναγνωρίζει τον δυναμικό ρόλο της μαθητικής ομάδας και προσπαθεί να μεγιστοποιήσει τα μαθησιακά αποτελέσματα του σχολείου, ώστε οι μαθητές να μη θεωρούν τη διδασκαλία ως μια διαδικασία προσφοράς και λήψης πληροφοριών αλλά ως μια ενεργητική διεργασία οικοδόμησης γνώσης που τους εμπλέκει ενεργά και αλληλεπιδραστικά. Οι αρχές αυτές υλοποιούνται αποτελεσματικότερα μέσα από το πλαίσιο μικρών ομάδων που θα έχουν τουλάχιστον τέσσερις μαθητές, όπου μέσα από τη συνεργασία την αλληλοσυμπλήρωση ακόμη και με την αντιπαράθεση, η ομάδα να αναζητεί λύσεις στα προβλήματα που μελετά. Αυτό δεν μπορεί να λειτουργήσει σε συγκεκριμένες σχολικές μονάδες με τρεις, πέντε ή επτά μαθητές ανά τάξη. Η ομαδική και συνεργατική διδασκαλία οδηγεί άμεσα στη βελτίωση της σχολικής μάθησης και της κοινωνικής συμπεριφοράς που είναι και τα δύο πολύ σημαντικά. Τα αναλυτικά προγράμματα σπουδών δίνουν έμφαση στη συνεργασία των μαθητών σε μικρές ομάδες και εκτιμούν ότι η συνεργατική μάθηση είναι μια βασική μεθοδολογική προσέγγιση για την κατάκτηση των διδακτικών στόχων. Σε ό,τι αφορά στα πυρόπληκτα σχολεία η Κορώνη δεν έχει χαρακτηριστεί πυρόπληκτη, αλλά αυτό δεν επηρεάζει την οργανικότητα ή τη μαθησιακή διαδικασία για το δημοτικό σχολείο του Διαβολιτσίου για παράδειγμα. Ο μαθητικός πληθυσμός είναι αυτός που θα καθορίσει την πορεία αυτών των σχολικών μονάδων όπως και όλων των σχολικών μονάδων, ο οποίος, δυστυχώς, στις μικρές τοπικές κοινωνίες δεν βοηθάει στο να λειτουργούν εξαθέσια δημοτικά σχολεία. Με τις προτεινόμενες αλλαγές στην οργανικότητα των ανωτέρω σχολικών μονάδων δεν δημιουργείται κανένα πληθωρικό τμήμα και δεν συντρέχουν λόγοι ανησυχίας λόγω πανδημίας. Θα αναφέρω συγκεκριμένα στοιχεία, κύριε Πρόεδρε, στη δευτερολογία μου.
Ευχαριστώ, κυρία Υπουργέ. Κύριε Χαρίτση, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κυρία Υπουργέ, πραγματικά, χρησιμοποιήσατε εύηχες, θα έλεγα, λέξεις στην απάντησή σας. Μιλήσατε για εξορθολογισμό, μιλήσατε για παιδαγωγικούς λόγους - έχω σημειώσει εδώ - μιλήσατε για μικρές ομάδες. Αυτά, όμως, δεν έχουν καμμία, δυστυχώς, σχέση με την πραγματικότητα. Εδώ μιλάμε για μία χώρα η οποία λειτουργεί σε συνθήκες πανδημίας, η οποία είναι σε νέα έξαρση, μιλάμε για ένα εκπαιδευτικό σύστημα το οποίο ήδη πέρυσι στην περσινή χρονιά λειτούργησε όχι στα όριά του αλλά πέρα από τα όριά του, και έρχεστε τώρα εδώ τη νέα χρονιά, που υποτίθεται ότι υπήρχε ο χρόνος για να προετοιμαστεί όλο το σύστημα κατάλληλα για να μπορέσουμε να έχουμε καλύτερες συνθήκες για τους μαθητές, καλύτερες συνθήκες για τους εκπαιδευτικούς και τα πράγματα γίνονται χειρότερα. Γιατί εδώ μιλάμε για περιπτώσεις σχολείων τα οποία από εξατάξια γίνονται πεντατάξια και από πεντατάξια γίνονται τετρατάξια. Αυτό συμβαίνει αυτή τη στιγμή. Άρα, έχουμε περισσότερους μαθητές ανά τάξη ακόμα και σε σχέση με την περσινή χρονιά, που ήταν επίσης πολύ δύσκολη χρονιά πανδημίας. Και ειλικρινά αναρωτιέμαι πώς με αυτές τις κινήσεις επιτυγχάνεται αυτό το οποίο είπατε, ο εξορθολογισμός. Είναι αυτό εξορθολογισμός; Το να συνωστίζουμε περισσότερα παιδιά σε αυτές τις συνθήκες μέσα σε μια τάξη είναι εξορθολογισμός μέσα σε σημερινές συνθήκες; Και επιτρέψτε μου να πω και το εξής καθώς μιλήσατε για τον μαθητικό πληθυσμό. Πράγματι ο μαθητικός πληθυσμός - ειδικά στην επαρχία και στους περιφερειακούς δήμους - είναι μειωμένος, είναι συρρικνωμένος, όμως, ξέρετε ο μαθητικός πληθυσμός δεν είναι ένα στατικό μέγεθος, είναι οι ίδιες οι αποφάσεις μας, είναι οι αποφάσεις της πολιτικής ηγεσίας αυτές οι οποίες οδηγούν σε περαιτέρω συρρίκνωση. Γιατί μια οικογένεια η οποία αντιλαμβάνεται ότι το μέλλον του σχολείου της περιοχής της είναι η συρρίκνωση, είναι η μείωση του αριθμού των χρημάτων, είναι οι περισσότεροι μαθητές ανά τμήμα, είναι φυσικό και επόμενο να εξετάσει την περίπτωση μετακίνησης σε ένα μεγαλύτερο αστικό κέντρο. Άρα, δηλαδή, μία δύσκολη κατάσταση έρχεστε με τη συγκεκριμένη απόφαση και την κάνετε ακόμα πιο δύσκολη για τις τοπικές κοινωνίες. Εξ ου και οι αντιδράσεις στις οποίες αναφέρθηκα πριν, οι αντιδράσεις από το περιφερειακό συμβούλιο, οι αντιδράσεις από τα δημοτικά συμβούλια, οι αντιδράσεις από τους μαζικούς φορείς της περιοχής. Επιτρέψτε μου, κυρία Υπουργέ, δεν είναι αντιδράσεις αντιπολιτευτικές αυτές ούτε έχουν κανέναν κομματικό χαρακτήρα. Αλίμονο. Είναι αντιδράσεις μιας κοινωνίας η οποία βλέπει ότι μέσα σε συνθήκες πανδημίας με όλα αυτά τα οποία έχει υποστεί το προηγούμενο διάστημα, τους τελευταίους δεκαοκτώ μήνες, αφήνεται στο έλεος της πανδημίας αντί να υποστηριχθεί ακόμα περισσότερο τώρα που το έχει πολύ μεγάλη ανάγκη. Αυτό το οποίο αντιλαμβάνομαι από την απάντησή σας είναι ότι, δυστυχώς, ήδη είστε αρνητικοί στο να επανεξετάσετε τη συγκεκριμένη απόφαση. Υπενθυμίζω ότι η απόφαση αυτή - επειδή μιλήσατε για την ΚΥΑ κ.λπ. - βγήκε από την Πρωτοβάθμια Διεύθυνση της Μεσσηνίας τέλος Αυγούστου. Τότε εγώ έκανα και απλή ερώτηση η οποία, δυστυχώς, ουδέποτε απαντήθηκε από το Υπουργείο. Γι' αυτό επανήλθα και με την επίκαιρη ερώτηση σήμερα. Είναι, πραγματικά, νομίζω δείγμα παντελούς έλλειψης σεβασμού προς αυτές τις οικογένειες, προς αυτά τα χωριά, προς αυτές τις τοπικές κοινωνίες, προς τα ίδια τα παιδιά, τους μαθητές μας και τους εκπαιδευτικούς αυτή η στάση του Υπουργείου.
Ολοκληρώστε, κύριε συνάδελφε, σας παρακαλώ.
Ευχαριστώ, κύριε Πρόεδρε.
Κυρία Υπουργέ, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε συνάδελφε, σε καμμία περίπτωση δεν υπάρχει έλλειψη σεβασμού προς τους μαθητές, τους γονείς και όλους που ενδιαφέρονται ούτε καν και στους συναδέλφους, όπως εσείς που ρωτάτε. Σε καμμία περίπτωση. Αλλά επειδή διατελέσατε εκ των κορυφαίων Υπουργών της συγκυβέρνησης ΣΥΡΙΖΑ - Ανεξαρτήτων Ελλήνων, νομίζω μπορούμε να ξεκινήσουμε με την παραδοχή και τη συμφωνία ότι οι νόμοι πρέπει να εφαρμόζονται και ειδικά όταν ισχύουν και από το 2006. Έτσι, λοιπόν, η κοινή υπουργική απόφαση που εκδόθηκε το 2006, λέει πως σχολεία με τριάντα έναν έως σαράντα πέντε μαθητές λειτουργούν ως τριθέσια, με σαράντα έξι έως εκατό μαθητές ως πενταθέσια και με εκατόν είκοσι έξι έως εκατόν πενήντα μαθητές ως εξαθέσια. Για τη λειτουργικότητα των σχολικών μονάδων ενημερώνουμε ότι ο αριθμός των τμημάτων ενός σχολείου εξαρτάται από τον αριθμό των μαθητών και των μαθητριών. Σύμφωνα με την παράγραφο 3 του άρθρου 50 του ν.4692/20 στις σχολικές μονάδες της πρωτοβάθμιας εκπαίδευσης ο μέγιστος αριθμός μαθητών ανά τμήμα είναι εικοσιπέντε. Στα σχολεία όλα που αναφέρατε - σας λέω παρενθετικά - δεν υπερβαίνουμε τον αριθμό αυτό. Από επταθέσιο σχολείο και άνω ο ελάχιστος αριθμός δεν μπορεί να είναι μικρότερος από δεκαπέντε ανά τμήμα και σύμφωνα με την παράγραφο 4 του άρθρου 50 του ίδιου νόμου, σε περίπτωση κατά την οποία δεν είναι δυνατή η συγκρότηση τμημάτων σύμφωνα με τα οριζόμενα στην παράγραφο 2, με απόφαση του περιφερειακού διευθυντή εκπαίδευσης μετά από αιτιολογημένη εισήγηση του διευθυντή πρωτοβάθμιας εκπαίδευσης σε σχετικό αίτημα που υποβάλλει ο διευθυντής σχολικής μονάδας ιδρύεται επιπλέον τμήμα, εφόσον υπάρχει διαθέσιμη αίθουσα. Εάν δεν υπάρχει διαθέσιμη αίθουσα, ο διευθυντής της σχολικής μονάδας αποστέλλει πίνακα με τα ονόματα των μαθητών που διαμένουν στα όρια της σχολικής περιφέρειας του δημοτικού σχολείου με τις σχολικές περιφέρειες όμορων δημοτικών σχολείων στον διευθυντή της πρωτοβάθμιας εκπαίδευσης, ο οποίος και κατανέμει τους μαθητές από τον πίνακα στα όμορα δημοτικά σχολεία, λαμβάνοντας, βεβαίως, υπ' όψιν την απόσταση των σχολείων από τη διεύθυνση κατοικίας των μαθητών, όπως αυτή έχει δηλωθεί. Όταν υπάρχουν αδέλφια ή αδέλφια που φοιτούν στο ίδιο ή σε συστεγαζόμενο νηπιαγωγείο ή δημοτικό εξαιρούνται από αυτή τη διαδικασία και ο διευθυντής της πρωτοβάθμιας εκπαίδευσης ενημερώνει τους γονείς και τους κηδεμόνες για τα σχολεία εγγραφής. Η διαδικασία ολοκληρώνεται μέχρι την 10η Ιουνίου κάθε έτους. Τα σχολεία που αναφέρετε στην ερώτησή σας, κύριε συνάδελφε, έχουν την εξής δυναμικότητα: Το σχολείο του Διαβολιτσίου έχει πενήντα έξι μαθητές, στην Α΄ τάξη έξι, στη Β΄ τέσσερις, στην Γ΄ οκτώ, στην Δ΄ εννέα, στην Ε΄ δεκατέσσερις, στην ΣΤ΄ δεκαπέντε. Θα λειτουργήσει ως πενταθέσιο. Στο σχολείο του Δωρίου οι μαθητές είναι σαράντα ένας, στην Α΄ έξι, στη Β΄ τέσσερις, στην Γ΄ επτά, στην Δ΄ επτά, στην Ε΄ τάξη εννέα, στην ΣΤ΄ οκτώ και θα λειτουργήσει ως τετραθέσιο. Στο σχολείο Φοινικούντας υπάρχουν δεκατέσσερις μαθητές, στην Α΄ τρεις, στη Β΄ τρεις, στην Γ΄ τρεις, στην Δ΄ δύο και στην Ε΄ τρεις μαθητές ως μονοθέσιο. Οι μαθητές στο σχολείο Κάμπου είναι σαράντα τέσσερις, τέσσερις στην Α΄, εννέα στη Β΄, έντεκα στην Γ΄, έξι στην Δ΄, επτά στην Ε΄, επτά στην ΣΤ΄ ως πενταθέσιο. Στο σχολείο της Κορώνης είναι πενήντα πέντε μαθητές, πέντε στην Α΄, εννέα στη Β΄, έξι στην Γ΄, δέκα στην Δ΄, δώδεκα στην Ε΄, δεκατρείς στην ΣΤ΄ ως πενταθέσιο. Στο σχολείο Μερόπης είναι σαράντα έξι μαθητές, τρεις στην Α΄, εννέα στη Β΄, εννέα στην Γ΄, επτά στην Δ΄ τάξη, έντεκα στην Ε΄ και επτά στην ΣΤ΄ και θα λειτουργήσει ως τετραθέσιο και τέλος στο 2ο Σχολείο Χώρας είναι πενήντα έξι μαθητές, δέκα στην Α΄, έντεκα στη Β΄, επτά στην Γ΄, επτά στην Δ΄, δέκα στην Ε΄, έντεκα στην ΣΤ΄ και θα λειτουργήσει ως πενταθέσιο. Και διαπιστώνεται - και τελειώνω με αυτό, κύριε Πρόεδρε - ότι σε όλες τις περιπτώσεις ο αριθμός των φοιτούντων μαθητών απέχει αρκετά από το ανώτατο όριο, όπως καθορίζεται από την κοινή υπουργική απόφαση του 2006. Ευχαριστώ πολύ.
Ευχαριστώ, κυρία Υπουργέ. Η επόμενη ερώτηση που θα συζητηθεί είναι η τέταρτη, με αριθμό 57/11-10-2021 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς την Υπουργό Παιδείας και Θρησκευμάτων, με θέμα: «Άμεση κάλυψη αναγκών σε σχολικούς νοσηλευτές». Θα απαντήσει και σε αυτή την επίκαιρη ερώτηση η κ. Ζέττα Μακρή, Υφυπουργός Παιδείας και Θρησκευμάτων. Ορίστε, κύριε Πρόεδρε, έχετε τον λόγο.
Ευχαριστώ, κύριε Πρόεδρε. Διανύουμε ήδη τον δεύτερο μήνα από την έναρξη της σχολικής χρονιάς και παραμένουν ακάλυπτες, είναι κενές δηλαδή, οι θέσεις σε σχολικούς νοσηλευτές ακόμα και μετά τη δεύτερη φάση των προσλήψεων. Με βάση αυτή την εξέλιξη είναι δικαιολογημένη και μεγάλη, φυσικά, η ανησυχία των γονέων, των κηδεμόνων, που τα παιδιά τους πάσχουν από χρόνιες ασθένειες, όπως σακχαρώδη διαβήτη τύπου 1, επιληψία, αλλεργίες και άλλες ασθένειες, αφού το μεγαλύτερο ποσοστό αυτών των παιδιών παραμένουν στα σχολεία μόνα τους, χωρίς παρακολούθηση, αλλά και με ό,τι κινδύνους αυτό συνεπάγεται για την ίδια τους τη ζωή. Η έλλειψη, λοιπόν, σχολικών νοσηλευτών, ακριβώς, θέτει σε κίνδυνο τη ζωή των παιδιών, προσθέτοντας όμως επιπλέον δυσκολίες στις οικογένειες που επωμίζονται αναγκαστικά το βάρος της στήριξης, δηλαδή της ιατρικής φροντίδας στην ουσία, οι οποίοι εξουθενωμένοι τρέχουν από τη δουλειά στο σχολείο και από το σχολείο στη δουλειά ή εγκαταλείπουν τις δουλειές τους, τις χάνουν τις δουλειές τους, προκειμένου να είναι κοντά στο σχολείο και δίπλα στο παιδί τους ώστε να παρεμβαίνουν στα ζητήματα της υγείας τους. Το δεύτερο έχει να κάνει με τη διαδικασία έγκρισης των αιτήσεων, η οποία διαδικασία για έγκριση σχολικού νοσηλευτή είναι χρονοβόρα. Εμείς θεωρούμε ότι είναι και αντιεπιστημονική, αφού πέρα από την ιατρική γνωμάτευση χρειάζονται εγκρίσεις από τις διευθύνσεις εκπαίδευσης. Και εδώ ρωτάμε επίσης, με ποιο επιστημονικό κριτήριο γίνεται αυτό. Αυτό έχει σαν αποτέλεσμα να καθυστερούν δραματικά οι εγκρίσεις, που προορίζονται από τον αριθμό των προσλήψεων και όχι τον πραγματικό αριθμό των παιδιών που χρήζουν τέτοιου είδους στήριξης, ενώ ζητούνται γνωματεύσεις και εγκρίσεις σε ασθένειες που στο κάτω, κάτω δεν είναι ιάσιμες. Ο σακχαρώδης διαβήτης τύπου 1 δεν είναι ιάσιμος. Κάθε τόσο, λοιπόν, κάθε χρονιά ζητούνται βεβαιώσεις με όλο αυτόν τον κυκεώνα των δικαιολογητικών και των εγκρίσεων που θα πρέπει να υποβάλλονται οι γονείς. Αντίστοιχα αντιεπιστημονική και επικίνδυνη για τη ζωή των παιδιών που πάσχουν από χρόνιες ασθένειες είναι και η πρακτική που ακολουθείται να τοποθετούνται σχολικοί νοσηλευτές σε μία σχολική μονάδα κάποιες μέρες την εβδομάδα και να αξιοποιούνται τις υπόλοιπες μέρες σε κάποιες άλλες σχολικές μονάδες. Συνεπώς, κύριε Πρόεδρε, τα ερωτήματα προς την Υπουργό είναι πρώτον, αν θα εγκριθούν τώρα τα αιτήματα για την τοποθέτηση σχολικών νοσηλευτών χωρίς καθυστερήσεις πλέον και αν θα γίνουν φυσικά οι αναγκαίες προσλήψεις και δεύτερον αν θα προσληφθεί μόνιμο προσωπικό σχολικών νοσηλευτών - είναι και αυτό μια αναγκαιότητα που αναδεικνύεται μέσα από όλη αυτή τη διαδικασία, όχι μόνο τώρα, αλλά και από πριν - με μόνιμη σταθερή σχέση εργασίας σε κάποια σχολική μονάδα, που φυσικά θα συνδέεται με την οργανωμένη πρωτοβάθμια φροντίδα υγείας, στο πρωτοβάθμιο σύστημα υγείας, που θα είναι φυσικά και αυτό πλήρως στελεχωμένο για να μπορεί να ανταποκριθεί και σε αυτές τις ανάγκες. Ευχαριστώ.
Ευχαριστώ, κύριε Πρόεδρε. Τον λόγο έχει η κυρία Υπουργός.
Ευχαριστώ, κύριε Πρόεδρε. Και την προηγούμενη εβδομάδα σε αυτή την Αίθουσα απάντησα σε μια σχετική ερώτηση και θέλω να πω στον κύριο Πρόεδρο ότι η ευαισθησία της Νέας Δημοκρατίας και της Κυβέρνησης του Κυριάκου Μητσοτάκη στα θέματα των μαθητών και των μαθητριών με αναπηρίες και ειδικές εκπαιδευτικές ανάγκες έχει καταδειχθεί όχι στα λόγια, αλλά στην πράξη με τους τεσσεράμισι χιλιάδες διορισμούς στην ειδική αγωγή το σχολικό έτος 2020-2021 που είναι η πρώτη που έγινε στα εκπαιδευτικά χρονικά. Στο πλαίσιο, λοιπόν, της προσέγγισης της εκπαίδευσης των μαθητών και των μαθητριών με αναπηρίες και ειδικές ανάγκες εντάσσουμε και την εκπαίδευση, την εξειδικευμένη εκπαιδευτική υποστήριξη από σχολικό νοσηλευτή. Οι εγκρίσεις για τις προσλήψεις αναπληρωτών αυτού του κλάδου εκδίδονται από την αρμόδια διεύθυνση ειδικής αγωγής του Υπουργείου μας καθ' όλη τη διάρκεια της χρονιάς. Μέχρι τις 4 Οκτωβρίου του 2021 έχουν προσληφθεί συνολικά δύο χιλιάδες δεκαοκτώ αναπληρωτές κλάδου ΠΕ25, δηλαδή σχολικών νοσηλευτών με ποσοστό κάλυψης 79%. Και πρέπει να τονιστεί ότι στην πρώτη φάση των προσλήψεων υπήρχαν ενενήντα δύο επιπλέον πρόσθετα κενά του κλάδου ΠΕ σχολικών νοσηλευτών για τα οποία, κύριε Πρόεδρε, δεν βρέθηκαν υποψήφιοι. Ομοίως, στη δεύτερη φάση πρόσληψης υπήρξαν τριάντα πέντε κενά για πρόσληψη ΠΕ σχολικών νοσηλευτών, όπου επίσης δεν βρέθηκαν υποψήφιοι. Για να αντιμετωπίσουμε αυτό το πρόβλημα τη Δευτέρα 11 Οκτωβρίου του 2021 κατά πλειοψηφία στη Βουλή ψηφίστηκε η τροπολογία του Υπουργείου μας, με την οποία παρέχεται εφεξής η δυνατότητα πρόσληψης προσωρινών αναπληρωτών, εκπαιδευτικών γενικής εκπαίδευσης που είναι ενταγμένοι στον αξιολογικό πίνακα κατάταξης Α του ΑΣΕΠ του κλάδου ΠΕ8702 νοσηλευτικής, εφόσον οι λειτουργικές ανάγκες των σχολικών μονάδων πρωτοβάθμιας και δευτεροβάθμιας εκπαίδευσης σε σχολικούς νοσηλευτές του κλάδου ΠΕ25 δεν είναι δυνατόν να καλυφθούν από τα μέλη που είναι ενταγμένα στον αξιολογικό πίνακα Γ1 του ΑΣΕΠ του οικείου κλάδου, όπως είναι και η περίπτωσή μας τώρα. Επίσης, επανακαθορίζεται η διαδικασία κάλυψης των κενών θέσεων σε σχολικές μονάδες της πρωτοβάθμιας και δευτεροβάθμιας εκπαίδευσης. Η διαδικασία αυτή επεκτείνεται και μετά την 11η Οκτωβρίου κάθε σχολικού έτους και στα ΚΕΔΑΣΥ μέσω ειδικής πρόσκλησης, πρόσληψης εφόσον διαπιστώνεται αδυναμία κάλυψης των λειτουργικών αναγκών, που οφείλεται είτε στην άρνηση ανάληψης υπηρεσίας - γιατί το αντιμετωπίζουμε κι αυτό - είτε στην παραίτηση αναπληρωτών εκπαιδευτικών, είτε τέλος στον μη επαρκή αριθμό των υποψηφίων. Για τις τοποθετήσεις των παραιτηθέντων σημειώνεται ότι κάθε διεύθυνση εκπαίδευσης είναι αρμόδια για την ιεράρχηση των αναγκών της, καθώς επίσης και για τον προσδιορισμό του αριθμού των κενών, όπως αναφέρεται στη σχετική ρυθμιστική απόφαση για τους αναπληρωτές. Η πάγια, κύριε Πρόεδρε, πρόθεση του Υπουργείου μας είναι η κάλυψη του συνόλου των δηλωθέντων και επιβεβαιωμένων από τις περιφερειακές διευθύνσεις εκπαίδευσης λειτουργικών κενών με μόνιμους διορισμούς ή και την πρόσληψη αναπληρωτών εκπαιδευτικών. Κατά περίπτωση όμως, υπάρχουν διοικητικοί, οικονομικοί περιορισμοί, για παράδειγμα περιορισμένες οικονομικές πιστώσεις ανά περιφέρεια, οι οποίες είναι και αυτές ένα πρόσθετο εμπόδιο. Ευχαριστώ.
Κύριε Λαμπρούλη, έχετε τον λόγο.
Ευχαριστώ, κύριε Πρόεδρε. Άκουσα την κυρία Υπουργό με προσοχή. Γνωρίζω και για την τροπολογία αυτή στην οποία αναφερθήκατε. Κοιτάξτε, η Κυβέρνηση πρέπει να δώσει λύση άμεσα. Εγώ θα καταθέσω στα Πρακτικά, εκφράζοντας μέσω των εγγράφων αυτών την αγωνία μιας μάνας που έχει ένα παιδί με διαβήτη τύπου 1 και η οποία έχασε τη δουλειά της ακριβώς γιατί έπρεπε να είναι στα κάγκελα ή μέσα στο σχολείο για να συνδράμει το παιδί της, το οποίο έχει αντλία ινσουλίνης και η οποία έκχυση ινσουλίνης μπορεί να σου κάνει είτε υπεργλυκαιμία είτε υπογλυκαιμία, ανάλογα με τη δραστηριότητα του παιδιού. Η μάνα αυτή, λοιπόν, είναι εξαναγκασμένη να βρίσκεται στη σχολική μονάδα, προκειμένου όταν και αν χρειαστεί να παρακολουθεί, να συνδράμει, να παρεμβαίνει για το παιδί της. Ακόμα και μία περίπτωση να είναι, κυρία Υπουργέ, πρέπει να νοσηλευτεί τώρα, χθες θα λέγαμε. Όμως, όπως θέτουμε και στο δεύτερο ερώτημα, αναδεικνύεται ακριβώς η παντελής έλλειψη όχι μόνο νοσηλευτή, αλλά και υγειονομικής μονάδας, σταθμού ιατρείου, όπως θέλετε πείτε το, σε κάθε σχολική μονάδα που είναι σήμερα με βάση τις δυνατότητες της χώρας μας, με βάση τις δυνατότητες σε επιστημονικό, τεχνικό και τεχνολογικό εξοπλισμό, με βάση εξειδικευμένο προσωπικό, νοσηλευτικό, ιατρικό, εν προκειμένω στον τομέα της υγείας, για να καλύπτονται αυτές οι ανάγκες και σε μόνιμη βάση. Διότι, λέτε εσείς για αναπληρωτές, αλλά με συγχωρείτε, δεν πάει ο άλλος για αναπληρωτής, γιατί έχει ημερομηνία έναρξης και ημερομηνία λήξης η δουλειά του. Πιθανόν να είναι αυτό ένα βασικό κριτήριο. Είναι αναγκαία ή όχι η παρουσία υγειονομικού σταθμού - σας ρωτάω ευθέως - ή όπως θέλετε πείτε το, ιατρείο με το απαραίτητο εξειδικευμένο προσωπικό που θα έχει την ευθύνη της παρακολούθησης των μαθητών της σχολικής μονάδας, την εκτίμηση της υγείας τους, την παροχή αντίστοιχα πρώτων βοηθειών, την προαγωγή της υγείας των μαθητών; Πολλαπλός ο ρόλος, λοιπόν. Και φυσικά πέρα από τη δομή αυτή που θα πρέπει να έχει σταθερή παρουσία, αυτή η δομή θα πρέπει να διασυνδέεται με το κέντρο υγείας της περιοχής, προκειμένου να υπάρχει κάλυψη ιατρική, νοσηλευτική, περαιτέρω δηλαδή, αλλά και περιοδική, δηλαδή να διεξάγονται και περιοδικοί έλεγχοι των παιδιών στα πλαίσια της πρόληψης. Για παράδειγμα οδοντιατρική φροντίδα ή παρακολούθηση των χρόνιων περιστατικών, των παιδιών που πάσχουν δηλαδή όπως είπαμε από σακχαρώδη διαβήτη ή άλλες ασθένειες, όπως επιληψία, καρδιοπάθειες κ.λπ.. Ουκ ολίγα νοσήματα υπάρχουν. Αυτό είναι ή όχι ένα δίκαιο αίτημα; Το βάζουν οι σύλλογοι γονέων, το αναδεικνύουν οι εκπαιδευτικοί βεβαίως αλλά και γενικά το εργατικό λαϊκό κίνημα. Δεν έχουμε αυταπάτες. Το είπατε και εσείς στην πρωτολογία σας. Το ότι δεν έχουν υλοποιηθεί και δεν υλοποιούνται και αυτά τα ζητήματα, είναι γιατί η πολιτική διαχρονικά όλων των κυβερνήσεων, ανεξάρτητα με τις όποιες επιμέρους διαχειριστικές συνταγές, στα πλαίσια αυτού του συστήματος αντικειμενικά δεν έχει προτεραιότητα τις αυξημένες και συνεχώς διευρυνόμενες λαϊκές ανάγκες και στην υγεία και εν προκειμένω στα ζητήματα της σχολικής υγείας, διότι αποτελούν κόστος - το είπατε - αφού προτεραιότητα για το κράτος αποτελούν οι αντιλαϊκοί δημοσιονομικοί στόχοι και η επιβάρυνση του κρατικού προϋπολογισμού, προκειμένου να στηριχθεί η ανταγωνιστικότητα και η διασφάλιση των κερδών των επιχειρηματικών ομίλων. Και ακριβώς μέσα και από αυτή την πλευρά αυτό το θέμα που αναδεικνύουμε σήμερα με την επίκαιρη ερώτηση, αναδεικνύεται η αντίφαση αυτού του συστήματος του καπιταλισμού. Ενώ δηλαδή, υπάρχουν σήμερα τεράστιες δυνατότητες της επιστήμης, της τεχνολογίας, των σύγχρονων μεθόδων, η παραγωγικότητα της εργασίας έχει φτάσει στα ύψη και ο πλούτος που παράγεται και στη χώρα μας είναι αμύθητος, αντίστοιχα με την ύπαρξή του σχετικά μεγάλου αριθμού επιστημόνων όλων των κλάδων και ειδικοτήτων, την ίδια ώρα μεγαλώνει και διευρύνεται συνεχώς η απόσταση για την απρόσκοπτη αξιοποίηση όλων αυτών των δυνατοτήτων καθολικά από τον λαό μας. Αυτές οι δυνατότητες και οι ανάγκες του λαού αποτελούν το καινοτόμο και το ρεαλιστικό σήμερα. Δεν είναι θέμα ευαισθησίας, είναι θέμα πολιτικής. Ευαίσθητοι όλοι είναι, το θέμα είναι τι πολιτικές ασκείς. Και προκειμένου να πραγματοποιηθούν αυτά χρειάζεται οι εργαζόμενοι - εμείς αυτό λέμε και απευθυνόμαστε σε αυτούς - οι γονείς, οι εκπαιδευτικοί εν προκειμένω για το ζήτημα που θίγεται μέσω της επίκαιρης ερώτησης, αλλά και συνολικά για τα ζητήματα που απασχολούν τη λαϊκή υγεία, ο λαός μας να οργανώσει, να δυναμώσει την πάλη του και τις διεκδικήσεις του για την ικανοποίηση των σύγχρονων και διευρυνόμενων αναγκών του στην υγεία και εν προκειμένω και για τα ζητήματα της σχολικής στέγης. Στην ουσία χρειάζεται να αναμετρηθεί με τους μεγάλους ενόχους για την κατάσταση που βρίσκεται σήμερα, δηλαδή την εξουσία του κεφαλαίου και τις κυβερνήσεις που με τις πολιτικές τους το υπηρετούν. [[Στο σημείο αυτό ο ΣΤ΄ Αντιπρόεδρος της Βουλής, κ. Γεώργιος Λαμπρούλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ, κύριε Πρόεδρε.
Και εγώ ευχαριστώ. Κυρία Υπουργέ, έχετε τον λόγο για τη δευτερολογία σας.
Ευχαριστώ πολύ. Έχουμε, βεβαίως, εκ διαμέτρου διαφορετικές πολιτικές αφετηρίες, κύριε Πρόεδρε. Αυτό, όμως, δεν μας εμποδίζει να συμφωνήσουμε ότι πράγματι και ένα παιδί να έχει την ανάγκη αυτό είναι ένα θέμα που πρέπει να μας κινητοποιήσει και να μας ευαισθητοποιήσει. Θεωρώ, όμως, ότι αυτή η γενικόλογη αναφορά σας στην αναλγησία του δικού μας Υπουργείου δεν νομίζω ότι είναι πραγματικότητα ειδικά μετά την απάντηση που έδωσα στην πρωτολογία μου όπου κατέδειξα τις δυσκολίες που υπάρχουν που δεν οφείλονται σε αναλγησία.
Δεν μίλησα για αναλγησία. Αν θέλετε να συμπληρώσω πολιτική αναλγησία.
Σας το ανέπτυξα στην πρωτολογία, εσείς συγκρατήσατε αυτό. Εγώ, όμως, σας είπα και για την αδυναμία εύρεσης ανθρώπων να προσφέρουν σε αυτή τη θέση, αλλά για να μην πάρουμε περισσότερο χρόνο τώρα…
Κυβέρνηση είστε, να τους βρείτε.
Σας άκουσα επί πέντε λεπτά, ενώ ο χρόνος σας ήταν τρία. Δεν σας διέκοψα. Τώρα μου ροκανίζετε τον χρόνο, ενώ εγώ σας άκουσα χωρίς να σας διακόψω.
Συνεχίστε, κυρία Υπουργέ.
Λέμε, λοιπόν, γενικά για να ακούνε και να ενημερώνονται όσοι ενδιαφέρονται για τον κοινοβουλευτικό έλεγχο ότι οι προσλήψεις αναπληρωτών μελών ειδικού εκπαιδευτικού προσωπικού και ειδικού βοηθητικού προσωπικού γίνονται με βάση τα δηλωθέντα λειτουργικά κενά. Και όλα αυτά ο αριθμός των προς πλήρωση λειτουργικών κενών ανά κλάδο, ειδικότητα, εκπαιδευτική δομή και βαθμίδα εκπαίδευσης εγκρίνονται με σχετική πράξη της Υπουργού. Σε ό,τι αφορά τις πιστώσεις για τις προσλήψεις αναπληρωτών και ωρομίσθιων εκπαιδευτικών της πρωτοβάθμιας και της δευτεροβάθμιας με σύμβαση ιδιωτικού δικαίου ορισμένου χρόνου για το σχολικό έτος '21- '22 διατίθενται από τη χρήση πόρων του συγχρηματοδοτούμενου σκέλους του Προγράμματος Δημοσίων Επενδύσεων του Υπουργείου Παιδείας και Θρησκευμάτων. Επιτρέπεται, επίσης, η χρήση πόρων από το συγχρηματοδοτούμενο σκέλος του ΠΔΕ του Υπουργείου Παιδείας και Θρησκευμάτων για την πληρωμή τόσο προσωρινών αναπληρωτών εκπαιδευτικών πρωτοβάθμιας, δευτεροβάθμιας όσο και μελών ειδικού εκπαιδευτικού προσωπικού και ειδικού βοηθητικού προσωπικού που θα προσληφθούν και στο πλαίσιο της δράσης για την αντιμετώπιση των αρνητικών συνεπειών από την εμφάνιση και διασπορά του COVID -19. Πέραν αυτών για το τρέχον σχολικό έτος για την κάλυψη των αναγκών των σχολικών μονάδων και δομών ειδικής αγωγής και εκπαίδευσης υπάρχουν πιστώσεις και διατίθενται από το εθνικό στρατηγικό πλαίσιο αναφοράς. Για το σχολικό έτος '21- '22 το Υπουργείο μας, επιδιώκοντας τη στελέχωση των σχολικών μονάδων και των δομών ειδικής αγωγής για την πληρέστερη δυνατή κάλυψη των αναγκών του μαθητικού πληθυσμού έχει προβεί σήμερα στην υλοποίηση δύο φάσεων προσλήψεων πέντε χιλιάδων εβδομήντα επτά συνολικά αναπληρωτών μελών ειδικού εκπαιδευτικού και ειδικού βοηθητικού προσωπικού για όλα τα προγράμματα και τις δομές στις οποίες μπορούν να απασχοληθούν με την πρώτη φάση να πραγματοποιείται ήδη από τις 26-8-21. Το Υπουργείο μας, αφού συγκέντρωσε τα λειτουργικά κενά σε αναπληρωτές ειδικού εκπαιδευτικού και βοηθητικού προσωπικού από τις αρμόδιες αποκεντρωμένες υπηρεσίες, προχώρησε στην κατανομή τους σύμφωνα με τις υφιστάμενες πιστώσεις των προγραμμάτων του ΕΣΠΑ για τη διενέργεια των προσλήψεων της πρώτης και δεύτερης φάσης, καθώς κρίνεται σκόπιμο να διατηρηθεί και ένας αριθμός πιστώσεων για το υπόλοιπο της σχολικής χρονιάς. Ειδικότερα για να ικανοποιηθούν οι ανάγκες σε ΠΕ είκοσι πέντε σχολικών νοσηλευτών το Υπουργείο διενήργησε εκατόν εβδομήντα δύο προσλήψεις για τις σχολικές μονάδες ειδικής αγωγής και εκπαίδευσης εκ των οποίων απασχολούνται όλοι σύμφωνα με τα στοιχεία, τα οποία δίνει το ΟΠΣΥΔ και χίλιες σαράντα τρεις προσλήψεις για την εξειδικευμένη εκπαιδευτική υποστήριξη που χρηματοδοτείται από τα δύο προγράμματα ΕΣΠΑ, ΠΕΠ και Τομεακό. Ως εκ τούτου κατά την παρούσα χρονική περίοδο και με δεδομένο ότι τριάντα έξι αναπληρωτές και αναπληρώτριες δεν ανέλαβαν υπηρεσία απασχολούνται χίλιοι εκατόν εβδομήντα εννέα ΠΕ25 ενεργά σε σχολεία της χώρας από τα δύο ως άνω προγράμματα. Ευχαριστώ.
Ευχαριστώ, κυρία Υπουργέ. Συνεχίζουμε με τη δέκατη με αριθμό 65/11-10-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων, με θέμα: «Μεγάλες ανάγκες σε σχολικές αίθουσες - Στήριξη τέκνων οικογενειών που επλήγησαν από το σεισμό της 27ης Σεπτεμβρίου στο Ηράκλειο Κρήτης». Και σε αυτή την επίκαιρη ερώτηση θα απαντήσει η Υφυπουργός Παιδείας και Θρησκευμάτων, η κ. Ζέττα Μακρή. Ορίστε, κύριε Κεγκέρογλου, έχετε τον λόγο.
Ευχαριστώ πολύ, κύριε Πρόεδρε. Κυρία Υπουργέ, όπως γνωρίζετε, είχαμε ένα καταστροφικό σεισμό σε συνέχεια βέβαια μιας σειράς σεισμικών δονήσεων που προηγήθηκαν το καλοκαίρι στην περιοχή του Δήμου Μινώα Πεδιάδας, αλλά όχι μόνο εκεί και στην ευρύτερη περιοχή και σε άλλους δήμους. Τα σχολεία στο Δήμο Μινώα Πεδιάδας, αυτά τα οποία χτυπήθηκαν, δεν λειτουργούν. Σήμερα μόλις ξεκίνησε η λειτουργία του πρώτου και δεύτερου δημοτικού στις λυόμενες αίθουσες που τοποθετήθηκαν και σε διπλή βάρδια βέβαια, αφού μόνο είκοσι δύο αίθουσες από τις ογδόντα και πλέον που χρειάζονται έχουν μέχρι στιγμής στηθεί. Το Λύκειο Αρκαλοχωρίου, το Γυμνάσιο Αρκαλοχωρίου, το Ειδικό Σχολείο, το Γυμνάσιο και το Λύκειο Καστελλίου δεν λειτουργούν και δεν ξέρουμε μέχρι πότε θα λειτουργήσουν με την κατάσταση που επικρατεί. Τα ερωτήματα, λοιπόν, είναι τρία και συγκεκριμένα που θα ήθελα, αν μπορούμε σήμερα να απαντήσουμε για να ενημερωθούν οι πολίτες. Το πρώτο είναι αν οι φοιτητές οι πρωτοετείς από την περιοχή λόγω της οικονομικής αδυναμίας των γονιών τους, των οικογενειών τους θα έχουν μία μοριοδότηση, μία προτεραιότητα για την ένταξη στις φοιτητικές εστίες; Το δεύτερο αφορά τη διαδικασία μεταγραφών, εφόσον ζητήσουν τη μετεγγραφή τους σε πλησιέστερες σχολές στον τόπο κατοικίας, που θα διευκολυνθούν με αυτόν τον τρόπο. Και το τρίτο ερώτημα είναι επειδή ήδη έχουν χάσει οι μαθητές της Γ΄ λυκείου και του επαγγελματικού λυκείου εκτός των γενικών σημαντικό μέρος των μαθημάτων και εκτιμάται ότι δεν θα αποκατασταθεί η ομαλή λειτουργία πολύ σύντομα - μόλις πριν τα Χριστούγεννα εκτιμούν ότι θα γίνει αυτό - εάν θα τύχουν ειδικής μοριοδότησης για την εισαγωγή τους στην τριτοβάθμια εκπαίδευση, όπως άλλωστε έχει γίνει από εσάς σε αντίστοιχες περιπτώσεις σε προηγούμενους σεισμούς. Ευχαριστώ.
Ευχαριστώ. Κυρία Υπουργέ, έχετε τον λόγο.
Ευχαριστώ, κύριε Πρόεδρε. Θα ξεκινήσω με μια σύντομη πρωτολογία, κύριε Πρόεδρε. Θα μου δώσετε το χρόνο που δεν θα πάρω στη δευτερολογία μου για να μην διακόψω. Λέω, λοιπόν, στον κύριο συνάδελφο ότι ο ρόλος του Υπουργείου μας για τη σχολική στέγη είναι επιτελικός, καθορίζουμε τις προδιαγραφές των χώρων ως προς το είδος, τον αριθμό και το μέγεθος και αυτές οι προδιαγραφές αποτυπώνονται στο κτηριολογικό πρόγραμμα. Μετά από εισηγήσεις των δήμων εκπονείται κτηριολογικό πρόγραμμα από τη Διεύθυνση Τεχνικών Υπηρεσιών του Υπουργείου μας, που υλοποιείται από την εταιρεία «Κτιριακές Υποδομές Α.Ε.», που εποπτεύεται από το Υπουργείο Υποδομών και Μεταφορών. Οι δήμοι έχουν την ευθύνη της συντήρησης, της επισκευής, της βελτίωσης υφιστάμενων διδακτηρίων και της ανέγερσης νέων σχολικών μονάδων. Στο πλαίσιο αυτής της της αρμοδιότητας η εταιρεία «Κτιριακές Υποδομές Α.Ε.», η ΚΤΥΠ, μετά το σεισμό της 27-9-21 διενήργησε πρωτοβάθμιους μετασεισμικούς ελέγχους σε όλα τα σχολικά κτήρια και τα στοιχεία θα σας τα παρουσιάσω, όπως σας είπα και στην αρχή, στη δευτερολογία μου. Για όσα σχολικά κτήρια κρίθηκε ότι δεν είναι ασφαλή και χρειάζονται μικρότερης ή μεγαλύτερης κλίμακας επισκευές ενεργοποιήθηκε αμέσως και όπου ήταν εφικτό η εξ αποστάσεως εκπαίδευση και επιπλέον αναζητήθηκαν προκατασκευασμένες σχολικές αίθουσες για την επαναλειτουργία τους. Στο δεύτερο ερώτημά σας οι μεταγραφές των φοιτητών στα ΑΕΙ για το ακαδημαϊκό έτος '21- '22 θα πραγματοποιηθούν σύμφωνα με τα οριζόμενα στα άρθρα 72 έως 81 του ν.4692/20, όπως εξειδικεύονται και στη σχετική υπουργική απόφαση. Στο νόμο ορίζεται αναλυτικά η κατ' εξαίρεση υποβολή αιτήσεων μετεγγραφής φοιτητών ΑΕΙ της ημεδαπής καθ' όλη τη διάρκεια του ακαδημαϊκού έτους αποκλειστικά για σοβαρές και τεκμηριωμένες περιπτώσεις ή επιγενόμενες περιπτώσεις έκτακτης ανάγκης. Οι αιτήσεις αυτές εξετάζονται από πενταμελή επιτροπή που συγκροτείται με απόφαση της Υπουργού. Εννοείται ότι αυτή τη στιγμή για την περίπτωση που μας ρωτάτε και μας απασχολεί καταγράφονται οι ανάγκες και εξετάζονται από τις αρμόδιες υπηρεσίες του Υπουργείου μας για να ληφθεί η σχετική απόφαση, εφόσον κριθεί απαραίτητο, το αμέσως επόμενο χρονικό διάστημα. Σε ό,τι αφορά τη στέγαση και τη σίτιση των οικονομικά αδύνατων φοιτητών προπτυχιακών, μεταπτυχιακών και υποψήφιων διδακτόρων η πολιτεία λαμβάνει μέτρα είτε στις φοιτητικές εστίες είτε με τη χορήγηση στεγαστικού επιδόματος, και το ίδιο ισχύει και για τη σίτισή τους, αλλά προς το παρόν δεν έχει ληφθεί καμμία απόφαση για τη σχετική κατηγορία. Στο τρίτο ερώτημα, που απ' ό,τι είδα δεν είναι στην ερώτησή σας, και το οποίο αφορά την πριμοδότησή τους για την εισαγωγή θα ήθελα να αναφέρω πως αυτές οι αποφάσεις, κύριε συνάδελφε, λαμβάνονται κάθε χρόνο κατά τον μήνα Σεπτέμβριο. Άρα, θα επανέλθουμε σ' αυτό το θέμα την επόμενη χρονιά. Ευχαριστώ, κύριε Πρόεδρε.
Κι εμείς ευχαριστούμε, κυρία Υπουργέ. Κύριε Κεγκέρογλου, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κυρία Υπουργέ, σχετικά με την αποκατάσταση της εκπαιδευτικής λειτουργίας θα ήθελα να πω τα εξής. Βέβαια το γενικότερο θέμα της οικονομικής και κοινωνικής ζωής μας απασχολεί αλλά και η εκπαίδευση είναι πάρα πολύ σημαντική. Ξεκίνησε, λοιπόν, με τη λειτουργία του 2ου Δημοτικού σε δύο βάρδιες, αλλά χρειάζεται πολλή δουλειά ακόμα για να αποκατασταθεί η ομαλή λειτουργία. Αυτό σημαίνει ότι και τα δύο γενικά λύκεια και το ΕΠΑΛ και τα γυμνάσια και το ειδικό δημοτικό θα αργήσουν να ξεκινήσουν την ομαλή λειτουργία. Τηλεκπαίδευση μπορεί να υπάρχει όταν έχουμε σπίτια. Αυτή τη στιγμή τετρακόσιες περίπου οικογένειες είναι είτε σε σκηνές, είτε σε προκάτ που ξεκίνησαν, είτε σε ξενοδοχεία, είτε σε συγγενικά σπίτια. Καταλαβαίνετε ότι δεν μπορεί να λειτουργήσει η τηλεκπαίδευση γι' αυτά τα παιδιά. Επομένως, έχουμε ένα έλλειμμα από την αρχή που έρχεται να προστεθεί στο εκπαιδευτικό έλλειμμα το οποίο είχαμε και λόγω πανδημίας γενικότερα τα προηγούμενα δύο εκπαιδευτικά χρόνια. Να προσθέσω ότι το θέμα της στέγασης και της σίτισης θα πρέπει να το δείτε κατά προτεραιότητα άμεσα, διότι έχουν γίνει οι αιτήσεις στις φοιτητικές εστίες και πιθανόν να έχουν απορριφθεί παιδιά οικογενειών που έχασαν και σπίτι και μαγαζί. Πρέπει να το δείτε τώρα αυτό γιατί είναι σημαντικό ζήτημα. Ικανοποιητική ήταν η απάντησή σας σε σχέση με τις μεταγραφές, αλλά θα σας παρακαλούσα να δείτε και το θέμα που έχει να κάνει με τη μοριοδότηση. Επειδή έχει ισχύσει ήδη και βεβαίως εξετάζεται τον Σεπτέμβριο ή πριν την έκδοση των αποτελεσμάτων. Όμως ο Σεπτέμβριος είναι αργά. Δεν γνωρίζω ακριβώς το χρονικό όριο για το Δαμάσι, για τη Σάμο και για τις άλλες περιοχές. Όμως, θα ήθελα να μου πείτε αν ο γενικός νόμος που ισχύει καλύπτει γενικά την περίπτωση αυτή και με τη δική σας υπουργική απόφαση στον κατάλληλο χρόνο εάν θα καλυφθούν οι μαθητές. Θα ήθελα μια διευκρίνιση όμως: Αφορά τους μαθητές της Γ΄ λυκείου που είναι στη σεισμογενή περιοχή ή τους μαθητές οι οικογένειες των οποίων κατοικούν στη σεισμογενή περιοχή; Είναι μια λεπτομέρεια που όμως είναι πάρα πολύ σημαντική για τα τρία θέματα. Έχετε δίκιο ότι δεν ήταν στην αρχική ερώτησή μου η ερώτηση για την μοριοδότηση στις πανελλήνιες, αλλά θα σας καταθέσω για τα Πρακτικά για να λάβετε γνώση μια επιστολή των μαθητών της Γ΄ λυκείου η οποία αναφέρεται σ' αυτό το θέμα και προέκυψε εκ των υστέρων. Όμως, θεωρώ επειδή εσείς είχατε ήδη βγάλει την απόφαση για το Δαμάσι ότι είναι ένα θέμα το οποίο το κατέχετε και όπου θα μπορούσατε να απαντήσετε. Ευχαριστώ.
Εμείς ευχαριστούμε, κύριε Κεγκέρογλου. Κυρία Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, έχετε δικαίωμα να ρωτάτε οτιδήποτε, δεν το είπα ως μομφή, αλίμονο. Απλώς, επειδή δεν είναι αρμοδιότητά μου η τριτοβάθμια, ας μην επιχειρήσω να απαντήσω με λεπτομέρειες σε κάτι. Επιφυλάσσομαι να σας ενημερώσω στις επόμενες δύο ώρες για να μην πω κάτι το οποίο ενδεχομένως δεν γνωρίζω σε βάθος. Η απόφαση αυτή υπογράφεται από την ίδια την Υπουργό και είναι αρμοδιότητα του κ. Συρίγου. Δώστε μου, λοιπόν, αυτό το περιθώριο για να είμαι κι εγώ ακριβής, εφόσον μου κάνετε την τιμή να με ρωτάτε για ένα θέμα που είναι πράγματι ευαίσθητο. Σας είπα και στην πρωτολογία ότι υπάρχει συντρέχουσα αρμοδιότητα της ΚΤΥΠ, η οποία υποχωρεί σε σχέση με αυτή των ΟΤΑ, λόγω της ευθύνης που προβλέπεται ευθέως για τους Οργανισμούς Τοπικής Αυτοδιοίκησης. Σας αναφέρω όμως αναλυτικά, γιατί έχει σημασία, τα ευρήματα των μηχανικών της ΚΤΥΠ λίγες ώρες μετά το σεισμικό γεγονός της 27ης Σεπτεμβρίου 2021 όταν, κατόπιν εντολής του Υπουργού Υποδομών και Μεταφορών, πήγαν στην ευρύτερη περιοχή του Δήμου Μίνωα Πεδιάδας και διενήργησαν πρωτοβάθμιους μετασεισμικούς ελέγχους σε κτηριακές μονάδες των Υπουργείων Παιδείας, Υγείας και Δικαιοσύνης. Από τα ενενήντα τέσσερα δελτία ελέγχου της ΚΤΥΠ που απεστάλησαν σε κάθε δήμο αμέσως μετά τις αυτοψίες με ταχύ οπτικό έλεγχο προκύπτουν: Με χαρακτηρισμό Α΄ κρίθηκαν κατάλληλα εκατόν τέσσερα σχολεία, δηλαδή σχολεία που δεν παρουσιάζουν καμμία άξια λόγου βλάβη και μπορούν να χρησιμοποιηθούν. Με χαρακτηρισμό Β΄ κρίθηκαν κατάλληλα πενήντα τρία σχολεία, δηλαδή κτήρια που παρουσιάζουν ελαφρές βλάβες στον οργανισμό πλήρωσης, δηλαδή μικρές σε έκταση και εύρος αποκολλήσεις από τον σκελετό και τα οποία μπορούν να χρησιμοποιηθούν και να επισκευαστούν σε χρόνο μη λειτουργίας του σχολείου. Με χαρακτηρισμό Γ΄ κρίθηκαν ακατάλληλα είκοσι τρία σχολεία, δηλαδή κτήρια που παρουσιάζουν εκτεταμένες βλάβες στον οργανισμό πλήρωσης χωρίς απόκλιση από την κατακόρυφο που μπορούν να χρησιμοποιηθούν μόνο μετά από επισκευή. Με το χαρακτηρισμό Δ΄ κρίθηκαν ακατάλληλα επτά σχολεία που παρουσιάζουν βαριές βλάβες στον οργανισμό πλήρωσης. Και με τον χαρακτηρισμό Ε΄ κρίθηκαν ακατάλληλα τέσσερα σχολεία, δηλαδή κτήρια που παρουσιάζουν βλάβες στο φέροντα οργανισμό με πιθανές επιπτώσεις στη γενική ευστάθεια του κτιρίου. Από τα στοιχεία αυτά αθροίζονται με διαφορετικούς χαρακτηρισμούς ογδόντα επτά σχολικές μονάδες που απαιτούν επισκευές για βλάβες, που είτε δημιουργήθηκαν από το σεισμικό γεγονός είτε από ελλιπή συντήρηση είτε από αστοχίες σε επισκευές από παλαιότερα σεισμικά γεγονότα. Στις 4-10-2021 ο Δήμος Μίνωα Πεδιάδας υπέβαλε στην ΚΤΥΠ αίτημα τοποθέτησης οικίσκων για χρήση σχολικών αιθουσών σύμφωνα με τις ανάγκες που προέκυψαν μετά τη διενέργεια μετασεισμικών ελέγχων. Η εταιρεία ΚΤΥΠ ανταποκρίθηκε αμέσως με σχετικό έγγραφό της και θα χορηγήσει: Είκοσι δύο προκατασκευασμένες αίθουσες έξι επί έξι μέτρων και τριών WC τριών θέσεων μέσω της συμφωνίας - πλαίσιο για την προμήθεια προκατασκευασμένων για έκτακτες ανάγκες. Η ΚΤΥΠ έχει ήδη ξεκινήσει τις διαδικασίες για την προμήθεια και τοποθέτηση επιπλέον σαράντα αιθουσών διδασκαλίας έξι επί έξι μέτρων, επτά γραφείων με WC τρία επί έξι μέτρων, δέκα WC τριών θέσεων τριών επί τεσσάρων μέτρων και ένα WC ΑΜΕΑ τριών επί τεσσάρων μέτρων. Επίσης, σας γνωρίζουμε ότι διενεργήθηκε διαγωνισμός και ανακηρύχθηκε ανάδοχος γι' αυτές τις προμήθειες. Σε εξέλιξη βρίσκεται από την ΚΤΥΠ η διαδικασία δημοπράτησης και σύναψης σύμβασης έργου και αποκατάστασης ζημιών σε τέσσερις σχολικές μονάδες του Δήμου Μίνωα Πεδιάδας μετά τον καταστροφικό σεισμό της 27ης Σεπτεμβρίου 2021 για το 2ο Δημοτικό Σχολείο Αρκαλοχωρίου, το Γενικό Λύκειο Αρκαλοχωρίου, το 1ο ΕΠΑΛ Αρκαλοχωρίου και το Γυμνάσιο και Λύκειο Καστελλίου. Οι εργασίες αναμένεται να ξεκινήσουν την επόμενη εβδομάδα. Ενδεχομένως αυτή τη στιγμή που μιλούμε, μετά την αναβολή της απάντησης, ίσως να έχουν ήδη ξεκινήσει. Σας ευχαριστώ πολύ.
Εμείς ευχαριστούμε, κυρία Υπουργέ. Επόμενη είναι η έκτη με αριθμό 40/7-10-2021 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Συγχωνεύσεις σχολικών τμημάτων στη δυτική Αθήνα εν μέσω τέταρτου κύματος πανδημίας COVID -19». Και σε αυτή την επίκαιρη ερώτηση θα απαντήσει η Υφυπουργός Παιδείας και Θρησκευμάτων κ. Ζέττα Μακρή. Κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Κυρία Υπουργέ, όταν έκανα την ερώτηση ήταν δεκατρία τα τμήματα τα οποία συγχωνεύτηκαν εν μέσω της σχολικής χρονιάς. Ένα μήνα μετά την αρχή της σχολικής χρονιάς τα παιδιά άλλαξαν συμμαθητές, άλλαξαν δασκάλους, άλλαξαν τα σχολικά κτήρια. Είναι δεκατρία τμήματα πλέον. Είναι πάνω από είκοσι έξι. Μετά δηλαδή από τα σχολεία σε Αιγάλεω, Αγία Βαρβάρα, Περιστέρι προσθέσατε σχολεία στο Χαϊδάρι, προσθέσατε σχολεία σε όλη τη δυτική Αθήνα και τα νούμερα φαίνεται να μιλάνε για χίλια σχολεία σε όλη την Ελλάδα. Τι ακριβώς κάνει το Υπουργείο; Ενώ συζητάμε ότι πρέπει να έχουμε τάξεις των δεκαπέντε μαθητών, εσείς, εν μέσω του τέταρτου κύματος, αυξάνετε στα σχολεία και τα κάνετε σχεδόν τριάντα μαθητών; Πώς προστατεύετε την υγεία των μαθητών με αυτό τον τρόπο; Έχετε δει τα μέτρα που προτείνει ο Παγκόσμιος Οργανισμός Υγείας για τα σχολεία εν μέσω COVID; Μιλούν για ένα μέτρο απόσταση κάθε μαθητή από κάθε άλλο μαθητή εκατέρωθεν. Εσείς αυτή τη στιγμή, αντί να μειώσετε τον αριθμό των ατόμων, τον αυξάνετε και διαλύετε τη σχολική χρονιά εν μέσω της σχολικής χρονιάς. Θέλω να μας πείτε, κυρία Υπουργέ, εσείς εγκρίνετε και επιβραβεύετε την απόφαση του διευθυντή δευτεροβάθμιας στην περιοχή για τις συνενώσεις; Είναι κεντρική σας επιλογή οι τάξεις των είκοσι επτά και των είκοσι οκτώ ατόμων; Είναι κάτι το οποίο θα το προχωρήσετε; Αν και είναι εκτός επίκαιρης - δεν μπορώ να διανοηθώ ότι δεν το γνωρίζετε - ποιος είναι ο μέσος όρος μαθητών πλέον μετά τις χίλιες συνενώσεις στην Ελλάδα; Είναι κάτι το οποίο θεωρώ ότι είναι αυτονόητο και θα πρέπει να το γνωρίζετε.
Κυρία Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, οι σχολικές μεταβολές κάθε έτος πραγματοποιούνται ισχύοντας για το επόμενο. Άρα, δεν είναι κάτι το οποίο γίνεται αιφνιδιαστικά. Για τις σχολικές μονάδες πρωτοβάθμιας και δευτεροβάθμιας εκπαίδευσης εκδίδεται κάθε χρόνο εγκύκλιος για τον καθορισμό του χρονοδιαγράμματος υποβολής των απαραίτητων δικαιολογητικών από τις αρμόδιες διευθύνσεις πρωτοβάθμιας και δευτεροβάθμιας εκπαίδευσης και από τις περιφερειακές διευθύνσεις. Για τις μεταβολές του σχολικού έτους '21- '22 εκδόθηκε στις 9-10-20 εγκύκλιος, με θέμα: «Μεταβολές σχολικών μονάδων πρωτοβάθμιας - δευτεροβάθμιας εκπαίδευσης για το σχολικό έτος '21- '22» και περιγράφεται και η διαδικασία. Για τον αριθμό των μαθητών και των μαθητριών ανά τμήμα στα γυμνάσια και στην πρώτη και τη δεύτερη τάξη των γενικών λυκείων ισχύει η από 16-9-13 κοινή υπουργική απόφαση, σύμφωνα με την οποία οι μαθητές και οι μαθήτριες σε κάθε τάξη ή τμήμα τάξης γυμνασίων και γενικών λυκείων δεν μπορούν να υπερβαίνουν τους είκοσι επτά. Μαθητές που είναι περισσότεροι σε τάξεις διαιρούνται σε τμήματα μόνο με πολύ εξαιρετικές αποφάσεις. Με απόφαση του διευθυντή δευτεροβάθμιας εκπαίδευσης μπορεί να γίνει προσαύξηση κατά 10%. Σε ό,τι αφορά τον αριθμό μαθητών και μαθητριών ανά τμήμα στην Γ΄ τάξη του γενικού λυκείου, σύμφωνα με το άρθρο 116 του ν.4610/19, ο αριθμός των μαθητών και μαθητριών ανά τμήμα τόσο γενικής παιδείας όσο και ομάδων προσανατολισμού για τη Γ΄ τάξη γενικού λυκείου δεν μπορεί να υπερβαίνει τους είκοσι πέντε. Τμήματα με περισσότερους από είκοσι πέντε μαθητές ή μαθήτριες διαιρούνται σε νέα τμήματα. Ο αριθμός μαθητών και μαθητριών ανά τμήμα τόσο γενικής παιδείας όσο και ομάδων προσανατολισμού για τη Γ΄ τάξη εσπερινού γενικού λυκείου και ο αριθμός μαθητών και μαθητριών ανά τμήμα για τη Γ΄ τάξη εσπερινού επαγγελματικού λυκείου δεν μπορεί να υπερβαίνει τους είκοσι δύο. Τμήματα με περισσότερους από είκοσι δύο μαθητές ή μαθήτριες διαιρούνται σε νέα τμήματα. Σε εξαιρετικές περιπτώσεις κατ' εφαρμογή των παραγράφων 1 και 2 μπορεί να γίνει προσαύξηση κατά 10% με απόφαση του οικείου διευθυντή δευτεροβάθμιας εκπαίδευσης. Τέλος, για την αντιμετώπιση της διάδοσης της πανδημίας και την εξασφάλιση της ομαλής λειτουργίας των τμημάτων μέσω πανδημίας τηρούνται όλα όσα προβλέπονται στην κοινή υπουργική απόφαση για την επαναλειτουργία όλων των σχολικών μονάδων πρωτοβάθμιας, δευτεροβάθμιας εκπαίδευσης, ειδικής αγωγής για το σχολικό έτος '21- '22 και περιλαμβάνει τα μέτρα για την αποφυγή διάδοσης του κορωνοϊού κατά τη λειτουργία τους. Τα μέτρα που προβλέπονται στην απόφαση αυτή, όπως ο αυξημένος δωρεάν αυτοδιαγνωστικός έλεγχος μαθητών και μαθητριών, τα rapid tests στην περίπτωση κατά την οποία υπάρχει στενή επαφή με το κρούσμα, η υποχρεωτική χρήση μάσκας, τα διαφορετικά διαλείμματα σε συνδυασμό με το μεγάλο ποσοστό του εμβολιασμού των εκπαιδευτικών που ξεπερνάει το 82%, αλλά και τον εμβολιασμό πολλών μαθητών και μαθητριών, που εμβολιάζονται καθημερινά και ο αριθμός τους συνεχώς αυξάνεται, συμβάλλουν καθοριστικά στην ομαλή διεξαγωγή της διά ζώσης εκπαιδευτικής διδασκαλίας στις σχολικές μονάδες. Θα συνεχίσω στη δευτερολογία μου. Σας ευχαριστώ, κύριε Πρόεδρε.
Κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Κυρία Υπουργέ, δεν απαντήσατε στο παραμικρό στην ερώτηση που σας έκανα. Απαντάτε για τυπικούς κανόνες και, μάλιστα, τους λέτε όπως εσείς θα θέλατε να τους περιγράψετε. Δεν περιγράφετε καν ότι ακόμα και αυτός ο απαράδεκτος νόμος που φέρατε, που ανεβάσατε το όριο των μαθητών στους είκοσι επτά, είναι το μέγιστο όριο και ορίζει ότι επιτρεπόμενο κατώτατο όριο είναι δεκαπέντε. Εσείς παίρνετε τμήματα τα οποία έχουνε είκοσι παιδιά εν μέσω πανδημίας και τα κάνετε τμήματα είκοσι επτά παιδιών. Και σε αυτό δεν είχατε τίποτα να απαντήσετε. Αν είναι δυνατόν! Είχαμε τον γενικό γραμματέα του Υπουργείου να ψεύδεται δημοσίως ότι τα τμήματα, που συνενώσατε ήταν δέκα παιδιών. Πού ήταν τα δέκα παιδιά, κυρία Υπουργέ; Πουθενά. Τμήματα των είκοσι παιδιών συνενώνετε και φτάνετε στο ανώτατο όριο για να μην κάνετε προσλήψεις εν μέσω πανδημίας. Το μόνο σας ενδιαφέρον για τη δημόσια παιδεία τελικά είναι αυτό; Μας λέτε ότι γίνεται κάθε χρόνο. Στη μέση της χρονιάς, έναν μήνα αφού ξεκίνησε η σχολική χρονιά, κάθε χρόνο; Πείτε μας τέτοια παραδείγματα. Μας λέτε ότι «παίρνουμε μέτρα» και είναι μέτρα τα τεστ. Οι αποστάσεις είναι το βασικό εργαλείο που ορίζει ο ΠΟΥ στα σχολεία. Εσείς βάζετε τα παιδιά σαν σαρδέλες εν μέσω κορωνοϊού στα σχολεία σε περιοχές, που υπάρχουν κοινωνικά προβλήματα και είκοσι επτά παιδιά σημαίνει μη μάθηση. Είναι ανάλγητο αυτό που κάνετε, είναι πλήρης αδιαφορία για τη δημόσια παιδεία. Σας καλούμε να το πάρετε πίσω αμέσως. Είναι αδιανόητο ότι και εν μέσω κορωνοϊού και σε κοινωνικά ευαίσθητες περιοχές πάτε τα τμήματα στον μέγιστο δυνατό αριθμό που εσείς αδειοδοτήσατε, στα είκοσι επτά άτομα, και χρησιμοποιείτε και το 10% για να το πάτε παραπάνω. Είναι αδιανόητο αυτό που κάνετε. Σας καλούμε να τοποθετηθείτε επί του θέματος και να πείτε κάτι ουσιαστικό και να τα πάρετε πίσω.
Κυρία Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, δεν ξέρω σε ποιο ψέμα του γενικού γραμματέα αναφέρεστε. Ο κ. Κόπτσης έχει τόσο καλή γνώση των θεμάτων, είναι τόσο ενημερωμένος και σοβαρός, που αποκλείεται να είπε κάτι που είναι ανακριβές. Σε ό,τι αφορά την ένστασή σας ότι κάνουμε οτιδήποτε για να μην κάνουμε προσλήψεις, θα σας θυμίσω - γιατί βρισκόμαστε συχνά σε αυτή την Αίθουσα και έχετε ενδιαφέρον για τα εκπαιδευτικά θέματα - ότι προσελήφθησαν τεσσερισήμισι χιλιάδες εκπαιδευτικοί ειδικής αγωγής, οι πρώτοι στα εκπαιδευτικά χρονικά πέρυσι, σχεδόν δώδεκα χιλιάδες εκπαιδευτικοί φέτος. Δεν θα επαναλάβω τους αριθμούς που σας είπα, γιατί σύμφωνα με τον νόμο και τις προδιαγραφές λειτουργούμε. Θα σας πω για την ερώτησή σας ότι οι συγχωνεύσεις τμημάτων στη Διεύθυνση Δευτεροβάθμιας Εκπαίδευσης της Γ΄ Αθήνας και ειδικότερα στο 5ο και 6ο Λύκειο Αιγάλεω, στο 4ο Γυμνάσιο Αιγάλεω, στο 3ο Γυμνάσιο Αγίας Βαρβάρας και σε Γυμνάσιο του Περιστερίου, που αναφέρετε ενδεικτικά, έγιναν με βάση τα στοιχεία, που αντλήθηκαν από το πληροφοριακό σύστημα «Myschool» στο πλαίσιο της διαχείρισης του ανθρώπινου δυναμικού και σύμφωνα πάντα με την ισχύουσα νομοθεσία για τον αριθμό των μαθητών στα σχολικά τμήματα. Επισημαίνω ότι ο μέσος όρος μαθητών και μαθητριών ανά τμήμα στη χώρα μας είναι ιδιαίτερα χαμηλός σε σχέση με τον μέσο όρο των περισσότερων κρατών της Ευρωπαϊκής Ένωσης. Συγκεκριμένα, ο μέσος όρος είναι 19,94 μαθητές και μαθήτριες ανά τμήμα στη δευτεροβάθμια εκπαίδευση και 17,41 στην πρωτοβάθμια εκπαίδευση και σ' αυτά δεν γίνεται συμψηφισμός ακριτικών, ορεινών, νησιωτικών περιοχών με τα μεγάλα αστικά κέντρα. Άρα, οι αριθμοί αποδίδουν την πραγματικότητα. Για την αντιμετώπιση της διάδοσης της πανδημίας και την εξασφάλιση της ομαλής δια ζώσης εκπαιδευτικής διαδικασίας σημειώνω ότι όλα τα στατιστικά μοντέλα δείχνουν ότι οι πιο αποτελεσματικές πολιτικές ελέγχου της μετάδοσης στις σχολικές αίθουσες είναι τα συχνά αυτοδιαγνωστικά τεστ, η χρήση της μάσκας και ο έλεγχος για συμπτώματα. Η λιγότερο αποδοτική είναι η μείωση της πυκνότητας των μαθητών. Μαθηματικά μοντέλα του Πανεπιστημίου της Νέας Υόρκης, στα οποία κάνει αναφορά και ο ECDC, υπολόγισαν ότι για να επιτευχθεί 40% μείωση της μετάδοσης στις σχολικές αίθουσες μέσω μείωσης της πυκνότητας θα πρέπει οι μαθητές να χωριστούν σε τρία τμήματα, να πηγαίνουν εκ περιτροπής κάθε τρεις μέρες στο σχολείο εναλλάξ, ενώ με το καθολικό τεστ, όπως είναι η πρακτική στη χώρα μας, τουλάχιστον μία φορά την εβδομάδα - σε εμάς είναι περισσότερο από μία εβδομάδα, είναι τουλάχιστον δύο - επιτυγχάνεται 70% μείωση της μετάδοσης. Το ενδιαφέρον στοιχείο αυτό δεν είναι τυχαίο. Πιστώνεται στους εκπαιδευτικούς μας, τα στελέχη μας, τους μαθητές και τους γονείς και πηγάζει από τα στοιχεία του Σεπτεμβρίου: Τρεις χιλιάδες λιγότερα κρούσματα σε παιδιά τεσσάρων έως δεκαοκτώ ετών τον Σεπτέμβριο που τα σχολεία ήταν ανοικτά και γινόντουσαν εκατομμύρια τεστ σε σχέση με τον Αύγουστο που τα σχολεία ήταν κλειστά και γίνονταν πολύ λιγότερα τεστ. Το δεύτερο στοιχείο που έχει επίσης σημασία είναι ότι μειώθηκαν δραματικά και δραστικά τα κρούσματα στις ηλικίες δεκαπέντε έως δεκαοκτώ. Έχουμε δυόμισι φορές λιγότερα κρούσματα τον Σεπτέμβριο σε αυτές τις ηλικίες και αυτό νομίζω ότι οφείλεται στον εμβολιασμό, αλλά και στην πιστή τήρηση των υγειονομικών πρωτοκόλλων. Ως προς τον εμβολιασμό στην εκπαιδευτική κοινότητα, οι εκπαιδευτικοί μας κατέδειξαν υπεύθυνη στάση. Ανταποκρίθηκαν μαζικά στο εμβολιαστικό πρόγραμμα. Θωράκισαν με αυτόν τον τρόπο την ατομική δημόσια υγεία και την εκπαιδευτική διαδικασία και ήταν και παράδειγμα βεβαίως για τα παιδιά, αλλά και για όλους μας. Και προχωρά επίσης ο εμβολιασμός μαθητών και μαθητριών από δώδεκα ετών και άνω. Ήδη, στους μαθητές και μαθήτριες με μία δόση κλεισμένου ραντεβού φτάνουμε στο 35% για τις ηλικίες δεκαπέντε έως δεκαοκτώ ετών και στο 17% για τις ηλικίες δώδεκα έως δεκατεσσάρων ετών. Σας ευχαριστώ, κύριε Πρόεδρε.
Κι εγώ ευχαριστώ, κυρία Υπουργέ. Οι δύο επόμενες ερωτήσεις είναι παρεμφερείς, αλλά θέλετε να γίνουν χωριστά. Μπορείτε, όμως, να μιλήσετε και ο Υπουργός, αν θέλει, να επιφυλαχθεί να απαντήσει μετά, όμως, ξεχωριστά για τον καθένα. Αν δεν έχετε αντίρρηση σε αυτό. Στην εκδίκαση το καταλαβαίνω.
Μπορώ να έχω τον λόγο, κύριε Πρόεδρε;
Παρακαλώ, κύριε Συντυχάκη.
Κύριε Πρόεδρε, φαινομενικά είναι δύο επίκαιρες ερωτήσεις, που απευθύνονται στον ίδιο Υπουργό, αλλά τα ερωτήματα που τίθενται είναι διαφορετικά.
Αν τα ερωτήματα είναι διαφορετικά, το καταλαβαίνω. Προβλέπεται στον Κανονισμό. Αφού, όμως, υπάρχει αντίρρηση, εντάξει.
Υπάρχει αντίρρηση από εμένα τουλάχιστον.
Θα συζητηθεί η πέμπτη με αριθμό 43/8-10-2021 επίκαιρη ερώτηση δεύτερου κύκλου του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Ποιος είναι ο σχεδιασμός του Υπουργείου Υποδομών και Μεταφορών για την αποκατάσταση του κτηριακού αποθέματος στις σεισμόπληκτες περιοχές του Ηρακλείου;». Θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης. Κύριε Μαμουλάκη, έχετε τον λόγο.
Ευχαριστώ, κύριε Πρόεδρε. Όπως είπε και ο συνάδελφος ο κ. Συντυχάκης προηγουμένως είναι ένα ζήτημα ευρύτερο, εν είδει επίκαιρης ερώτησης και από την πλευρά μου και από την πλευρά του Κομμουνιστικού Κόμματος, αλλά τίθενται διαφορετικά και διακριτά ερωτήματα σε ένα θέμα, βέβαια, που απασχολεί πάρα πολύ την κοινή γνώμη και ιδιαιτέρως το νησί. Γιατί το απασχολεί; Διότι έλαβε χώρα ένας πραγματικά καταστροφικός σεισμός. Επιτρέψτε μου να εστιάσω λίγο την προσοχή μας σε αυτό. Δεν είναι μόνο η ένταση μέσω των Ρίχτερ, δεν είναι μόνο η εστιακή απόσταση που ήταν πολύ μικρή, δεν ήταν στιγμή και ο χρόνος ενάτη πρωινή που συνέβη, δεν ήταν ούτε καν η διάρκειά του που ήταν αρκετά σχοινοτενής χρονικά. Ήταν κυρίως η επιτάχυνση του εδάφους, που συντελεί στο να έχουμε στη χώρα μας ίσως τον πιο καταστροφικό σεισμό των τελευταίων δεκαετιών. Μια μικρή παρατήρηση. Η επιτάχυνση του εδάφους ήταν 0,8 όταν στην Πάρνηθα που θρηνήσαμε εβδομήντα πέντε νεκρούς το 1999 ήταν στο 0,6, ήτοι 25% ισχυρότερος σε σχέση με την επιτάχυνση του εδάφους. Για τους μηχανικούς που γνωρίζουν, αυτό παίζει καθοριστικό ρόλο στην ένταση. Τώρα μπαίνουμε στην ουσία. Από τα στοιχεία που έχουμε, κύριε Υπουργέ, γνωρίζουμε ότι στις 6 Οκτωβρίου που διαθέσατε εν είδει δελτίου τύπου την πρόοδο των ελέγχων, που έχουν λάβει χώρα στην περιοχή από συναδέλφους μηχανικούς, βλέπουμε ότι έγινε αυτοψία σε οκτώ χιλιάδες πεντακόσια σαράντα κτήρια και πιο συγκεκριμένα σε επτά χιλιάδες δεκαπέντε κατοικίες, όπου οι τρείς χιλιάδες εννιακόσιες έξι εκρίθησαν ακατάλληλες. Είναι τρομακτικά μεγάλο το ποσοστό ακαταλληλότητας που προέκυψε γύρω από τις κατοικίες αυτές. Και φυσικά ένα αντίστοιχο ποσοστό για τους επαγγελματικούς χώρους που από έναν έλεγχο τριακοσίων σαράντα πέντε επαγγελματικών χώρων προέκυψαν 180εκατόν ογδόντα ακατάλληλοι. Και αυτό υπερβαίνει κατά πολύ το 50%. Έχουμε, λοιπόν, εδώ μία εν τοις πράγμασι μία κατάσταση εξαιρετικά δύσκολη μετά από αυτόν τον καταστροφικό σεισμό και μια επισφάλεια για το μέλλον της περιοχής. Και το λέω αυτό διότι τα μέτρα, που έχουν ληφθεί από την πολιτεία μέχρι στιγμής κρίνονται ανεπαρκή. Αυτό, όμως, που προβληματίζει ιδιαιτέρως είναι το τι θα συμβεί σε μεσοπρόθεσμο επίπεδο, πώς θα καταφέρουμε να συγκρατήσουμε τον πληθυσμό και να μην έχουμε φυγόκεντρες τάσεις, που δυστυχώς έχουν διαμορφωθεί το τελευταίο διάστημα και με τη σχολική στέγη που, όπως αντιλαμβάνεστε είναι ανεπαρκής, αλλά και με τη φυγόκεντρη αυτή πίεση που υπάρχει στην περιοχή. Άρα, λοιπόν, έχοντας μια συνολική εικόνα, στην πρωτολογία που θέλω να εστιάσω κυρίως σε δύο διακριτά ερωτήματα. Το πρώτο φυσικά είναι ποια είναι η πρόοδος, κύριε Υπουργέ, - και είναι πολύ σημαντικό - των διαδικασιών ελέγχου του Υπουργείου Υποδομών. Ουσιαστικά, δηλαδή, πότε θα έρθει η δεύτερη οφθαλμοσκοπική αυτοψία που πραγματοποιείται από πολιτικούς μηχανικούς, δομοστατικούς κυρίως, για το ζήτημα των κτηρίων. Διότι υπάρχουν πάρα πολλά κτήρια, που έχουν χαρακτηριστεί με τον γνωστό κίτρινο χρωματισμό, δηλαδή ουσιαστικά ότι όψεται μία δεύτερη προσπάθεια αυτοψίας για να αποκρυσταλλωθεί η κατάσταση της καταλληλότητας ή μη του κτηρίου. Υπάρχουν χιλιάδες συμπολίτες μας οι οποίοι αυτή τη στιγμή είναι σε ένα καθεστώς επισφάλειας, δεν γνωρίζουν τι θα συμβεί, δεν μπορούν να αξιοποιήσουν τα οποιαδήποτε εργαλεία υπάρχουν διαθέσιμα από την πολιτεία. Άρα, είναι πολύ σημαντικό να προσδιοριστεί η γεωγραφική περίμετρος και να αποκρυσταλλωθεί αυτή και φυσικά να γνωρίζουμε πότε θα προκύψει το πέρας των ελέγχων αυτών. Και δεύτερον, ποιο είναι το μεσοπρόθεσμο σχέδιο, το μεσοπρόθεσμο πλάνο της πολιτείας. Και εκεί είναι το κρίσιμο, που δεν έχει να κάνει με τη βραχυπρόθεσμη προσπάθεια αρωγής, αλλά ποιο είναι το μεσοπρόθεσμο πλάνο της πολιτείας ώστε, πραγματικά, να διατηρήσουμε ζωντανή αυτή την περιοχή, η οποία έχει έναν χαρακτηριστικό κεντροβαρή ρόλο στο Νομό Ηρακλείου - το γνωρίζετε φαντάζομαι κι εσείς με την γνώση και την αυτοψία που έχετε κάνει - και για μας είναι κομβικής σημασίας. Ποιο είναι το πλάνο, λοιπόν, και ποιος είναι ο χρόνος αποπεράτωσης των ελέγχων; Ευχαριστώ.
Κύριε Υφυπουργέ, έχετε τον λόγο.
Ευχαριστώ πολύ, κύριε Πρόεδρε. Κύριε Μαμουλάκη, είμαι πιστός θα έλεγα σε αυτό το ραντεβού, γιατί είναι η τρίτη φορά - και με την ερώτηση του συναδέλφου σας θα είναι η τέταρτη - που απαντάω σε ό,τι αφορά τα ζητήματα της Κρήτης. Και ξέρετε, παρ' όλο που μιλάμε για ένα πολύ θλιβερό γεγονός, ερχόμαστε εδώ και είμαστε ως Κυβέρνηση και ως Υπουργείο Υποδομών, μέσα από τη συστηματική και μεθοδική δουλειά που κάνουμε όλο αυτό το διάστημα, με πολύ μεγάλη μας χαρά να σας παρουσιάσουμε την πρόοδο όλων των έργων. Γιατί πραγματικά σε ό,τι αφορά το θέμα του σεισμού στο Αρκαλοχώρι - το είχα απαντήσει και στον συνάδελφό σας, τον κ. Κεγκέρογλου, το έχω απαντήσει και άλλες φορές - θα πρέπει να αναγνωριστεί από όλους μας ότι από την πρώτη στιγμή ήμασταν εκεί και αντιμετωπίσαμε τα ζητήματα. Η Κυβέρνηση κατέβηκε, μέσω του αρμόδιου Υπουργού, του κ. Στυλιανίδη. Εγώ ήμουν από τις πρώτες ώρες εκεί μαζί με τον κ. Τριαντόπουλο. Οι μηχανικοί του Υπουργείου Υποδομών και Μεταφορών ήταν εκεί από την πρώτη στιγμή και δεν έχουμε φύγει ούτε μέρα από κει πέρα και προσπαθούμε να αντιμετωπίσουμε όλα τα ζητήματα. Μιλάμε για ένα γεγονός το οποίο είχε πολύ μεγάλο εύρος και αυτό το εύρος το αντιλαμβάνεστε κι εσείς και καταλαβαίνετε ότι οι διαδικασίες θέλουν κάποιο χρονικό διάστημα για να γίνουν. Τι έχουμε κάνει, όμως, μέχρι τώρα; Γιατί, πραγματικά, πρέπει να πάμε στην ουσία και να μιλήσουμε με νούμερα. Γιατί όλα αυτή η διαδικασία της αποκατάστασης είναι μια δυναμική διαδικασία. Θέλω να σας ενημερώσω, λοιπόν, ότι οι πρωτοβάθμιοι έλεγχοι σε ένα πολύ μεγάλο ποσοστό έχουν ολοκληρωθεί. Ήδη από τις προηγούμενες μέρες έχουν ξεκινήσει και η δευτεροβάθμιοι έλεγχοι στα κτήρια, που κατά τον πρωτοβάθμιο έλεγχο χαρακτηρίστηκαν μη κατοικήσιμα. Θέλω να σας πω ότι ήδη έχουμε επανελέγξει τετρακόσια είκοσι κτήρια. Τα εκατόν ογδόντα εννέα προέκυψαν κατοικήσιμα, τα εκατόν ογδόντα μη κατοικήσιμα, που χρήζουν επισκευών και έχουν συνταχθεί και πενήντα ένα πρωτόκολλα αυτοψίας επικίνδυνων, ετοιμόρροπων κτηρίων, ώστε να επιταχυνθούν οι διαδικασίες κατεδάφισής τους από τους δήμους. Μέχρι χθες 17 Οκτωβρίου έχουν διενεργηθεί αυτοψίες σε εντεκάμισι χιλιάδες κτήρια εκ των οποίων πέντε χιλιάδες τριακόσια πενήντα τρία έχουν χαρακτηριστεί κατοικήσιμα και έξι χιλιάδες εκατόν πενήντα δύο μη κατοικήσιμα. Η Κυβέρνηση, κύριε Μαμουλάκη, πάνω σε αυτή τη διαδικασία έτρεξε. Οι πρώτοι δικαιούχοι έναντι της στεγαστικής συνδρομής έχουν πάρει τα χρήματά τους. Οι ΚΥΑ έχουν βγει. Έχουμε βγάλει μέχρι τώρα τέσσερις ΚΥΑ έναντι της στεγαστικής συνδρομής, καθώς οριοθέτησης. Όπως σας είπα και στην αρχή της ομιλίας μου, όμως, επειδή είναι σε μια ευρεία περιοχή, ήδη τις επόμενες μέρες και μετά από υπόδειξη της Περιφέρειας Κρήτης, θα προχωρήσουμε σε μια συμπληρωματική ΚΥΑ και με τις λοιπές τοπικές κοινότητες που έχουν πληγεί. Είναι ένα μεγάλο ζήτημα. Οι πρώτοι τριάντα τέσσερις οικίσκοι έχουν πάει στην περιοχή. Αντιμετωπίζουμε το όλο ζήτημα. Σε ό,τι αφορά τις αίθουσες διδασκαλίας και εκεί είμαστε μπροστά. Θα σας δώσω στη δευτερομιλία μου τα στοιχεία που χρειάζεστε. Εν πάση περιπτώσει, οφείλω να σας πω ότι καθημερινά παρακολουθούμε όλα τα ζητήματα, που έχει το Αρκαλοχώρι, ο Δήμος Μινώα - Πεδιάδος, καθώς και ο δήμος που είναι ακριβώς δίπλα και αντιμετωπίζουμε όλα τα θέματα. Σας ευχαριστώ πολύ, θα επανέλθω στην δευτερομιλία μου.
Ευχαριστώ, κύριε Υφυπουργέ. Κύριε συνάδελφε, έχετε τον λόγο για τη δευτερολογία σας.
Κύριε Υφυπουργέ, είπατε ότι έχετε έρθει εδώ στο ελληνικό Κοινοβούλιο τέσσερις φορές για την υπόθεση της σεισμόπληκτης περιοχής του Αρκαλοχωρίου. Ενδεχομένως να χρειαστεί να έρθετε δεκατέσσερις, είκοσι τέσσερις ή πενήντα τέσσερις, γιατί το ζήτημα αυτό είναι πρωτευούσης σημασίας για όλους εμάς στην Κρήτη και όχι μόνο. Θα το τονίσω και θα αιτιάσω και θα αποδείξω για ποιον λόγο είναι σοβαρότερο απ' ό,τι ενδεχομένως κάποιοι εκ της Κυβέρνησης φαντάζονται. Πάω στην ουσία. Σας είπα ότι είναι απαραίτητη ανάγκη να αποκρυσταλλώσουμε την περίμετρο μέσα στην οποία ενθυλακώνονται, ενσωματώνονται ουσιαστικά οι περιοχές οι οποίες έχουν πληγεί. στον Δήμο Αρχανών - Αστερουσίων ώστε να εναρμονίζονται και τα ΦΕΚ και οι κοινές υπουργικές αποφάσεις με τις περιοχές αυτές. Πρέπει το συντομότερο δυνατό να κλείσει αυτή η εκκρεμότητα. Δεν είναι δυνατόν να έχουν παρέλθει τρεις ολόκληρες εβδομάδες, κύριε Πρόεδρε, από το δυστυχές αυτό συμβάν και ακόμα να μην έχει ξεκαθαριστεί αυτή η κατάσταση. Στο Δήμο Αρχανών - Αστερουσίων, όπως γνωρίζουμε, η Δημοτική Ενότητα των Αρχανών εντάσσεται. Οι Δημοτικές Κοινότητες Καλυβίων πρέπει να ενταχθούν και να οριστικοποιηθούν. Καλυβίων, Λιγορτύνου, Τεφελίου, Χαράκη κ.λπ.. Στο Δήμο Γορτύνης έχουμε μόνο τη Δημοτική Ενότητα της Αγίας Βαρβάρας. Στο Δήμο Ηρακλείου, κύριε Υπουργέ - για να γνωρίζετε - δεν είναι μόνο η περίπτωση του Δήμου Τεμένους. Το μεγαλύτερο οχυρωματικό έργο της Ευρώπης, τα ενετικά τείχη του Ηρακλείου αναπτύγματος 6,2 χιλιομέτρων, με εξαιρετικά επίπλοκους και δύσκολους, καρδιόσχημους προμαχώνες, έχουν υποστεί τεράστιες ζημιές, τεράστιες ρωγμές. Ο όγκος, δε, των επιχωμάτων δημιουργεί συνθήκες επικινδυνότητας στην ετοιμορροπία που μπορεί, πραγματικά, να είναι πάρα, πάρα πολύ επισφαλής για τη δημόσια ασφάλεια. Δηλαδή, εδώ υπάρχει ένα domino effect, που επηρεάζει περιοχές πέραν της ευρύτερης ή της συγκεκριμένης περιοχής του Αρκαλοχωρίου. Πηγαίνω, όμως, στην ουσία, γιατί άκουσα κάποια πράγματα, που δεν μπορούν να μείνουν αναπάντητα. Μιλήσατε για την ετοιμότητα του κρατικού μηχανισμού. Ξέρετε, επικοινωνιακού χαρακτήρα επισκέψεις - άμεσες μεν - δεν λένε τίποτα. Η ουσία είναι η στήριξη και η στήριξη είναι πράξεις συγκεκριμένες. Τώρα, επειδή μιλάμε για πράξεις, να πω ότι, πραγματικά, ο τραγέλαφος του περίφημου ΦΕΚ 4646- γιατί έτσι μόνο θα μπορούσε να χαρακτηριστεί - δημιούργησε τεράστιο πρόβλημα, αν θέλετε, κατανόησης, αλλά και παρεξήγηση. Δεν ήταν δυνατόν ανά φυσικό πρόσωπο να δύναται μόνο μία περίπτωση ενίσχυσης και όλοι οι άλλοι να πήγαν σε δανεισμό. Ξέρετε ότι έσπευσαν, κατόπιν παρότρυνσης δικών σας πολιτικών παραγόντων της περιοχής, να εντάξουν οι άνθρωποι τις κατοικίες τους, τα σπίτια τους, τις επιχειρήσεις τους σε αυτό το ΦΕΚ. Και τι αντελήφθησαν μεταγενεστέρως; Ότι μόνο για μία κατοικία, ουσιαστικά, εισέπραξαν χρήματα επιδοτήσεως και όλα τα άλλα είναι δανεισμός. Αυτό νομίζω ότι είναι απαράδεκτο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κινήθηκε, βέβαια, η Κυβέρνηση για να μπορέσει να ανατρέψει αυτό το status quo. Εδώ, όμως, τι έχουμε τώρα; Έχουμε τη δυνατότητα συμπολιτών μας…
Ολοκληρώστε, γιατί μιλήσατε διπλάσιο χρόνο στην πρωτολογία σας.
Ολοκληρώνω, κύριε Πρόεδρε. Είναι πάρα πολύ κρίσιμο αυτό το σημείο.
Σας παρακαλώ.
Είναι πολύ σημαντικό αυτό το σημείο. Δεν είναι δυνατόν να συζητάμε για ενυπόθηκο δανεισμό. Το 20% της επιχορήγησης που είναι δάνειο, είναι με ενυπόθηκο δανεισμό. Ποιου δανεισμού ενυπόθηκου; Του κτηρίου που υπέστη αυτή την τραγική βλάβη μέσω του σεισμού.
Ευχαριστώ πολύ.
Άρα, νομίζω - και κλείνω με αυτό, κύριε Πρόεδρε - ότι ο κύριος Υπουργός πρέπει, πραγματικά, να απαντήσει στα ζητήματα…
Μα, δεν γίνεται έτσι. Έχετε μιλήσει συνολικά οκτώ λεπτά αντί για πέντε. Δεν είναι σωστό.
Νομίζω ότι είστε υπερβολικός.
Και ο συνάδελφός σας έχει το ίδιο θέμα.
Καλούμε, λοιπόν, τον κύριο Υπουργό να προχωρήσει άμεσα σε τροποποίηση του πλαισίου, έτσι ώστε να ενισχυθούν οι σεισμοπαθείς επί της ουσίας, άμεσα και όχι με ενυπόθηκα δάνεια. Επίσης, τον καλούμε να επανεξετάσει το πλαίσιο που σχεδιάζεται. Η πολιτεία οφείλει μία συνολική δωρεάν συνδρομή στους πληγέντες και όχι για μία ιδιοκτησία μόνο. Περιμένουμε μια δέσμευση από μέρους σας. Σας ευχαριστώ.
Κι εγώ σας ευχαριστώ. Κύριε Υπουργέ, έχετε τον λόγο.
Κύριε Μαμουλάκη, είναι υποχρέωση της Κυβερνήσεως και των αρμοδίων Υπουργών και Υφυπουργών να έρχονται στη Βουλή και να απαντούν στα ερωτήματά σας. Και αυτό, ξέρετε, το κάνουμε με μεγάλη χαρά, αν και νομίζω ότι κατά τη δική σας διακυβέρνηση δεν συνέβαινε αυτό το πράγμα. Ήταν μια άλλη προοπτική, είχατε μια άλλη αντίληψη περί κοινοβουλευτικού ελέγχου και δεν το υπηρετούσατε αυτό. Οπότε, σε αυτό το ζήτημα θα ήθελα να μην κάνετε συστάσεις προς την Κυβέρνηση του Κυριάκου Μητσοτάκη, γιατί εδώ είμαστε, απαντάμε σε όλες τις ερωτήσεις και παρακολουθούμε όλα τα ζητήματα. Θέλω να σας θυμίσω - αν και δεν ήθελα να απαντήσω κατ' αυτόν τον τρόπο, αλλά επιτρέψτε μου να σας το πω - ότι κατά τη διάρκεια της διακυβερνήσεως σας, το 2015-2019, είχαν συμβεί οκτώ σεισμοί. Μπορείτε, κύριε Μαμουλάκη, να μας πείτε πώς αποζημιώνατε τον κόσμο και σε πόσες ημέρες;
Κύριε Πρόεδρε, μπορώ;
Δεν νομίζω ότι έχει καμμία σημασία. Σημασία έχει να το αναγνωρίσετε, γιατί εγώ έχω τα στοιχεία. Και τα στοιχεία δείχνουν ότι ο κόσμος έπαιρνε χρήματα μετά από δεκαοκτώ μήνες. Στο Αρκαλοχώρι, αλλά και όλοι οι πληγέντες στην ευρύτερη περιοχή του Ηρακλείου των οποίων έχουν πληγεί τα σπίτια τους, έχουν πάρει ήδη χρήματα. Η Κυβέρνηση ήταν εκεί και τα αρμόδια κλιμάκια του Υπουργείου Υποδομών είναι ακόμη εκεί και κάνουν τις αυτοψίες. Κύριε Μαμουλάκη, δεν έχουμε να φοβηθούμε απολύτως τίποτα. Κάναμε στο Αρκαλοχώρι πράγματα που δεν είχαν γίνει ποτέ. Γιατί; Γιατί αντιληφθήκαμε ότι ήταν ένα πολύ σοβαρό φαινόμενο. Αυτό το φαινόμενο το αντιμετωπίσαμε, ουσιαστικά, ενεργοποιώντας όλο τον κρατικό μηχανισμό. Η «ΚΤΙΡΙΑΚΕΣ ΥΠΟΔΟΜΕΣ Α.Ε.» αυτή τη στιγμή - και θα σας καταθέσω φωτογραφίες να δείτε - η αρμόδια εταιρεία του ελληνικού δημοσίου, που έχει τη συναρμοδιότητα για τα σχολεία - η αρμοδιότητα ανήκει κανονικά στους δήμους - έχει ενεργή εργολαβία και επισκευάζει το 1ο Γυμνάσιο και Λύκειο Αρκαλοχωρίου. Ήδη έχουν πάει οι πρώτες αίθουσες εκεί πέρα. Είναι ένα δύσκολο φαινόμενο. Έχει πληγεί πολύς κόσμος. Θα το αντιμετωπίσουμε. Είμαστε εδώ πέρα για να το αντιμετωπίσουμε. Όμως, σας παρακαλώ, πάνω στα συντρίμμια και στο σεισμό ας μην κάνουμε πολιτική. Εδώ θα πρέπει όλες οι πολιτικές δυνάμεις να το αντιμετωπίσουμε με μια σοβαρότητα και να αντιληφθούμε ότι ο κόσμος δεν έχει να περιμένει τίποτα από αντιπαραθέσεις εντός του Κοινοβουλίου. Είναι η δουλειά της Αντιπολίτευσης να μας εγκαλεί και να πηγαίνουμε πιο γρήγορα. Το αντιλαμβάνομαι. Και έτσι πρέπει να κάνουμε. Και αυτό κάνουμε. Όμως, θα ήθελα και από τη δική σας την πλευρά να αναγνωρίζετε ότι πλέον και ο αρμόδιος Υφυπουργός για αυτά τα ζητήματα, ο κ. Τριαντόπουλος, και από το Υπουργείο Υποδομών και η Πολιτική Προστασία είναι πάνω από όλα αυτά τα θέματα, τα αντιμετωπίζουν. Οι πολίτες μας ήδη έχουν αρχίσει να αποζημιώνονται, ήδη έχουν πάει οικίσκοι εκεί, ήδη έχει φροντίσει η Κυβέρνηση να πάνε κάποιοι κάτοικοι και να μείνουν και σε ξενοδοχεία και σε κατοικίες. Εκεί είμαστε. Τώρα, σε ό,τι αφορά αυτό, που αναφέρατε για την οριοθέτηση της ΚΥΑ, θα πω τα εξής: Μα, για να πάει γρήγορα όλη αυτή η διαδικασία, φροντίσαμε τον κύριο πυρήνα - εκεί που είχαμε τις πολλές ζημιές - να τον οριοθετήσουμε. Κατόπιν θα κάνουμε συμπληρωματικές ΚΥΑ. Γι' αυτό είμαστε εκεί πέρα, γι' αυτό δεν έχουμε φύγει από το πεδίο. Άρα, τις επόμενες μέρες θα το κάνουμε. Τώρα, το τελευταίο. Αναφέρετε τα εκατόν πενήντα τετραγωνικά. Πρώτη φορά συμβαίνει, κύριε Μαμουλάκη, αυτό, να αποζημιώνουμε και τα εκατόν πενήντα τετραγωνικά. Σε όλους αυτούς τους σεισμούς, που συνέβησαν επί των ημερών σας, δεν συνέβαινε. Εμείς το αλλάξαμε και αυτό και προχωράμε. Και θέλω να σας ενημερώσω ότι αυτό το ΦΕΚ έχει βγει - ήδη είναι δημοσιευμένο αυτή τη στιγμή - και μπορούν όλοι να πηγαίνουν και να παίρνουν τις αποζημιώσεις που τους οφείλονται. Άρα, είμαστε πιο μπροστά από αυτά που μας εγκαλείτε. Σας ευχαριστώ πολύ.
Ευχαριστώ, κύριε Υπουργέ. Η επόμενη ερώτηση - είναι παρεμφερής βέβαια - είναι η ενδέκατη με αριθμό 63/11-10-2021 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών, με θέμα: «Ασφαλής στέγαση των πληγέντων από σεισμό στην Κρήτη». Και σε αυτή την ερώτηση θα απαντήσει ο Υφυπουργός Υποδομών και Μεταφορών κ. Καραγιάννης. Κύριε Συντυχάκη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, γνωρίζετε ότι χιλιάδες κτήρια έχουν κριθεί ακατάλληλα, ολόκληρα χωριά έχουν μετατραπεί σε χαλάσματα, εκατοντάδες πληγέντες άστεγοι έχουν διασκορπιστεί από δω και από κει, σε σκηνές, σε κλειστούς χώρους, σε ξενοδοχεία, σε συγγενείς, σε φίλους, σε ενοικιαζόμενα σπίτια κατά κύριο λόγο στο Ηράκλειο, τριάντα χιλιόμετρα απόσταση μακριά από τον τόπο κατοικίας, δουλειάς και εκπαίδευσης των παιδιών τους. Ήδη οι καιρικές συνθήκες έχουν δείξει τα δόντια τους με τον «Μπάλλο» και δυσκολεύουν ακόμα περισσότερο τη ζωή. Αγωνιούν, όμως, και για το αύριο, για την τύχη των περιουσιών τους, των σπιτιών τους, των οικογενειών τους. Αγανακτούν για την έλλειψη οργανωμένης κρατικής μέριμνας για την κάλυψη ασφαλούς προσωρινής στέγης σε οικίσκους στο χωριό τους, στον τόπο, δηλαδή, κατοικίας τους για το σύνολο των πληγέντων αστέγων, Ελλήνων και μεταναστών. Πρώτον, γνωρίζουμε ότι μέχρι 7 Οκτωβρίου, στον πρώτο έλεγχο των κτηρίων, από τα εννιά χιλιάδες τριακόσια είκοσι επτά κτήρια, που ελέγχθηκαν τα πέντε χιλιάδες διακόσια πέντε χαρακτηρίστηκαν μη κατοικήσιμα. Επίσης, μάθαμε από δημοσιεύματα, από δηλώσεις του δημάρχου, ότι το 80% - τουλάχιστον τρεισήμισι χιλιάδες - των σπιτιών μόνο στο Δήμο Μινώα Πεδιάδας που έχουν εξεταστεί - χωρίς να υπολογίζω τους άλλους δήμους - έχουν βγει κίτρινα. Επίσημη ενημέρωση, κύριε Υπουργέ, δεν υπάρχει. Η ουσία είναι ότι οι άστεγοι είναι εκατοντάδες και η Κυβέρνηση δεν λύνει τώρα το πρόβλημα της στέγασης, ένα αυτονόητο ζήτημα στον 21ο αιώνα. Είναι, λοιπόν, πολύ σημαντικό να υπάρχει τακτική επίσημη ενημέρωση. Ο κόσμος ρωτάει και πρέπει να ξέρει. Πρέπει, λοιπόν, να μας πείτε πόσα είναι τα κατοικήσιμα σπίτια και πόσα τα μη κατοικήσιμα, πόσα είναι πράσινα και πόσα κίτρινα με βάση τον πρώτο έλεγχο ο οποίος έχει ολοκληρωθεί. Αντίστοιχα, από το δεύτερο έλεγχο - μέχρι στιγμής - πόσα από τα κίτρινα του πρώτου ελέγχου είναι κόκκινα και πόσα κίτρινα; Ποιος είναι ο πραγματικός συνολικός αριθμός αστέγων - ιδιοκτήτες, ενοικιαστές, μετανάστες - ανεξάρτητα το πού βρίσκονται τώρα; Μέχρι στιγμής έχουν τοποθετηθεί τριάντα τέσσερις οικίσκοι χωρίς εξοπλισμό και χωρίς ακόμα να έχει μπει έστω και ένας πληγέντας άστεγος. Αναμένονται άλλοι ενενήντα οικίσκοι όπως λέτε. Ακούγεται, όμως, ότι δεν υπάρχουν διαθέσιμοι οικίσκοι και ψάχνετε στο εξωτερικό. Ισχύει; Δεν ισχύει; Εάν ισχύει - επιτρέψτε - «φέξε μου και γλίστρησα». Δεν επαρκούν ούτε οι εκατόν τριάντα, ούτε και οι εκατόν πενήντα, ακόμα εάν έρθουν. Εκατόν πενήντα οικίσκοι επί τέσσερα άτομα είναι εξακόσια. Οι υπόλοιποι πού θα μπουν; Δεν καλύπτεται το σύνολο των στεγαστικών αναγκών. Ο διαθέσιμος αριθμός οικίσκων είναι σε πλήρη αναντιστοιχία με τον απαιτούμενο όπως έχει καταδειχθεί από τις προτάσεις των δήμων. Η πρόταση του Δήμου Μίνωας - Πεδιάδας είναι για τετρακόσιους είκοσι οικίσκους, του Δήμου Αρχανών - Αστερουσίων είναι για σαράντα. Άρα, τετρακόσιοι εξήντα οικίσκοι επί τέσσερα άτομα μας κάνει χίλια οχτακόσια σαράντα άτομα. Πού τα χίλια οχτακόσια σαράντα; Πού τα εξακόσια; Και όσο περνάει ο καιρός ο αριθμός των πληγέντων, που έχουν προσωρινή στέγη θα απαιτούν να επιστρέψουν στον τόπο τους και με τα δίκιο τους. Θα αυξηθεί ο αριθμός των αστέγων. Εάν λάβουμε υπ' όψιν ότι εκατοντάδες πληγέντες βρίσκονται στα ξενοδοχεία, τέλος Οκτώβρη κλείνει η σεζόν, σε διαμερίσματα στο Ηράκλειο, με συγγενείς, φίλους όπως σας είπα, με απόσταση τριάντα χιλιομέτρων και όχι σε καλές συνθήκες διαβίωσης στα ξενοδοχεία, να το γνωρίζετε αυτό, ο αριθμός των αστέγων θα ανέβει ακόμα περισσότερο.
Να συνεχίσετε και στη δευτερολογία σας.
Επιτρέψτε μου λίγο, κύριε Πρόεδρε, επειδή είναι σημαντικό το θέμα και θέλω, πραγματικά, να υπάρξουν απαντήσεις από τον Υπουργό για να μην αιωρούνται πράγματα. Οι πληγέντες καταγγέλλουν ότι οι οικίσκοι δεν θα κατανεμηθούν ανά χωριό με το αιτιολογικό ότι δεν υπάρχουν αποχετευτικά δίκτυα και άλλες υποδομές για να στηθούν. Και ποιος φταίει που δεν υπάρχουν αποχετευτικά δίκτυα σε χωριά, οι κάτοικοι τους; Οι τριάντα τέσσερις οικίσκοι, που έχουν πάει μέχρι τώρα είναι σε δύο ελεύθερους χώρους, στο εκθεσιακό κέντρο και στην Βόννη που μοιάζει περισσότερο σαν γκέτο. Δεν θέλουν οι άνθρωποι να φύγουν από τον τόπο κατοικίας τους. Σου λέει, «εμείς θέλουμε να μείνουμε εδώ». Τρίτο και τελευταίο. Υπάρχουν καταγγελίες πληγέντων ότι ο δευτεροβάθμιος έλεγχος καταλληλότητας κτηρίων μετατρέπει πολλά κτήρια από μη κατοικήσιμα σε κατοικήσιμα, τα κίτρινα δηλαδή σε πράσινα, εντελώς αδικαιολόγητα σε πολλές για να μην πω στις περισσότερες περιπτώσεις. Γιατί; Μήπως γιατί ο αριθμός των σπιτιών, που έχουν υποστεί σοβαρές βλάβες είναι ασύλληπτα μεγάλος και αυτό που επιδιώκει η Κυβέρνηση είναι η δραστική μείωση των αποζημιώσεων; Μιλάμε για μια σκληρή πραγματικότητα για τους πληγέντες και δεν απαλύνεται με κυβερνητικές εξαγγελίες περί ανοικοδόμησης Αρκαλοχωρίου, ενταγμένη στην ανάπτυξη για τους λίγου γύρω από το νέο αεροδρόμιο Καστελίου. Σας ρωτάμε λοιπόν, κύριε Υπουργέ: Σε ποιες άμεσες ενέργειες και με ποιο χρονοδιάγραμμα θα προβεί η Κυβέρνηση για να ικανοποιηθεί το δίκαιο αίτημα του λαού της περιοχής του Ηρακλείου για την άμεση κάλυψη στεγαστικών αναγκών όλων των σεισμόπληκτων χωρίς αποκλεισμούς ιδιοκτητών και ενοικιαστών τώρα, χθες, σε ανθρώπινες συνθήκες διαβίωσης με όλα τα συνοδά έργα, που απαιτούνται ως προσωρινή λύση ανά χωριό και όχι με συγκέντρωσή τους σε λίγα σημεία.
Κύριε Συντυχάκη, έχετε μπει στα έξι λεπτά. Σας παρακαλώ πολύ.
Ευχαριστώ για την ανοχή, κύριε Πρόεδρε
Τον λόγο έχει ο κύριος Υπουργός για την πρωτολογία του.
Αξιότιμε κύριε Πρόεδρε, κύριε Βουλευτά, στο πρώτο κομμάτι της τοποθέτησής σας, να σας πω ότι εδώ είμαστε. Κάθε βδομάδα απαντάμε, κάθε εβδομάδα δίνουμε στοιχεία, κάθε εβδομάδα ανακοινώνουμε πόσες αυτοψίες γίνονται. Δεν έχουμε να κρύψουμε απολύτως τίποτα. Και να σας πω και κάτι; Παρ' όλο που είναι ένα θλιβερό γεγονός, η αποτελεσματικότητα και το πόσο γρήγορα αντέδρασε η Κυβέρνηση, καλό είναι να το λέμε κιόλας. Όμως επειδή αναφερθήκατε, εγώ θα τα ξαναπώ για μία φορά ακόμη. Οι πρωτοβάθμιοι έλεγχοι σε ένα μεγάλο ποσοστό έχουν σχεδόν ολοκληρωθεί. Ποιοι δεν έχουν ολοκληρωθεί; Ποιοι έλεγχοι, ποιες αυτοψίες δεν έχουν ολοκληρωθεί; Δεν έχουν ολοκληρωθεί οι αυτοψίες εκεί όπου οι ιδιοκτήτες απουσίαζαν ή εκεί που δεν μπορούσαν οι μηχανικοί του Υπουργείου Υποδομών και Μεταφορών να ανοίξουν τα σπίτια τους. Δεν είχαν πάει οι άνθρωποι. Δεν μπορούμε να κάνουμε κάτι εκεί πέρα. Περιμένουμε μέσω των δήμων - ήρθαμε σε μια επικοινωνία - ώστε να ανοίξουν τα σπίτια, να μπορέσουμε να μπούμε μέσα πέρα από τον οπτικό έλεγχο να δούμε τι ζημιές έχουν συμβεί. Και από την προηγούμενη Παρασκευή 8 Οκτωβρίου έχουν ξεκινήσει και οι δευτεροβάθμιοι έλεγχοι στα κτήρια που κατά τον πρωτοβάθμιο έλεγχο χαρακτηρίστηκαν μη κατοικήσιμα. Θα ήθελα να σας δώσω ένα στοιχείο - το ανέφερα και πριν στην ερώτηση, αλλά καλό είναι να κατατεθεί και στη δική σας την απάντηση. Για το Δήμο Μινώα - Πεδιάδος από τα πρώτα αποτελέσματα του δευτεροβάθμιου ελέγχου σε τετρακόσια είκοσι κτήρια που επανελέγχθηκαν, τα εκατόν ογδόντα εννέα προέκυψαν κατοικήσιμα, τα εκατόν ογδόντα μη κατοικήσιμα, που χρήζουν επισκευών και πενήντα ένα που έχουν συνταχθεί πρωτόκολλα αυτοψίας ώστε να κατεδαφιστούν. Κύριε Συντυχάκη, θα ήθελα να είμαστε λίγο πιο προσεκτικοί σε ό,τι αφορά διοικητικές πράξεις δημοσίων υπαλλήλων - επιστημόνων που αφορούν την ασφάλεια. Και κανένας δημόσιος υπάλληλος, κανένας άνθρωπος που κάνει έναν έλεγχο σ' ένα κτήριο, που είναι να πέσει δεν πρόκειται να βάλει την υπογραφή του. Δεν το κάνει ούτε Υπουργός, ούτε δέχεται κανείς να δώσουμε κατευθύνσεις από την πολιτική ηγεσία και ούτε θα το έκανε ποτέ και καμμία πολιτική ηγεσία για ένα κτήριο το οποίο δεν είναι ασφαλές, να πούμε ότι παιδιά προχωρήστε και βγάλτε το κίτρινο ή πράσινο. Δεν γίνονται αυτά. Δεν κάνουμε τέτοια ζητήματα. Είναι πολιτικοί μηχανικοί και ανάλογα το κάθε κτήριο συμπληρώνουν το χαρτί της αυτοψίας, το οποίο είναι μια διοικητική πράξη και υπάρχουν και ποινικές ευθύνες. Άρα αυτό ας το προσπεράσουμε και ας είμαστε πιο προσεκτικοί. Μέχρι αυτή τη στιγμή έχουν διενεργηθεί εντεκάμισι χιλιάδες αυτοψίες. Έχουν χαρακτηριστεί κατοικήσιμα τα πέντε χιλιάδες τριακόσια πενήντα πέντε και έξι χιλιάδες εκατόν πενήντα δύο μη κατοικήσιμα. Στις 7 Οκτωβρίου δημοσιεύτηκε η ΚΥΑ οριοθέτησης και ήδη έχει κινήσει και η διαδικασία της πρώτης αρωγής ως έναντι της στεγαστικής συνδρομής. Οι έλεγχοι συνεχίζονται καθημερινά ώστε να οριοθετηθούν και όλες οι πληγείσες περιοχές μάλιστα - όπως είχα πει και στον συνάδελφό σας - σε συνεργασία με την Περιφέρεια Κρήτης, γιατί υπάρχουν κι άλλοι δήμοι, όπως ο Δήμος Βιάννου, Γόρτυνας, Φαιστού, Χερσονήσου, καθώς και περιοχές του Δήμου Οροπεδίου Λασιθίου της περιφερειακής ενότητας Λασιθίου. Θα εκδοθεί λοιπόν εντός των επόμενων ημερών συμπληρωματική ΚΥΑ και με τις λοιπές τοπικές κοινότητες που έχουν πληγεί. Όντως - και πολύ ορθώς το αναφέρατε - το ζήτημα της προσωρινής στέγασης είναι πάρα πολύ σημαντικό. Είμαστε σε καθημερινή επικοινωνία με τους δημάρχους, με τους αρμόδιους των δήμων για το πώς θα προχωρήσουν όλα αυτά τα ζητήματα. Έχουμε στείλει αυτή τη στιγμή μέχρι σήμερα τέσσερις φορές έγγραφο να μας πουν ποιοι κάτοικοι είναι αυτοί που δικαιούνται και για αυτό το Υπουργείο μας προχώρησε και σε ένα διαγωνισμό ακόμη ενενήντα οικίσκων. Όμως, επιτρέψτε μου - και δεν το δεν θα ήθελα να το στηλιτεύσω - δεν μπορείτε να γράφετε «πρόφαση έλλειψης των αναγκαίων υποδομών». Μα φυσικά χρειάζονται οι αναγκαίες υποδομές. Δηλαδή θα βάλουμε οικίσκους, όταν δεν έχουμε εξασφαλίσει ηλεκτροδότηση και τους ΟΚΩ ώστε να μπορούν οι πολίτες να βιώνουν με αξιοπρέπεια; Φαντάζομαι ότι δεν ζητάτε αυτό το πράγμα. Φαντάζομαι ότι αντιλαμβάνεστε ότι πρώτα πρέπει να γίνουν αυτές οι πρόδρομες εργασίες και μετά να τοποθετηθούν οι οικίσκοι. Και για αυτό είμαστε σε συνεργασία με τους δήμους και για αυτό θέλουμε να ξέρουμε πόσοι δικαιούνται. πόσοι πραγματικά τα έχουν ανάγκη. Και για αυτό δεν θέλουμε και όλοι οι κάτοικοι να πηγαίνουν σε οικίσκους. Υπάρχουν τα ξενοδοχεία ή τα σπίτια που έχουν διατεθεί, ώστε να μπορέσουμε να προχωρήσουμε και να υπάρχει ένας επιμερισμός ουσιαστικά. Και αυτό - φαντάζομαι - το καταλαβαίνετε και μπορούμε να συμφωνήσουμε και να ομονοήσουμε σε αυτό το πράγμα. Άλλωστε οι οικίσκοι είναι μια προσωρινή και μια λύση στέγασης η οποία είναι συμπληρωματική με όλα τα υπόλοιπα που κάνουμε. Θα πω περισσότερα στη δευτερομιλία μου.
Ευχαριστώ, κύριε Υπουργέ. Παρακαλώ, κύριε Συντυχάκη, σύντομα. Έχετε θίξει τα θέματα. Μιλήσατε έξι λεπτά.
Όσο μπορώ, κύριε Πρόεδρε. Νομίζω όμως ότι γίνεται μια συζήτηση που βάζει το πρόβλημα στην θέση του. Και από αυτή την άποψη, κύριε Υπουργέ κάθε βδομάδα θα είμαστε εδώ. Μην νομίζετε. Γιατί προκύπτει όχι μόνο το στεγαστικό, είναι οι αποζημιώσεις είναι μέτρα ελάφρυνσης των κατοίκων, είναι μέτρα που αφορούν τα σχολεία, είναι πολλά πράγματα. Ανακοινώσατε τώρα έξι χιλιάδες εκατόν πενήντα δύο μη κατοικήσιμα. Δεν ξέρω αν εννοείτε για όλη την Περιφερειακή Ενότητα Ηρακλείου ή μόνο για τον Δήμο Μινώα - Πεδιάδας.
Για όλο.
Μάλιστα. Πόσα από αυτά είναι κατά την άποψή σας σπίτια; Πόσα είναι σπίτια που κατοικούν άνθρωποι μέσα; Δώστε μου έναν αριθμό πόσοι άνθρωποι μένουν εκεί. Προφανώς δεν μπορείτε να μου δώσετε και δικαιολογημένα, γιατί δεν μπορείτε να κάνετε έναν τέτοιο υπολογισμό. Είναι όμως πάρα πολλοί! Τι θα πει τριάντα τέσσερις οικίσκοι, τι θα πει ενενήντα, τι θα πει εκατόν πενήντα, τι θα πει διακόσιοι; Σε αυτό όμως δεν απαντάτε. Κύριε Υπουργέ πώς θα καλυφθεί το στεγαστικό αυτών των ανθρώπων, των οικίσκων δηλαδή στον τόπο κατοικίας τους; Και το ερώτημα είναι, γιατί δεν πάτε να στήσετε τους οικίσκους που είναι αποκλειστικά ευθύνη του κράτους, στο χωριό των πληγέντων και όχι σε στρατόπεδα συγκέντρωσης; Η απάντηση είναι ότι επειδή δεν έχουν αποχετευτικό δίκτυο, δεν μπορούν να στήσουν - λέει - ανά χωριό τους οικίσκους. Και σας ρώτησα: Ποιος ευθύνεται που δεν υπάρχει αποχετευτικό δίκτυο; Οι κάτοικοι; Όταν όμως πάτε να στήσετε τους οικίσκους με τις εργολαβίες, προφανώς χρειάζεται και το αποχετευτικό δίκτυο, υπάρχουν και οι υποσταθμοί της ΔΕΗ. Πολλά συνοδά έργα πρέπει να γίνουν. Ε, αυτά να τα κάνετε ανά χωριό, αλλά έχει κόστος! Γι' αυτό θέλετε να συγκεντρώσετε τους οικίσκους σε ενιαίους υπερτοπικούς χώρους. Εγώ θα σας πω, κύριε Υπουργέ, το εξής. Αν δεν ήταν η αλληλεγγύη, η συλλογική βοήθεια του απλού κόσμου, των κοινωνικών φορέων, των σωματείων, δεν θα κουνιόταν φύλλο. Όπως σας το λέω. Και δεν το λέω μόνο εγώ. Το λένε όλοι. Απίστευτη αυτοοργάνωση στο Αρκαλοχώρι και σε όλα τα χωριά. Και είναι άξιοι συγχαρητηρίων γι' αυτό. Είναι αυτό που λέει ο λαϊκός ποιητής από τα Ανώγεια, ο Νηδιώτης: «Προσκυνώ τη χάρη σου, λαέ μου!». Κατά τα άλλα, ο βασιλιάς είναι γυμνός. Ποιο σχέδιο «Εγκέλαδος»; Μας δουλεύετε; Είναι ανύπαρκτος. Ξέρετε, τι σημαίνει σχέδιο «Εγκέλαδος»; Σημαίνει χρήμα, σημαίνει προσωπικό, σημαίνει σχέδια αντισεισμικής προστασίας, σημαίνει υποδομές. Εδώ και τέσσερις μήνες έντονης σεισμικής δραστηριότητας στην ίδια περιοχή, με καταγεγραμμένα εκατόν έξι σπίτια μη κατοικήσιμα και σφυρίζατε αδιάφορα. Δεν κηρύξατε την περιοχή σε κατάσταση εκτάκτου ανάγκης, ενώ η φύση προειδοποιούσε. Σας έλεγε: «Πάρτε μέτρα προληπτικά, αντισεισμικής προστασίας». Και σφυρίζατε αδιάφορα.
Ωραία, κύριε Συντυχάκη.
Ο σεισμός, λοιπόν, έβγαλε στην επιφάνεια με τον πιο τραγικό τρόπο ότι είναι ανοχύρωτος ο κόσμος απέναντι στα φυσικά φαινόμενα. Και τώρα - και κλείνω με αυτό - εντελώς αποπροσανατολιστικά…
Ελάτε, κύριε Συντυχάκη, είναι εννιά λεπτά. Άλλο πέντε και άλλο εννιά.
Κλείνω. Εντελώς αποπροσανατολιστικά μετατοπίσατε τη συζήτηση στην……
Έχουμε ακόμα είκοσι επίκαιρες.
…του Αρκαλοχωρίου. Αυτό έκανε και ο ΣΥΡΙΖΑ προηγουμένως. Βεβαίως, και είναι μια κουβέντα που πρέπει να ανοίξει, αλλά επί της παρούσης πρέπει οι άνθρωποι να στεγαστούν, να αποζημιωθούν, να γίνει αναστολή πληρωμών, να καταργηθεί ο ΕΝΦΙΑ, να γίνουν χίλια δυο πράγματα που θα πούμε σε άλλη επίκαιρη ερώτηση.
Εντάξει, ευχαριστώ πολύ.
Σε κάθε περίπτωση - και κλείνω με αυτό - το συμπέρασμα που βγαίνει είναι ότι μόνο ο λαός μπορεί να σώσει τον λαό. Και χθες την Κυριακή - το ανακοινώνω - πραγματοποιήθηκε ανοιχτή λαϊκή συνέλευση στο Εκθεσιακό Κέντρο Αρκαλοχωρίου και συγκροτήθηκε συντονιστική επιτροπή σεισμοπλήκτων, για να δώσει μάχη της πλήρους αποκατάστασης των ζημιών και να πάρουν αυτά που πρέπει να πάρουν οι άνθρωποι. Καταθέτω στα Πρακτικά την απόφαση της συντονιστικής επιτροπής.
Ωραία, κύριε Υπουργέ, έχετε τον λόγο για τη δευτερολογία.
Κύριε Πρόεδρε, ο κύριος Βουλευτής θα καταθέσει στα Πρακτικά το ψήφισμα της επιτροπής αγώνα. Εμένα επιτρέψτε μου να καταθέσω στα Πρακτικά τις φωτογραφίες που βγήκαν σήμερα από τις εργασίες αποκατάστασης των σχολείων στην περιοχή σας. Γιατί κάποιοι μιλάνε τα λόγια και κάποιοι μιλάνε με πράξεις. Και επιτρέψτε μου να σας πω ότι η δική μας Κυβέρνηση μιλά με πράξεις, γιατί είμαστε εκεί πέρα και αντιμετωπίζουμε τα ζητήματα που υπάρχουν. Αυτά προς αποκατάσταση της αλήθειας. [[Στο σημείο αυτό ο Υφυπουργός Υποδομών και Μεταφορών κ. Γεώργιος Καραγιάννης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τώρα, το πού θα στηθούν οι οικίσκοι, κύριε Συντυχάκη, αυτό θα μας το πούνε οι δήμοι. Δεν θα το αποφασίσει το Υπουργείο Υποδομών και Μεταφορών πού θα μπαίνουν σε κάθε περιοχή οι οικίσκοι. Αυτό το αποφασίζει ο αρμόδιος, ο δήμαρχος της περιοχής μαζί με την τεχνική του υπηρεσία, ώστε να εξασφαλιστούν εκεί πέρα οι συνθήκες διαβίωσης των πολιτών οι οποίες να είναι στο πλαίσιο της αξιοπρέπειας, της ασφάλειας και της υγιεινής. Αν θέλετε εσείς να δούμε κάτι άλλο, με μεγάλη μας χαρά να ακούσουμε την πρότασή σας. Αλλά δεν άκουσα καμμία πρόταση. Εκτός αν θέλετε έξω από κάποιο σπίτι να στείλουμε κι έναν οικίσκο. Κυρίες και κύριοι, άμεσα ανταποκριθήκαμε στις απαιτήσεις του φαινομένου. Άμεσα τρέξαμε όλες τις διαδικασίες για την αποκατάσταση των κτηρίων, για την ανακούφιση των πληγέντων. Η Κυβέρνηση άμεσα ανακοίνωσε - και είναι πράξεις πλέον αυτό - ένα πλέγμα δράσεων και αποζημιώσεων και για τον ΕΝΦΙΑ και για όλα τα ζητήματα. Και πλέον οι κάτοικοι της περιοχής έχουν ήδη αποζημιωθεί, όχι όλοι γιατί είναι μια δυναμική διαδικασία, αλλά προχωρά αυτή η διαδικασία. Και δεν είναι μια διαδικασία που σε μία μέρα μπορούν να γίνουν τα πάντα. Γίνονται οι εργασίες στα σχολεία. Έχουμε φέρει τις αίθουσες διδασκαλίας εκεί πέρα. Έχουμε φέρει τους πρώτους οικίσκους. Τις επόμενες μέρες θα έρθουν και οι επόμενοι οικίσκοι για τους κατοίκους. Διατέθηκαν τα ξενοδοχεία. Διατέθηκαν σπίτια. Ήταν ένα έντονο φαινόμενο. Το αναγνωρίζουμε όλοι. Το καταλαβαίνουμε όλοι. Μαγικό ραβδάκι δεν έχουμε, κύριε Συντυχάκη. Αν κάποιος έχει, ας έρθει εδώ πέρα, αλλά δεν υπάρχει από κανένα. Οι χρόνοι που αυτή η Κυβέρνηση αποζημιώνει τους πολίτες και είναι δίπλα δεν υπήρχαν ποτέ. Θα μπορούσα - δεν σας αφορά - να σας διαβάσω τους χρόνους του 2015-2019, αλλά δεν έχει σημασία αυτό το πράγμα. Σημασία έχει να προχωράμε γρήγορα, με πρόγραμμα, να μπορούν αύριο οι μαθητές να μπουν στα σχολεία και να εξασφαλίσουμε στους κατοίκους ανθρώπινες συνθήκες διαβίωσης. Αυτό είναι η δουλειά της Κυβέρνησής μας. Κατόπιν, ήδη κατέβηκε ο Γενικός Γραμματέας μαζί με τον αρμόδιο Υφυπουργό τον κ. Τριαντόπουλο, μαζί με τον κ. Μπακογιάννη, για να δουν το ειδικό πολεοδομικό σχέδιο. Είμαστε εκεί. Αντιμετωπίζουμε όλα τα ζητήματα, όχι με κραυγές, αλλά με πράξεις. Ευχαριστώ πολύ.
Ευχαριστώ, κύριε Υπουργέ. Εισερχόμαστε στην επόμενη ερώτηση. Είναι η τρίτη με αριθμό 42/8-10-2021 επίκαιρη ερώτηση πρώτου κύκλου του Βουλευτή Επικρατείας του Κινήματος Αλλαγής κ. Γεώργιου Καμίνη προς τον Υπουργό Περιβάλλοντος και Ενέργειας, με θέμα: «Αντιπλημμυρικά έργα στις περιοχές που επλήγησαν από τις πυρκαγιές του περασμένου Αυγούστου». Θα απαντήσει ο Υφυπουργός Περιβάλλοντος και Ενέργειας κ. Γιώργος Αμυράς. Κύριε Καμίνη, έχετε τον λόγο.
Ευχαριστώ, κύριε Πρόεδρε. Οι κάτοικοι των περιοχών Βαρυμπόμπης, Πάρνηθας, Θρακομακεδόνων και Ιπποκράτειου Πολιτείας, κύριε Υπουργέ, που επλήγησαν πρόσφατα από καταστροφικές πυρκαγιές ανησυχούν εν όψει των βροχοπτώσεων και σε ρεπορτάζ του «ΣΚΑΪ» της προηγούμενης βδομάδας αναφέρθηκε ότι αντιπλημμυρικά κορμοδέματα δεν έχουν τοποθετηθεί ακόμα στις εν λόγω περιοχές, διότι το Υπουργείο Περιβάλλοντος δεν έχει υπογράψει την προβλεπόμενη από τη νομοθεσία σύμβαση με την ανάδοχη εταιρεία. Ωστόσο, μετά τις καταστροφικές πυρκαγιές του Αυγούστου στην Αττική, στην Εύβοια, στην Πελοπόννησο υπήρξαν διαβεβαιώσεις της Κυβέρνησης για άμεση έναρξη αντιπλημμυρικών έργων στις πληγείσες περιοχές. Για τον λόγο αυτό, μάλιστα, σχεδόν ένα μήνα αργότερα υπερψηφίστηκε από τη Βουλή νομοθετική τροπολογία με την οποία θεσπίζονται μέτρα επιτάχυνσης των αντιπλημμυρικών έργων και μελετών σε περιοχές που επλήγησαν από τις καταστροφικές πυρκαγιές. Συνέπεια όλων αυτών είναι ότι επρόκειτο να συναφθούν προγραμματικές συμβάσεις με το Υπουργείο Ενέργειας και Περιβάλλοντος για τέσσερις συγκεκριμένες εξαιρετικές περιπτώσεις, προκειμένου να υπάρξει άμεση έναρξη κατασκευής αντιδιαβρωτικών και αντιπλημμυρικών έργων με τη διαδικασία του κατεπείγοντος. Έχουν περάσει πια δύο μήνες από τις καταστροφικές πυρκαγιές. Αυτές τις μέρες είδαμε έντονες βροχοπτώσεις και βρισκόμαστε αυτήν τη στιγμή στη μέση του φθινοπώρου και επίκειται ο χειμώνας. Ερωτάσθε λοιπόν: Έχουν υπογραφεί συμβάσεις με τις ανάδοχες εταιρείες για τα αντιπλημμυρικά έργα στις περιοχές των Νομών Αττικής, Εύβοιας, Αρκαδίας, Ηλείας, Κορινθίας, στις περιοχές γενικότερα που επλήγησαν από τις καταστροφικές πυρκαγιές; Σε ποιο στάδιο βρίσκονται τα αντιπλημμυρικά έργα και πότε αναμένεται η ολοκλήρωσή τους; Ευχαριστώ, κύριε Πρόεδρε.
Σας ευχαριστώ, κύριε Καμίνη. Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Καλησπέρα. Αγαπητέ κύριε Καμίνη, πάντα χαίρομαι με τις συζητήσεις που έχουμε και είχαμε πιο παλιά στο Δημοτικό Συμβούλιο της Αθήνας, όπου πραγματικά είχαμε αποτελεσματικές και ουσιαστικές μεταξύ μας επαφές. Σε σχέση με τα αντιπλημμυρικά και αντιδιαβρωτικά έργα, κατ' αρχάς βεβαίως συμμερίζομαι την αγωνία των κατοίκων της Πάρνηθας και τη δική σας και όλων για την πρόοδο των αντιδιαβρωτικών και αντιπλημμυρικών έργων στις περιοχές που επλήγησαν από τις καταστροφικές πυρκαγιές του καλοκαιριού. Η Κυβέρνησή μας έχει υιοθετήσει μία νέα φιλοσοφία, της ταχύτατης ανταπόκρισης, της ταχύτατης αντίδρασης, με στόχο την αποτελεσματική αποκατάσταση των περιοχών που επλήγησαν. Αναφέρατε και εσείς λίγο πριν τις έντονες βροχοπτώσεις. Βεβαίως και είναι ένα μέρος της κλιματικής κρίσης, μια έκφανση της κλιματικής κρίσης αυτές οι έντονες βροχοπτώσεις, όπως για παράδειγμα αυτές που υπήρξαν με τον «Μπάλλο». Σε κάποιες περιοχές μέσα σε σαράντα οκτώ ώρες έπεσε το 1/3 της ετήσιας βροχόπτωσης. Σύμφωνα με το Αστεροσκοπείο Αθηνών, μόνο την Πέμπτη και την Παρασκευή εκείνων των ημερών έπεσαν 460 χιλιοστά βροχής στην Ιθάκη, 262 χιλιοστά στην Αιτωλοακαρνανία και 182 στο Σταθμό της Πατησίων. Αυτά τα αναφέρω ενδεικτικά, απλώς για να αντιληφθούμε το μέγεθος των υδάτων που κατέκλυσαν τις πόλεις και τις περιοχές από τις οποίες πέρασε ο «Μπάλλος». Εννοείται ότι πρέπει να δρούμε ταχύτατα. Εμείς στο Υπουργείο Περιβάλλοντος αγωνιούμε και μαζί με όλες μας τις υπηρεσίες κάνουμε ό,τι είναι ανθρωπίνως δυνατό για να τρέξουν οι γραφειοκρατικές διαδικασίες τις οποίες βάζουμε στην άκρη. Πολλές από τις πλημμύρες που είδαμε δεν οφείλονταν βεβαίως στις καμένες περιοχές. Αναφέρομαι κυρίως στα μπαζωμένα ρέματα, κύριε Καμίνη. Στην Αττική, σύμφωνα με μελέτη του Εθνικού Μετσόβιου Πολυτεχνείου, το 1945 υπήρχαν ανοικτά ρέματα μήκους 1.280 χιλιομέτρων. Σήμερα υπολογίζονται σε μόλις 434 χιλιόμετρα, δηλαδή 850 χιλιόμετρα ρεμάτων και ποταμών έχουν μπαζωθεί, έχουν σκεπαστεί, έχουν χτιστεί. Το ίδιο συμβαίνει και σε πάρα πολλές άλλες περιοχές της Ελλάδος, αστικές, ημιαστικές ή αγροτικές. Τα αντιπλημμυρικά έργα θέλουν χρόνο για να κατασκευαστούν και δεν είναι και πολύ δημοφιλή στους πολίτες. Το ξέρουμε καλά ειδικά εμείς οι δύο, δεδομένου ότι τις περισσότερες φορές απαιτούν ξήλωμα των αυθαιρεσιών που εδώ και δεκαετίες υπάρχουν. Πάμε τώρα στα συγκεκριμένα έργα. Ήθελα να κάνω αυτήν την εισαγωγή για να δούμε λίγο το πλαίσιο μέσα στο οποίο κινούμαστε. Κατ' αρχάς, όπως είπατε κι εσείς, με τον ν.4824/2021, με τον οποίο κυρώσαμε τις πράξεις νομοθετικού περιεχομένου, φέραμε σημαντικές ρυθμίσεις και για την αποκατάσταση των πληγεισών περιοχών από τις πυρκαγιές και για την οικονομική ενίσχυση των πληγέντων και για την επιτάχυνση των διαδικασιών. Πάμε, λοιπόν, να δούμε συγκεκριμένα για κάθε περιοχή στην οποία αναφέρεστε. Για όλες τις περιοχές έχουν απομακρυνθεί, έχουν υλοτομηθεί άμεσα και κατά προτεραιότητα τα επικίνδυνα δέντρα από το εθνικό, επαρχιακό και δημοτικό οδικό δίκτυο. Μιλάμε δηλαδή για εκατοντάδες χιλιόμετρα δικτύου. Παρέμειναν εκεί μόνο όσα είναι απαραίτητα για την κατασκευή των αντιδιαβρωτικών έργων και σε δεύτερη φάση των αντιπλημμυρικών για να διατεθούν στους κατοίκους για κάλυψη των ατομικών τους αναγκών. Από τις 13 Σεπτεμβρίου έχουμε εξέλιξη πολλών αντιδιαβρωτικών έργων σε πολλές περιοχές. Πριν απ' αυτό βέβαια, να σας πω για την κάθε μία περιοχή ξεχωριστά. Θα σας πω ότι για όλες τις περιοχές η αρμόδια Γενική Διεύθυνση Δασών του Υπουργείου μας προχώρησε σε χρόνο ταχύτατο τη χαρτογραφική αποτύπωση των καμένων εκτάσεων με έξι θεματικά πεδία. Το πρώτο ήταν το σύνολο φυσικά της καμένης έκτασης, το δεύτερο τα δάση και η αποτύπωση των δασών και των δασικών εκτάσεων, σύμφωνα με τον αναρτημένο δασικό χάρτη, τα είδη της δασικής βλάστησης και τους τύπους των εδαφών, τα χαρακτηριστικά τους, τις γενικές κλίσεις και το ψηφιακό μοντέλο εδάφους, το υδρογραφικό δίκτυο ως πέμπτη ενότητα και τέλος τις ζώνες δυνητικού κινδύνου πλημμύρας. Πάμε, λοιπόν, να δούμε ανά περιοχή. Θέλετε να συνεχίσω στη δευτερολογία μου, κύριε Πρόεδρε; Έχω πολλές περιοχές και θα πω για την κάθε μία ξεχωριστά.
Στη δευτερολογία σας, κύριε Αμυρά. Σας ευχαριστώ. Κύριε Καμίνη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η κλιματική κρίση βρίσκεται στην επικαιρότητα εδώ και χρόνια και τη ζούμε στη χώρα μας ιδιαίτερα έντονα. Εσείς είστε Κυβέρνηση πια πάνω από δύο χρόνια. Σας μίλησα για τα έργα πρώτης ανάγκης, την απομάκρυνση των καμένων δέντρων, τα κορμοδέματα, τα κλαδοπλέγματα κ.λπ.. Περιμένω να μου πείτε σε ποιες περιοχές έχουν ολοκληρωθεί αυτές οι εργασίες. Υπάρχουν, όμως, και τα άλλα αντιπλημμυρικά έργα. Όπως διαβάσαμε στον Τύπο, μόλις προχθές, την Πέμπτη 14 Οκτωβρίου, με απόφαση του Υφυπουργού Ανάπτυξης κ. Γιάννη Τσακίρη και του Γενικού Γραμματέα Δημοσίων Επενδύσεων και ΕΣΠΑ κ. Σκάλκου εντάχθηκαν πιστώσεις ύψους 39,7 εκατομμυρίων στην Περιφέρεια Στερεάς για μεγάλες εργασίες αντιπλημμυρικής προστασίας και για αποκατάσταση βλαβών στις υποδομές των περιοχών Μαντουδίου, Λίμνης, της βόρειας Εύβοιας γενικά. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Τι γίνεται στις υπόλοιπες περιοχές και γιατί και σ' αυτές τις περιοχές μετά από δύο μήνες; Με την πράξη νομοθετικού περιεχομένου του Αυγούστου οι δασικές υπηρεσίες μεταφέρθηκαν στο Υπουργείο Περιβάλλοντος. Μας είπατε κάτι το οποίο έγινε. Τι άλλο έχουν κάνει οι υπηρεσίες αυτές και πώς σκέφτεστε να τις αξιοποιήσετε; Τώρα έχετε μια τεράστια ευθύνη πια, γιατί έχετε τα δάση. Θέλω να ακούσω αν θεωρείτε επιτυχημένη την πρόσφατη διαχείριση των πλημμυρικών φαινομένων, γιατί είδαμε εικόνες πρωτοφανείς με παιδιά εγκλωβισμένα σε σχολεία, με λεωφορεία σταματημένα σε υπερπλημμυρισμένες υπόγειες διαβάσεις. Αυτά είναι ευθύνη της Κυβέρνησης, είναι ευθύνη της περιφέρειας, της τοπικής αυτοδιοίκησης; Ποιανού είναι; Τέλος, ερευνώντας για τη συζήτηση της σημερινής επίκαιρης ερώτησης διαπίστωσα ότι ουσιαστικά για το θέμα των αντιπλημμυρικών εμπλέκεται το κεντρικό κράτος και η αυτοδιοίκηση και από το κεντρικό κράτος τουλάχιστον πέντε Υπουργεία, Οικονομικών, Εσωτερικών, Υποδομών, Περιβάλλοντος και Πολιτικής Προστασίας. Τον Φεβρουάριο, μετά την καταστροφική διαχείριση των χιονοπτώσεων, η Κυβέρνηση είχε δεσμευτεί ότι θα προχωρήσει σε απλοποίηση του θεσμικού πλαισίου για την αντιμετώπιση αυτών των φαινομένων. Έχουν μεσολαβήσει εν τω μεταξύ και οι καταστροφικές πυρκαγιές του καλοκαιριού και τώρα οι πλημμύρες και δεν έχουμε δει κάποια αλλαγή. Πόσες καταστροφές περιμένει η Κυβέρνηση για να αρχίσει τη διαδικασία της απλοποίησης; Σας ευχαριστώ πολύ.
Σας ευχαριστούμε, κύριε Καμίνη. Ορίστε, κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Κύριε Καμίνη, θα σας δώσω στοιχεία για την κάθε περιοχή ξεχωριστά. Είπαμε ότι η απομάκρυνση των ιστάμενων καμένων κορμών από τις παρόδιες περιοχές, από το επαρχιακό δίκτυο, το εθνικό, το δημοτικό, έχει ολοκληρωθεί για όλες τις καείσες περιοχές της Ελλάδας. Πάμε να δούμε στην Αττική. Διεύθυνση Αναδασώσεων Αττικής: Προχώρησε σε τρεις μελέτες αντιδιαβρωτικών έργων της περιοχής. Μέγαρα, Αλεποχώρι και Γεράνεια είναι η μία περιοχή. Εκεί είχαμε καμένα εδάφη δασικών εκτάσεων σαράντα έξι χιλιάδων επτακοσίων τριάντα οχτώ στρεμμάτων. Η μελέτη για τα αντιδιαβρωτικά έργα γι' αυτήν την περιοχή ολοκληρώθηκε, έχει θεωρηθεί, έχει εγκριθεί και ολοκληρώνονται αυτές τις μέρες τα τεύχη δημοπράτησης. Άμεσα, εντός των επόμενων ημερών ξεκινούν κι εκεί τα έργα με τη διαδικασία του κατεπείγοντος. Η χρηματοδότηση έχει εξασφαλιστεί μέσα από τον κωδικό του site φυσικών καταστροφών της Περιφέρειας Αττικής. Πάμε σε Βαρυμπόμπη, Κρυονέρι και Τατόι. Εκεί έχουμε ογδόντα τρεις χιλιάδες πεντακόσια εξήντα στρέμματα καμένης γης. Εδώ τα αντιδιαβρωτικά έργα είναι προϋπολογισμού 18.285.000 ευρώ. Η χρηματοδότηση είναι εξασφαλισμένη από τις ΑΕ φυσικών καταστροφών του δικού μας Υπουργείου και χάρη στον θεσμό του αναδόχου της αποκατάστασης και αναδάσωσης, εντός των επόμενων ημερών ξεκινά η υλοποίηση έργων αντιδιαβρωτικής προστασίας. Πάμε στα Βίλια και στο όρος Πατέρα. Εκεί είχαμε μια έκταση ενενήντα επτά χιλιάδων διακοσίων πενήντα έξι στρεμμάτων καμένων. Η σύνταξη μελέτης ολοκληρώνεται αυτές τις μέρες και εντός του Νοεμβρίου ξεκινούν τα αντιδιαβρωτικά και εκεί. Πάμε στο Δασαρχείο Λαυρίου. Εκεί είχαμε πέντε χιλιάδες τριακόσια οχτώ στρέμματα. Ολοκληρώθηκε η μελέτη, εγκρίθηκε η μελέτη των αντιπλημμυρικών και αντιδιαβρωτικών έργων για την περιοχή του Αγίου Κωνσταντίνου της Δημοτικής Ενότητας Κερατέας. Εδώ μιλάμε για μια έκταση χιλίων στρεμμάτων με προϋπολογισμό 170.000 ευρώ. Εντός Νοεμβρίου ξεκινούν κι αυτά. Πριν συνεχίσω με τις περιοχές, θέλω να σας πω το εξής, κύριε Καμίνη: Τα αντιπλημμυρικά έργα έπονται των αντιδιαβρωτικών. Τα αντιπλημμυρικά είναι τα βαρέος τύπου έργα. Το πρώτο μέλημα που πρέπει να έχεις - και το κάνουμε - είναι να συγκρατήσεις τα εδάφη ή, αν θέλετε, πριν απ' αυτό να βγάλεις όλα τα καμένα δέντρα από περιοχές που μπορεί να προκαλέσουν ατυχήματα ή ζημιές μετά στο δίκτυο της ηλεκτροδότησης. Αυτό το έχουμε κάνει για όλες τις περιοχές της Ελλάδας που έχουν καεί. Μετά είναι τα αντιδιαβρωτικά, τα οποία γίνονται με κορμοπλέγματα, κορμοφράγματα. Το είχατε κι εσείς αναφέρει στην ερώτησή σας. Σας λέω ότι στις περισσότερες περιοχές γίνονται και σ' αυτές που δεν έχουν ακόμα ξεκινήσει γιατί έπρεπε να τελειώσουν οι μελέτες και να γίνει η προτεραιοποίηση των επικίνδυνων περιοχών, ξεκινούν εντός των επόμενων ημερών. Έρχομαι στη βόρεια Εύβοια. Εδώ έχουμε δύο περιοχές. Έχουμε την περιοχή της Λίμνης του Μαντουδίου και της Αγίας Άννας, μια καμένη έκταση τριακοσίων δεκαοχτώ χιλιάδων στρεμμάτων και έχουμε και την έτερη περιοχή Ιστιαίας - Αιδηψού. Εκεί έχουμε καμένη έκταση εκατόν ογδόντα εννιά χιλιάδων στρεμμάτων. Έχουν εκπονηθεί όλες οι μελέτες. Έχουν θεωρηθεί και εγκριθεί και οι πέντε μελέτες αντιδιαβρωτικών και οι δύο αντιπλημμυρικών για το Δασαρχείο της Λίμνης, ενώ τέσσερις μελέτες αντιδιαβρωτικών και δύο αντιπλημμυρικών για το Δασαρχείο της Ιστιαίας. Έχει ήδη ξεκινήσει η υλοποίηση και των πέντε μελετών αντιδιαβρωτικών έργων ως προϋπόθεση όπως σας είπα έναρξης των αντιπλημμυρικών στις περιοχές του Δασαρχείου της Λίμνης. Και εδώ έπαιξε ρόλο ο ανάδοχος αποκατάστασης και αναδάσωσης. Είναι ένα θεσμικό εργαλείο που εισαγάγαμε εμείς στο οπλοστάσιο της δημόσιας διοίκησης έτσι ώστε σε περιπτώσεις εξαιρετικά επείγουσες, όπως αυτές της βορείου Εύβοιας και τις υπόλοιπες καμένες περιοχές στην Ελλάδα, να μπορεί γρήγορα να γίνει η χρηματοδότηση πάντα με την έγκριση του δασαρχείου και ξεπερνώντας γραφειοκρατίες και χρόνους που έπαιρναν μέχρι και δύο χρόνια, κύριε Πρόεδρε. Δύο χρόνια μέχρι τώρα χρειάζονταν για να γίνουν και να υλοποιηθούν οι μελέτες και να εξασφαλιστεί η χρηματοδότηση και να ξεκινήσουν τα αντιδιαβρωτικά έργα. Εμείς μέσα σε ενάμιση μήνα έχουμε ξεκινήσει στη βόρεια Εύβοια τα αντιδιαβρωτικά έργα. Από τον Σεπτέμβρη ήδη υλοποιούνται τα αντιδιαβρωτικά έργα στη λεκάνη του όρους Καντήλι, προστατεύοντας τον οικισμό της Λίμνης με καταληκτική ημερομηνία ολοκλήρωσης των ανέργων τη 14η Δεκεμβρίου του έτους. Επίσης γίνονται τα αντιδιαβρωτικά έργα σε δύο κρίσιμες υδρολογικές λεκάνες της περιοχής, στη Σηπιάδα και στο Αχλάδι. Εκεί τα έργα αυτά θα ολοκληρωθούν στις 17 και 18 Δεκεμβρίου αντιστοίχως. Θέλω να επισημάνω και κάτι ακόμα. Τα έργα αυτά που δόθηκαν με απευθείας αναθέσεις και χρηματοδοτούμενα από τους αναδόχους δεν τα πήραν οι εταιρείες. Τα πήραν οι δασικοί συνεταιρισμοί της περιοχής, οι δασεργάτες, οι άνθρωποι που πραγματικά επλήγησαν περισσότερο από οποιαδήποτε άλλη επαγγελματική ομάδα και κοινωνική αν θέλετε στη βόρεια Εύβοια. Είναι αυτοί οι οποίοι εκτελούν τα έργα, γιατί ξέρουν την περιοχή σαν την τσέπη τους και επιπλέον διότι ήταν το ελάχιστο, κύριε Πρόεδρε, που η ελληνική πολιτεία θα έπρεπε να κάνει, να δώσει τη δυνατότητα στους ανθρώπους αυτούς να έχουν έναν λόγο και να μπορέσουν να επιβιώσουν και να μείνουν στον τόπο τους και γι' αυτό άλλωστε τους έχουμε εντάξει ως κρίσιμο παράγοντα στη μελέτη και το σχέδιο της επιτροπής Μπένου για την ολιστική αποκατάσταση και επάνοδο και επαναφορά της βορείου Εύβοιας σε μια οικονομική και όχι μόνο κανονικότητα. Συνεχίζω με τις περιοχές και θα είμαι πιο σύντομος. Στην περιοχή του Δασαρχείου Ιστιαίας, κύριε Καμίνη, έχουν υλοποιηθεί και σχεδόν ολοκληρώνονται τα έργα της πρώτης αντιδιαβρωτικής μελέτης και ξεκινά κατ' επιλογή και κατά προτεραιότητα επικινδυνότητας η εφαρμογή των έργων στις υπόλοιπες υδρολογικές λεκάνες. Θα μιλήσω για την Ηλεία, Αρχαία Ολυμπία, Πύργο. Εκεί είχαμε εκατόν είκοσι χιλιάδες στρέμματα καμένα. Εδώ έχουμε αντιδιαβρωτικά έργα προϋπολογισμού 4.318.000 ευρώ. Η μελέτη έχει σταλεί για θεώρηση και έγκριση. Εντός των ημερών εγκρίνεται και ξεκινούμε και εδώ τα έργα. Ειδικά για αυτήν την περιοχή έχουν ολοκληρωθεί οι καθαρισμοί σε τριάντα δύο επικίνδυνα σημεία. Πήγαν τα δασαρχεία, οι άνθρωποι της δασικής υπηρεσίας και των υπηρεσιών της κεντρικής υπηρεσίας του Υπουργείου Περιβάλλοντος σε όλες τις καμένες περιοχές και προτεραιοποίησαν τις επικίνδυνες περιοχές και με βάση αυτές έχουν ολοκληρωθεί οι καθαρισμοί και ξεκινούν τα αντιδιαβρωτικά. Έχουν ήδη ξεκινήσει τα περισσότερα. Επίσης είναι σε εξέλιξη δύο εργολαβίες καθαρισμού συντήρησης και αποκατάστασης των υφιστάμενων αντιπλημμυρικών έργων στο σύνολο των υδατορεμάτων της Περιφερειακής Ενότητας Ηλείας. Όλα δηλαδή τα αντιπλημμυρικά έργα που υπήρχαν στην περιοχή τα καθαρίζουμε ξανά και τα συντηρούμε. Στην Κόρινθο, όσον αφορά δεκαεπτά χιλιάδες διακόσια δεκατέσσερα στρέμματα, εντός των αμέσως επόμενων ημερών ξεκινά η υλοποίηση των έργων αντιδιαβρωτικής προστασίας προϋπολογισμού 1.900.000 ευρώ. Ήδη έχουν υλοποιηθεί οι καθαρισμοί και εκεί. Ξεκινούν ήδη τα υποστηρικτικά για τα αντιδιαβρωτικά και αντιπλημμυρικά έργα που πρέπει να γίνουν, ιδιαίτερα στη περιοχή του Σχίνου. Στην Αχαΐα είχαμε τέσσερις χιλιάδες καμένα στρέμματα στη Ζήρια. Έχουν πραγματοποιηθεί καθαρισμοί στα έντεκα σημεία που κινδύνευαν και ξεκινάνε άμεσα και τα αντιδιαβρωτικά, διότι η μελέτη βρίσκεται πλέον στο στάδιο της έγκρισης για τρεις χιλιάδες πεντακόσια στρέμματα. Στην Αρκαδία, όπου είχαμε στη Γορτυνία πενήντα επτά χιλιάδες καμένα στρέμματα, εντός Νοεμβρίου ξεκινούν και εκεί τα αντιδιαβρωτικά. Εδώ μιλάμε για έναν προϋπολογισμό 730.000 ευρώ. Στη Λακωνία που είχαμε εκατόν τέσσερις χιλιάδες καμένα στρέμματα γης, αναμένουμε την έγκριση του τεχνικού δελτίου από τον κωδικό φυσικών καταστροφών, αλλά η υλοποίηση και η ολοκλήρωση των έργων αντιδιαβρωτικής προστασίας πρώτης προτεραιότητας θα έχει ολοκληρωθεί ως το Δεκέμβριο. Πήρα πολύ χρόνο, αλλά ήταν οι πολλές περιοχές και παρέλειψα και πολλά στοιχεία.
Καταλαβαίνω ότι είναι πολλές οι περιοχές. Τηλεγραφικά τουλάχιστον να τα έχουμε, γιατί υπάρχει και η επόμενη ερώτηση. Να σας ενημερώσω ότι δεν θα συζητηθούν κατόπιν συνεννόησης η πέμπτη με αριθμό 41/7-10-2021 επίκαιρη ερώτηση πρώτου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Εσωτερικών, με θέμα: «Κατοικίες και επιχειρήσεις «παλιννοστούντων» τίθενται σε πλειστηριασμό, παρά την υποτιθέμενη «κρατική εγγύηση» και παρά την ύπαρξη «Ταμείου Υποστήριξης» (Ν.128/1975) από το οποίο όφειλε να υποστηριχθούν», η έβδομη με αριθμό 62/11-10-2021 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Άμεσα μέτρα στήριξης των πληγέντων και αποζημιώσεις στο 100% των ζημιών από τον σεισμό στην Κρήτη» και η δέκατη έβδομη με αριθμό 67/11-10-2021 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Αγροτικής Ανάπτυξης και Τροφίμων με θέμα: «Η εξέλιξη της υλοποίησης των μέτρων και δράσεων που ανακοινώθηκαν στις 19 Ιουνίου 2020 για την αξιοποίηση του Κρατικού Ιδρύματος Βυτίνας». Συνεχίζουμε τη συζήτηση με την εικοστή με αριθμό 64/11-10-2021 επίκαιρη ερώτηση δεύτερου κύκλου του Βουλευτή Β2' Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Πλημμύρες στη βόρεια Εύβοια παρά τις προειδοποιήσεις των ειδικών». Κύριε Αρσένη, καλησπέρα σας. Έχετε δύο λεπτά στη διάθεσή σας.
Ευχαριστώ πολύ, κύριε Πρόεδρε. Κύριε Υπουργέ, είναι κάτι που χρονίζει. Ήταν νομίζω επί προεδρίας, κύριε Πρόεδρε. Αρχικά με τον κ. Αμυρά έχουμε μια εκκρεμότητα, την αίτηση εγγράφων, η οποία ποτέ δεν παραδόθηκε παρά τη διπλή υπόσχεσή του στην Ολομέλεια.
Είναι και τυπικός. Είπατε ότι δεν τα είχατε εκείνη την ημέρα κ.λπ. και ότι θα τα καταθέσετε.
Έχει περάσει πολύ μεγάλο χρονικό διάστημα. Ήταν μια γραπτή του Φεβρουαρίου που μετατράπηκε σε επίκαιρη και ποτέ δεν παραδόθηκαν αυτά τα έγγραφα.
Ήταν προς εμένα ή τον κ. Σκρέκα;
Ήταν προς εσάς και αφορούσε έργα και συμβάσεις στο Χυτά Φυλής. Έχουμε επικοινωνήσει και μετά με το γραφείο σας επανειλημμένα.
Θα το φροντίσω.
Εντάξει, κύριε Αμυρά, άνθρωποι είμαστε.
Πάμε λίγο στην ερώτηση. Όπως είπε ο δήμαρχος μετά τις καταστροφικές πλημμύρες έχει φύγει ένα ολόκληρο βουνό στο Αχλάδι, την Κοτσικιά, το Ψαροπούλι, τα Βασιλικά, την Αγία Άννα, περιοχές που επισκέφτηκα μετά την πυρκαγιά μαζί με τον Γιάνη Βαρουφάκη και το κλιμάκιο του ΜέΡΑ25. Έχουν γίνει συγκλονιστικές καταστροφές που ήταν γνωστό ότι θα ακολουθήσουν αν δεν γίνουν τα απαραίτητα έργα. Ο δήμαρχος λέει ότι το 10% των αντιδιαβρωτικών έργων έχουν γίνει και μηδέν των αντιπλημμυρικών. Ο κ. Λέκκας μάς λέει ότι θα έπρεπε να έχουν γίνει καινοτόμα έργα, αυτό που έγινε στην Κύπρο, σε πολύ επιλεγμένα σημεία, παρεμβάσεις κατά μήκος της κοίτης, σε πολύ συγκεκριμένες θέσεις που το δυναμικό διάβρωσης και η μορφολογία και η γεωλογία παίζουν συγκεκριμένο ρόλο στην ανάπτυξη αυτών των πλημμυρικών φαινομένων. Δυστυχώς πήγαμε σε μια ολιστική κατάσταση. Είχαμε επισημάνει συγκεκριμένες λεκάνες τις οποίες θα πρέπει να γίνει η παρέμβαση. Όμως οι ολιστικές καταστάσεις δεν βοηθάνε αυτήν τη στιγμή. Οι καταστροφές έγιναν από μικρές λεκάνες στην ανατολική περιοχή σε πολύ συγκεκριμένα ρέματα στα οποία θα μπορούσαμε να επέμβουμε. Μέσα σε δύο μήνες θα μπορούσαν να ολοκληρωθούν τα έργα. Τι μας λέει η Κυβέρνηση; Ο κ. Αμυράς μας πριν από λίγο ότι τα έργα θα ολοκληρωθούν τον Δεκέμβριο και ότι αυτό είναι επιτάχυνση των διαδικασιών. Αυτό είναι αδιανόητο. Μέχρι τότε δεν θα έχει μείνει τίποτα. Ο κ. Σκρέκας διαφημίζει ότι έχουν κατασκευαστεί είκοσι τέσσερις χιλιάδες μέτρα κορμοδέματα, χίλια μέτρα κλαδοδέματα, δύο χιλιάδες μέτρα σανιδότοιχοι, επτακόσια μέτρα κορμοφράγματα. Απλά μία στοιχειώδης σύγκριση και ολοκληρώνω, κύριε Πρόεδρε. Το 2007 είχαμε καταστροφή στην Πάρνηθα πολύ μικρότερη απ' αυτή που είχαμε στην Εύβοια, το 1/10, πενήντα χιλιάδες στρέμματα. Μέσα στον Αύγουστο, μέσα στη στάχτη, πήγαν δασεργάτες απ' τη Χαλκιδική και έκαναν όλα τα απαραίτητα έργα. Ακούστε. Ο κ. Σκρέκας διαφημίζει είκοσι τέσσερις χιλιάδες χιλιόμετρα κορμοδέματα μετά από δύο μήνες. Στην Πάρνηθα μετά από λίγες εβδομάδες είχαν γίνει χίλια εννιακόσια δεκατρία χιλιόμετρα αντιδιαβρωτικών έργων, κορμοδέματα και κορμοπλέγματα. Αποτράπηκαν οι καταστροφές από την πλημμύρα. Αν θέλετε να συναγωνιστείτε, αφήστε την Κύπρο, αφήστε την υπόλοιπη Ευρώπη. Ανταγωνιστείτε τουλάχιστον αυτό που γινόταν ως τώρα στην Ελλάδα. Ο βασικός λόγος, κύριε Υφυπουργέ, είναι οι καθυστερήσεις σας με την εμμονή σας να εμπλέξετε τους αναδόχους. Εκεί χωλαίνει η κατάσταση. Λέτε στους δασεργάτες να ξεκινήσουν τις εργασίες και θα πληρωθούν από το δασαρχείο. Ξαφνικά μαθαίνουν ότι θα πληρωθούν από τους αναδόχους. Πρέπει να υπογράψουν συμβάσεις σαν τηλεφωνικούς καταλόγους. Θα πληρωθούν 100 ευρώ ημερομίσθιο. Βλέπουν τελικά ότι αυτό περιλαμβάνει δικά τους εργαλεία, δικές τους βενζίνες, δικά τους πετρέλαια, δικές τους μετακινήσεις. Είναι τελικά ελάχιστες οι αμοιβές τους. Ανατινάζετε όλη την κοινωνική συνοχή και τα έργα δεν γίνονται ποτέ.
Ολοκληρώστε, παρακαλώ.
Παρακαλώ πολύ, εξηγήστε μας πώς η επιτάχυνση είναι να ολοκληρωθούν αυτά τα έργα τον Δεκέμβρη.
Θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς. Κύριε Αμυρά, έχετε τρία λεπτά στη διάθεσή σας. Καλό είναι να τα τηρήσουμε. Είναι πάρα πολλές οι ερωτήσεις. Σας παρακαλώ πολύ.
Είναι πάρα πολλές οι ερωτήσεις. Παρ' όλα αυτά θα απαντήσω σε όλα. Ευχαριστώ πολύ, κύριε Πρόεδρε. Κατ' αρχάς, κύριε Αρσένη, είπα και πριν, απαντώντας σε ανάλογη ερώτηση του κ. Καμίνη, ότι βεβαίως και εμείς στο Υπουργείο Περιβάλλοντος ανησυχούμε και αγωνιούμε και τρέχουμε με όλες μας τις δυνάμεις για να θωρακίσουμε τις περιοχές που κάηκαν μετά τις καταστροφικές πυρκαγιές του καλοκαιριού. Πρέπει βεβαίως να δούμε και κατά πόσον οι πλημμύρες των τελευταίων ημερών που είδαμε στις πρόσφατα καμένες εκτάσεις οφείλονται σε χρόνια προβλήματα, δηλαδή σε αντιπλημμυρικά έργα και παρεμβάσεις που δεν είχαν γίνει ποτέ. Διότι από τις ίδιες καταιγίδες δημιουργήθηκαν προβλήματα και στο Πήλιο. Το Πήλιο ευτυχώς δεν είχε προβλήματα με πυρκαγιές φέτος το καλοκαίρι. Είδαμε όμως ότι υπήρχαν καταστροφές αντίστοιχες με εκείνες της βόρειας Εύβοιας. Άρα, σημαίνει ότι εκεί πρέπει να γίνει δουλειά δεδομένου ότι φαίνεται ότι κανείς, διαχρονικά για πολλές δεκαετίες δεν έθεσε την πρόληψη ως την πρώτη έγνοια του σχεδιασμού του. Δείτε και τι έγινε με τον «Μπάλλο», κύριε Πρόεδρε, των προηγούμενων ημερών. Ο ανισόπεδος κόμβος της Χαμοστέρνας και της Πειραιώς πλημμυρίζει κάθε φορά που έχουμε έντονη βροχή από την ημέρα των εγκαινίων του πριν από τρεις δεκαετίες. Πάμε τώρα στην Εύβοια. Ξέρετε, έχω συναντηθεί κι εγώ με τον κ. Τσαπουρνιώτη και μιλάμε συνεχώς στο τηλέφωνο. Συντονιζόμαστε, οργανωνόμαστε, ο ένας συμπληρώνει τον άλλον, ο ένας βοηθάει τον άλλον για να γίνει αυτό που πρέπει να κάνουμε ως ελληνική πολιτεία. Να διασφαλίσουμε την ασφάλεια των ανθρώπων και των περιουσιών τους μετά τις πυρκαγιές. Τι είπε ο κ. Τσαπουρνιώτης, λοιπόν; Η κοπτοραπτική, ξέρετε, οδηγεί σε λάθος συμπεράσματα. Και δεν λέω ότι το κάνατε υποβολιμαία. Εν πάση περιπτώσει, ακούστε τι είπε εισαγωγικά: «δεν είπα ότι υποσχέθηκε η πολιτεία και δεν το έκανε. Είπα ότι τα αντιπλημμυρικά δεν έχουν ξεκινήσει ακόμα γιατί τα αντιπλημμυρικά δεν είναι ένα τηλέφωνο, το παίρνεις και τελείωσε. Τα αντιπλημμυρικά χρειάζονται μελέτες, δημοπρασία, να μπει ανάδοχος για να κατασκευαστούν. Η πρώτη μελέτη δημοπρατήθηκε πριν τρεις μέρες και στη συνέχεια θα ολοκληρωθούν και οι υπόλοιπες. Στον Δήμο Μαντουδίου τα αντιδιαβρωτικά έχουν ξεκινήσει εδώ και τριάντα ημέρες». Όταν αναθέταμε με απευθείας τρόπο, αλλάζοντας το νομοθετικό πλαίσιο στους τοπικούς δασικούς συνεταιρισμούς, την κατασκευή των αντιδιαβρωτικών έργων, εσείς αντιδρούσατε και το καταψηφίζατε. Τώρα μας λέτε «γιατί αργείτε;». Δεν αργούμε όμως. Αν ακολουθούσαμε, κύριε Πρόεδρε, την τυπική διαδικασία για να ξεκινήσουμε τα αντιδιαβρωτικά έργα θα χρειαζόμασταν, όπως είπα και πριν, τουλάχιστον δυο χρόνια. Έχουμε παραδείγματα. Στο Κοντοδεσπότι, στα Ψαχνά της κεντρικής Εύβοιας που είχε καεί το 2018, ξέρετε πότε άρχισαν να υλοποιούνται αντίστοιχα αντιδιαβρωτικά έργα; Μόλις πριν από μερικούς μήνες, φέτος το καλοκαίρι. Πού οφείλετο αυτή η καθυστέρηση; Διότι ακολουθήθηκε η τυπική διοικητική διαδικασία. Και παρά τον εξαιρετικά επείγοντα χαρακτήρα αυτών των έργων υπήρξαν ενστάσεις, υπήρξαν οι γνωστές γραφειοκρατίες. Και φτάσαμε δυόμισι χρόνια μετά. Εμείς μέσα σε ένα μήνα μετά την κατάσβεση της φωτιάς ξεκινήσαμε τα αντιδιαβρωτικά έργα στη βόρεια Εύβοια. Θα σας δώσω περισσότερες λεπτομέρειες, όπως έδωσα και στον κ. Καμίνη πριν που με ρώτησε. Πρώτον, υλοτομήθηκαν και απομακρύνθηκαν άμεσα από το εθνικό, το επαρχιακό και το αγροτικό οδικό δίκτυο της βορείου Εύβοιας όλα τα καμένα δέντρα. Μιλάμε για εκατοντάδες χιλιόμετρα. Μιλάμε για πάρα πολύ κοπιαστική, δύσκολη και όμως άκρως επείγουσα δράση την οποία φέραμε εις πέρας χάρη στη συμβολή των ΔΑΣΕ. Ειρήσθω εν παρόδω - επειδή αναφερθήκατε στα μεροκάματα και τις βενζίνες τους - ποιος σας είπε ότι δεν αναγνωρίζουμε τις ανάγκες των δασικών συνεταιρισμών, που έχουν αναλάβει στην πλάτη τους με αναθέσεις είτε από αναδόχους είτε από εμάς, τα αντιδιαβρωτικά έργα; Ήδη δώσαμε 700.000 ευρώ έκτακτη επιχορήγηση στους ΔΑΣΕ για να αγοράσουν εργαλεία, να πάρουν πετρέλαια, καύσιμα, για να αντικαταστήσουν τα εργαλεία που έχασαν, ώστε να μπορέσουν να εργαστούν. Θα σας πω και τα υπόλοιπα.
Μήπως θα ήταν καλύτερα στη δευτερολογία σας;
Έχετε δίκιο.
Κύριε Αρσένη, έχετε τον λόγο για τρία λεπτά.
Ευχαριστώ πολύ, κύριε Πρόεδρε. Κύριε Υπουργέ, προσπαθείτε να συγκρίνετε τι κάνατε με κάποιο κομμάτι των προηγούμενων καμένων στην Εύβοια με το τι γίνεται αυτή τη στιγμή. Προσπαθείτε να μας εξηγήσετε ότι το να ολοκληρωθούν τα αντιδιαβρωτικά έργα τον Δεκέμβρη, θα είναι μεγάλη επιτυχία. Επαναλαμβάνω. Λέει ο κ. Λέκκας ότι θα έπρεπε να ακολουθήσουμε το παράδειγμα της Κύπρου, που με πολύ επιλεγμένες παρεμβάσεις σε συγκεκριμένα σημεία της κοίτης, αντί να πηγαίνουν να αντιμετωπίζουν όλα τα σημεία, κατάφεραν να μην έχουν προβλήματα. Δύο μήνες είναι υπέρ αρκετοί, λέει ο κ. Λέκκας. Πάμε όμως να ξαναθυμηθούμε τι έγινε στην Πάρνηθα το 2007. Κάηκαν πενήντα χιλιάδες στρέμματα. Έφεραν δασεργάτες από τη Χαλκιδική μέσα στον Αύγουστο μέσα στο λιοπύρι. Το αναφέρω αυτό γιατί ήταν δραματικές οι εικόνες που έβγαιναν στα μέσα μαζικής ενημέρωσης. Έμειναν και απλήρωτοι για πολύ μεγάλο χρονικό διάστημα. Μέσα στη στάχτη ολοκλήρωσαν χίλια εννιακόσια δεκατρία χιλιόμετρα αντιδιαβρωτικών έργων. Το αποτέλεσμα ήταν να μην έχουμε καμμία πλημμύρα από αυτήν τη συγκλονιστική πυρκαγιά στην Πάρνηθα, που συντάραξε και πολιτικά την Ελλάδα. Εσείς συντάσσεστε, προφανώς, με τον κ. Πέτσα που είπε «πρέπει να δούμε τι έγινε ακριβώς στην Εύβοια» γιατί βλέπουμε ότι οι πλημμύρες έγιναν στην παράκτια ζώνη ενώ κάηκαν τα δάση στα ορεινά. Προφανώς, δεν έχει ιδέα τι συνέβη στην Εύβοια. Εγώ πήγα σ' αυτά τα μέρη. Το Αχλάδι κάηκε μέχρι την παραλία και μέχρι αρκετά ψηλά. Αντίστοιχα κάηκαν και οι υπόλοιπες περιοχές. Οι καταστροφές ήταν αναμενόμενες. Δεν σας τιμά να αμφισβητείτε τη σχέση πλημμύρας, βροχής, δάσους, καταστροφής από πυρκαγιά και πλημμύρες. Πείτε μας πραγματικά, κύριε Υπουργέ, πότε θα σταματήσει η διαδικασία με τους αναδόχους; Πότε θα γίνει άμεσα η ενεργοποίηση των δασεργατών; Εσείς ξεκινήσατε την εκπαίδευση των δασεργατών στις 20 Σεπτεμβρίου - αν δεν κάνω λάθος - και λίγο μετά ακολούθησαν οι πλημμύρες. Όλα αυτά με την εμμονή σας να βάλετε τους αναδόχους κι ένα πλήρες αναποτελεσματικό επιτελικό κράτος, το οποίο ολοκλήρωσε την καταστροφή στην Εύβοια. Πείτε μας ότι δεν θα κρατήσετε τη σημερινή σας δέσμευση, ότι θα ολοκληρωθούν τα έργα τον Δεκέμβρη. Είναι πάρα, μα πάρα πολύ αργά. Πιστεύω ότι το καταλαβαίνετε κι εσείς. Θέλουμε την άμεση επιτάχυνση των διαδικασιών, να ολοκληρωθούν τα έργα εγκαίρως πριν την επόμενη νεροποντή. Για να είμαστε ειλικρινείς, δεν ήταν μεγάλη νεροποντή εκείνη. Αν είχαν γίνει εκεί τα φαινόμενα που έπληξαν την Αθήνα, η κατάσταση θα ήταν συγκλονιστική στην Εύβοια. Ήμασταν σχεδόν τυχεροί. Να προλάβουμε τώρα, πριν γίνουν τα χειρότερα. Δυναμώστε τα δασαρχεία, που τα έχετε αφήσει χωρίς κανέναν εργαζόμενο, δώστε άμεσες χρηματοδοτήσεις στους δασικούς συνεταιρισμούς, άμεσα να γίνουν τα έργα χωρίς άλλες καθυστερήσεις.
Κύριε Αμυρά, έχετε τρία λεπτά για τη δευτερολογία σας.
Ευχαριστώ, κύριε Πρόεδρε. Κατ' αρχάς, δεν θα είναι επιτυχία, κύριε Αρσένη, να ολοκληρωθούν τα αντιδιαβρωτικά έργα μέσα στον Δεκέμβριο, όπως σας είπα, αλλά είναι χρέος μας, είναι χρέος της ελληνικής πολιτείας. Άρα, λέτε πράγματα, που ενώ σας τα απαντώ, μάλλον δεν τα ακούτε. Είπατε να χρηματοδοτήσουμε τους δασικούς συνεταιρισμούς. Σας είπα ότι βγάλαμε έκτακτη επιχορήγηση 700.000 ευρώ και επιπλέον, τους έχουν ανατεθεί τα αντιδιαβρωτικά έργα στη βόρεια Εύβοια. Αυτήν τη στιγμή που μιλάμε εργάζονται εκεί επτακόσιοι δασεργάτες, κύριε Πρόεδρε. Όλοι οι δασεργάτες εργάζονται ακόμα και των αναγκαστικών συνεταιρισμών της βορείου Εύβοιας και επειδή ο αριθμός τους εξαντλήθηκε έρχονται και οι δασικοί συνεταιρισμοί και από άλλες περιοχές της Ελλάδας για να συνδράμουν. Ναι, δεν θέλετε εσείς, βεβαίως, τον ανάδοχο αποκατάστασης και αναδάσωσης, αλλά χάρη σε αυτές τις ανάδοχες έχουν εξασφαλιστεί, ειδικά για την Εύβοια και την περιοχή του δασαρχείου της Λίμνης, 4.000.000 ευρώ και τρέχουν τα έργα οι ΔΑΣΕ. Ανάδοχοι είναι η «EREN HELLAS» και η ΔΕΗ, πάντοτε υπό την επίβλεψη των δασαρχείων και τη συνεργασία των αστικών συνεταιρισμών. Από τον Σεπτέμβριο - σας το είπα - υλοποιούνται τα αντιδιαβρωτικά έργα στη λεκάνη του όρους Καντήλι, προστατεύοντας τον οικισμό της Λίμνης, όπως σας είπα, με καταληκτική ημερομηνία ολοκλήρωσης των έργων την 14η Δεκεμβρίου του 2021. Επίσης, υλοποιούνται τα αντιδιαβρωτικά έργα σε δύο ακόμα κρίσιμες υδροροϊκές λεκάνες της περιοχής, τη Σηπιάδα και το Αχλάδι, με χρόνο ολοκλήρωσης την 17η και 18η Δεκεμβρίου. Στην Ιστιαία, στο δασαρχείο εκεί, υλοποιούνται τα έργα της πρώτης αντιδιαβρωτικής μελέτης και έχουν επιλεγεί κατά προτεραιότητα οι περιοχές, που είναι επιπλέον ευάλωτες. Θα σας δώσω και άλλα στοιχεία τώρα. Να κάνουμε μια σύγκριση μεταξύ Ελλάδας και Κύπρου, που αναφέρατε κι εσείς. Για να δούμε, λοιπόν, στην Κύπρο η εκδήλωση του φαινομένου έγινε στις 3 Ιουλίου του 2021. Σ' εμάς - στη βόρεια Εύβοια αναφέρομαι, δηλαδή - έγινε στις 3 Αυγούστου, έναν μήνα μετά. Στην Κύπρο η καμένη έκταση ήταν σαράντα τέσσερις χιλιάδες τετρακόσια ενενήντα στρέμματα. Στη βόρεια Εύβοια η καμένη έκταση έφτασε τις πεντακόσιες τέσσερις χιλιάδες εκατόν δεκαεπτά στρέμματα, δηλαδή έντεκα φορές πάνω από την καμένη έκταση στην Κύπρο. Η μέση ετήσια βροχόπτωση, στη μεν Κύπρο είναι τα πεντακόσια χιλιοστά - πηγή από το επίσημο site της Κυπριακής Κυβέρνησης - στη βόρεια Εύβοια η μέση ετήσια βροχόπτωση είναι επτακόσια πενήντα χιλιοστά. Είναι στοιχεία του Εθνικού Αστεροσκοπείου Αθηνών. Πότε ξεκίνησαν οι Κύπριοι τα αντιδιαβρωτικά έργα; Στις 10 Σεπτεμβρίου. Πότε ξεκινήσαμε στη βόρεια Εύβοια τα αντιδιαβρωτικά; Στις 25 Σεπτεμβρίου. Ποιος είναι ο τύπος παρεμβάσεων στην Κύπρο; Ήπια έργα, κυρίως συρματοκιβώτια, τα λεγόμενα sarganette, στις κοίτες των ρεμάτων και καθαρισμοί των ρεμάτων. Τι κάνουμε εμείς; Σ' εμάς, στη βόρεια Εύβοια τα αντιδιαβρωτικά έργα είναι κορμοδέματα στις λεκάνες απορροής, ξυλοφράγματα στις κοίτες των ρεμάτων και σταθερά φράγματα ορεινής υδρονομίας στις κοίτες των μεγάλων ρεμάτων. Παράλληλα, καθαρίστηκαν όλα τα ρέματα στη βόρεια Εύβοια και κόπηκαν τα επικίνδυνα, που έγιναν δέντρα πέριξ των ρεμάτων αυτών. Πάμε να δούμε τώρα την πορεία εκτέλεσης των έργων. Στη Λεμεσό έχουν ολοκληρωθεί. Στη Λάρνακα ολοκληρώθηκαν τα πέντε από τα δεκαέξι σημεία. Θα τελειώσουν τα έργα αυτά τέλος Νοεμβρίου αρχές Δεκεμβρίου στην Κύπρο. Πάμε να δούμε σε μας, στη Λίμνη. Τα αντιδιαβρωτικά έργα εκτελούνται εκεί όπως λένε και οι πέντε μελέτες στο σύνολο της καμένης έκτασης, με εκτιμώμενη ολοκλήρωση τον Δεκέμβρη. Τέλος Νοέμβρη με αρχές Δεκέμβρη. Τα αντιπλημμυρικά ήδη ανατίθενται για τη μία λεκάνη απορροής, που τα αντιπλημμυρικά είναι τα βαριά και τα πιο δύσκολα. Στην Ιστιαία, τώρα, τα αντιδιαβρωτικά έργα εκτελούνται, σήμερα που μιλάμε, στις τρεις από τις τέσσερις περιοχές, που η μελέτη υποδεικνύει και εκτιμάται ότι θα ολοκληρωθούν εντός του Ιανουαρίου. Τα αντιπλημμυρικά ήδη ανατίθενται για τη μία λεκάνη απορροής, την πιο ευάλωτη. Τώρα, για τα μικρά φράγματα, επειδή έχει γίνει πολλή κουβέντα. Αφού αναφέρετε την Πάρνηθα, ας ανασύρουμε και από εκεί την εμπειρία των αντιδιαβρωτικών με τέτοιου είδους μικρά συρματοκιβώτια, που χρησιμοποίησαν και οι κύπριοι - πολύ καλά έκαναν οι κύπριοι διότι εκεί η γεωμορφολογία, οι κλίσεις και το ανάγλυφο του εδάφους ήταν διαφορετικό. Χρησιμοποιήθηκαν, λοιπόν, και στην Πάρνηθα μετά τη φωτιά, όπως επίσης και στην Εύβοια, στα νότια του Καντηλίου όρους, σε μία φωτιά του 2017, κύριε Πρόεδρε. Εκεί μπήκαν, λοιπόν, τέτοιου είδους συρματαφράγματα. Ξέρετε τι έγινε; Το 2018 είχαμε τον Ζορμπά - αν θυμόσαστε - τη μεγάλη καταιγίδα και με την πλημμύρα αυτή δεν άντεξαν τα συρματοκιβώτια, έσπασαν και επιβάρυναν τις κοίτες των ρεμάτων με το υλικό που είχαν μέσα, δηλαδή, τις πέτρες. Άρα, θέλω να σας πω ότι δεν είναι όλες οι περιπτώσεις συγκρίσιμες και όμοιες. Καταλήγοντας, λοιπόν, εμάς μας ενδιαφέρει να θωρακίσουμε τη χώρα από τα πλημμυρικά φαινόμενα. Εννοείται πως όπου υπάρχει μία καμένη περιοχή, η πλημμύρα σαφέστατα θα έχει πολλαπλασιαστική δύναμη από ότι εάν δεν ήταν η περιοχή πληγωμένη από τη φωτιά. Τρέχουμε και χάρη στο θεσμό του αναδόχου επιταχύναμε διαδικασίες, βρήκαμε χρηματοδότηση, η οποία απευθείας πηγαίνει στις τοπικές κοινωνίες, που εργάζονται για τα έργα αυτά και πάνω απ' όλα σχεδιάζουμε με γνώμονα την πρόληψη, κύριε Πρόεδρε, τα επόμενα βήματα. Σας ευχαριστώ πολύ.
Κι εμείς ευχαριστούμε. Τώρα θα συζητηθεί η τέταρτη με αριθμό 51/8-10-2021 επίκαιρη ερώτηση δεύτερου κύκλου του Βουλευτή Β2' Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Αξιολόγηση των εργαζομένων με την προκήρυξη 3Κ/2018 του ΑΣΕΠ». Ορίστε, κύριε Αρσένη, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Κύριε Υπουργέ, είναι ένα θέμα, το οποίο έχω φέρει πολλές φορές στην Ολομέλεια και έχουμε συζητήσει και μαζί τον Απρίλη. Τότε με είχατε εγκαλέσει ότι δεν ξέρω το νόμο. Αναφερθήκατε στην παράγραφο 4 του άρθρου 32 του ν.4735. Είχατε ξεχάσει τότε να αναφερθείτε στην παράγραφο 1 του ίδιου νόμου, που προβλέπει την υποχρεωτική αξιολόγηση για το πρώτο εξάμηνο του έτους κάθε εργαζόμενου που προσλαμβάνεται. Μιλάμε για την 3Κ, η οποία έγινε το 2018, προσλήφθηκαν οι μισοί το 2018 και οι άλλοι μισοί το 2019 με τους οριστικούς πίνακες. Τον Νοέμβριο του 2019 λοιπόν, προσλαμβάνονται οι μισοί - τους πρώτους του 2018 ας τους ξεχάσουμε δεν πειράζει, χάριν της συζήτησης - θα έπρεπε το λιγότερο να γίνει αξιολόγηση το πρώτο εξάμηνο του 2020. Πέρασε αυτό. Δεν έγινε η αξιολόγηση ούτε το πρώτο εξάμηνο του 2021. Δεν θα αξιολογηθούν ποτέ αυτοί οι άνθρωποι; Δεν θα μονιμοποιηθούν ποτέ οι εργαζόμενοι της 3Κ; Πόσες φορές θα παραβιαστεί ο νόμος σας, ο νόμος του 2020; Πόσες φορές θα παραβιαστεί; Σας ρωτάμε, λοιπόν, πόσοι έχουν αξιολογηθεί. Οι εποπτευόμενοι από εσάς ΟΤΑ γιατί αδυνατούν να ολοκληρώσουν τη διαδικασία; Οι ίδιοι επικαλούνται ότι το Υπουργείο δεν δίνει σαφείς οδηγίες. Ποιες ενέργειες κάνατε, ώστε οι εργαζόμενοι που ολοκλήρωσαν τη δοκιμαστική περίοδο διετίας από τον διορισμό τους θα μπορέσουν να αξιολογηθούν και να μονιμοποιηθούν; Γιατί στην εγκύκλιο που εξέδωσε το Υπουργείο δεν δίνετε οδηγίες για την παράγραφο 1, που ορίζει την άμεση αξιολόγηση; Ευχαριστώ πολύ.
Κι εμείς ευχαριστούμε, κύριε Αρσένη. Θα απαντήσει ο Υπουργός Εσωτερικών κ. Μάκης Βορίδης. Κύριε Βορίδη, καλησπέρα σας και καλή εβδομάδα. Έχετε τον λόγο για τρία λεπτά.
Καλησπέρα και καλή εβδομάδα. Ευχαριστώ πολύ, κύριε Πρόεδρε. Το άρθρο 32 στην παράγραφο 4 του ν.4735/2020 λέει ότι οι εκθέσεις αξιολόγησης της αξιολογικής περιόδου του 2019 θα εξετασθούν από τις ειδικές επιτροπές αξιολόγησης ως τις 30-9-2021. Άρα, λοιπόν, υπάρχει πρόβλεψη για 30-9-2021 για το 2019. Σωστά; Αυτό λέει ο νόμος. Επίσης με σχετική νομοθετική εξουσιοδότηση, η οποία έχει δοθεί, όπως ασφαλώς ξέρετε ή ελπίζω να ξέρετε, αυτές οι προθεσμίες, λόγω κορωνοϊού παρατάθηκαν μέχρι τις 31 Δεκεμβρίου του 2021. Σωστά; Άρα, λοιπόν, εσείς ως επιμελής Βουλευτής τα γνωρίζετε αυτά, ασφαλώς. Δεν περιμένετε να έρθω εγώ να σας τα υποδείξω. Τα ξέρετε. Όμως, πάω λίγο στους αριθμούς για την αξιολόγηση της 3Κ. Οι συγκεκριμένοι εργαζόμενοι είναι οκτώ χιλιάδες εκατόν τριάντα δύο. Έχει ολοκληρωθεί η αξιολόγησή τους και υφίσταται έγκυρη και ολοκληρωμένη αξιολόγηση για χίλιους είκοσι έναν, για επτά χιλιάδες εκατόν έντεκα δεν υφίσταται έκθεση αξιολόγησης, σε πέντε χιλιάδες οκτακόσιες σαράντα έξι περιπτώσεις δεν συμπληρώθηκε το απαιτούμενο χρονικό διάστημα αξιολόγησης, οπότε υφίσταται κώλυμα, σε εξακόσιες τέσσερις περιπτώσεις δεν βαθμολογήθηκαν από τους αξιολογητές ή δεν καταχωρήθηκαν τα σχετικά στοιχεία από την οικεία διεύθυνση διοικητικού προσωπικού, σε εξακόσιες εξήντα μία περιπτώσεις δεν υπάρχουν διαθέσιμα στοιχεία στο μητρώο για το αν έχουν συμπληρώσει ή όχι το απαιτούμενο εξάμηνο υπηρεσίας. Γι' αυτές όμως τις περιπτώσεις, όπου ανυπαιτίως δεν αξιολογούνται οι εργαζόμενοι, προχωρά η διαδικασία μονιμοποίησής τους. Νομίζω, λοιπόν, ότι σας έχω δώσει πλήρη την εικόνα τώρα, ώστε να μη χρειάζεται να επανέλθουμε σε αυτήν τη συζήτηση.
Ευχαριστούμε πολύ, κύριε Υπουργέ. Κύριε Αρσένη, τα τρία λεπτά είναι πολλά.
Ευχαριστώ πολύ, κύριε Πρόεδρε. Κύριε Υπουργέ, επιμένετε να αναφέρεστε στην παράγραφο 4 και είστε και δικηγόρος, δηλαδή ξέρετε να διαβάζετε τους νόμους. Ξέρετε πολύ καλά ότι αυτή ήταν μια μεταβατική παράγραφος, η οποία αφορούσε μια ειδική κατάσταση που έγινε επί κυβέρνησης ΣΥΡΙΖΑ. Η γενική παράγραφος που αφορά τον κανόνα είναι η παράγραφος 1. Τι λέει η παράγραφος 1; Η αξιολόγηση πραγματοποιείται υποχρεωτικά εντός του πρώτου εξαμήνου κάθε έτους. Κάτι που σημαίνει ότι για το έτος 2021 οφείλονται οι κατά περίπτωση φορείς να προχωρήσουν τη διαδικασία αξιολόγησης του 2021 υποχρεωτικά. Οι μισοί άνθρωποι προσλήφθηκαν το 2018. Οι άλλοι μισοί το 2019. Έχουν ολοκληρώσει και οι δύο κατηγορίες πλέον διετία. Ας πούμε ότι ολοκλήρωσαν οι μισοί, αυτοί που προσλήφθηκαν το 2018. Οι μισοί από τους οκτώ χιλιάδες είναι τέσσερις χιλιάδες. Πώς είναι δυνατόν να μην έχουν μονιμοποιηθεί; Είναι δυνατόν, να χρησιμοποιείτε μια μεταβατική διάταξη, που είναι η παράγραφος 4, που αφορά μια ειδική κατηγορία και να ξεχνάτε τον γενικό κανόνα; Η ειδική κατηγορία αφορά την συγκεκριμένη 3Κ; Όχι. Παραπλανητικά χρησιμοποιείται από τη διοίκηση αυτή η παράγραφος και εκεί είναι η όλη ουσία. Ήταν μια μεταβατική, που αφορούσε μια συγκεκριμένη απεργιακή κινητοποίηση, που είχε γίνει επί περιόδου ΣΥΡΙΖΑ. Δεν αφορά τον γενικό κανόνα. Ο γενικός κανόνας μπαίνει πάντα πρώτος, όπως σε όλους τους νόμους, όπως στην παράγραφο 1. Οι εξειδικεύσεις μπαίνουν παρακάτω. Εσείς πατάτε στην εξειδίκευση, για να μην προχωρήσει αυτή η αξιολόγηση. Τέλος πάντων, μας λέτε ότι θα ολοκληρωθούν με την παράταση μέχρι τον Δεκέμβριο όλες οι εκκρεμείς αξιολογήσεις; Τα νούμερα, παρ' όλα αυτά, δεν βγαίνουν σ' αυτά που περιγράφετε γι' αυτούς που δεν έχουν ολοκληρώσει τη διετία και αυτούς που δεν έχουν ολοκληρώσει την υποχρέωση αξιολόγησης. Θα ήθελα να ακούσω την απάντησή σας και βέβαια, θα συνεχίσουμε γιατί και η επόμενη ερώτηση είναι δική μου.
Κύριε Υπουργέ, έχετε τρία λεπτά.
Κοιτάξτε, για να βελτιώνουμε λίγο τα νομικά μας στην Αίθουσα - όχι τίποτα άλλο - να πούμε ότι πάντοτε οι λεγόμενες lex specialis ειδικές ρυθμίσεις εφαρμόζονται σε σχέση με τις γενικές. Εγώ δεν λέω ότι πρέπει να τα ξέρετε εσείς, αλλά έχετε λαμπρούς συναδέλφους στο κόμμα σας, συναδέλφους και Βουλευτές και δικηγόρους να σας διευκολύνουν σε αυτά. Διότι, προφανώς το 4 είναι αδιάστικτος και μάλιστα, το σκεπτικό όλης της διάταξης του 4 είναι - ακριβώς επειδή υπήρχαν πολύ μεγάλες καθυστερήσεις αξιολόγησης το 2016, το 2017 και το 2018- να θέσει καινούργιες προθεσμίες, πέρα από αυτήν τη γενική διάταξη, η οποία παραμένει γενική κατευθυντήριος. Έρχεται λοιπόν, η 4 ακριβώς ως ειδικός νόμος και λέει «Αξιολογική περίοδος ετών 2016 και 2017: οριστικοποίηση μέχρι 31 Δεκεμβρίου του 2020», «Αξιολογική περίοδος 2018: οριστικοποίηση στις 31 Μαρτίου». «Οι εκθέσεις αξιολόγησης αξιολογικής περιόδου 2019 θα εξεταστούν ως τις 30 Σεπτεμβρίου του 2021 και λόγω COVID στις 31 Δεκεμβρίου του 2021». Τι δεν καταλαβαίνετε; Θέλετε να μου πείτε ότι υπάρχει μια γενική υποχρέωση πράγματι οι αξιολογήσεις να γίνονται με έναν ορισμένο τρόπο, που προβλέπει η παράγραφος 1. Βεβαίως. Η παράγραφος 4 είναι όμως που ορίζει τα ειδικά συγκεκριμένα χρονικά διαστήματα. Αυτά τώρα δεν έχει νόημα να χάνουμε χρόνο να τα εξηγούμε στη Βουλή, γιατί είναι πάρα πολύ απλά πράγματα. Άρα, επανέρχομαι λέγοντας σας το εξής. Χρησιμοποιείτε και κάτι αριθμούς, οι μισοί έτσι κι οι μισοί αλλιώς. Έχετε καλύτερη πληροφόρηση από την υπηρεσία μου; Εγώ να σας πω την αλήθεια, προσωπικά δεν έχω καμμία πληροφόρηση, γιατί δεν έχω πρόσβαση σε αρχεία και γιατί δεν έχω και τον χρόνο βεβαίως, να κάθομαι να κοιτάω έναν - έναν να δω πότε ακριβώς προσελήφθησαν, πότε οριστικοποιήθηκαν οι πίνακες, πότε πήγαν στην εργασία τους. Έχω μια υπηρεσία που το κάνει αυτό. Η υπηρεσία κάνει αυτήν τη δουλειά. Η υπηρεσία μου, λοιπόν, αναφέρει προς το Κοινοβούλιο ότι σε πέντε χιλιάδες οκτακόσιες σαράντα έξι περιπτώσεις δεν συμπληρώθηκε το απαιτούμενο χρονικό διάστημα αξιολόγησης, οπότε υφίσταται κώλυμα αξιολόγησης. Έχετε άλλη πληροφόρηση εσείς; Να μας την θέσετε υπόψιν στην υπηρεσία να το συζητήσουμε. Γιατί τα υπηρεσιακά στοιχεία είναι αυτά. Εγώ δεσμεύομαι από αυτά. Δεν μπορώ να σας ενημερώσω διαφορετικά, γιατί αυτή είναι η πληροφόρηση, που έχω από τις υπηρεσίες μου, τις οποίες εμπιστεύομαι απολύτως.
Ευχαριστούμε πολύ, κύριε Υπουργέ Σας ευχαριστώ πολύ και τους δύο για τον χρόνο. Θα συζητηθεί η όγδοη με αριθμό 52/8-10-2021 επίκαιρη ερώτηση δεύτερου κύκλου του Βουλευτή Β2' Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Παραμένουν τα 1.900 οργανικά κενά στους δήμους». Κύριε Αρσένη, έχετε δύο λεπτά.
Ευχαριστώ πολύ, κύριε Πρόεδρε Κύριε Υπουργέ, απλά πολύ σύντομα για τις υπηρεσίες να πω ότι για την παράγραφο 1 εσείς αναφέρεστε στα χρόνια 2016, 2017, 2018 και 2019. Αναφέρομαι στο 2020. Καταργείται η ειδική διάταξη, γιατί δεν αφορά το 2020. Ισχύει η υποχρέωση αξιολόγησης για το πρώτο εξάμηνο του 2020.
Κύριε Αρσένη, θα αναγκαστεί να σας απαντήσει και είναι η προηγούμενη ερώτηση. Παρακαλώ, πάμε.
Είχατε δεσμευτεί ότι θα προχωρήσετε επίσης με την ουρά της 3Κ για τις υπόλοιπες θέσεις. Είχατε πει ότι δεν γίνεται να έχουμε και συμβασιούχους και μόνιμους. «Θα σας απαντήσω, θα προχωρήσω, αλλά ξέρετε δεν γίνεται να έχουμε και συμβασιούχους και μόνιμους». Όντως όπως δεσμευτήκαμε απολύετε τους συμβασιούχους. Τέλος του Δεκέμβρη λήγουν οι συμβάσεις του προσωπικού για COVID στην καθαριότητα, γιατί η 3Κ είναι η καθαριότητα και παρ' όλο που είμαστε μέσω lock down, παρ' όλο που η ανάγκη υπάρχει και ίσως είναι και αυξανόμενη, τους απολύετε. Δεν κάνετε τις προσλήψεις που είχατε ανακοινώσει. Κάνετε τις απολύσεις που είχατε ανακοινώσει. Τη συνέχεια της 3Κ όμως για να κάνετε προσλήψεις μόνιμου προσωπικού δεν τις κάνετε. Τι γίνεται εδώ; Πώς θα λειτουργήσουν οι δήμοι και οι περιφέρειες της χώρας με τόσο τραγικά κενά σε ανθρώπινο δυναμικό εν μέσω COVID; Γιατί μην μου πείτε πως τελείωσε η πανδημία, όταν έχουμε mini lockdown και όταν δεν ξέρουμε αν θα προχωρήσουμε σε πιο μεγάλα lockdown. Εσείς έχετε όμως, ανακοινώσει ότι απολύονται οριστικά οι συμβασιούχοι COVID της καθαριότητας σαν να τελείωσε η πανδημία. Οπότε θέλουμε να μας εξηγήσετε πώς είναι δυνατόν τελικά, ενώ είχατε ανακοινώσει ότι απολύετε τους συμβασιούχους και θα κάνετε μόνιμους, να απολύετε τους συμβασιούχους και να μην προσλαμβάνετε μόνιμους. Βέβαια, μη μας πείτε για τις σαράντα μία χιλιάδες προσλήψεις μονίμων, που έχετε ανακοινώσει. Αυτές αφορούν θέσεις απασχόλησης εκτός καθαριότητας. Εμείς μιλάμε για την καθαριότητα.
Ευχαριστούμε. Θα απαντήσει ο Υπουργός Εσωτερικών κ. Μάκης Βορίδης. Κύριε Βορίδη, έχετε τρία λεπτά.
Ευχαριστώ, κύριε Πρόεδρε. Πρώτον, δεν ξέρω ποια φρασεολογία χρησιμοποιείτε. Η φράση «απόλυση» προϋποθέτει καταγγελία μιας ενεργούς σύμβασης εργασίας. Εγώ δεν πρόκειται να κάνω καμία καταγγελία ενεργούς συμβάσεως εργασίας. Δεν συζητάμε για κάτι τέτοιο. Εκτός κι αν λέτε απόλυση την λήξη συμβάσεων εργασίας ορισμένου χρόνου. Άρα, κατά την άποψή σας, οποιοσδήποτε συνάπτει μια σύμβαση ορισμένου χρόνου με το δημόσιο έχει και προσληφθεί αενάως; Σωστά; Προσλαμβάνεται κάποιος για ένα οκτάμηνο και εάν λήξει η σύμβαση στο οκτάμηνο, εσείς λέτε ότι αυτό είναι απόλυση, γιατί θα έπρεπε να παρατείνεται διαρκώς. Σωστά; Διότι αλλιώς κάποια στιγμή λήγει η σύμβαση ορισμένου χρόνου.
Έγιναν όμως απολύσεις στο Υπουργείο Πολιτισμού.
Σας παρακαλώ, κυρία Αναγνωστοπούλου.
Με πολλή χαρά, να απαντήσουμε σε ό,τι θέλετε, απλώς όχι άσχετο.
Είναι σχετικό.
Άρα, ξαναλέω η άποψη του ΜέΡΑ25 είναι ότι οι συμβάσεις ορισμένου χρόνου πρέπει να παρατείνονται αενάως; Θα ήθελα να σας ενημερώσω ότι υπάρχει συνταγματικό κώλυμα σχετικά. Το ξέρετε αυτό; Ξέρετε γιατί το απαγορεύει το Σύνταγμα αυτό; Διότι το Σύνταγμα ορίζει συγκεκριμένο τρόπο, με τον οποίο προσλαμβάνονται οι μόνιμοι δημόσιοι υπάλληλοι. Έχετε ακούσει τίποτε γι' αυτό; Ξέρετε γιατί γίνεται αυτό; Γίνεται για να υπάρχει ακεραιότητα στη διαδικασία προσλήψεων. Άρα, συνδέετε συμβάσεις, οι οποίες είναι ορισμένου χρόνου και είναι απόλυτα συνδεδεμένες με την ύπαρξη συγκεκριμένων αναγκών, με την αέναη παράτασή τους. Αυτές είναι οι συμβάσεις όσων προσελήφθησαν για την αντιμετώπιση του κορωνοϊού. Είπα ότι αυτές οι συμβάσεις λήγουν στις 31-12-2020- το τονίζω ότι λήγουν, δεν διακόπτονται και δεν καταγγέλλονται, αλλά λήγει ο χρόνος τους - και δεν θα ανανεωθούν. Αυτό είπα. Άρα, σας απήντησα. Σχετικά με τις προσλήψεις της 3Κ θα ήθελα να πω τα εξής, για να το λήξουμε κι αυτό. Η απάντηση είναι ότι στον προγραμματισμό προσλήψεων που κάναμε φέτος έχουμε δώσει προτεραιότητα σε αυτά που θεωρούμε ότι είναι οι απολύτως κατεπείγουσες και επιτακτικές ανάγκες των οργανισμών τοπικής αυτοδιοίκησης, δηλαδή προσλήψεις μηχανικών. Χίλιοι μηχανικοί, αφού διεκπεραιωθούν οι συγκεκριμένες διαδικασίες στο ΑΣΕΠ, προσδοκούμε και έχουμε προγραμματίσει να μπορούν να καθίσουν στις θέσεις τους σύμφωνα με τα εγγεγραμμένα πλάνα προσλήψεων μέχρι τον Μάρτιο του 2022. Έχουμε δώσει φυσικά και προσλήψεις για οικονομικές ειδικότητες και προσλήψεις για πληροφορική. Δηλαδή εκεί που πραγματικά υπάρχει αποτύπωση του αναπτυξιακού ρόλου των οργανισμών τοπικής αυτοδιοίκησης, καθώς θα κληθούν να επιτελέσουν αυτό τον ρόλο σε σχέση με τη συνολική προσπάθεια, που κάνει η χώρα και οι οργανισμοί τοπικής αυτοδιοίκησης. Επιλέξαμε να θωρακίσουμε τους οργανισμούς τοπικής αυτοδιοίκησης με τέτοιο προσωπικό και επομένως, αυτός είναι ο προγραμματισμός προσλήψεων για το 2022.
Ευχαριστούμε, κύριε Βορίδη. Κύριε Αρσένη, έχετε τον λόγο για δύο λεπτά.
Σας ευχαριστώ πολύ, κύριε Πρόεδρε. Κύριε Υπουργέ, προφανώς, θέλετε να αποφύγετε την απάντηση γι' αυτό επιμείνατε σε ένα ζήτημα, το οποίο είναι το αν η χρήση της απόλυσης όταν λήγει μια σύμβαση είναι σωστή ή όχι. Κοιτάξτε, είναι μια σύμβαση ειδικού σκοπού για έναν έκτακτο λόγο, για της COVID, και τη λήγετε χωρίς να την ανανεώσετε με οποιονδήποτε τρόπο, να προσλάβετε άλλους ανθρώπους ή οτιδήποτε εσείς θεωρείτε ότι με βάση τη δικιά σας λογική είναι σωστό. Εμείς θεωρούμε ότι πρέπει να γίνουν αυτοί οι άνθρωποι μόνιμοι, να μοριοδοτηθούν και να προσληφθούν μέσω ΑΣΕΠ ως συνέχεια της 3Κ. Αυτό θα έπρεπε να γίνει. Όμως, ο ειδικός λόγος ποιος ήταν; Ήταν η επιδημία του κορωνοϊού. Έχει λήξει; Εσείς γνωρίζετε ότι τον Δεκέμβρη θα έχουμε τελειώσει με τον κορωνοϊό και ανακοινώνετε ότι δεν θα υπάρξει ανανέωση των συμβάσεων και δεν θα έχουμε έκτακτο προσωπικό για τον κορωνοϊό στην καθαριότητα; Μας λέτε ότι οι εργαζόμενοι στην καθαριότητα δεν είναι παραγωγικοί για τους δήμους; Αυτό μας είπατε. Ότι θα προσλάβετε ανθρώπους που είναι παραγωγικοί για την ανάπτυξη των δήμων, δηλαδή μηχανικούς κ.λπ.. Είναι μη παραγωγική δραστηριότητα για εσάς η καθαριότητα, κύριε Υπουργέ; Σε κάθε περίπτωση, εσείς δεσμευτήκαμε στην επίκαιρη ερώτηση του Απριλίου - διαβάζω από τα Πρακτικά - αναφερόμενος στο θέμα της εκκρεμότητας της προκήρυξης, της 3Κ: «Δεσμεύομαι απέναντί σας για την τακτοποίηση αυτού του θέματος. Και ο χρόνος που δεσμεύομαι απέναντί σας για την τακτοποίηση αυτού του θέματος είναι ο Σεπτέμβρης του τρέχοντος έτους.» Ήταν τον Απρίλιο του 2021. Τώρα είμαστε στον Οκτώβρη του 2021. Πέρασε ο Σεπτέμβρης. Γι' αυτό κι εγώ σας εγκαλώ, για το πώς απολύετε χωρίς να προσλαμβάνετε. Πώς δηλαδή διακόπτετε τους συμβασιούχους, χωρίς να τους επαναπροσλάβετε σαν μόνιμους, όχι αυτόματα, αλλά με τη μοριοδότηση που προβλέπει ο νόμος. Αυτό το αυτονόητο σας ζητάω σε μια χώρα που βρίσκεται εν μέσω πανδημίας.
Κύριε Υπουργέ, έχετε τρία λεπτά για τη δευτερολογία σας.
Η ένδεια των επιχειρημάτων δεν πρέπει να σας οδηγεί σε διαστρέβλωση των λεγομένων. Να κάνετε καλύτερες προσπάθειες στο διαλεκτικό επίπεδο. Αυτό σημαίνει ότι, προφανώς, εγώ δεν είπα ότι δεν είναι παραγωγικός οποιοσδήποτε εργαζόμενος. Σας είπα όμως ποιες είναι οι παραγωγικές προτεραιότητες που θέτουμε. Αυτό δεν σημαίνει ότι οι υπόλοιποι δεν κάνουν κάτι παραγωγικό. Έχει σημασία να θέτεις παραγωγικές προτεραιότητες. Ξεκαθάρισα λοιπόν, ποιες είναι οι παραγωγικές προτεραιότητες. Οι οργανισμοί τοπικής αυτοδιοίκησης ως αναπτυξιακό εργαλείο σε μια προσπάθεια, την οποία συνολικά κάνει η χώρα να αξιοποιήσει σημαντικά κεφάλαια και σημαντικά χρηματοδοτικά εργαλεία που για πρώτη φορά υπάρχουν. Και οι οργανισμοί τοπικής αυτοδιοίκησης, και μέσα από το πρόγραμμα «Αντώνης Τρίτσης» και μέσα από το Ταμείο Ανάκαμψης και μέσα από το καινούργιο ΕΣΠΑ, έχουν πάρα πολλά χρήματα, τα οποία πρέπει να «τρέξουν» γιατί αυτά μετατρέπονται σε έργα και γιατί αυτά τα έργα είναι εις όφελος των πολιτών. Άρα, σας είπα την προτεραιότητα και όχι κάτι άλλο. Το άλλο είναι δικό σας. Έρχομαι τώρα στο εξής. Τι σας είχα πει σχετικά με αυτό που επικαλείστε; Ότι θα αποσαφηνίσω το τοπίο σχετικά με τις προσλήψεις στους δήμους, άρα και συγκεκριμένα για την 3Κ, τον Σεπτέμβρη. Σωστά. Και έτσι πράττω. Έγινε προγραμματισμός προσλήψεων. Ο προγραμματισμός προσλήψεων επικυρώθηκε με πράξη του Υπουργικού Συμβουλίου στο Υπουργικό Συμβούλιο της 5ης Σεπτεμβρίου και περιλαμβάνει τις συγκεκριμένες προτεραιότητες τις οποίες σας ανέφερα. Σε τι είμαι ασυνεπής; Σας είπα, λοιπόν, ότι θα είναι σαφής ο προγραμματισμός των προσλήψεων και οι προτεραιότητες των προσλήψεων έχουν εκεί αποτυπωθεί. Προσλαμβάνουμε στους δήμους κατά προτεραιότητα ανθρώπους πανεπιστημιακής εκπαίδευσης και τεχνολογικής εκπαίδευσης για να επιτελέσουν οι δήμοι τον αναπτυξιακό τους ρόλο. Αυτές είναι οι προσλήψεις που έχουμε προγραμματίσει για το 2022. Άρα, είμαι απολύτως συνεπής σε ό,τι σας έχω πει, απλώς μπορεί να μη σας αρέσει ο προγραμματισμός που κάνω. Αυτό είναι δικαίωμά σας. Όμως, δεν είμαι ασυνεπής. Έχουμε άλλες αντιλήψεις για το τι αποτελεί παραγωγική ανάγκη στην παρούσα φάση, η οποία πρέπει να εξυπηρετηθεί. Αυτές είναι οι παραγωγικές ανάγκες που υπάρχουν, σας τις εξέθεσα, είναι συνδεδεμένες με το συνολικό αναπτυξιακό πλάνο και πρόγραμμα και προσπάθεια που καταβάλλει η χώρα.
Ευχαριστούμε πολύ, κύριε Υπουργέ. Κύριε Αρσένη, με ενημέρωσε ο κ. Αμυράς ότι τα στοιχεία έχουν σταλεί προς εσάς από τις 24 Σεπτεμβρίου. Δείτε τώρα τι διαδρομή ακολουθούν. Περνάμε τώρα στις επίκαιρες ερωτήσεις οι οποίες, κατόπιν συνεννόησης, δεν θα συζητηθούν και είναι οι εξής: Η τρίτη με αριθμό 58/11-10-2021 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικόλαου Καραθανασόπουλου προς τον Υπουργό Οικονομικών, με θέμα: «Την απόλυση τριάντα έξι εργαζομένων στην Ελληνική Βιομηχανία Όπλων (ΕΒΟ) στο Αίγιο». Η δέκατη πέμπτη με αριθμό 54/10-10-2021 επίκαιρη ερώτηση δεύτερου κύκλου του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Οικονομικών με θέμα: «Να ξεκαθαρίσει η Κυβέρνηση τις προθέσεις του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ) για το αεροδρόμιο «Νίκος Καζαντζάκης» Ηρακλείου». Η δέκατη ένατη με αριθμό 48/8-10-2021 επίκαιρη ερώτηση δεύτερου κύκλου του Βουλευτή Β' Δυτικής Αττικής του ΣΥΡΙΖΑ - Προοδευτική Συμμαχία κ. Γεωργίου Τσίπρα προς τον Υπουργό Οικονομικών, με θέμα: «Καθολική Απαξίωση της Δημόσιας Αμυντικής Βιομηχανίας μέσω της κατακόρυφης πτώσης της παραγωγής του συνόλου των εργοστασίων των Ελληνικών Αμυντικών Συστημάτων (ΕΑΣ) και των μαζικών απολύσεων του υπερσύγχρονου εργοστασίου του Αιγίου». Τέλος, δεν θα συζητηθεί η δέκατη όγδοη με αριθμό 56/11-10-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Θεσσαλονίκη, έμμεση ιδιωτικοποίηση ύδρευσης και αποχέτευσης». Συνεχίζουμε με την δέκατη τρίτη με αριθμό 46/8-10-2021 επίκαιρη ερώτηση δεύτερου κύκλου της Βουλευτού Β2΄Δυτικού Τομέα Αθηνών του ΣΥΡΙΖΑ - Προοδευτική Συμμαχία κ. Χαρούλας (Χαράς) Καφαντάρη προς τον Υπουργό Προστασίας του Πολίτη, με θέμα: «Προστασία του Πολίτη στη Δυτική Αθήνα». Ορίστε, κυρία Καφαντάρη, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, άλλη μια φορά βρισκόμαστε εδώ να συζητήσουμε θέματα που αφορούν το Υπουργείο σας. Οφείλω να πω ότι στην ερώτηση την οποία καταθέτουμε σήμερα και θέλουμε να συζητηθεί περιμέναμε τον αρμόδιο Υπουργό κ. Θεοδωρικάκο να έρθει, αλλά νομίζω ότι εσείς ως Υφυπουργός και προερχόμενος από το σπλάχνο της Ελληνικής Αστυνομίας σαφώς θα μπορείτε πιο συγκεκριμένα να απαντήσετε στα ερωτήματα, τα οποία σας θέτουμε. Πραγματικά, η Κυβέρνηση του κ. Μητσοτάκη βγήκε και ήρθε στη διακυβέρνηση της χώρας με ένα σύνθημα «Ασφάλεια του πολίτη». Ποια είναι, όμως, η πραγματικότητα; Ισχύει αυτό; Υπάρχει η ασφάλεια του πολίτη; Ο κ. Μητσοτάκης στη συνάντηση που έκανε με δημάρχους στη δυτική Αττική - η ερώτηση αφορά τη δυτική Αθήνα - ουσιαστικά είπε ότι υπάρχουν προβλήματα. Πραγματικά, το θέμα είναι να θεραπευτούν αυτά τα προβλήματα. Υπάρχουν προβλήματα παραβατικότητας, μικροεγκληματικότητας, κ.λπ.. Εγώ θα προσέθετα ότι στη δυτική Αθήνα, που αφορά επτά δήμους και γύρω στις εννιακόσιες χιλιάδες κατοίκους, εκτός από τη μικροπαραβατικότητα υπάρχουν και σοβαρά ζητήματα και θέματα ασφάλειας. Μέρα μεσημέρι στο Περιστέρι έχουμε πυροβολισμούς. Έχω εδώ κάποιες συγκεκριμένες ημερομηνίες και στις 5 Σεπτεμβρίου και στις 17 Ιουνίου και στις 5 Αυγούστου είχαμε περιστατικά με τραυματισμούς. Όλα αυτά, όμως, έχουν να κάνουν και με τις περιπολίες, έχουν να κάνουν με το αν είναι παρούσα η Ελληνική Αστυνομία να εξασφαλίζει την ασφάλεια του πολίτη επί της ουσίας. Γιατί η πολιτική της Κυβέρνησης σας, λίγο πολύ το ξέρουμε, το βιώνει ελληνικός λαός, περισσότερο με την καταστολή ασχολείται, παρά με την ουσιαστική προστασία του πολίτη. Έχοντας γυρίσει και τα αστυνομικά τμήματα στη δυτική Αθήνα μπορώ να πω με σιγουριά ότι σχετικά με την οργανική τους δύναμη είναι στελεχωμένα περίπου στο μείον 50%, θα έλεγα και 40%. Αυτό έχει σοβαρές συνέπειες και για τη προστασία των πολιτών και των κατοίκων, αλλά έχει σοβαρές συνέπειες και στο ότι δεν γίνονται περιπολίες ειδικά τα βράδια και κάποιες περιοχές στη δυτική Αθήνα μπορεί να έχουν και μεγαλύτερη επικινδυνότητα. Δεν γίνονται περιπολίες, γιατί δεν υπάρχει προσωπικό. Όταν ανέλαβε ο κ. Θεοδωρικάκος μέσα σε μία βδομάδα - μάλιστα εγώ είχα καταθέσει τότε την ερώτηση, γιατί είναι από το Σεπτέμβρη - έκανε κάποιες εξαγγελίες. Συγκεκριμένα, μίλησε για χίλια είκοσι έξι άτομα που θα στελεχώσουν αστυνομικά τμήματα και την Ελληνική Αστυνομία, από τα οποία τα τριακόσια έξι θα είναι από τις σχολές και οι άλλοι επτακόσιοι είκοσι θα είναι δόκιμοι. Εσείς ως θητεύσας χρόνια στην Ελληνική Αστυνομία, κύριε Οικονόμου, γνωρίζετε πολύ καλά ότι ο δόκιμος αστυνομικός δεν μπορεί να κάνει ούτε περιπολία, πρέπει να είναι τρίτος μέσα στο περιπολικό ούτε σκοπιά μόνος του. Είναι ακριβώς για να εκπαιδεύεται και να παρακολουθεί. Πώς μιλάτε τότε για στήριξη με χίλια είκοσι έξι άτομα αστυνομικών τμημάτων, από τα οποία τα επτακόσια είκοσι είναι δόκιμοι οι οποίοι εκπαιδεύονται ουσιαστικά; Αυτό είναι ένα πάρα πολύ σοβαρό θέμα. Την ίδια στιγμή πενήντα άτομα πηγαίνουν στα ΜΑΤ, που θα μπορούσαν να χρησιμοποιηθούν και οι συγκεκριμένοι σε αστυνομικά τμήματα. Λοιπόν, πώς βλέπετε να λύνεται αυτό το ζήτημα; Πώς εξασφαλίζεται πραγματικά, η ασφάλεια του πολίτη της δυτικής Αθήνας εν προκειμένω και γενικότερα όταν αυτήν τη στιγμή ενδεικτικά αναφέρω ότι στο αστυνομικό τμήμα Ιλίου δύο ήρθαν από τη σχολή και οι δύο μετατίθενται, όταν η πληρότητα και τα ποσοστά σχετικά με τις οργανικές θέσεις σε όλα τα τμήματα της δυτικής Αθήνας είναι γύρω στο 40% μείον; Τι σκέφτεστε να κάνετε από εδώ και πέρα;
Ευχαριστούμε πολύ, κυρία Καφαντάρη. Στην ερώτηση θα απαντήσει ο Υφυπουργός Προστασίας του Πολίτη, κ. Ελευθέριος Οικονόμου. Κύριε Οικονόμου, έχετε τρία λεπτά στη διάθεσή σας. Θα σας παρακαλούσα να τα τηρήσετε, γιατί οι δικές σας απαντήσεις συνήθως ξεφεύγουν.
Ευχαριστώ πολύ, κύριε Πρόεδρε. Κύριε Πρόεδρε, κυρίες και κύριοι Βουλευτές, η σημερινή συζήτηση της εν λόγω επίκαιρης ερώτησης συνιστά μια ευκαιρία, ώστε να ενημερωθούν οι πολίτες και ειδικότερα οι συμπολίτες μας που κατοικούν στην περιοχή της δυτικής Αττικής για το πλέγμα πρωτοβουλιών, που ήδη αναπτύσσει η Κυβέρνηση στην κατεύθυνση εμπέδωσης του αισθήματος ασφάλειας όσων διαβιούν εκεί, αλλά και ευρύτερα των κατοίκων του Λεκανοπεδίου. Έτσι, λοιπόν, από την 1η Νοεμβρίου θα υπηρετούν στα αστυνομικά τμήματα της Αττικής χίλιοι είκοσι έξι περισσότεροι αστυνομικοί. Κάθε βράδυ θα κυκλοφορούν στους δρόμους των γειτονιών εκατό επιπλέον περιπολικά από τριάντα μόλις που είναι σήμερα, γιατί στο λεκανοπέδιο Αττικής έχουμε το 70% της εγκληματικότητας και το 30% των δυνάμεών μας. Οι τοποθετήσεις ξεκίνησαν στις 4 Οκτωβρίου και βρίσκονται σε εξέλιξη. Σε ό,τι αφορά τους λόγους που έχουν οδηγήσει την τελευταία δεκαετία τον αριθμό των υπηρετούντων αστυνομικών στις υπηρεσίες να είναι ελλειμματικός, που αναφέρονται στην ερώτηση της κ. Καφαντάρη, έχουν πλειστάκις συζητηθεί σε αυτή την Αίθουσα. Οφείλονται συνοπτικά στις εξαιρετικά μειωμένες προσλήψεις αστυνομικού προσωπικού κατά τα προηγούμενα έτη από το 2010 και εντεύθεν, στις δυσανάλογα μεγάλες σε αριθμό αποχωρήσεις προσωπικού από το Σώμα της Ελληνικής Αστυνομίας κατά την τελευταία δεκαετία λόγω συνταξιοδοτήσεων, την έκτακτη αλλά και αναγκαία διασπορά μεγάλου αριθμού αστυνομικών δυνάμεων στα χερσαία σύνορα, Έβρος, νησιά με σκοπό την αντιμετώπιση του τεράστιου αριθμού των μεταναστευτικών ροών και την ασύμμετρη απειλή που συνεχίζει να δέχεται κατά την τελευταία διετία η χώρα μας από την Τουρκία, την έκτακτη πλην όμως αναγκαία διάθεση σε καθημερινή βάση από το Μάρτιο του 2020 και εφεξής αστυνομικών κατανεμημένων σε χίλια οκτακόσια με χίλια εννιακόσια συνεργεία σε ολόκληρη την επικράτεια με σκοπό την ανατεθείσα αρμοδιότητα στην ΕΛΑΣ από την πολιτεία, των ελέγχων εφαρμογής των μέτρων για την πανδημία και με σκοπό τη διατήρηση της κοινωνικής συνοχής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Ας δούμε, όμως, πιο προσεκτικά την πραγματικότητα στη δυτική Αττική. Ήδη από την 4η Οκτωβρίου του 2021 τοποθετήθηκαν στη Γενική Αστυνομική Διεύθυνση Αττικής τριακόσιοι έξι νεοεξελθόντες αστυφύλακες εκ των οποίων τριάντα τέσσερις στη Διεύθυνση Αστυνομίας Δυτικής Αττικής για διάθεση αναλόγως των υπηρεσιακών αναγκών με σκοπό την πληρέστερη επάνδρωση των υπηρεσιών τους. Παράλληλα δε εφαρμόζεται και ένα ειδικό σχέδιο που έχει εκπονηθεί από τη Γενική Αστυνομική Διεύθυνση Αττικής συνολικότερα για τη δυτική Αττική. Ήδη προ μηνός, επίσης, δόθηκαν ογδόντα νέα περιπολικά στη Γενική Αστυνομική Διεύθυνση Αττικής, ενώ έχει ήδη ολοκληρωθεί η προμήθεια δεκαπέντε νέων οχημάτων ειδικά διαμορφωμένων με πλεξιγκλάς για την κάλυψη και παροχή καλύτερων όρων ασφάλειας για το προσωπικό, το οποίο καλείται να μεταγάγει άτομα τα οποία είναι ευάλωτα σε διάφορες μορφές επικινδυνότητας, όπως πιθανόν πάσχοντες από COVID από μία άλλη σειρά λοιμώδη νοσήματα. Επίσης, έως το τέλος του έτους πρόκειται να δοθούν στην άμεση δράση της Αττικής και Θεσσαλονίκης άλλα εκατόν δεκατρία νέα περιπολικά με σκοπό την ενίσχυση της αστυνόμευσης στις περιοχές εκδήλωσης μεγαλύτερης εγκληματικότητας. Θα ήθελα, όμως, στο σημείο αυτό να επισημάνω ότι πολύ σύντομα το προσεχές διάστημα οι πολίτες σε όλη την ελληνική επικράτεια και συνακόλουθα και οι πολίτες της δυτικής Αττικής θα νιώσουν μεγαλύτερη ασφάλεια αντιλαμβανόμενοι την παρουσία των αστυνομικών σε κάθε γειτονιά, κάτι που αναμένεται να συμβεί με την απελευθέρωση δυνάμεων από την περιττή μέχρι τώρα γραφειοκρατική απασχόλησή τους σε γραφειακές εργασίες εντός των αστυνομικών τμημάτων και υπηρεσιών. Αυτό θα συμβεί άμεσα με την υλοποίηση της στρατηγικής προτεραιότητας, της εκτεταμένης ψηφιοποίησης των υπηρεσιών της Ελληνικής Αστυνομίας βάσει συγκεκριμένου χρονοδιαγράμματος για τις αλλαγές που θα γίνουν σε συνεργασία με το Υπουργείο Ψηφιακής Διακυβέρνησης. Χιλιάδες αστυνομικοί θα απελευθερωθούν από αντικείμενα όπως γραφειοκρατικές απασχολήσεις, που δεν είναι της πραγματικής αποστολής τους ως αστυνομικών και θα ριχτούν στην αστυνόμευση των γειτονιών, με έμφαση στις περιοχές υψηλής παραβατικότητας, όπως στις περιοχές δυτικής Αττικής. Εξαγγέλθηκε ήδη ότι από 1-1-2022 καταργείται η επικύρωση του γνησίου της υπογραφής στα αστυνομικά τμήματα. Κύριε Πρόεδρε, θα είμαι πολύ σύντομος στη δευτερολογία μου.
Ευχαριστώ, κύριε Υπουργέ.
Ταυτόχρονα ενισχύεται η συνεργασία της ΕΛΑΣ με τις τοπικές κοινωνίες και την τοπική αυτοδιοίκηση για την αντιμετώπιση σύγχρονων προβλημάτων, όπως τα φαινόμενα ενδοοικογενειακής βίας, που πολλαπλασιάστηκαν εν μέσω της πανδημίας. Αναδιοργανώνονται οι δομές και μεθοδεύεται σε εύλογο χρονικό διάστημα καλύτερος συντονισμός των υπηρεσιών της Ελληνικής Αστυνομίας, ώστε να αντιμετωπισθούν παθογένειες και στρεβλώσεις δεκαετιών. Τέλος, σε συνεργασία με την τοπική αυτοδιοίκηση και ειδικότερα στους κρίσιμους δήμους της δυτικής Αττικής καταστρώνονται τα νέα επιχειρησιακά σχέδια για την καταπολέμηση της εγκληματικότητας στις περιοχές που βρίσκονται σε έξαρση. Έχουν γίνει επανειλημμένα συσκέψεις με τους τοπικούς δημάρχους. Αναφέρομαι, για παράδειγμα, σε ό,τι έχει σχέση με την αντιμετώπιση της εγκληματικότητας στη δυτική Αττική. Ως δείγμα της μεγάλης σημασίας που αποδίδει η Κυβέρνηση και το Υπουργείο στο ζήτημα αυτό στις 28 Σεπτεμβρίου του 2021 στον Δήμο Αχαρνών πραγματοποιήθηκε ευρεία σύσκεψη στην οποία παρευρέθηκε ο Υπουργός, ο κ. Θεοδωρικάκος, με τον Αρχηγό της Ελληνικής Αστυνομίας και μια σειρά άλλων υπηρεσιακών παραγόντων, όπου εξετάστηκαν συνολικότερα θέματα ασφάλειας του συγκεκριμένου δήμου, αλλά και της ευρύτερης περιοχής. Κυρίες και κύριοι, ασφάλεια για όλους με Αστυνομία παρούσα σε όλες τις γειτονιές, φιλική προς τους πολίτες και αποτελεσματική απέναντι στο έγκλημα είναι αυτό το οποίο πρεσβεύουμε και για το οποίο εργαζόμαστε καθημερινά. Με αυτή την πολιτική ο Υπουργός Προστασίας του Πολίτη κ. Θεοδωρικάκος ξεκίνησε τις επισκέψεις του στα αστυνομικά τμήματα, αρχίζοντας από τη δυτική Αττική. Στις 3 Σεπτεμβρίου με τον αρχηγό, όπως ήδη γνωρίζετε, επισκέφθηκε το Αστυνομικό Τμήμα Περιστερίου και το Αστυνομικό Τμήμα Ασπροπύργου για να διαπιστώσει εν τοις πράγμασι και στο πεδίο τις πραγματικές ανάγκες στο πλαίσιο του ειδικού επιχειρησιακού σχεδιασμού για τη δυτική Αττική. Σας ευχαριστώ.
Κι εμείς ευχαριστούμε. Κυρία Καφαντάρη, έχετε τον λόγο.
Κύριε Υπουργέ, για άλλη μια φορά ακούσαμε ένα ευχολόγιο: «Θα, θα, θα». Πρώτα απ' όλα, θα σας πω ότι η ερώτηση αφορά τη δυτική Αθήνα και όχι τη δυτική Αττική. Γνωρίζω πολύ καλά ότι η αστυνομική διεύθυνση είναι δυτικής Αττικής και εκεί υπάγονται βέβαια και τα τμήματα της δυτικής Αθήνας. Θα πω, όμως, ότι δύο χρόνια πριν υπηρετούσαν γύρω στα πεντακόσια πενήντα με εξακόσια άτομα. Τώρα υπηρετούν τετρακόσιοι πενήντα στη δυτική Αττική - το τονίζω αυτό - και έρχονται, όπως είπατε και εσείς, τριάντα τέσσερις. Από την άλλη μεριά, εγώ θα πω νούμερα ενδεικτικά. Με στοιχεία πριν από είκοσι ημέρες, στο Περιστέρι από τις σαράντα θέσεις που υπάρχουν είκοσι πέντε ήταν παρόντες. Στο δε Αιγάλεω από τους εξήντα οι δεκαεπτά. Κύριε Υπουργέ, πώς μπορούν να αστυνομεύσουν με την έννοια της προστασίας του πολίτη από παραβατικές συμπεριφορές τη νύχτα κ.λπ., όταν δεν υπάρχει περιπολία; Και το λέω αυτό με σαφήνεια. Είδαμε περιπολικά - και εγώ η ίδια - και στο Αστυνομικό Τμήμα Αιγάλεω, αλλά δεν μπορούν να λειτουργήσουν, γιατί δεν υπάρχει προσωπικό. Όπως καταλαβαίνετε, η κατάσταση είναι εντελώς διαφορετική απ' αυτή την οποία παρουσιάζετε. Εγώ, όμως, θα πω κάποια πράγματα με βάση τα στοιχεία που υπάρχουν για τη δυτική Αθήνα συγκεκριμένα. Στο 1ο Τμήμα Περιστερίου τοποθετούνται τέσσερις, δεν μετατίθεται κανένας. Στο 2ο Τμήμα Περιστερίου δεν τοποθετείται κανείς, φεύγει ένας. Στο Ίλιον έρχονται δύο νέοι συνάδελφοι, όμως, φεύγουν δύο. Στο Αιγάλεω έρχονται τρεις, φεύγει ένας και μετατίθεται από άλλη υπηρεσία άλλος ένας. Στους Άγιους Αναργύρους και Καματερό δεν έρχεται κανείς, φεύγουν δύο κι έρχεται ένας από μετακίνηση από άλλη υπηρεσία. Στην Πετρούπολη έρχεται ένας. Στο Χαϊδάρι ένας φεύγει, ένας έρχεται. Στην Αγία Βαρβάρα έρχονται τέσσερις και δεν μετακινείται κανείς. Αυτή η κατάσταση πραγματικά πρέπει να αλλάξει. Στις κεντρικές υπηρεσίες πόσοι αστυνομικοί υπηρετούν και δεν μπορούν να στελεχώσουν τα αστυνομικά τμήματα; Πού είναι διάφοροι αστυνομικοί αποσπασμένοι τη στιγμή που τα αστυνομικά τμήματα «στενάζουν»; Για να μην πω για τα τμήματα ασφαλείας, που είναι ακόμα πιο δύσκολη η κατάσταση. Δεν μου απαντήσατε στο εξής, κύριε Υπουργέ, αν και υπηρεσιακά νομίζω το γνωρίζετε. Δεν έχετε επιχείρημα και γι' αυτό δεν απαντάτε. Τι κάνουν οι δόκιμοι αστυνομικοί; Μπορούν να στελεχώσουν ένα τμήμα σε περιπολία; Μπορούν να είναι σε μία φύλαξη; Οι άνθρωποι αυτοί μαθαίνουν και για να μπουν σε ένα περιπολικό πρέπει να είναι ο τρίτος ο δόκιμος. Άρα χρειάζονται άλλοι δύο οπωσδήποτε για να λειτουργήσει ένα περιπολικό και να κάνει περιπολία. Γι' αυτό μη μας λέτε εντυπωσιακά νούμερα. Για να μην πω ότι με αυτούς τους ανθρώπους εξοικονομείτε ως κράτος, ως πολιτεία, ως Υπουργείο, γιατί πληρώνονται στοιχειωδώς, κάτι πάνω από 300 ευρώ τον μήνα. Είναι μαθητευόμενοι. Σε αυτά τα ερωτήματα θέλουμε να απαντήσουμε. Και πιστεύουμε ότι για να αποκατασταθεί η εμπιστοσύνη του κόσμου στην Ελληνική Αστυνομία, γιατί δυστυχώς βιώνουμε καταστάσεις καταστολής και μόνο σε μια σειρά περιπτώσεις που βιώνουμε και βλέπουμε τα τελευταία δύο χρόνια, πρέπει να νιώσει ο απλός πολίτης ότι ο αστυνομικός τον προστατεύει από την παραβατικότητα, ότι μπορεί να κυκλοφορήσει το βράδυ να πάει στο σπίτι του ή να πάει κάπου αλλού και να μην κινδυνεύει. Και αυτό χρειάζεται αστυνομικές δυνάμεις και ενίσχυση των αστυνομικών τμημάτων. Αλλά, εσείς φοβάμαι πολύ ότι δεν σκέφτεστε σ' αυτή την κατεύθυνση. Κάνατε καινούργιες Αστυνομίες, είτε τις λένε «συνοριοφύλακες» είτε «ΟΔΟΣ» είτε άλλο, και προσλήψεις με λογική καταστολής κοινωνικών αντιδράσεων και όχι την ουσιαστική, αν θέλετε, προστασία του πολίτη, που ισχύει και για τη δυτική Αθήνα. Ευχαριστώ.
Κι εμείς ευχαριστούμε, κυρία Καφαντάρη. Κύριε Οικονόμου, έχετε τρία λεπτά για τη δευτερολογία σας. Μου δώσατε μία υπόσχεση πριν.
Κύριε Πρόεδρε, κυρίες και κύριοι Βουλευτές, εμείς δεν κρύβουμε τα προβλήματα κάτω από το χαλί, τα αντιμετωπίζουμε. Και η τελευταία διετία από πλευράς ενίσχυσης της Ελληνικής Αστυνομίας από προσωπικού και μέσων είναι ο αδιάψευστος μάρτυρας. Και όλα αυτά γιατί θέλουμε να μπορούμε να κοιτάμε τους πολίτες στα μάτια. Για εμάς δεν είναι άλλοθι το τι έκαναν οι προηγούμενοι. Για την Κυβέρνηση της Νέας Δημοκρατίας οδηγός είναι η δέσμευση του Κυριάκου Μητσοτάκη για την ασφάλεια του πολίτη. Αυτός είναι ο πήχης. Η πολιτική μας είναι μόνο πέντε λέξεις «Ασφάλεια για όλους, ασφάλεια παντού». Δέσμευση που υλοποιούμε χάρη στις προσπάθειες των γυναικών και των ανδρών της Ελληνικής Αστυνομίας, οι οποίοι καταθέτουν καθημερινά τον καλύτερό τους εαυτό, για να είναι δίπλα στον πολίτη, να λειτουργούν αποτρεπτικά ή να είναι στο κατόπι κάθε εγκληματία. Από την πλευρά μας φροντίζουμε να τους δίνουμε όσο το δυνατόν περισσότερα μέσα, όσο το δυνατόν περισσότερους πόρους. Δημιουργούμε, οικοδομούμε μέρα με τη μέρα μια Ελληνική Αστυνομία η οποία θα είναι φιλική προς τους πολίτες και τους νέους ανθρώπους, αρωγός και παρούσα δίπλα στον πολίτη, με σκοπό την προστασία των δικαιωμάτων της ελληνικής κοινωνίας, τη διατήρηση της κοινωνικής συνοχής, τη διασφάλιση της ασφάλειας όλων των πολιτών που διαμένουν στη χώρα, αλλά ταυτόχρονα σκληρή και αποτελεσματική στο έγκλημα οποιασδήποτε μορφής και σε οποιονδήποτε τόπο. Στους άμεσους στόχους της πολιτείας και ειδικά του Υπουργείου Προστασίας του Πολίτη είναι η διαρκής ενίσχυση της συνεργασίας της Αστυνομίας με την ηγεσία, τους φορείς της τοπικής αυτοδιοίκησης και τη Δημοτική Αστυνομία, προκειμένου να βελτιωθεί το αίσθημα της ασφάλειας των πολιτών σε κάθε γειτονιά. Για τον λόγο αυτό, μια και αναφερθήκατε στο Περιστέρι, πραγματοποιήθηκε ήδη συνάντηση με τους Δημάρχους Περιστερίου και Ασπροπύργου Ανδρέα Παχατουρίδη και Νικόλαο Μελέτη, ώστε να αποτυπωθεί η πραγματική εικόνα της εγκληματικότητας στους δήμους τους και οι ανάγκες αστυνόμευσης που επικρατούν στην κάθε περιοχή ξεχωριστά, με σκοπό να εξευρεθούν οι προσφορότερες εκείνες λύσεις που με κοινή συνεργασία όλων των μερών, Ελληνικής Αστυνομίας, Υπουργείο Προστασίας του Πολίτη, τοπικής αυτοδιοίκησης, να οδηγήσουν άμεσα στο βέλτιστο δυνατό αποτέλεσμα προς όφελος της ασφάλειας των πολιτών. Κυρίες και κύριοι, προωθούμε καθημερινά ένα συνεκτικό πλέγμα πολιτικών που απαντούν στο ζητούμενο των πολιτών για εμπέδωση του αισθήματος ασφάλειας της γειτονιάς τους και όπου απαιτείται να αναδιατάσσουμε πόρους και δυνάμεις με αναφορά στη σύγχρονη εποχή, με έμφαση στις ανάγκες που φέρνει το παρόν. Σας ευχαριστώ.
Κι εμείς ευχαριστούμε, κύριε Οικονόμου. Συνεχίζουμε με την πρώτη με αριθμό 39/6-10-2021 επίκαιρη ερώτηση δεύτερου κύκλου της Βουλευτού Αχαΐας του ΣΥΡΙΖΑ - Προοδευτική Συμμαχία κ. Αθανασίας (Σίας) Αναγνωστοπούλου προς την Υπουργό Πολιτισμού και Αθλητισμού, με θέμα: «Αναθεώρηση απόφασης έγκρισης επιχορήγησης της πρότασης της Επιστημονικής Εταιρείας Μελέτης του Πολιτισμού των Βλάχων». Κυρία Αναγνωστοπούλου, καλησπέρα σας, καλή εβδομάδα. Έχετε δύο λεπτά για το ξεκίνημά σας.
Ευχαριστώ, κύριε Πρόεδρε. Καλή εβδομάδα και σ' εσάς. Κυρία Υπουργέ, στις 13 Ιουλίου με απόφαση δική σας εγκρίθηκε η πρόταση που είχε καταθέσει η Επιστημονική Εταιρεία Μελέτης του Πολιτισμού των Βλάχων για την ψηφιοποίηση, πρόταση που αφορούσε τη δημιουργία ψηφιακής βάσης δεδομένων μνημείων του λόγου των Ελλήνων Βλάχων. Εγκρίθηκε πανηγυρικά και μάλιστα, στην αιτιολογία της έγκρισης αναφέρεται, ανάμεσα στα άλλα διθυραμβικά, και ότι η πρόταση υποστηρίζεται από μία ομάδα ειδικών επιστημόνων. Δύο μήνες μετά, στις 24 Σεπτεμβρίου, επανέρχεται το Υπουργείο σε απόφαση δικιά του που είχε αξιολογηθεί από επιστημονική επιτροπή πολύ σημαντικών επιστημόνων και δίνει διορθωτική απόφαση της απόφασής σας, με την οποία δεν εγκρίνεται πια το πρόγραμμα, η πρόταση της εταιρείας, χωρίς μάλιστα καμμία αιτιολογία. Την αιτιολογία την βρίσκουμε μόλις μία εβδομάδα πριν στην ερώτηση που σας έκανε ο συνάδελφος Κρίτων - Ηλίας Αρσένης του κόμματος ΜέΡΑ25. Δεν είχατε απαντήσει ούτε στην επιστημονική επιτροπή που σας έστειλε επιστολή κ.λπ., δεν απαντήσατε στις αρθρογραφίας που υπήρχαν και στην «ΕΦΗΜΕΡΙΔΑ ΤΩΝ ΣΥΝΤΑΚΤΩΝ» και στην «ΚΑΘΗΜΕΡΙΝΗ» και στην «ΑΥΓΗ». Απαντήσατε τουλάχιστον στον κοινοβουλευτικό έλεγχο. Εκεί μας είπατε διάφορα περίεργα, κυρία Μενδώνη. Το πρώτο. Φέρατε αντιμέτωπη μία επιστημονική επιτροπή με πολιτιστικούς συλλόγους. Από πότε η επιστήμη κρίνεται με τέτοια κριτήρια; Από πότε η πρόταση μίας επιστημονικής επιτροπής Ελλήνων επιστημόνων - επιμένω - εγκρίνεται ή απορρίπτεται με κριτήριο αν συμφωνούν πολιτιστικοί σύλλογοι; Εγώ, δηλαδή, αύριο, ως ιστορικός, αν κάνω μια πρόταση επιστημονική για τη Μικρά Ασία, πρέπει να συμφωνούν οι πολιτιστικοί σύλλογοι για τη Μικρά Ασία. Επικαλείστε, λοιπόν, αυτούς τους συλλόγους. Δεύτερο. Λέτε ότι δεν αντιπροσωπεύουν. Κυρία Υπουργέ, εδώ περπατάμε, προχωράμε σε πάρα πολύ επικίνδυνα μονοπάτια. Από πότε η επιστημονική έρευνα έχει ανάγκη αντιπροσώπευσης και μάλιστα της πλειοψηφίας, όπως αναφέρεται εκατόν είκοσι ενός πολιτιστικών συλλόγων; Δεν ξέρω τι είναι αυτοί οι πολιτιστικοί σύλλογοι. Τρίτον, κυρία Υπουργέ. Άλλο μεγάλο ατόπημα στην απάντησή σας. Εσείς θεωρείτε και μάλιστα υιοθετείτε την αντίληψη που έχουν κάποιοι ότι δεν υπάρχει βλάχικη γλώσσα και ότι είναι ιδίωμα. Και σας ερωτώ εδώ, γιατί πάμε σε επικίνδυνα μονοπάτια του παρελθόντος: Ποιας γλώσσας είναι ιδίωμα; Θέλω απάντηση. Τέταρτον και σημαντικότερο. Στην απάντησή σας λέτε, ανάμεσα στα άλλα, ότι «αν εγκρίναμε αυτή την πρόταση που δεν εκφράζει την πλειοψηφία των πολιτιστικών συλλόγων, τότε αυτοί…» - οι Βλάχοι εννοείτε - «…θα αυτοπροσδιορίζονταν». Φτάνουμε τώρα και αφήνουμε υπόνοιες για αντεθνικώς δρώντες, για ανθρώπους δηλαδή επιστήμονες των οποίων η επιστημονική έρευνα μπορεί να οδηγήσει σε καταστάσεις οι οποίες δεν είναι καλές; Κι ένα τελευταίο, κυρία Υπουργέ. τα περισσότερα μέλη του διοικητικού συμβουλίου του Εθνολογικού και Λαογραφικού Μουσείου Μακεδονίας - Θράκης παραιτήθηκαν καταγγέλλοντας υπόγειες διαδρομές μέσα στο μουσείο ανθρώπων οι οποίοι εμφανίζονται ως αυτόκλητοι υπερασπιστές του έθνους - κανένα έθνος δεν τους κάλεσε προς τούτο - και πιέζουν τα μέλη τα οποία υποχρεώθηκαν σε παραίτηση.
Αυτό είναι άλλο.
Το έχω γράψει στην ερώτηση, κύριε Πρόεδρε. Σας παρακαλώ.
Παρακαλώ.
Εδώ, λοιπόν, επειδή είναι συγκοινωνούντα δοχεία αυτά, πρέπει να πάρετε μία θέση και να μην φαίνεται - φαίνεται από την προηγούμενη απάντησή σας - ότι ταυτίζεστε με απόψεις πάρα πολύ επικίνδυνες και σκοτεινές. Ευχαριστώ.
Κι εμείς ευχαριστούμε, κυρία Αναγνωστοπούλου. Θα απαντήσει η Υπουργός Πολιτισμού και Αθλητισμού κ. Στυλιανή Μενδώνη. Κυρία Μενδώνη, καλησπέρα σας, καλή εβδομάδα. Έχετε τον λόγο για τρία λεπτά.
Ευχαριστώ, κύριε Πρόεδρε. Θα μιλήσω λίγο παραπάνω, αν χρειαστεί. Εδώ η κ. Αναγνωστοπούλου τριπλασίασε τον χρόνο. Κυρία Βουλευτά, η Επιστημονική Εταιρεία Μελέτης του Πολιτισμού των Βλάχων είναι ένα σωματείο. Δεν υπάρχει καμμία επιστημονική εταιρεία έτσι όπως νοούνται οι επιστημονικές εταιρείες. Εκ του καταστατικού της προκύπτει ότι είναι ένα σωματείο με σκοπό, σύμφωνα με το καταστατικό του, την έρευνα, καταγραφή και μελέτη όλων των μορφών του πολιτισμού των Βλάχων, με έμφαση στη γλώσσα και τις γεωγραφικές ποικιλίες της. Στην Ελλάδα, είτε μας αρέσει είτε όχι, εδώ και δεκαετίες υπάρχουν σύλλογοι και σωματεία και αδελφότητες Βλάχων - σωματεία, όπως είναι και η λεγόμενη επιστημονική εταιρεία - τα μέλη των οποίων είναι προφανώς και επιστήμονες. Αυτό μπορεί να σας είχε διαφύγει. Ένας, λοιπόν, σημαντικός αριθμός τέτοιων συλλογών προχώρησε στη συγκρότηση της Πανελλήνιας Ομοσπονδίας Πολιτιστικών Συλλόγων Βλάχων που αριθμεί πληθώρα μελών, επαναλαμβάνω, πάρα πολλοί εκ των οποίων είναι εξίσου καλοί επιστήμονες, όπως αυτοί που αποτελούν το σωματείο που ονομάζεται Επιστημονική Εταιρεία. Η Πανελλήνια Ομοσπονδία των Συλλόγων Βλάχων που εκπροσωπεί το σύνολο σχεδόν των βλάχικων συλλόγων της Ελλάδας ως φορέας πολιτισμού, εκφράζει παγίως την άποψη ότι ως βλάχικη νοείται το σύνολο των τοπικών διαλέκτων μιας μη ενοποιημένης και μιας μη κωδικοποιημένης προφορικής γλώσσας και ότι δεν υπάρχει ενιαία μορφή κοινά αποδεκτή από όλες τις ομάδες των βλαχόφωνων. Στο πλαίσιο, λοιπόν, αυτό η πρόταση του σωματείου που λέγεται Επιστημονική Εταιρεία για δημιουργία μιας ψηφιακής βάσης δεδομένων μνημείων του λόγου Ελλήνων Βλάχων είναι η μία όψη του θέματος. Εν όψει, όμως, του ότι η ψηφιοποίηση φιλοδοξεί, όπως λένε οι εκπρόσωποι του σωματείου της Επιστημονικής Εταιρείας, να αποτελέσει την πρώτη συστηματική καταγραφή της άυλης πολιτιστικής κληρονομιάς των Βλάχων και συνεπώς θα αποτελεί εφεξής σημείο αναφοράς τόσο επιστημονικά όσο και εκπαιδευτικά. Είναι σκόπιμο να συνιστά προϊόν ευρύτατης ευρύτερης αντιπροσώπευσης των Βλάχων, να προκύψει μέσα από κοινής αποδοχής διαδικασίες, επιτροπές και μεθόδους και να αποτελεί πραγματικά επιστημονικό αυτοπροσδιορισμό του συνόλου των Ελλήνων Βλάχων. Η προσέγγιση του ζητήματος από ένα τμήμα μόνο ενέχει κίνδυνο δημιουργίας εντάσεων - και το επαναλαμβάνω - μεταξύ των περισσοτέρων συλλόγων αμφισβήτησης των επιστημονικών μεθόδων - εδώ αμφισβητούνται οι επιστημονικές μέθοδοι - και των συμπερασμάτων. Η μη επιχορήγηση της πρότασης ήταν συνέπεια της εκτίμησης της μη επαρκούς αντιπροσωπευτικότητας της πρότασης σε σχέση με τον πολυπληθή αριθμό συλλόγων και σωματείων Βλάχων, στοιχείο που κρίθηκε απαραίτητο για ένα ζήτημα τέτοιας σημασίας και ευαισθησίας. Μην ψάχνετε να βρείτε σκοτεινές δυνάμεις. Τώρα, επειδή στην ερώτησή σας αναφέρετε και το θέμα του διοικητικού συμβουλίου του Λαογραφικού Εθνολογικού Μουσείου Μακεδονίας - Θράκης, κατ' αρχάς αναφερόμενη στο ζήτημα της παραίτησης θα ήθελα να ξεκαθαρίσω ότι ο όποιος συσχετισμός αυτού του θέματος με τη μη επιχορήγηση των Βλάχων είναι επιεικώς ατυχής, ατυχέστατος. Η παραίτηση του διοικητικού συμβουλίου του ΛΕΜΜΘ έγινε, όπως καταγγέλλουν οι ίδιοι οι παραιτηθέντες, εξαιτίας της υπονόμευσης του έργου και των αποφάσεων της διοίκησης από άτομα στον χώρο του μουσείου που λειτουργούσαν - το λένε οι ίδιοι - ως «αυτόκλητοι θεματοφύλακες πατριωτισμού». Προφανώς, αυτό είναι ένα ζήτημα το οποίο προϋπήρχε, δεν δημιουργήθηκε ξαφνικά και προφανώς δεν συνδέεται με το ζήτημα της επιχορήγησης του σωματείου των Βλάχων. Για ποιον λόγο συσχετίζετε τα δύο θέματα είναι απορίας άξιον. Επιπλέον, οι καταγγελίες του απερχόμενου διοικητικού συμβουλίου του συγκεκριμένου φορέα περιήλθαν σε γνώση του Υπουργείου και εμού για πρώτη φορά διά της επιστολής παραίτησης των μελών, παρά το γεγονός ότι τα μέλη αυτά τοποθετήθηκαν στο διοικητικό συμβούλιο από τη δική σας κυβέρνηση και παρέμειναν μέχρι τη στιγμή που παραιτήθηκαν. Προηγουμένως, τους προηγούμενους δύο μήνες ουδόλως, είχαν θέσει τέτοια ζητήματα. Αυτό έρχεται ξαφνικά, μετά τη μη επιχορήγηση του σωματείου Επιστημονική Εταιρεία. Κοιτάξτε, οι πάντες καταλαβαίνουμε ότι ο συσχετισμός δύο εντελώς άσχετων θεμάτων μεταξύ τους στηριζόμενοι σε ένα γεγονός - ότι ο Βασίλειος Νιτσιάκος, πέραν του ότι είναι πρόεδρος του σωματείου Επιστημονική Εταιρεία Μελέτης, ήταν παράλληλα και πρόεδρος του διοικητικού συμβουλίου του Λαογραφικού Εθνολογικού Μουσείου Μακεδονίας - Θράκης - είναι πέρα από τεχνητά δημιουργούμενος και πολιτικά προπαγανδιστικός, οδηγεί, δε, αναπόδραστα στην εργαλειοποίηση ενός δημοσίου αξιώματος, όπως είναι ο πρόεδρος ενός διοικητικού συμβουλίου ενός εποπτευόμενου από το Υπουργείο - άρα και το ελληνικό δημόσιο - φορέα προς εξυπηρέτηση ιδιωτικών καταστατικών σκοπών ενός σωματείου. Ευχαριστώ.
Σας ευχαριστούμε πολύ, κυρία Μενδώνη. Κυρία Αναγνωστοπούλου, έχετε τρία λεπτά στη διάθεσή σας για τη δευτερολογία σας.
Ευχαριστώ, κύριε Πρόεδρε. Άκουσα από την Υπουργό τα ίδια με αυτά που είπε στον κ. Κρίτωνα - Ηλία Αρσένη και θέλω να ρωτήσω το εξής: Γνωρίζατε τον Ιούλιο του 2021 ότι υπήρχαν αυτοί οι σύλλογοι; Γνωρίζατε ότι υπάρχουν και άλλοι σύλλογοι κ.λπ.; Αποφασίσατε να χρηματοδοτήσετε το πρόγραμμα το οποίο υπέβαλαν, το οποίο πρόγραμμα επιγράφεται «Ψηφιακή βάση δεδομένων μνημείων του λόγου των Βλάχων». Τι είναι το σωματείο; Εμένα με ενδιαφέρει, κυρία Υπουργέ, ότι είναι Έλληνες και διακόσια χρόνια μετά την Ελληνική Επανάσταση το ελληνικό έθνος έχει την αυτοπεποίθηση να λέει ότι έχει ποικιλομορφία άυλης πολιτιστικής κληρονομιάς, ότι οι Βλάχοι είναι συστατικό και συγκροτητικό στοιχείο του ελληνικού έθνους και δεν έχει να φοβάται τίποτα. Σε άλλες εποχές φοβόταν, σε άλλες εποχές έβλεπε αντεθνικώς δρώντες. Λοιπόν, για να λέμε τα πράγματα με το όνομά τους: Εγκρίνετε αυτή την πρόταση με διθυράμβους, λέγοντας, μάλιστα - έχω εδώ το χαρτί, δικιά σας απόφαση - εκτός από όλα τα άλλα, ότι είναι πάρα πολύ καλό, «ανάδειξη του πλουραλιστικού χαρακτήρα της άυλης πολιτιστικής κληρονομιάς της Ελλάδας», ότι υποστηρίζεται από ομάδα ειδικών επιστημόνων - εσείς το αναγνωρίζετε αυτό - , Ελλήνων επιστημόνων που αποφασίζουν να ασχοληθούν με ένα θέμα. Δεν θα πω εγώ τώρα εδώ στην ελληνική Βουλή ποιοι είναι οι σύλλογοι των Βλάχων και τι κάνουν και τι φτιάχνουν. Ομάδα Ελλήνων επιστημόνων καταθέτει ένα πρόγραμμα που αφορά ένα τέτοιο θέμα. Εγώ δεν θα προσθέσω πάρα πολλά και το βρίσκω εντελώς ανοίκειο σε αυτή τη φάση που συζητάμε, να ασχοληθώ με τον κ. Νιτσιάκο, με τον τρόπο που ασχοληθήκατε εσείς, με έναν καταξιωμένο Έλληνα επιστήμονα - Έλληνα επιμένω, όπως είναι Έλληνες όλοι οι άλλοι - και να πω αυτά που είπατε για ιδιωτικά συμφέροντα και όλα αυτά. Γιατί συνδέονται, κυρία Υπουργέ; Γιατί βλέπουμε ότι από τον Ιούλιο που εγκρίνατε εσείς το πρόγραμμα, που κατατέθηκε, μέχρι το Σεπτέμβριο και μέχρι τώρα, υπάρχουν κάποιες υπόγειες διαδρομές τεράστιας πίεσης που φαίνεται δεν μένουν μόνο στο πρόγραμμα, φτάνουν και μέχρι το μουσείο γιατί είναι οι ίδιοι άνθρωποι, οι οποίοι πράγματι - και το αναγνωρίζουν - δεν είχαν κανένα πρόβλημα στο μουσείο ούτε από τη δικιά σας ηγεσία ούτε από τη δικιά μας ηγεσία. Σε ποιες σκοτεινές δυνάμεις εσείς - σκοτεινές ή μη σκοτεινές, δεν με ενδιαφέρει, αυτόκλητους σωτήρες του έθνους - επιτρέψατε αυτή την πίεση και να αναιρέσετε την ίδια τη δικιά σας απόφαση; Εγώ θα κλείσω με τρεις προτάσεις - αν μου επιτρέπετε για μισό λεπτό, κύριε Πρόεδρε - από το άρθρο ενός ανθρώπου ο οποίος δεν μπορεί να κατηγορηθεί για ΣΥΡΙΖΑ. Και τώρα δεν απαντάτε στο ΣΥΡΙΖΑ. Απαντάτε στην κοινωνία. «Ο εκφασισμός…» - γράφει λοιπόν - «…μιας κοινωνίας δεν έρχεται με τη Χρυσή Αυγή. Αυτή είναι το αποτέλεσμα του εκφασισμού. Το «αίμα, τιμή…» κ.λπ. είναι προϊόν χρόνιων διδαχών και πολιτικών αποφάσεων σαν της κ. Μενδώνη που λογόκριναν ολόκληρες περιοχές της ιστορικής γνώσης στο όνομα της ευαισθησίας κάποιων που όρισαν εαυτούς ως εκπροσώπους της κοινωνίας.» Πάσχος Μανδραβέλης στην «ΚΑΘΗΜΕΡΙΝΗ». Σας ευχαριστώ.
Ευχαριστούμε πολύ. Κυρία Μενδώνη, έχετε τρία λεπτά για τη δευτερολογία σας.
Ευχαριστώ, κύριε Πρόεδρε. Κατ' αρχάς, τη σημασία και την προσφορά των Βλάχων την έχω επισημάνει με πολύ έμφαση - και θα επανέλθω σε αυτό - στην απάντησή μου στον κ. Αρσένη, την οποία τουλάχιστον δύο φορές επικαλέστηκε η κυρία Βουλευτής. Επομένως, δεν νομίζω ότι αμφισβητεί κανείς αυτό το θέμα. Επίσης, δεν είχα καμμία πρόθεση να ασχοληθώ με τον κ. Νιτσιάκο, με τον οποίο πρέπει να πω ότι ως Πρόεδρο του ΛΕΜΜΘ είχα και μια πολύ καλή συνεργασία. Η κυρία Βουλευτής μπέρδεψε δύο διαφορετικά πράγματα για τη δική της σκοπιμότητα. Η επιχειρηματολογία την οποία χρησιμοποιείτε είναι πολιτικά ελλιπής - μπορεί να μην συμφωνείτε, εγώ έτσι το εκτιμώ - και δεν παραθέτει καν τα πλήρη και πραγματικά περιστατικά της υπόθεσης. Αντιλαμβάνομαι την προσπάθεια που καταβάλλετε να μου ασκήσετε κριτική. Θεμιτό είναι. Αντιλαμβάνομαι την αγωνία σας να κομίσετε το όποιο εσείς θεωρείτε πολιτικό όφελος για το κόμμα σας, αναγάγοντας σε μείζονα πολιτικά ζητήματα δύο εντελώς άσχετα μεταξύ τους θέματα, αυτά τα οποία είπαμε: τη μη έγκριση της επιχορήγησης και την παραίτηση ορισμένων - όχι όλων, ορισμένων - μελών του ΛΕΜΜΘ. Εδώ, λοιπόν, θα σας πω μια ανακρίβεια. Υπάρχουν και άλλες στο κείμενο παραίτησης, αλλά δεν έχουμε το χρόνο. Θα μπορούσαμε να κάνουμε πολύ μεγάλη ανάλυση, διότι εδώ φαίνεται ότι προβάλλεται η αλλοίωση κάποιων κειμένων, τα οποία ήταν στο τυπογραφείο, ενώ φέρεται από αναφορές υπηρεσιακών στελεχών, ότι ο περί ου ο λόγος κατάλογος δεν είχε καν κατατεθεί στο τυπογραφείο. Ας είναι. Είναι και πολλές άλλες τέτοιες ανακριβείς.
…(δεν ακούστηκε)
Δεν σας διέκοψε η κυρία Υπουργός. Δεν ακούγεστε άλλωστε.
Επιπρόσθετα, θέλω να επισημάνω ότι δεν πρέπει να συγχέουμε την ιδιότητα του οποιουδήποτε προέδρου ενός σωματείου ιδιωτικού δικαίου με τον πρόεδρο του διοικητικού συμβουλίου ενός νομικού προσώπου δημοσίου δικαίου ακόμα κι αν το φυσικό πρόσωπο είναι το ίδιο το οποίο εποπτεύεται από το κράτος και εν προκειμένω από το Υπουργείο Πολιτισμού. Είναι δύο εντελώς διαφορετικά και διακριτά πράγματα. Είναι, πραγματικά, λυπηρό ένα νομικό πρόσωπο δημοσίου δικαίου και ένας σημαντικός θεσμός όπως είναι το συγκεκριμένο μουσείο, να εργαλειοποιείται προς εξυπηρέτηση πολιτικών σκοπιμοτήτων και διχαστικής προπαγάνδας. Γιατί αυτό γίνεται. Η διαφύλαξη του κύρους του θεσμού του μουσείου, αλλά και όλων των εργαζομένων, θα έπρεπε να αποτελεί βασική πολιτική προτεραιότητα όλων. Καθίσταται, επιπλέον, σαφές, ότι εάν όντως η διοίκηση του μουσείου είχε εσωτερικά προβλήματα υπονόμευσης του έργου της, θα έπρεπε αυτό να το έχει γνωστοποιήσει στο Υπουργείο είτε σε υπηρεσιακό επίπεδο είτε σε μένα έγκαιρα και όχι να περιμένουν να βρουν κάποιο πρόσχημα. Ποιο είναι αυτό; Η μη έγκριση της επιχορήγησης του σωματείου Επιστημονική Εταιρεία Μελέτης του Πολιτισμού των Βλάχων προκειμένου να παραιτηθούν μη νοιάζομαι για το τι κλίμα δημιουργούν στο ίδιο το μουσείο και, μάλιστα, αναφέροντας στην επιστολή παραίτησής τους τη φράση «…επικύρωσης των φρονημάτων ατόμων και θεσμών που κατηγοριοποιούν πρόσωπα και δράσεις σε πατριωτικές και μη πατριωτικές». Τι είναι αυτά τα πράγματα; Πού βρισκόμαστε, για να γυρίσω πίσω την ερώτησή σας; Αυτά στο μικρόκοσμο του μουσείου. Ως προς τους Βλάχους, το είπα στον κ. Αρσένη, το επαναλαμβάνω στεντορείως: Οι Βλάχοι αποτελούν μία πληθυσμιακή ομάδα που διαμόρφωσαν στη σύγχρονη ελληνική συνείδηση διατηρώντας τα δικά τους ιδιαίτερα χαρακτηριστικά και συμβάλλοντας ουσιωδώς στη διαμόρφωση του σύγχρονου ελληνικού κράτους ως αναπόσπαστο κομμάτι της ελληνικής κοινωνίας. Η οποιαδήποτε προσέγγιση, πόσω μάλλον η δημιουργία ψηφιακής βάσης δεδομένων μνημείων του λόγου των Ελλήνων Βλάχων από ένα μεμονωμένο σύλλογο που δεν αντιπροσωπεύει την ολότητα ή ένα μεγάλο μέρος, τέλος πάντων, των Ελλήνων Βλάχων, ενέχει κίνδυνο ετεροπροσδιορισμού των τελευταίων - το επαναλαμβάνω - ακόμα και στην περίπτωση που ακολουθούνται επιστημονικά τεκμηριωμένες μέθοδοι και τεχνικές. Προφανώς, δεν θα είχε κανείς αντίρρηση - και δεν καταλαβαίνω πού είναι το πρόβλημα - ο ένας σύλλογος που λέγεται Επιστημονική Εταιρεία ή πολλοί άλλοι να έρθουν μαζί και να υποβάλουν μία ευρύτερη πρόταση. Προφανώς δεν χρειάζεται να επιμείνουμε περισσότερο στο ότι οι Βλάχοι είναι αναπόσπαστο τμήμα και σημαντικότατο κεφάλαιο της νεότερης ελληνικής ιστορίας. Απάντησα στον κ. Αρσένη, απαντώ με τον ίδιο τρόπο και σε εσάς. Ακριβώς επειδή σεβόμαστε την ιστορία και τον πολιτισμό των Βλάχων, δεν θα ήθελα το Υπουργείο Πολιτισμού να αποτελέσει αιτία πόλωσης μεταξύ τους. Διότι μπορεί να μην έχετε ενημερωθεί, αλλά ήδη από τη δημοσιοποίηση της πρότασης και μόνο της επιστημονικής εταιρείας υπήρχαν ενστάσεις και υπήρχε και σοβαρός επιστημονικός αντίλογος. Και αυτό η πολιτεία οφείλει να το λαμβάνει υπ' όψιν της.
Ευχαριστούμε πολύ, κ. Μενδώνη. Καλή συνέχεια και στους δύο. Ακολουθεί η δεύτερη με αριθμό 55/11-10-2021 επίκαιρη ερώτηση δευτέρου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Τι μέλλει γενέσθαι με τις συμβάσεις ΙΔΟΧ υπαλλήλων των νοσοκομείων που λήγουν στις 31-12-2021». Κύριε Πουλά, καλησπέρα σας, καλή εβδομάδα. Έχετε δύο λεπτά για το ξεκίνημά σας.
Ευχαριστώ, κύριε Πρόεδρε. Κύριε Υπουργέ, στις 31 Δεκεμβρίου του 2021 λήγουν οι συμβάσεις ορισμένου χρόνου προσωπικού που υπηρετεί στη φύλαξη, τη σίτιση και καθαριότητα των νοσοκομείων της χώρας μεταξύ των οποίων και του Γενικού Νοσοκομείου Αργολίδας και μέχρι στιγμής το Υπουργείο σας δεν έχει δώσει οδηγίες για το πώς θα καλυφθούν οι συγκεκριμένες θέσεις εργασίας με το νέο έτος. Σας θυμίζουμε ότι το Σεπτέμβριο του 2019 το Υπουργείο Υγείας απέστειλε έγγραφο προς τα νοσοκομεία της χώρας με θέμα «υλοποίηση προγραμμάτων προμηθειών και υπηρεσιών φορέων υγείας» με το οποίο δινόταν η εντολή προ της λήψης απόφασης για τις εν λόγω υπηρεσίες, τα νοσοκομεία να εξετάσουν έναν από τους τρεις εναλλακτικούς τρόπους είτε σύμφωνα με τις διατάξεις του άρθρου 63 του ν.4430/2016 είτε σύμφωνα με το άρθρο 3 του ν.4542/2018 είτε σύμφωνα με τη νομοθεσία περί προμηθειών με γνώμονα το δημόσιο δημοσιονομικό όφελος. Με βάση το εν λόγω έγγραφο το διοικητικό συμβούλιο του Γενικού Νοσοκομείου Αργολίδας αποφάσισε να προχωρήσει στη σύναψη ατομικών συμβάσεων εργασίας ορισμένου χρόνου για ένα έτος από την 1-1-2020 μέχρι την 31-12-2020. Μετά στις 15-9-2020 δημοσιεύτηκε στο ΦΕΚ 177 τόμος Α΄ ο ν.4722. Στο άρθρο 45 αναφέρει ότι οι συμβάσεις ορισμένου χρόνου που έχουν υλοποιηθεί βάσει του άρθρου 63 του ν.4430/2016 με τις οποίες έχει προσληφθεί προσωπικό που υπηρετεί στην κεντρική υπηρεσία και στους εποπτεύοντες φορείς του Υπουργείου Υγείας στους τομείς φύλαξης σίτισης και καθαριότητας, δύναται με απόφασή του κατά περίπτωση του αρμόδιου φορέα να παραταθούν έως 31-12-2021. Το νοσοκομείο λοιπόν προχώρησε στην παράταση των εν λόγω συμβάσεων έως 31-12-2021. Δεδομένου ότι τώρα λήγουν, σας ερωτώ: Ποια είναι η πρόθεση σας για την παράταση των συμβάσεων ορισμένου χρόνου για το προσωπικό που απασχολείται στη φύλαξη, στη σίτιση και στην καθαριότητα των νοσοκομείων; Και κατά δεύτερον, πώς σκοπεύετε να καλύψετε τις εν λόγω ανάγκες σε προσωπικό των νοσοκομείων με το νέο έτος; Ευχαριστώ πολύ.
Και εμείς ευχαριστούμε, κύριε Πουλά. Θα απαντήσει ο Υπουργός Υγείας Αθανάσιος Πλεύρης. Κύριε Πλεύρη, καλησπέρα σας, καλή εβδομάδα. Έχετε τρία λεπτά στη διάθεσή σας.
Καλή εβδομάδα, κύριε Πρόεδρε. Με ιδιαίτερο ενδιαφέρον είδα την προηγούμενη ερώτηση, γιατί εγώ έλκω και την καταγωγή μου εκ μητρός ως Βλάχος από την Αβδέλλα Γρεβενών, οπότε είχε πολύ ενδιαφέρον η συζήτηση η οποία ακολούθησε. Κύριε συνάδελφε, να διαχωρίσουμε λίγο κάποια θέματα στην ερώτησή σας, επειδή δημιουργείται μια σύγχυση συνολικά για το επικουρικό προσωπικό και για τους ΟΧ. Για το επικουρικό προσωπικό - όπως είδατε - παρατείναμε τις συμβάσεις τους μέχρι το Μάρτιο και αντιστοίχως δίνουμε τη δυνατότητα με προκηρύξεις οι οποίες έχουν βγει ή βγαίνουν συνεχώς και θα βγαίνουν - όπως για τις τέσσερις χιλιάδες που είναι θέμα των επόμενων εβδομάδων να βγει για το νοσηλευτικό προσωπικό καθώς και εννιακόσιες δέκα θέσεις για το λοιπό ιατρικό προσωπικό - και με ειδική μοριοδότηση που θα υπάρξει να καλυφθούν αυτές οι θέσεις. Αυτό δεν συμπεριλαμβάνει τους ΟΧ οι οποίοι εξ αρχής είχαν μπει σε μια διαδικασία να λειτουργήσουν για συγκεκριμένο χρονικό διάστημα και για συγκεκριμένες ανάγκες να εξυπηρετήσουν. Πώς είναι τώρα το πλαίσιο; Αυτή τη στιγμή δίνεται η δυνατότητα στα νοσοκομεία τα οποία λειτουργούν είτε για όσο διάστημα το Υπουργείο Υγείας παρατείνει αυτές τις συμβάσεις να μπορεί να τις παρατείνει είτε στη δική τους επιλογή να προσπαθήσουν να βρουν άλλες εναλλακτικές θέσεις βάσει των δυνατοτήτων των δημοσιονομικών οι οποίες υπάρχουν, δηλαδή να απευθυνθούν με διαγωνιστικές διαδικασίες. Εάν πάνε σε προσλήψεις με τη διαδικασία των προσλήψεων αυτομάτως θα στερήσουν θέσεις από τη διαδικασία των προσλήψεων τις οποίες έχουμε για το 2021 και το 2022. Για όσο διάστημα δεν ολοκληρώνονται οι διαδικασίες προκειμένου να υπάρξουν εναλλακτικές δυνατότητες, θα δοθεί η δυνατότητα επεκτάσεων αν και εφόσον υπάρχει ανάγκη από τα νοσοκομεία. Αλλά ξεκαθαρίζουμε εξαρχής - επειδή γίνεται μια μεγάλη κουβέντα - ότι εδώ πέρα δεν λέμε για άτομα τα οποία έρχονται να καλύψουν θέσεις όπως οι επικουρικοί με τις προκηρύξεις οι οποίες βγαίνουν. Εάν τυχόν υπήρχε επιθυμία από τα νοσοκομεία να πάει σε μόνιμο προσωπικό τέτοιας φύσεως, σήμαινε ότι θα στερούσε θέσεις από άλλο προσωπικό το οποίο χρειάζεται στα νοσοκομεία. Οι εναλλακτικές υπάρχουν στα νοσοκομεία βάσει των παρατάσεων που δίνουμε. Έχουν υπάρξει νοσοκομεία τα οποία έχουν κάνει επιλογή να πάνε σε άλλες σχέσεις εργασίας που θεωρούν ότι είναι συμφερότερες με τη δυνατότητα να κινηθούν μέσω διαγωνιστικών διαδικασιών. Αντιστοίχως, όπως εσείς ο ίδιος είπατε, το νοσοκομείο της Αργολίδας διαθέτει δώδεκα άτομα προσωπικό φύλαξης, δεκαέξι στην καθαριότητα και πέντε άτομα στην εστίαση. Αυτή τη στιγμή αναλόγως και της βούλησης του Υπουργείου μπορεί να δοθεί άλλη μία παράταση προκειμένου να καλυφθούν τα κενά. Αλλά δεν μιλάμε για παρατάσεις οι οποίες θα είναι οριστικής φύσεως. Μιλάμε για παρατάσεις, προκειμένου τα ίδια τα νοσοκομεία να επιλέξουν και εναλλακτικούς τρόπους για να κρατήσουν τις θέσεις. Αυτό που μπορούμε να σας διαβεβαιώσουμε είναι ότι δεν υπάρχει περίπτωση κανένα νοσοκομείο να μην μπορεί να έχει υπηρεσία. Για όσο διάστημα χρειαστεί θα υπάρχουν οι εναλλακτικές διαδικασίες των παρατάσεων. Αλλά δεν βρίσκεται στη βούληση να οδηγηθούμε σε συνθήκες όπως οι συνθήκες στις οποίες επιλέγουμε και προσπαθούμε να κάνουμε μέσω του επικουρικού προσωπικού.
Ευχαριστούμε πολύ, κύριε Υπουργέ. Τον λόγο έχει ο κ. Πουλάς για τρία λεπτά.
Κύριε Υπουργέ, αν κατάλαβα καλά, δεν μιλάμε εδώ για τους επικουρικούς. Οι επικουρικοί είναι μια τελείως διαφορετική κατηγορία. Εδώ μιλάμε για τις συμβάσεις ορισμένου χρόνου. Τα νοσοκομεία έχουν προσλάβει με βάση τον νόμο που υιοθέτησε η κυβέρνηση ΣΥΡΙΖΑ προσωπικό, το οποίο έχει σύμβαση ενός έτους. Εσείς τώρα, απ' ότι κατάλαβα, θεωρείτε ότι θα πρέπει να γίνει μία διαγωνιστική διαδικασία μέσω εργολάβων. Αυτό καταλαβαίνω από αυτά που λέτε. Αν πάτε λοιπόν στο μοντέλο αυτό των εργολάβων πρέπει πρώτον και κύριον να το δώσετε γραπτώς, να το στείλετε δηλαδή με μια εγκύκλιο στα νοσοκομεία για να προχωρήσουν στην υλοποίηση αυτής της εργολαβίας. Να μην το αφήνετε να αιωρείται, αλλά πραγματικά να αναλάβετε την ευθύνη και να πείτε ότι πάμε σε προσλήψεις μέσω εργολάβων. Γιατί αυτό ενέχει και άλλα πράγματα. Πρώτον είναι το κόστος. Έχετε υπολογίσει αυτή τη στιγμή ότι για το προσωπικό αυτό το νοσοκομείο του Άργους δαπανά 320.000 ευρώ; Εάν προσλάβετε λοιπόν έναν εργολάβο, το κόστος θα γίνει τριπλάσιο και είμαι σίγουρος για αυτό που σας λέω. Αν κάνετε μια έρευνα αγοράς, θα το δείτε, θα το διαπιστώσετε. Σκεφτείτε λοιπόν ότι οι προϋπολογισμοί των νοσοκομείων θα αυξηθούν κατά πολύ μέσω αυτής της μορφής που επιλέγετε. Γιατί πιστεύω ότι αυτά τα άτομα που είπατε ότι έχουν προσληφθεί με την προηγούμενη σύμβαση μπορούν και εκπληρώνουν τα καθήκοντά τους και μάλιστα και μέσα στην πανδημία. Αυτοί οι άνθρωποι ήταν μπροστά. Η φύλαξη δεν έκανε μόνο φύλαξη στα νοσοκομεία έβλεπε και τα περιστατικά για το ποιος θα μπει και ποιος δεν θα μπει, ποιος είναι COVID και ποιος δεν είναι. Έκαναν άλλα καθήκοντα, σήκωναν τα τηλέφωνα. Τα τηλεφωνεία είχαν πρόβλημα και πήγαιναν οι σεκιουριτάδες και τα σήκωναν. Υπάρχουν κι άλλα προβλήματα. Και ειδικά με την εστίαση και με την καθαριότητα δεν μπορεί αυτοί οι άνθρωποι που μέχρι τα χτες τους είχαμε μέσα στην πρώτη γραμμή, αυτή τη στιγμή να τους λέμε «φεύγετε» για να έρθει ένας εργολάβος ο οποίος θα φέρει τους δικούς του. Δεν λέμε ότι πρέπει να τους μονιμοποιήσετε και θεωρούμε ότι έτσι όπως το πάτε, πάτε σε λάθος γραμμή. Αυτοί οι άνθρωποι θα πρέπει να παραμείνουν, γιατί, πρώτον και κύριον, μέσα στα νοσοκομεία αυτοί εξυπηρετούν διαρκείς και πάγιες ανάγκες. Δηλαδή, έχει γίνει σε όλους γνωστό ότι οι άνθρωποι που είναι στη φύλαξη, στη σίτιση και στην καθαριότητα είναι άνθρωποι οι οποίοι καλύπτουν πάγιες και διαρκείς ανάγκες. Ευχαριστώ πολύ.
Κι εγώ ευχαριστώ, κύριε Πουλά. Κύριε Πλεύρη, έχετε τον λόγο για τρία λεπτά.
Κύριε Πουλά, οι δυνατότητες που υπάρχουν είναι απλές. Δυο δυνατότητες υπάρχουν. Λέμε για συνολική επίλυση του θέματος, να ξέρουμε τι λέμε. Είναι η δυνατότητα στα νοσοκομεία, αν το επιλέξουν να πάνε σε εξωτερικό συνεργάτη αγωνιστικά ή μέσω ΑΣΕΠ να ζητήσουν την προκήρυξη των θέσεων και την κάλυψη των συγκεκριμένων θέσεων. Δεν υπάρχουν δυνατότητες πλέον να παραμένει ένα προσωπικό ορισμένου χρόνου με συνεχείς ανανεώσεις. Και πιστεύω ότι κανένας δεν το υποστηρίζει αυτό εδώ πέρα, γιατί προφανώς κανείς δεν μπορεί να υποστηρίξει διατάξεις οι οποίες δεν είναι σύμφωνες με το Σύνταγμα. Για τις συμβάσεις ορισμένου χρόνου έχει συγκεκριμένο πλαίσιο το οποίο μπορεί να υπάρξει. Από εκεί και πέρα, ή βγαίνει, αν το ζητήσει το νοσοκομείο, μέσω ΑΣΕΠ να καλυφθεί με πρόσληψη η συγκεκριμένη θέση - μία επιλογή - αλλά αυτό σημαίνει ότι μειώνονται και θέσεις από τον γενικότερο σχεδιασμό των προσλήψεων, ή διαγωνιστικά μπορεί να ζητήσει αυτές τις υπηρεσίες. Το τι είναι οικονομικότερο ή όχι, προφανώς αυτοί οι φορείς μπορούν να το αξιολογήσουν και αυτήν τη στιγμή που μιλάμε η δυνατότητα αυτή έχει δοθεί σε αυτούς τους φορείς. Διότι δεν ήταν υποχρεωτική η επέκταση αυτών των συμβάσεων. Όποιο νοσοκομείο ήθελε έχει κάνει χρήση και έχουν υπάρξει νοσοκομεία που έχουν αναζητήσει άλλες εναλλακτικές και οδηγούνται σε διαγωνιστικές διαδικασίες ή όπως το νοσοκομείο της Αργολίδας, που σωστά είπατε ότι επέλεξε να κάνει για έναν χρόνο. Δεν πρόκειται να υπάρξει πρόβλημα και στο συγκεκριμένο νοσοκομείο. Θα δοθεί παράταση, εάν χρειάζεται και δεν μπορεί να καλυφθούν οι ανάγκες διαφορετικά. Συνολικά, όμως - και αυτό το ξεκαθαρίζουμε - η λύση του προβλήματος δεν θα είναι συνεχείς παρατάσεις των συμβάσεων ορισμένου χρόνου κόντρα στο πνεύμα του Συντάγματος. Ή θα προκηρυχτούν θέσεις και μέσω ΑΣΕΠ, θα καλυφθούν αυτές οι θέσεις, ή διαφορετικά θα γίνει επιλογή εσωτερικού συνεργάτη. Βρίσκεται στην πλήρη ευχέρεια του κάθε νοσοκομείου να επιλέξει πώς θέλει να καλύψει τα κενά του για τις συγκεκριμένες θέσεις. Αυτό που μπορώ εγώ να σας διαβεβαιώσω είναι ότι δεν υπάρχει περίπτωση να υπάρξει κενό ως προς την παροχή υπηρεσίας και για το συγκεκριμένο νοσοκομείο για το οποίο ρωτάτε, το Γενικό Νοσοκομείο Αργολίδας, αλλά και γενικότερα για όποιο άλλο νοσοκομείο. Οι συμβάσεις, όμως, ορισμένου χρόνου είναι συμβάσεις ορισμένου χρόνου. Αν θέλουμε να πάμε σε μόνιμες θέσεις, αυτές θα γίνονται μέσω ΑΣΕΠ και συγκεκριμένων προκηρύξεων. Διαφορετικά, θα υπάρχει πάντοτε η επιλογή του εξωτερικού συνεργάτη.
Α, πολύ καλός! Να μας ξανάρθετε. Παραμείνετε, όμως, στη θέση σας. Έχει γίνει μια εσωτερική αλλαγή από τον ΣΥΡΙΖΑ, κύριε Υπουργέ. Θα μιλήσει ο κ. Τριανταφυλλίδης τώρα. Θα συζητηθεί η εικοστή δεύτερη με αριθμό 60/11-10-2021 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Αλέξανδρου (Αλέκου) Τριανταφυλλίδη προς τον Υπουργό Υγείας, με θέμα: «Επανεμφάνιση του φαινομένου διασωληνωμένων εκτός ΜΕΘ σε νοσοκομεία της Θεσσαλονίκης - Για ακόμη μια χρονιά ανοχύρωτη υγειονομικά η πόλη». Κύριε Τριανταφυλλίδη, καλωσορίσατε. Καλή εβδομάδα. Καλησπέρα σας. Έχετε δύο λεπτά για το ξεκίνημά σας.
Σας ευχαριστώ πολύ, κύριε Πρόεδρε. Κι ευχαριστώ και τον Ανδρέα Ξανθό για την προτεραιότητα. Επιτρέψτε μου, πριν αρχίσω τα ερωτήματα στον κύριο Υπουργό, να ευχηθώ γρήγορη, ταχεία ανάρρωση τόσο στην Φώφη Γεννηματά όσο και στην Ντόρα Μπακογιάννη, με βάση τις ανακοινώσεις που έγιναν. Εύχομαι - και νομίζω ότι είναι ομόθυμη και ομόφωνη η διάθεση όλων μας να τους ευχηθούμε - κουράγιο και δύναμη σε αυτόν τον αγώνα που ελπίζουμε ότι θα κερδίσουν. Κύριε Υπουργέ, στις 3 Οκτωβρίου έγινα αποδέκτης καταγγελίας για δύο ασθενείς με κορωνοϊό που διασωληνώθηκαν στο νοσοκομείο «Παπανικολάου» στη Θεσσαλονίκη και νοσηλεύονταν εκτός ΜΕΘ. Λίγες ώρες μετά τη δημόσια καταγγελία μου στην ΕΡΤ για τους δύο ασθενείς, Ο διευθυντής της Γ΄ Πανεπιστημιακής Κλινικής του ΑΠΘ στο Νοσοκομείο «Παπαγεωργίου», ο κ. Βασίλειος Κώτσης, αποκάλυψε ότι το ίδιο συνέβαινε και στο νοσοκομείο «Παπαγεωργίου». Όλες οι κλίνες ΜΕΘ είναι γεμάτες, ενώ ασθενείς διασωληνώνονται και διακομίζονται σε άλλα νοσοκομεία της βόρειας Ελλάδας, είπε. Καταθέτω στα Πρακτικά το σχετικό δημοσίευμα από τον κ. Κώτση, τις σχετικές του δηλώσεις. [[Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δύο μέρες μετά ο πρόεδρος της ΠΟΕΔΗΝ έκανε λόγο για περιστατικά που μεταφέρονταν σε γειτονικούς νομούς, ακόμα και στα Γιάννενα. Τα δε στοιχεία που παρέθεσε είναι ενδεικτικά της τραγικής κατάστασης που επικρατεί στα νοσοκομεία της πόλης μου, της Θεσσαλονίκης. Την περασμένη άνοιξη στη διάρκεια κορύφωσης του τρίτου κύματος, η Θεσσαλονίκη είχε σε λειτουργία εκατόν ενενήντα τρεις κλίνες ΜΕΘ COVID και άλλες περίπου σαράντα non COVID, σύνολο δηλαδή διακόσιες τριάντα τρεις. Σήμερα λειτουργούν μόλις εβδομήντα πέντε κλίνες εντατικής για κορωνοϊό και άλλες εβδομήντα πέντε για άλλα περιστατικά, σύνολο εκατόν πενήντα. Έτσι είπε ο κ. Γιαννακός. Από τις διακόσιες τριάντα τρεις την άνοιξη στις εκατόν πενήντα σήμερα. Γιατί, κύριε Υπουργέ; Τι έγιναν οι νέες ΜΕΘ; Εξαϋλώθηκαν; [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Το πρωί ο Πρωθυπουργός σας είπε ότι οι νέες ΜΕΘ θα μείνουν και μετά τον COVID λέγοντας εμφατικά «Δείτε τις ΜΕΘ που φτιάξαμε». Πού πήγαν οι ογδόντα τρεις επιπλέον ΜΕΘ που λειτουργούσαν την άνοιξη; Καταθέτω στα Πρακτικά τις δηλώσεις του κ. Γιαννακού. [[Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στα όριά τους είναι τα νοσοκομεία της Θεσσαλονίκης με το 1/4 της κίνησης των ασθενών. Οι ΜΕΘ είναι στο 100%. Η πίεση είναι πολύ μεγάλη. Η κραυγή αγωνίας από τον κ. Καπραβέλο. «Είμαστε σε φάση αύξησης και όχι σταθεροποίησης. Το σύστημα δεν έχει άλλες αντοχές. Η χαλάρωση και οι περισσότερες ελευθερίες έδωσαν λάθος μήνυμα», είπε. Κι έρχομαι τώρα στο μνημείο αναλγησίας και συνειδητής εγκατάλειψης του ΕΣΥ στο Νοσοκομείο «Παπανικολάου». Ο κ. Μητσοτάκης εγκαινίασε δεκαοκτώ κλίνες ΜΕΘ στις 24 Απριλίου έπειτα από δωρεά της Επιτροπής Ελλάδα 2021. Από τις 24 Μαρτίου, πριν από επτά μήνες δηλαδή περίπου, η 3η ΥΠΕ σας είχε ζητήσει με έγγραφό της το αναγκαίο ανθρώπινο προσωπικό, για να λειτουργήσουν οι νέες ΜΕΘ. Προκηρύξατε, όμως, τις θέσεις αυτές μόλις πριν από ένα μήνα και η υποβολή αιτήσεων έληξε την περασμένη Παρασκευή 8 Οκτωβρίου. Γιατί; Οι δεκαοκτώ νέες κλίνες ΜΕΘ παρέμεναν ανενεργές, καθώς δεν υπήρχε μόνιμο υγειονομικό προσωπικό, για να τις στελεχώσει. Τελικώς, λειτουργούν οι μισές από τις δεκαοκτώ με τη γνωστή μέθοδο που ακολουθεί η Κυβέρνηση Μητσοτάκη, δηλαδή τη μεταφορά προσωπικού από άλλα νοσοκομεία, εν προκειμένω από το «Γεννηματάς» και τον «Άγιο Δημήτριο». Δηλαδή, τι κάνετε; Αποδυναμώνετε άλλα νοσοκομεία, για να λειτουργήσετε κλίνες που θα έπρεπε να λειτουργούν με μόνιμο προσωπικό. Δηλαδή, χωρίς προσλήψεις, με λιγότερο κόσμο μετά και τις αναστολές, θέλετε να λειτουργήσετε περισσότερες μονάδες. Γιατί; Γιατί είναι απλό. Δεν πιστεύετε στο ΕΣΥ. «Σοκάρομαι και εκπλήσσομαι, λυπάμαι για τις δεκαοκτώ ανενεργές κλίνες», είπε η κ. Αγγελοπούλου.
Παρακαλώ, κύριε συνάδελφε.
Ολοκληρώνω. Και ο κ. Μητσοτάκης είχε το θράσος στη Θεσσαλονίκη…
Στη δευτερολογία σας.
Ολοκληρώνω, κύριε Πρόεδρε. Ομολόγησε μέσα στη Βουλή ότι η Κυβέρνησή του έκανε λάθος να τις εγκαινιάσει χωρίς να προκηρύξει τις θέσεις για μόνιμο προσωπικό. Αν είχαν προκηρυχθεί τον μήνα Απρίλιο που τις εγκαινίασε, τώρα το προσωπικό θα βρισκόταν στη θέση του. Και κλείνω με τη σημερινή συγκλονιστική αποκάλυψη…
Θα έχετε και δευτερολογία.
Για να απαντήσει.
Θα έχετε δευτερολογία και θα απαντήσει μετά. Μισό λεπτό, κύριε Τριανταφυλλίδη. Έχετε μιλήσει τέσσερα λεπτά.
Κύριε Πρόεδρε, όλοι οι προηγούμενοι συνάδελφοι μίλησαν αρκετά περισσότερο.
Εγώ δεν ξέρω τι έκαναν οι προηγούμενοι συνάδελφοι.
Επιτρέψτε μου να κλείσω μόνο με το τελευταίο που θα αποκαλύψω…
Μα, σας είπα κάτι. Θα έχετε δευτερολογία. Θα κάνετε τη δευτερολογία σας και θα απαντήσει ξανά ο Υπουργός. Είστε στα τεσσεράμισι λεπτά. Παρακαλώ! Θα ξαναμιλήσετε στη δευτερολογία και ο Υπουργός θα μιλήσει εντός του χρόνου του. Τον λόγο έχει ο κύριος Υπουργός.
Κύριε συνάδελφε, και στη Θεσσαλονίκη, όπως και σε όλη τη βόρεια Ελλάδα, είναι υπερδιπλάσιες οι κλίνες ΜΕΘ απ' αυτές τις οποίες παρέλαβε η Κυβέρνηση και θα σας πω τα συγκεκριμένα νούμερα. Αλλά να ξεκινήσω από κάτι βασικό το οποίο ήταν και στην πρωινή συζήτηση μεταξύ του Πρωθυπουργού με τον Αρχηγό της Αξιωματικής Αντιπολίτευσης. Η επιλογή της Κυβέρνησης - και το λέμε με τον πιο εναργή τρόπο - είναι ότι το ΕΣΥ δεν θα ξαναγίνει μονοθεματικό. Το ΕΣΥ αυτή τη στιγμή διατηρεί περίπου κατ' αναλογία 50% των κλινών ΜΕΘ για COVID περιστατικά και 50% για non COVID περιστατικά. Πέρυσι δεν υπήρχε η δυνατότητα του εμβολίου και συνεπώς, υπήρχε μια μεγαλύτερη εγρήγορση και ανάγκη της πολιτείας να διακόψει χειρουργεία και να δώσει σχεδόν το σύνολο των κλινών που διέθετε ή το μεγαλύτερο μέρος των κλινών ΜΕΘ για την ικανοποίηση των περιστατικών COVID. Αυτή τη στιγμή υπάρχει η δυνατότητα του εμβολίου και δεν είναι δυνατό να βρεθούν σε δυσχερή θέση άνθρωποι που πάσχουν από άλλες ασθένειες και πρέπει να έχουν κλινική ΜΕΘ. Συνεπώς η επιλογή αυτή είναι μια επιλογή που στηρίζουμε. Οι κλίνες ΜΕΘ είναι συγκεκριμένες και είναι υπερδιπλάσιες απ' αυτές που παρέδωσε η κυβέρνηση του ΣΥΡΙΖΑ. Μέσω αυτών των κλινών ΜΕΘ και όπου χρειαστεί αναπτύσσουμε και άλλες κλίνες ΜΑΦ ή ΜΕΘ, ικανοποιούμε τα περιστατικά και παρέχουμε σε όλους τους συμπολίτες μας τη θεραπεία που τους αναλογεί. Ειδικά για το ερώτημα το οποίο έχετε θέσει σάς αναφέρω ότι στην 3η ΥΠΕ έχουν αναπτυχθεί μόνο για τη Θεσσαλονίκη σαράντα εννέα νέες κλίνες ΜΕΘ που είναι σε λειτουργία στο σύνολό τους απ' αυτές τις οποίες είχε παραλάβει η Κυβέρνηση της Νέας Δημοκρατίας τον Ιούλιο του 2019, ενώ για την 4η ΥΠΕ συνολικά στα νοσοκομεία της 4ης ΥΠΕ ο αριθμός ΜΕΘ που παρέλαβε σε λειτουργία το 2019 ήταν εβδομήντα τρεις και σήμερα είναι εκατόν σαράντα δύο, δηλαδή διπλάσιες κλίνες ΜΕΘ οι οποίες είναι όλες σε λειτουργία. Επανήλθατε για το θέμα του «Παπανικολάου». Γνωρίζετε άλλωστε - γιατί σας το είχα πει - ότι με δική μου υπογραφή βγήκε η προκήρυξη για τις συγκεκριμένες θέσεις προκειμένου να καλυφθούν. Αυτή τη στιγμή που μιλάμε το μεγαλύτερο μέρος αυτών των κλινών λειτουργεί και έχουν μέσα περιστατικά ΜΕΘ αυτές οι συγκεκριμένες κλίνες για τις οποίες λέτε. Όσο για τα περιστατικά στα οποία αναφερθήκατε που μπορεί να υπήρχαν για κάποιες ώρες διασωλήνωσης εκτός ΜΕΘ, ήταν μέχρι να γίνουν οι διακομιδές σε άλλα νοσοκομεία και πάλι αυτές οι διασωληνώσεις ήταν σε κλίνες ΜΑΦ, αυξημένης φροντίδας, δεν ήταν σε κλίνες που δεν δεχόταν ο ασθενής που χρειαζόταν να διασωληνωθεί τη θεραπεία που έπρεπε να λάβει μέχρι να οδηγηθεί στη ΜΕΘ η οποία μέσω του ΕΚΑΒ και του ΕΚΑΠΥ θα είχε βρεθεί. Για τις κλίνες της βορείου Ελλάδας τόσο στην 3η όσο και στην 4η ΥΠΕ είναι σε σύνολο σε λειτουργία εκατόν είκοσι δύο στην 3η ΥΠΕ και εκατόν σαράντα δύο στην 4η ΥΠΕ. Είναι υπερδιπλάσιες απ' αυτές τις κλίνες που υπήρχαν. Τα περιστατικά τα αντιμετωπίζουμε. Δεν έχουμε επιλογή να σταματήσουμε χειρουργεία. Λειτουργούν τα χειρουργεία, κύριε συνάδελφε, και από τις αναστολές οι ίδιες κλίνες ΜΕΘ που υπήρχαν την 1η Σεπτεμβρίου, όταν τέθηκε το θέμα της αναστολής, υπάρχουν και σήμερα. Δεν υπάρχει, δηλαδή, ούτε μία κλίνη ΜΕΘ που να μη λειτουργεί λόγω της υποχρεωτικότητας του εμβολιασμού και των αναστολών που μπήκαν οι συνάδελφοι υγειονομικοί.
Κύριε συνάδελφε, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε Πλεύρη, τα όσα είπατε τα διαψεύδει κατηγορηματικά η ίδια η πραγματικότητα. Ο κ. Γιαννακός, μιλώντας σήμερα στο Real, ανακοίνωσε ότι από τους επτά διασωληνωμένους ασθενείς που νοσηλεύονταν εκτός ΜΕΘ στο νοσοκομείο ΑΧΕΠΑ της Θεσσαλονίκης, οι τρεις πέθαναν σε απλή κλίνη COVID, ενώ άλλοι τέσσερις παραμένουν - και όχι για μερικές ώρες που είπατε - στο ίδιο νοσοκομείο διασωληνωμένοι εκτός ΜΕΘ. Οι τρεις που κατέληξαν, αν ήταν στη ΜΕΘ, μπορεί να είχαν καλύτερη τύχη. Πέθαναν διασωληνωμένοι σε απλή κλινική κορωνοϊού, τόνισε. Δεν τα λέμε εμείς. Ο πρόεδρος της ΠΟΕΔΗΝ τα λέει, κύριε Πλεύρη. Στην αναμονή για ένα κρεβάτι ΜΕΘ βρίσκονταν, σύμφωνα με τον πρόεδρο της ΠΟΕΔΗΝ, σήμερα το πρωί διασωληνωμένοι ασθενείς και σε άλλα νοσοκομεία και συγκεκριμένα άλλοι τρεις διασωληνωμένοι στο «Παπανικολάου» και άλλοι έξι στο «Παπαγεωργίου». Αυτό σημαίνει ότι συνολικά δεκατρείς διασωληνωμένοι ασθενείς με κορωνοϊό είναι αυτή τη στιγμή σε αναμονή, στο «περίμενε» για ΜΕΘ σε νοσοκομεία της Θεσσαλονίκης. Δεν μου είπατε γιατί οι διακόσιες τριάντα τρεις ΜΕΘ έγιναν εκατόν πενήντα. Αναφέρομαι σε non COVID και COVID περιστατικά. Δεν αναφέρομαι ή μόνο στο ένα ή μόνο στο άλλο. Είναι στοιχεία που δίνει η ΠΟΕΔΗΝ. Οριακή η κατάσταση στα νοσοκομεία της Καβάλας και της Δράμας και την ίδια στιγμή κινδυνεύει να μπει λουκέτο και στο κοντινό νοσοκομείο της Έδεσσας. Πού είναι, λοιπόν, το σχέδιο με το οποίο προτίθεται η ηγεσία του Υπουργείου Υγείας να αντιμετωπίσει την επιβαρυμένη επιδημιολογική εικόνα στη Θεσσαλονίκη που τον Νοέμβριο του 2020 την εγκαταλείψατε, ακυβέρνητη πολιτεία, ανοχύρωτη κοινωνία, όπως ομολόγησε στη θέση που κάθεστε εσείς ο Πρωθυπουργός στην τριτολογία του; «Στη Θεσσαλονίκη» - είπε - «κάναμε λάθος». Το λάθος είναι διπλό. Το δις εξαμαρτείν ουκ ανδρός σοφού, αλλά κάνετε έγκλημα σε βάρος της πόλης μου και αυτό δεν θα σας το επιτρέψουμε, κύριε Πλεύρη. Πόσες νέες ΜΕΘ και ΜΑΦ δημιουργήσατε τον τελευταίο χρόνο; Όχι αυτές που προέρχονται από δωρεές, τις δεκαοκτώ στις οποίες ούτε κι αυτές ήσασταν άξιοι να διορίσετε και να προκηρύξετε έγκαιρα προσωπικό για να είναι το προσωπικό στη θέση του; Λέω ότι από τις διακόσιες τριάντα τρεις ΜΕΘ της άνοιξης απέμειναν εκατόν πενήντα μόνο ΜΕΘ και συγκεκριμένα εδώ ο προκάτοχός σας ο κ. Κοντοζαμάνης είναι που κλήθηκε να απαντήσει στο στοιχείο το συνταρακτικό ότι το 80% των νεκρών ήταν νεκροί εκτός ΜΕΘ. Έρευνες που έχουν γίνει, όπως στο Νοσοκομείο της Σάμου, δείχνουν πόσες περισσότερες δυνατότητες επιβίωσης έχει ο άνθρωπος που είναι εντός ΜΕΘ σε σχέση μ' αυτόν που υποχρεωτικά τον κρατάτε εκτός ΜΕΘ γιατί δεν προετοιμαστήκατε κατάλληλα. Θέλω στο σημείο αυτό να σας μεταφέρω την αγωνία όλου του υγειονομικού προσωπικού. Βρίσκεται σε κατάσταση εξουθένωσης. Βρίσκονται σε οριακή κατάσταση σωματικής και πνευματικής υπερκόπωσης. Το ερώτημα είναι γιατί δεν τους σκέφτεστε. Έχω μπροστά μου και τα στοιχεία. Επτά χιλιάδες υγειονομικούς τους βγάλατε με αναστολή λόγω μη εμβολιασμού, χίλιους στα νοσοκομεία της κεντρικής Μακεδονίας, επτακόσιους πενήντα στα νοσοκομεία της Θεσσαλονίκης, διακόσιοι τριάντα είναι εξειδικευμένο προσωπικό από ΜΕΘ. Προτιμάτε αυτό το προσωπικό να το έχετε εκτός μάχης για έναν αυστηρό, κοντόθωρο σχεδιασμό άνευ λογικής, να παίξετε κορώνα - γράμματα την υγεία του κόσμου, ενώ μπορείτε να τους αξιοποιήσετε; Με το 1/4 της κίνησης των ασθενών αυτή τη στιγμή η Θεσσαλονίκη είναι πλήρης, είναι φουλ 100%. Σας λέω εδώ ότι επτά άνθρωποι σήμερα κινδύνευσαν. Οι τρεις έφυγαν από τη ζωή. Οι άλλοι τέσσερις κινδυνεύουν εκτός ΜΕΘ. Αυτοί οι άνθρωποι πλήρωσαν μια ζωή ασφάλιστρα στο Εθνικό Σύστημα Υγείας, στα ασφαλιστικά τους ταμεία γι' αυτήν τη δύσκολη ώρα στην οποία έχουν έλθει. Τι σόι σχεδιασμός είναι αυτός, κύριε Πλεύρη; Θα αφήσετε για δεύτερη φορά εκατόμβη νεκρών; Θα επαναληφθεί ο Νοέμβριος του 2020; Δεν απαντάτε σε καμμία από τις συγκεκριμένες ερωτήσεις που σας έχω θέσει. Αποδεικνύετε περίτρανα ότι η συγγνώμη του κ. Μητσοτάκη για τη Θεσσαλονίκη ήταν απολύτως προσχηματική. Το έχω πει επανειλημμένα και μ' αυτό θα κλείσω: Η Κυβέρνηση Μητσοτάκη βλάπτει σοβαρά τη Θεσσαλονίκη. Σας ευχαριστώ.
Κύριε Υπουργέ, έχετε τον λόγο.
Πραγματικά δεν μπορώ να σας ακολουθήσω στο παραλήρημα που βλέπω αυτή τη στιγμή που μιλάτε για εκατόμβες νεκρών και λέτε ότι αφήνουμε ανοχύρωτη την πόλη. Σας λέω κάτι στο οποίο δεν μπορείτε να απαντήσετε. Όσες κλίνες υπήρχαν την 1η Σεπτεμβρίου υπάρχουν και σήμερα. Δεν έκλεισε ούτε μία κλίνη ΜΕΘ λόγω των αναστολών που υπάρχουν.
Λέει ψέματα η ΠΟΕΔΗΝ;
Διακόσιες τριάντα τρεις που λέτε δεν είχε η Θεσσαλονίκη. Η 4η ΥΠΕ είχε εκατόν εβδομήντα πέντε στην πλήρη ανάπτυξή της που λειτουργούσαν και τα χειρουργεία ως κλινικές ΜΕΘ. Αυτή τη στιγμή να ρωτήσετε τον Υπουργό που έχετε μπροστά σας για ποιον λόγο ήταν μισές οι κλίνες ΜΕΘ της Θεσσαλονίκης απ' αυτές που είναι σήμερα, διότι τα στοιχεία σάς τα είπα, αλλά δεν σας αρέσουν. Εβδομήντα τρεις κλίνες ΜΕΘ στην 4η ΥΠΕ είχατε και είναι εκατόν σαράντα δύο σήμερα. Σαράντα έξι κλίνες ΜΕΘ είναι παραπάνω μόνο στην 3η ΥΠΕ για τη Θεσσαλονίκη που λέτε. Έγινε πλήρης ανάπτυξη κλινών ΜΕΘ. Οι κλίνες αυτές φτάνουν στις χίλιες τριακόσιες αυτή τη στιγμή. Λειτουργούν οι κλίνες και στη Θεσσαλονίκη, αλλά από εκεί και πέρα υπάρχει μια επιλογή που την έχουμε ξεκαθαρίσει και τη λέμε. Πέρυσι οι κλίνες ήταν 80% COVID, 20% non COVID. Να σηκωθείτε και να πείτε «δεν θέλουμε να γίνονται χειρουργεία», γιατί ξέρετε ποιο είναι το οξύμωρο; Ότι μετά θα απαντήσω σε ερώτηση του κ. Ξανθού που μας εγκαλεί ουσιαστικά. Μάλλον όχι ερώτηση. Το δελτίο τύπου που έβγαλε ο κ. Ξανθός το πρωί μάς εγκαλεί ότι είχαμε περισσότερη θνητότητα διότι το ΕΣΥ είχε γίνει μονοθεματικό. Οπότε διαλέξτε στον ΣΥΡΙΖΑ τι θέλετε. Εάν γίνει μονοθεματικό, θα καλύπτει συνολικά μόνο κλίνες COVID και δεν θα μπορεί να εξυπηρετεί άλλα περιστατικά, το οποίο είχε μια λογική πότε; Όταν δεν είχαμε το εμβόλιο. Τώρα λέμε ξεκάθαρα 50% κλίνες COVID, 50% κλίνες non COVID. Από εκεί και πέρα δίνουμε την καλύτερη θεραπεία στους Έλληνες πολίτες. Καλό είναι βλέποντας αυτά τα στοιχεία, κύριε Τριανταφυλλίδη, να πάτε και να πείσετε τους συμπολίτες μας ότι το 90% αυτών των ανθρώπων που είναι στη ΜΕΘ είναι ανεμβολίαστοι και δυστυχώς η πόλη σας έχει περισσότερους ανεμβολίαστους από τον μέσο όρο.
Εσάς ακούν και δεν εμβολιάζονται.
Άρα, να πάμε να πείσουμε τον πληθυσμό να εμβολιαστεί για να μην βρεθεί στη ΜΕΘ. Εάν, όμως, βρεθεί στη ΜΕΘ, έχουμε φροντίσει να υπάρχει ΜΕΘ για τον κάθε πολίτη και όποιος διασωληνώνεται σε κλίνες αυξημένης φροντίδας πάλι έχει όλη τη θεραπεία η οποία προβλέπεται και οι κλίνες ΜΕΘ λειτουργούν στο έπακρο τους. Φτάνει πια να κάνετε φτηνή πολιτική με τις κλίνες ΜΕΘ τη στιγμή που σας φέρνουμε τα στοιχεία και σας λέμε πως ό,τι λειτουργούσε πριν την αναστολή, λειτουργεί και τώρα. Δεν έχει χαθεί ούτε μια κλίνη ΜΕΘ λόγω των αναστολών, αλλά θα έχει κλίνη ΜΕΘ και αυτός που θα πάθει έμφραγμα και αυτός που θα πάθει εγκεφαλικό και σαν τα παιδιά που είχαν το ατύχημα χθες. Όλοι δικαιούνται να έχουν κλίνη ΜΕΘ. Άρα μονοθεματικό το ΕΣΥ δεν θα γίνει. Οι δυνατότητές του υπάρχουν. Τις ενισχύουν. Καλούμε τον κόσμο να εμβολιαστεί για να μην βρεθεί σε κλίνη ΜΕΘ.
Ευχαριστούμε. Συνεχίζουμε τώρα με την εικοστή πρώτη με αριθμό 59/11-10-2021 επίκαιρη ερώτηση δεύτερου κύκλου του Βουλευτή Ρεθύμνου του ΣΥΡΙΖΑ - Προοδευτική Συμμαχία κ. Ανδρέα Ξανθού προς τον Υπουργό Υγείας, με θέμα: «Αντί για επένδυση στις δημόσιες δομές, κέντρα υγείας, τοπικές μονάδες υγείας (ΚΥ ΤΟΜΥ), η Κυβέρνηση ιδιωτικοποιεί την πρωτοβάθμια φροντίδα υγείας (ΠΦΥ)». Κύριε Ξανθέ, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, το στοίχημα για μια κυβέρνηση και για μια χώρα όταν διαχειρίζεται μια πανδημία, μια παγκόσμια υγειονομική κρίση, δεν είναι προφανώς να φροντίσει μόνο τους ασθενείς με κορωνοϊό, ούτε είναι να βρει κρεβάτι εντατικής για όσους το χρειαστούν. Το στοίχημα ήταν και έπρεπε να είναι, αλλά εσείς δεν βάλατε ποτέ εκεί τον πήχη, να συνδυαστεί η αξιόπιστη φροντίδα των ασθενών με κορωνοϊό σε όλα τα επίπεδα, από τη προνοσοκομειακή διαχείριση μέχρι την εντατική και την αποθεραπεία μετά και μετανοσοκομειακή παρακολούθηση και η κάλυψη όλων των υπολοίπων υγειονομικών αναγκών των ανθρώπων. Άρα και μόνο το ότι αναγνωρίζετε ότι έγινε μονοθεματικό το ΕΣΥ είναι ομολογία συνολικής αποτυχίας στη διαχείριση. Γιατί υπήρξε αυτή η αποτυχία; Γιατί όπως πλέον αναγνωρίζεται διεθνώς, αλλά και στη χώρα μας, από ανθρώπους που ξέρουν, που ασχολούνται με την πολιτική υγείας, δεν υπήρξε ενεργός εμπλοκή στη διαχείριση της πρωτοβάθμιας φροντίδας υγείας. Αυτό ήταν η αδύναμη πλευρά της διαχείρισης. Αυτός ήταν ο αδύναμος κρίκος. Δεν υπήρξε σχεδιασμένη εμπλοκή των δομών πρωτοβάθμιας φροντίδας και των ανθρώπων τους, δημόσιου και ιδιωτικού τομέα, στη συνεργασία με τις υπηρεσίες του ΕΟΔΥ, στην κοινότητα και βεβαίως στην πρώην νοσοκομειακή διαχείριση και κατ' οίκον παρακολούθηση των ασθενών με κορωνοϊό. Έτσι, λοιπόν, οδηγηθήκαμε στο μπλακάουτ των νοσοκομείων και φυσικά ζήσαμε μια υγειονομική τραγωδία και στο 2ο και στο 3ο επιδημικό κύμα. Ο λόγος για τον οποίο έγινε αυτό κατά την άποψή μας είναι απλός. Δεν πρόκειται περί κάποιας αβελτηρίας και ανικανότητας διαχειριστικής. Πίσω από όλη αυτήν την προσέγγιση, που ήταν πολύ νοσοκομειοκεντρική, υποκρύπτεται η έλλειψη πολιτικής βούλησης να ενισχύσετε τις δημόσιες δομές πρωτοβάθμιας φροντίδας, διότι αν έπαιζαν ρόλο στην πανδημία αυτό θα δημιουργούσε απαιτήσεις και περαιτέρω στήριξης. Εσείς το μόνο που κάνατε με πολλή καθυστέρηση είναι να τους αναθέσετε να παίξουν έναν ρόλο στο testing, στη δειγματοληψία για μοριακά και rapid test και στη συνέχεια στον εμβολιασμό, αποψιλώνοντας πάρα πολλές δομές και κέντρα υγείας και τοπικές μονάδες υγείας με προσωπικό πολύτιμο, το οποίο μετακινήσατε για να βουλώσετε τρύπες στα νοσοκομεία. Αντί, δηλαδή, να ενισχύσετε το φίλτρο προς το νοσοκομείο, αποδυναμώσατε το φίλτρο αυτό και μεταφέρατε όλο το κέντρο βάρους της διαχείρισης των νοσοκομείων. Υπάρχει, λοιπόν, το εξής ερώτημα. Ποιο είναι το πολιτικό σας σχέδιο για την πρωτοβάθμια φροντίδα; Αυτό είναι το κρίσιμο θέμα. Έχετε πάρει υπ' όψιν σας τις διεθνείς συστάσεις; Το λέει ο Παγκόσμιος Οργανισμός Υγείας. Το λέει ο ΟΟΣΑ. Διάβαζα μια έκθεση της Παγκόσμιας Τράπεζας. Το λένε οι πάντες. Χρειαζόμαστε επένδυση στην πρωτοβάθμια φροντίδα και στην κοινοτική φροντίδα. Αυτό είναι το κρίσιμο σημείο. Εκεί χάθηκε πρωτίστως η μάχη της πανδημίας και δευτερευόντως χάθηκε στα νοσοκομεία και στις ΜΕΘ. Έχετε σκοπό να επενδύσετε επιπλέον πόρους και κυρίως ανθρώπινο δυναμικό στις δημόσιες δομές πρωτοβάθμιας φροντίδας ή το σχέδιό σας είναι αυτό το οποίο είπε ο Πρωθυπουργός στη ΔΕΘ και εσείς ενθέρμως υποστηρίζετε, να κάνετε συμπράξεις δημόσιου ιδιωτικού τομέα, δηλαδή στο πιο ιδιωτικοποιημένο κομμάτι του συστήματος, που είναι η πρωτοβάθμια φροντίδα, να δώσετε ακόμα μεγαλύτερο χώρο στην ιδιωτική αγορά; Ειδικά για τις τοπικές μονάδες υγείας, που ήταν κατά την άποψή μας ένα πολύ φιλόδοξο και στρατηγικά στη σωστή κατεύθυνση μοντέλο υπηρεσιών που αναπτύχθηκε, τις έχετε εγκαταλείψει. Δεν έχετε προσθέσει ούτε μία εδώ και δυόμιση χρόνια. Εμείς καταφέραμε να ανοίξουμε εκατόν είκοσι επτά μέσα σε έναν, ενάμιση χρόνο. Βεβαίως κάνατε μια προκήρυξη πριν από επτά μήνες, της οποίας τα αποτελέσματα αγνοούνται ακόμα. Έχετε σκοπό να στηρίξετε αυτές τις δομές; Υπάρχει σχέδιο οργανικής ένταξης και ενσωμάτωσης των κεντρικών μονάδων υγείας και του προσωπικού στο Εθνικό Σύστημα Υγείας;
Κύριε Υπουργέ, έχετε τον λόγο.
Πρώτα απ' όλα επειδή αναφερθήκατε στο κομμάτι της διαχείρισης της πανδημίας, προφανέστατα εσείς δεν θα μπορούσατε να βγάλετε ποτέ αυτό που έβγαλε ο Αρχηγός της Αξιωματικής Αντιπολίτευσης δείχνοντας τα στοιχεία του ληξιαρχείου, γιατί θα πρέπει να εξηγήσετε ως Υπουργός, όπως μας ζήτησε να εξηγήσουμε εδώ πέρα ο κ. Τσίπρας για τη διαφορά των οκτώ χιλιάδων, γιατί από το 2016 στο 2017 υπάρχει διαφορά επτά χιλιάδων θανάτων. Αυτά, λοιπόν, δεν είναι σοβαρά πράγματα. Πάμε τώρα στο τι έχει γίνει και θα έρθουμε και στα ΤΟΜΥ. Αυτό το οποίο έγινε στην πρώτη φάση της διαχείρισης της πανδημίας ήταν αυτό που επέλεξαν να κάνουν σχεδόν όλες οι χώρες ότι ναι, περιορίζονται χειρουργεία, προκειμένου να μπορέσει να αντέξει το σύστημα. Όσοι, κύριε Υπουργέ, δεν έκαναν αυτήν την επιλογή, ήταν αυτοί που είχαν τους περισσότερους νεκρούς στην πρώτη φάση. Θέλετε να δούμε την περίπτωση της Ιταλίας, την περίπτωση της Πορτογαλίας, την περίπτωση του Βελγίου; Όποιος επέλεξε το σύστημά του να μην το περιορίσει, αυτομάτως δεν μπορούσε να διαχειριστεί τα COVID περιστατικά. Πραγματικά με βάση την ανακοίνωση που βγάλατε, αν ήσασταν οπαδοί και βγαίνατε ξεκάθαρα ότι έπρεπε από την αρχή να κάνουμε διαχείριση non COVID και COVID περιστατικά στο 50-50 όπως λέμε ότι θα κάνουμε τώρα, γιατί έχουμε εμβολιασμένο κόσμο, τότε να δούμε τι θα λέγατε όταν δεν θα μπορούσε να εξυπηρετηθεί αυτός ο κόσμος που ήταν εκεί. Όλες οι ευρωπαϊκές χώρες που έκαναν μια καλύτερη διαχείριση, επέλεξαν ότι θα περιορίσουν υποχρεωτικά πράξεις του εθνικού τους συστήματος υγείας, προκειμένου να έχουν διαθέσιμες κλίνες για να εξυπηρετήσουν COVID περιστατικά, όχι τα απαραίτητα χειρουργεία, αλλά τα προγραμματισμένα χειρουργεία. Ερχόμαστε, λοιπόν, τώρα στο κομμάτι των ΤΟΜΥ. Κύριε Υπουργέ, κάνετε μια κριτική σαν να μην έχουν συμπεριληφθεί τα δύο χρόνια της πανδημίας τα οποία βιώνουμε αυτήν τη στιγμή. Πραγματικά όλη η πρωτοβάθμια περίθαλψη στήριξε στην πανδημία, διότι και τα εμβολιαστικά κέντρα ουσιαστικά ήταν ένα κομμάτι - όπως λειτούργησαν - πρωτοβάθμιας περίθαλψης και κέντρα υγείας λειτούργησαν και χρειαστήκαμε και κόσμο από τα ΤΟΜΥ που λέτε να πάνε να ενισχύσουν το Εθνικό Σύστημα Υγείας, όταν εκείνη τη στιγμή ήμασταν στην κορύφωση της μάχης κατά της πανδημίας. Η ανησυχία που έχετε δεν ισχύει και θα σας πω γιατί δεν ισχύει. Γιατί θα τα ενδυναμώσουμε τα ΤΟΜΥ. Το γεγονός ότι εμείς επιθυμούμε παράλληλα να υπάρξουν και συμπράξεις δημόσιου και ιδιωτικού τομέα δεν σημαίνει ότι δεν θα ενισχυθούν αυτές οι δομές. Εσείς διασφαλίσατε μια χρηματοδότηση μέχρι 31 Δεκεμβρίου 2023 μέσω ΕΣΠΑ, αλλά προφανώς θα πρέπει να βρούμε τον τρόπο και της χρηματοδότησης για μετά. Αναφέρεστε στις προκηρύξεις. Σας λέω ότι στις 19 Μαρτίου του 2021 κάναμε προκήρυξη και υποβλήθηκαν είκοσι χιλιάδες αιτήσεις εκ των οποίων, κύριε Υπουργέ, μόνο τριακόσιες δεκαεπτά για γιατρούς, όταν οι ανάγκες για γιατρούς που είχαμε ήταν άνω των χιλίων. Ήταν λογικό εκείνη τη στιγμή γιατί ακόμα ήμασταν στη μάχη απέναντι στην πανδημία. Τώρα προσπαθούμε να βρούμε λύσεις πώς θα ενδυναμωθούν τα ΤΟΜΥ και παράλληλα θα υπάρξει η δυνατότητα με αυτά που είπε και ο Πρωθυπουργός και μέσω προληπτικών εξετάσεων αλλά και μέσω συμπράξεων ιδιωτικού τομέα. Όταν λέμε συμπράξεις να ξεκαθαρίσουμε τι εννοούμε. Ήδη ένα κομμάτι των γιατρών είναι από τους συμβεβλημένους στον ΕΟΠΥΥ. Δηλαδή, για να κάνετε τους οικογενειακούς γιατρούς πήρατε γιατρούς των ΤΟΜΥ και εν συνεχεία πήρατε γιατρούς οι οποίοι υπήρχαν από τον ΕΟΠΥΥ. Άρα, τα ΤΟΜΥ θα ενισχυθούν. Θα ανοίξουμε μονάδες και μέσα στο έτος. Στις 5 Νοεμβρίου θα βγουν τα αποτελέσματα της προκήρυξης που είπαμε αλλά δυστυχώς, κύριε Υπουργέ, είναι μόνο τριακόσιοι δεκαεφτά γιατροί. Αυτή είναι η πραγματικότητα. Δεν καλύπτονται οι θέσεις. Θα ενισχυθούν τα ΤΟΜΥ και παράλληλα θα έχουμε τις λύσεις. Να κάνουμε και μια ωραία κουβέντα και για τον οικογενειακό γιατρό που δεν έχει πετύχει και για το αν επιμένετε και πιστεύετε ότι στο ελληνικό σύστημα θα πρέπει να έχουμε το gatekeeping το οποίο εσείς έχετε εισάγει ως όρο. Αν θα πρέπει να πάμε περαιτέρω σε έλεγχο της προσέλευσης των πολιτών στην δευτεροβάθμια περίθαλψη χωρίς τον οικογενειακό γιατρό. Είναι θέματα που όπως τα ξέρετε τίθενται πάντα και τα συζητάμε με τους θεσμούς. Γενικότερα είναι σε όλο το πλαίσιο της μεταρρύθμισης της πρωτοβάθμιας. Σας ενημερώνω ότι μέχρι το τέλος του χρόνου, το αργότερο αρχή του επομένου χρόνου, θα έρθει το πλήρες νομοσχέδιο για την πρωτοβάθμια περίθαλψη που θα περιλαμβάνει και τις ΤΟΜΥ.
Κύριε Ξανθέ, έχετε τον λόγο. Σας παρακαλώ, εντός τριών λεπτών. Μην ξεφύγουμε πάλι.
Δεν θα ξεφύγουμε, κύριε Πρόεδρε. Μην ανησυχείτε. Αν αυτά που λέτε έχουν όντως μια δόση ειλικρίνειας πρόκειται περί αλλαγής γραμμής. Όταν νομοθετήσαμε, αρχίσαμε να ενεργοποιούμε αυτόν το νέο θεσμό, των αποκεντρωμένων οικογενειακών πολυϊατρείων που στελεχώνονται από οικογενειακό γιατρό, από διεπαγγελματική ομάδα υγείας, που δίνει έμφαση στην πρόληψη την αγωγή υγείας, στην δράση στην κοινότητα. Αυτή είναι η φιλοσοφία των ΤΟΜΥ. Και η πανδημία απέδειξε την επικαιρότητα και την ανάγκη της. Τότε ο τομεάρχης υγείας της Νέας Δημοκρατίας, ο κ. Βασίλης Οικονόμου, μας έλεγε εδώ ότι αυτά είναι σοβιετικού τύπου μορφώματα τα οποία θα καταργηθούν με «Χ» μόλις αναλάβει η Νέα Δημοκρατία κυβέρνηση. Βεβαίως μετά συνειδητοποιήσατε ότι είναι πλέον μεταρρυθμιστική υποχρέωση της χώρας να αναπτυχθεί αυτό το μοντέλο. Ήρθε μια έκθεση αξιολόγησης, την οποία ελπίζω να έχετε διαβάσει. Είναι διακόσιες πενήντα σελίδες κι έγινε από εξωτερικούς αξιολογητές, οι οποίοι για πρώτη φορά αξιολογούν δομές στο σύστημα υγείας και λένε ότι είναι προς τη σωστή κατεύθυνση. Αυτό ακριβώς χρειάζεται το πεδίο της πρωτοβάθμιας φροντίδας που ξέρουμε ότι ήταν ελλειμματικό από ιδρύσεως του ΕΣΥ. Σε αυτό, λοιπόν, το ζοφερό τοπίο, εμείς την προηγούμενη περίοδο πέρα από την ανάπτυξη αυτών των δομών στηρίξαμε τα κέντρα υγείας με επικουρικό προσωπικό. Κάναμε τετρακόσιες πενήντα προσλήψεις μόνιμων ειδικευμένων γιατρών στην πρωτοβάθμια φροντίδα. Φτιάξαμε κεντρικό εργαστήριο στην Αθήνα για να εξυπηρετούνται τα περιφερειακά κέντρα υγείας και οι δομές στο λεκανοπέδιο της Αττικής για εξειδικευμένες εξετάσεις, για να μην ταλαιπωρείται ο κόσμος και πληρώνει απ' την τσέπη του. Επενδύσαμε, όσο ήταν δυνατόν σε συνθήκες μνημονίου και λιτότητας και σ' αυτόν τον κρίσιμο τομέα και φυσικά βάλαμε και δύο κέντρα υγείας αστικού τύπου σε εικοσιτετράωρη εφημερία: το Κέντρο Υγείας Ευόσμου και το Κέντρο Υγείας της λεωφόρου Αλεξάνδρας. Κάναμε βήματα θετικά. Να μη σας υπενθυμίσω τώρα τι βήματα έγιναν όταν ήσασταν εσείς νομικός σύμβουλος του προηγούμενου Υπουργού με τον ν.4238/2014 με τον οποίον ουσιαστικά αποδιοργανώσατε τις δημόσιες δομές του ΙΚΑ, τότε, ΕΟΠΥΥ και εξωθήσατε σε απομάκρυνση από το σύστημα υγείας πάνω από δυόμισι με τρεις χιλιάδες ειδικευμένους γιατρούς εν μία νυκτί. Σε αυτό, λοιπόν, το τοπίο, το θέμα δεν είναι να παρελθοντολογούμε αλλά να δούμε ποια είναι τα καινούργια προτάγματα, οι καινούργιες προκλήσεις της πανδημίας και να κάνουμε την απαραίτητη επένδυση. Αυτό νομίζω ότι είναι το κρίσιμο. Και όσο αυτό δεν γίνεται, τόσο τα νοσοκομεία θα πιέζονται, θα συσσωρεύεται εκεί η πίεση και των περιστατικών COVID αλλά και όλης της υπόλοιπης νοσηρότητας. Διότι ο κόσμος δεν βρίσκει εύκολα διέξοδο στη διαχείριση των καθημερινών χρονίων προβλημάτων υγείας του. Τόσο, βεβαίως, δεν θα πετυχαίνετε αυτόν τον στόχο, να συνδυάσει το ΕΣΥ την τακτική του λειτουργία και τη φροντίδα COVID και τόσο θα γίνεται μονοθεματικό το ΕΣΥ. Έπρεπε να είχατε κάνει αυτές τις παρεμβάσεις που λέγαμε και βεβαίως έπρεπε να είχατε εμπλέξει τις ιδιωτικές κλινικές έγκαιρα. Αυτό ήταν επίσης ένα άλλο στοιχείο. Δεν είχατε την πολιτική βούληση να εμπλέξετε ενεργά τον μεγάλο ιδιωτικό τομέα στη διαχείριση περιστατικών COVID. Γι' αυτό κατέρρευσαν τα δημόσια νοσοκομεία. Γι' αυτό ανεστάλησαν τα χειρουργεία κατά 80%. Γι' αυτό υπήρξαν αυτές οι παράπλευρες απώλειες στις οποίες αναφερθήκαμε το πρωί.
Κύριε συνάδελφε, πρέπει να κλείσετε.
Θα ήθελα μια τελευταία ερώτηση και αν υπάρχει μια δέσμευση σ' αυτό. Στις αρχές του Δεκέμβρη φέτος λήγει η τετραετής περίοδος χρηματοδότησης των πρώτων δομών που ξεκίνησαν τη λειτουργία τους. Αυτές έγιναν στις υποβαθμισμένες δυτικές συνοικίες της Θεσσαλονίκης. Υπάρχει πρόνοια να υπάρχει μεταβατική χρηματοδοτική φάση, να υπάρχει σχέδιο ενσωμάτωσης του ΕΣΥ ή θα βρεθούν στον αέρα και οι δομές και οι άνθρωποί τους και ο κόσμος τον οποίον εξυπηρετούν;
Ευχαριστούμε. Κύριε Υπουργέ, έχετε τον λόγο.
Αναφερθήκατε πάλι στις ιδιωτικές κλινικές. Ήταν επιλογή και σωστή επιλογή της Κυβέρνησης να έχει την πλήρη διαχείριση της πανδημίας COVID και ο ιδιωτικός τομέας ενεπλάκη στο να γίνονται χειρουργεία που δεν γίνονταν στο ΕΣΥ.
Για COVID περιστατικά.
Όχι για COVID περιστατικά. Για χειρουργεία που δεν γίνονταν στο ΕΣΥ. Αλλά ανακούφιζαν κλίνες από το Εθνικό Σύστημα Υγείας να μπορέσουν να χρησιμοποιηθούν και γίνονταν χειρουργεία. Όπως και τις κλίνες ΜΕΘ που έδωσαν τις έδιναν για non COVID περιστατικά. Αυτό δεν σημαίνει όμως ότι δεν εξυπηρετείτο το ΕΣΥ από τη στιγμή που άδειαζαν κλίνες. Αλλαγή πολιτικής, κύριε Ξανθέ, δεν είναι. Το μοντέλο όπως το είχατε δομήσει δεν θα το επιλέγαμε. Αλλά αυτή τη στιγμή αυτό το μοντέλο υπάρχει και έχει και χρηματοδότηση μέχρι τις 31-12-2023. Τι ερχόμαστε και λέμε εμείς επειδή δεν είμαστε δογματικοί; Ότι τα ΤΟΜΥ υπάρχουν. Πάντοτε θα έπρεπε να υπάρχει δημόσιος τομέας αλλά θα ενισχυθεί και με τις συμπράξεις με τον ιδιωτικό τομέα. Ψηφίσαμε τους οικογενειακούς γιατρούς. Δεν έχει επιτευχθεί το μοντέλο του οικογενειακού γιατρού. Ούτε εσείς το πετύχατε. Από το 2014 που υπάρχει ψηφισμένος ο νόμος και μετά τη δική σας τροποποίηση του 2017 έχουν δηλωθεί για οικογενειακό γιατρό κάτω από δύο εκατομμύρια Έλληνες. Άρα, προφανώς, πρέπει να γίνει μια πολύ μεγάλη ενίσχυση του οικογενειακού γιατρού. Σε αυτό νομίζω ότι λίγο - πολύ όλοι συμφωνούμε. Είναι το πρώτο στάδιο το οποίο θα κρατήσει. Αλλά δεν θα καλυφθεί όλο αυτό μόνο από ΤΟΜΥ. Θα καλυφθεί από τους ιδιώτες γιατρούς οι οποίοι με κάποιον τρόπο κι αυτοί θα πληρώνονται και θα είναι ιδιώτες.
Αυτό είναι οι ΣΔΙΤ;
Αυτό είναι το ένα κομμάτι. Όχι αναγκαστικά των ΣΔΙΤ αλλά της ύπαρξης ιδιωτών στο σύστημα.
Αυτό υπάρχει και σήμερα. Ποια είναι η μεταρρύθμιση που θα κάνετε;
Με σύμβαση θα είναι. Όπως σας είπα τα ΤΟΜΥ που υπάρχουν είναι συγκεκριμένα και θα ενισχυθούν. Δεν είναι αλλαγή πολιτικής. Θα ενισχύεται όπου υπάρχει κενό. Θα μπορεί να ενισχύεται με συμβάσεις από τον ιδιωτικό τομέα. Είτε με δομές είτε απευθείας με γιατρούς. Αυτό, δηλαδή, γιατί να είναι κάτι το οποίο δεν μπορούμε να το πούμε κι όταν μπορούν να εξυπηρετήσουν ιδιώτες γιατροί ή πολυϊατρεία αυτό το κενό που υπάρχει, να πρέπει να βλέπουμε δογματικά ότι σώνει και καλά πρέπει να γίνει κάτι το δημόσιο. Άρα υπάρχουν οι δομές, έχουν εξασφαλίσει μια χρηματοδότηση. Είναι πολύ μεγάλη κουβέντα να βρούμε τη χρηματοδότηση μετά τις 31-12-2023. γιατί μέχρι τότε έχουν διασφαλιστεί μέσω ΕΣΠΑ. Αλλά μετά αυτά θα καλύπτονται από τον κρατικό προϋπολογισμό. Να δούμε μέσα σ' αυτό το πλαίσιο, βεβαίως, πώς θα υπάρξουν και οι συνέργειες. Έχω πει - αναφέρεστε κι εσείς στην ερώτησή σας - ότι ειδικά για τα ΤΟΜΥ και την πρωτοβάθμια θα υπάρξει το νομοσχέδιο για το οποίο σας είπα και το χρονικό πλαίσιο. Περίπου τέλη του έτους, αρχές του επομένου θα κατατεθεί. Παράλληλα κάνετε και μια αναφορά στον ΕΟΠΥΥ. Κύριε Ξανθέ, θα υπάρξουν ανακοινώσεις τις επόμενες μέρες. Είναι κάτι το οποίο έχουμε συζητήσει κι άλλη φορά. Ναι, ο ΕΟΠΥΥ δεν θα είναι για τους παρόχους. Θα είναι για τους ασφαλισμένους. Τι σημαίνει αυτό; Σημαίνει ότι θα έχουμε έναν μετασχηματισμό σε ασφαλιστικό οργανισμό, ο οποίος αγοράζει υπηρεσίες για τους ασφαλισμένους και υπό αυτή την έννοια, στις συμβάσεις που θα υπογραφούν με τους ιδιώτες παρόχους - και εδώ πέρα είναι να δούμε κατά πόσο ελέγχουμε την ιδιωτική υγεία που λέτε - θα υπάρξουν ποιοτικά κριτήρια. Όπως αυτή τη στιγμή έχουμε το ποσοτικό rebate ή το clawback, θα υπάρξουν και ποιοτικοί δείκτες που θα ξεκινάνε, πρώτα απ' όλα, με το ποιος θα συμβάλλεται με τον οργανισμό, με ποιοτικούς αντικειμενικούς μετρήσιμους δείκτες και θα οδηγούμαστε στη συνέχεια στο ότι και η τιμολόγηση δεν θα είναι ίδια. Και σας φέρνω ένα παράδειγμα ξεκάθαρο: Δεν μπορεί να αποζημιώνουμε το ίδιο έναν μαγνήτη είκοσι, εικοσιπέντε, τριάντα ετών με έναν που θα έχει έναν μαγνήτη τελευταίας γενιάς με διαφορετικές τομές. Αντίστοιχα και στους ιδιώτες παρόχους, οι οποίοι μπορεί να έχουν να κάνουν με κλινικές, θα μετριούνται οι υπηρεσίες που δίνουν, θα μετριούνται οι επαναεισαγωγές που έχουν, η αξιοπιστία τους, το προσωπικό το οποίο απασχολούν, οι ειδικότητες που έχουν. Διότι, πλέον, η φιλοσοφία μας είναι ότι ο ΕΟΠΥΥ θα λειτουργεί με γνώμονα τον ασφαλισμένο. Όποιος συμβάλλεται με τον ΕΟΠΥΥ θα πρέπει να παρέχει υψηλού επιπέδου υπηρεσίες, δεν θα αποκλείεται κανένας, αλλά δεν θα υπάρχει και μια λογική ότι θα παρέχονται μετρίου επιπέδου υπηρεσίες αποκλειστικά και μόνο επειδή κάποιος θα θέλει να συμβάλλεται. Δεν θα συμβάλλεται. Κι εκεί πέρα πιστεύω - και θα το δείτε στην πορεία, γιατί αυτό θα έρθει αρκετά γρήγορα και θα το παρουσιάσουμε - ότι τα κριτήρια θα είναι τόσο αντικειμενικά που δεν θα αφήνουν καμμία υπόνοια ότι πάει κανείς να ευνοηθεί. Θέλουμε να εξασφαλίσουμε την ποιότητα απέναντι στον ασφαλισμένο με ξεκάθαρο τρόπο, όχι με περιορισμό των παροχών, αλλά όχι και οι πάροχοι να λειτουργούν εις βάρος του ασφαλισμένου και των χρημάτων του ΕΟΠΥΥ.
Ευχαριστούμε. Τώρα θα συζητηθεί η δέκατη τέταρτη με αριθμό 66/11-10-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ψηφιακής Διακυβέρνησης, με θέμα: «Αναβολή ή παράταση της ανάρτησης κτηματολογικών στοιχείων για τις περιοχές που επλήγησαν από το σεισμό της 27ης Σεπτεμβρίου στον Νομό Ηρακλείου Κρήτης». Παρακαλώ, κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, όπως γνωρίζετε στις 27 Σεπτέμβρη, σε συνέχεια βέβαια και προηγούμενων σεισμικών δονήσεων, έγινε ο μεγάλος σεισμός στο Ηράκλειο, με αποτέλεσμα ο μισός σχεδόν νομός και ο Δήμος Οροπεδίου Λασιθίου από τον διπλανό, να πληγούν, με συνέπεια πάρα πολλοί συμπολίτες μας να είναι άστεγοι και συνολικά - για να μην πολυλογούμε - η οικονομία και η κοινωνική δραστηριότητα να έχουν γονατίσει. Αυτό στο οποίο αφορά η ερώτησή μας είναι η παράταση στην ανάρτηση του Κτηματολογίου γι' αυτές τις περιοχές, μιας και ήταν στον προγραμματισμό τον επόμενο μήνα να γίνει αυτή η ανάρτηση. Υπάρχουν ζητήματα που θα τα συζητήσουμε στο επόμενο διάστημα για να επιλυθούν, που αφορούν τη διαδικασία του Κτηματολογίου, αλλά το κύριο αίτημα είναι αυτή η ανάρτηση να πάει τρεις, τέσσερις μήνες, τουλάχιστον, πίσω. Σήμερα δεν γνωρίζουν καν τι να δηλώσουν οι άνθρωποι. Το σπίτι δεν έχει κριθεί από τη δευτεροβάθμια επιτροπή, το κατάστημα ή το κτήριο. Τι θα δηλώσουν; Ότι έχουν κτήριο ή ότι δεν έχουν; Ότι έχουν σκέτο οικόπεδο; Επομένως, εκ των πραγμάτων, πρέπει να γίνει μία παράταση στη διαδικασία. Και δεν ξέρω κι αν οι τρεις, τέσσερις, πέντε μήνες αρκούν. Θα το δούμε, όμως, στη συνέχεια. Και αν η απάντησή σας είναι συγκεκριμένη, δεν θα δευτερολογήσω καν, κύριε Πρόεδρε. Σας ευχαριστώ.
Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Επιτρέψτε μου, κύριε Πρόεδρε, να δώσω κι εγώ τις θερμές ευχές για ταχεία ανάρρωση στην Πρόεδρο του Κινήματος Αλλαγής κ. Γεννηματά, καθώς και στην κ. Μπακογιάννη. Νομίζω ότι και οι δύο έχουν δώσει πολλές μάχες στη ζωή τους και σύντομα θα τα καταφέρουν και σε αυτή τη μάχη που θα δώσουν. Σχετικά με το ερώτημά σας, είναι προφανής η ευαισθησία που έχουμε απέναντι στους πληγέντες από αυτό το φαινόμενο, το οποίο έπληξε την περιοχή και προφανώς υπό αυτό το πρίσμα θα σας πω ότι στους πέντε από τους οκτώ δήμους, με εξαίρεση δηλαδή το Ηράκλειο, το Μαλεβίζι και τη Χερσόνησο, δεν πρόκειται να προβούμε σε προανάρτηση πριν τον Μάρτιο του '22. Και ανάλογα με τις συνθήκες που θα έχουν διαμορφωθεί τότε, είμαστε πάντα εδώ και ανοιχτοί σε προτάσεις, προκειμένου να αντιμετωπίσουν οι άνθρωποι, όσο το δυνατόν, λιγότερη ταλαιπωρία, λαμβάνοντας υπ' όψιν ότι και το ίδιο το φυσικό φαινόμενο, ο σεισμός, έχει πλήξει ήδη τις περιουσίες τους. Οπότε, μέχρι τον Μάρτη του '22 δεν προβλέπεται να προχωρήσουμε στην προανάρτηση. Ειδικά, τώρα, για το θέμα του Οροπεδίου Λασιθίου, θα το εξετάσουμε και αυτό. Είναι σε άλλη - αν θέλετε - σύμβαση, αλλά νομίζω ότι θα βρούμε και εκεί την καλύτερη δυνατή λύση. Ευχαριστώ.
Ωραία. Παρακαλώ, κύριε συνάδελφε, έχετε τον λόγο.
Δεν θα δευτερολογήσω, κύριε Πρόεδρε. Απλώς σημειώνω ότι είναι θετική η απάντησή σας. Δεν ξέρω αν αρκεί αυτός ο χρόνος, αλλά δείτε και στον Δήμο Ηρακλείου τον πρώην Δήμο Τεμένους, που έχει κηρυχθεί και αυτός σε κατάσταση έκτακτης ανάγκης, όπως επίσης και κάποια δημοτική ενότητα, ένα τμήμα, του Δήμου Χερσονήσου. Ευχαριστώ πάρα πολύ.
Λοιπόν, τώρα θα συζητηθεί η δωδέκατη με αριθμό 53/9-10-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εργασίας και Κοινωνικών Υποθέσεων, με θέμα: «Η κυβέρνηση απολύει τους συμβασιούχους καθαριότητας φέρνοντας εργολάβους που κοστίζουν το τριπλάσιο». Ορίστε, κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Κοιτάξτε, είναι το θέμα για τις καθαρίστριες στον ΟΑΕΔ, που είναι ένα συγκλονιστικό ζήτημα. Έχουμε τη μη ανανέωση των συμβάσεων των καθαριστριών που έχουν δώσει, πραγματικά, ψυχή και σώμα εν μέσω COVID για να μπορέσουν να κρατήσουν ασφαλείς τους χώρους των γραφείων του ΟΑΕΔ και η Κυβέρνηση δεν ανανεώνει τις συμβάσεις τους και τα δίνει σε εργολαβικές εταιρείες με το διπλάσιο και τριπλάσιο κόστος. Θέλουμε, πραγματικά, να μας εξηγήσετε ποια είναι η ωφέλεια για το δημόσιο από τον διπλασιασμό του κόστους καθαριότητας. Είχαμε περίπου 2.500.000 ευρώ το ετήσιο κόστος για τις καθαρίστριες στον ΟΑΕΔ και το εργολαβικό κόστος, τώρα, θα ξεπεράσει - απ' ό,τι καταλαβαίνω - τα 5.000.000 ευρώ. Ποια είναι η λογική εδώ πέρα; Δηλαδή, ιδιώτης να 'ναι και οποιαδήποτε να είναι η επίπτωση; Και, βέβαια, αυτό προκύπτει μετά την απαγόρευση από τον κ. Χατζηδάκη να γίνονται προσλήψεις και συμβάσεις της καθαριότητας σε αυτούς τους χώρους. Και ξέρετε πάρα πολύ καλά τι συμβαίνει στους εργολάβους καθαριότητας. Ξέρετε ότι αυτές οι γυναίκες και οι άντρες, που θα δουλεύουν εκεί πέρα θα πρέπει με ελάχιστο ωρομίσθιο 3 ευρώ να πηγαίνουν σε διάφορους χώρους και να ταξιδεύουν στη μισή Αθήνα, ότι πολλές φορές μένουν απλήρωτοι. Υπάρχουν καταγγελίες που έχω φέρει με επίκαιρες ερωτήσεις εδώ για το πώς λειτουργούν πολλές φορές οι εργολαβικές εταιρείες, ιδίως στο κομμάτι της καθαριότητας. Είναι γνωστό τοις πάσι η κατάλυση εργασιακών δικαιωμάτων και όμως εμμένετε στους εργολάβους της καθαριότητας αντί να προασπίζεστε το δημόσιο συμφέρον, κρατώντας χαμηλό το κόστος και με σταθερό εργασιακό πλαίσιο γι' αυτές τις γυναίκες και τους άντρες. Προφανώς και θα έπρεπε να μονιμοποιηθούν, προφανώς και δεν ήθελαν τις συμβάσεις έργου, αλλά η λύση δεν είναι ο εργολάβος. Ευχαριστώ.
Κύριε Υπουργέ, έχετε τον λόγο. Παρακαλώ να είστε εντός του χρόνου σας.
Αξιότιμε κύριε Αρσένη, κατ' αρχάς θα ήθελα να σας ευχαριστήσω για την ερώτησή σας, η οποία θέτει ένα ζήτημα που αφορά το δημόσιο συμφέρον εν τη ευρεία έννοια. Δηλαδή, εν προκειμένω, την προμήθεια αποτελεσματικών υπηρεσιών με διαφανή και νόμιμο τρόπο από τον ΟΑΕΔ. Με την ερώτησή σας αναδεικνύεται επίσης η κοινωνική διάσταση του δημοσίου συμφέροντος και πώς αυτό συμβαδίζει με την κοινωνική συνοχή, καθώς επηρεάζει τη ζωή και την εργασία των συμπολιτών μας. Κύριε Αρσένη, σε μια ευνομούμενη πολιτεία όπως η ελληνική, η εξυπηρέτηση του δημοσίου συμφέροντος αποτελεί το raison d'être, τον σκοπό των νομικών πράξεων ή υλικών ενεργειών των δημοσίων νομικών προσώπων. Είναι νομική έννοια, καθότι καθορίζεται από τους κανόνες δικαίου και μόνο μέσω αυτών μπορεί να υπάρξει και να λειτουργήσει εντός της έννομης τάξης, παράγοντας έννομες συνέπειες. Εντάσσεται μάλιστα στις λεγόμενες λειτουργικές νομικές έννοιες αφού το περιεχόμενό της προσδιορίζεται από την εκάστοτε συγκεκριμένη χρήση του. Είναι ελαστικό και δυναμικό, αντλεί νομική ισχύ και εξειδικεύεται από το Σύνταγμα και τον νόμο, εξελίσσεται δε εν όψει των εκάστοτε κοινωνικοπολιτικών και οικονομικών συνθηκών. Με άλλα λόγια καθορίζεται με βάση την αρχή της νομιμότητας. Όλη η δράση της δημόσιας διοίκησης οφείλει να εξυπηρετεί και να προστατεύει το δημόσιο συμφέρον. Και η έννοια αυτή διαποτίζει όλες τις πλευρές του διοικητικού δικαίου. Εν προκειμένω, τα όργανα του δημοσίου και των λοιπών νομικών προσώπων δημοσίου δικαίου οφείλουν να εφαρμόζουν στις δημόσιες προμήθειες τις διαδικασίες και τους κανόνες που προβλέπουν οι θεσπισμένοι κανόνες δικαίου. Ειδικά στο σύστημα δημοσίων προμηθειών ο νομοθέτης μεριμνά με αυστηρό τρόπο και βάζει πρόσθετες διαδικασίες σε πλήρη εναρμόνιση με το ευρωπαϊκό κεκτημένο, ώστε το δημόσιο χρήμα να αξιοποιείται κατά τρόπο σύννομο, αποτελεσματικό και διαφανή. Κατά την παρούσα περίοδο ο Οργανισμός Απασχόλησης Εργατικού Δυναμικού (ΟΑΕΔ) βρίσκεται σε μία φάση συνολικού μετασχηματισμού, καθώς έχει αναλάβει τον κρίσιμο ρόλο της στήριξης της απασχόλησης, την αποτελεσματική σύζευξη προσφοράς και ζήτησης στην αγορά εργασίας και την ενίσχυση του ανθρώπινου κεφαλαίου της χώρας μέσω της αναβάθμισης των δεξιοτήτων του εργατικού δυναμικού. Η ενίσχυση των ενεργητικών πολιτικών απασχόλησης και κατάρτισης που έχουν στόχο την ανάκαμψη της αγοράς εργασίας μετά τη δύσκολη πρόσφατη περίοδο της πανδημίας αποτελεί κεντρική επιλογή της Κυβέρνησης και τοποθετεί τον ΟΑΕΔ και τα προγράμματα και τις δράσεις του στο επίκεντρο. Στην ίδια κατεύθυνση σημαντικοί πόροι από το Ταμείο Ανάκαμψης θα διατεθούν για την ολοκλήρωση του μετασχηματισμού του ΟΑΕΔ, για την ενίσχυση της αγοράς εργασίας και του ανθρώπινου δυναμικού, όπως τη δημιουργία θέσεων εργασίας και την προστασία των ανέργων. Τώρα, όλα τα παραπάνω τα υποστηρίζει μια συνολική εσωτερική αναδιοργάνωση που λαμβάνει χώρα στον ΟΑΕΔ σε επίπεδο δομών, υποδομών, διαδικασιών αλλά και κουλτούρας. Άλλωστε στρατηγικός στόχος του οργανισμού είναι η διαρκής ποιοτική βελτίωση της λειτουργίας του και των παρεχόμενων υπηρεσιών και η ταχύτερη και ποιοτική εξυπηρέτηση των πολιτών και των επιχειρήσεων. Σημαντικά βήματα σε αυτή την κατεύθυνση έχουν ήδη υλοποιηθεί κυρίως στους τομείς του ανασχεδιασμού και της βελτίωσης των διαδικασιών αλλά και της ψηφιοποίησης των υπηρεσιών, κάτι που επέτρεψε στον ΟΑΕΔ να συνεχίσει να λειτουργεί και να εξυπηρετεί τους συναλλασσόμενους κατά τη διάρκεια της πανδημίας. Η λογική της αναδιοργάνωσης και της βελτίωσης της αποδοτικότητας και αποτελεσματικότητας διαπνέει το σύνολο της λειτουργίας του ΟΑΕΔ και σε καθημερινό επίπεδο. Υπό το πρίσμα αυτό και επειδή έχει δημιουργηθεί μια σύγχυση γύρω από το θέμα του τρόπου λειτουργίας και της κάλυψης των αναγκών της καθαριότητας του οργανισμού, χρειάζεται να ξεκαθαριστούν ορισμένα ζητήματα. Με απόφαση του Διοικητικού Συμβουλίου του ΟΑΕΔ, τον Δεκέμβριο του 2018, εγκρίθηκε η πρόσληψη προσωπικού για κάλυψη αναγκών καθαριότητας των κτηρίων που στεγάζονται οι υπηρεσίες του οργανισμού με συμβάσεις αορίστου χρόνου, διάρκειας είκοσι τεσσάρων μηνών και με ισχύ όχι πέρα από τις 2 Ιουλίου του 2021. Ωστόσο, οι προσλήψεις ξεκίνησαν καθυστερημένα τον Οκτώβριο του 2019. Το Διοικητικό Συμβούλιο του ΟΑΕΔ ενέκρινε τον Μάιο του τρέχοντος έτους την τροποποίηση των συμβάσεων εργασίας του υπηρετούντος προσωπικού καθαριότητας ως προς τη λήξη και έως τη συμπλήρωση είκοσι τεσσάρων μηνών απασχόλησης από την αρχική πρόσληψη για κάθε θέση εργασίας. Αυτές οι συμβάσεις ολοκληρώνονται την παρούσα περίοδο και δεν μπορούν να παραταθούν περαιτέρω, βάσει της κείμενης νομοθεσίας. Πέρασε η ώρα μου. Στη δευτερολογία μου θα αναφερθώ αναλυτικά στις τροποποιήσεις της σχετικής νομοθεσίας και πώς αυτές επηρέασαν τη ροή της υπόθεσης. Θα αναφερθώ αναλυτικά και στα οικονομικά στοιχεία του ζητήματος στα οποία αναφέρεστε στην ερώτησή σας. Ευχαριστώ πολύ.
Κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, ο ΟΑΕΔ είναι ο Οργανισμός Απασχόλησης Εργατικού Δυναμικού. Προχωράτε αυτή τη στιγμή στην απόλυση πεντακοσίων τριάντα καθαριστριών μερικής απασχόλησης. Τους απολύετε γιατί λήγουν οι συμβάσεις. Εσείς δεν το λέτε απόλυση, αλλά οι άνθρωποι μένουν άνεργοι. Ξέρετε ποιοι είναι αυτοί οι άνθρωποι; Τους έχω γνωρίσει, είναι οι ίδιες γυναίκες και οι ίδιοι άντρες που μετά από είκοσι χρόνια εργασίας στο Υπουργείο Οικονομικών και σε πολλά άλλα μέρη λήγουν οι συμβάσεις τους. Διαλύετε αυτούς τους ανθρώπους. Ποιοι είναι; Είναι άνθρωποι που είναι κοντά στη σύνταξη. Δούλεψαν είκοσι χρόνια, με μισθούς 350 ευρώ και κατάφεραν και μεγάλωσαν παιδιά. Εγώ δεν έχω ιδέα πώς το έκαναν. Πολλές φορές πληρώνονταν για τέσσερις ώρες και δούλευαν οκτάωρα, έκαναν και άλλες δουλειές πέρα από την καθαριότητα. Έβαλαν πλάτη τώρα με τον COVID, με κίνδυνο τη ζωής τους για να κρατήσουν αυτές τις υπηρεσίες ανοιχτές. Είναι άνθρωποι πολλές φορές με προβλήματα υγείας, έχουν άτομα με αναπηρία, είναι τρίτεκνοι, πολύτεκνοι, μονογονεϊκές οικογένειες. Αυτή τη στιγμή αυτοί οι τετρακόσιοι τριάντα άνθρωποι, γυναίκες και άντρες, πετιούνται στον δρόμο, χωρίς πραγματική πιθανότητα να βρουν αλλού απασχόληση. Και έχουμε τον ΟΑΕΔ ο οποίος, ενώ θα πρέπει να είναι πρότυπο εργασιακών σχέσεων, παίρνει εργολαβικούς - μεταξύ μας, ξέρουμε τι φαινόμενα υπάρχουν στις εργολαβικές σχέσεις και ιδίως στον τομέα της καθαριότητας - , με 3 ευρώ την ώρα για γυναίκες και άντρες που θα δουλεύουν όπου τους πει ο ιδιώτης, σε όποιο κτήριο, ανεξαρτήτως απόστασης, κάθε ώρα. Υπάρχουν καταγγελίες για απλήρωτες εργασίες, για απλήρωτες υπερωρίες. Δεν θέλω να μπω σε ονομαστικές καταγγελίες ανά φορέα. Έχουν φτάσει, όμως, στο γραφείο μου ανά περίπτωση, ανά οργανισμό, πάρα πολύ συγκεκριμένες καταγγελίες και νομίζω τις γνωρίζετε, έχουν φτάσει και στη δημοσιότητα και πολλές τις έχω φέρει και με επίκαιρες ερωτήσεις στην Αίθουσα αυτή. Και ο ΟΑΕΔ έρχεται να επικυρώσει αυτό το καθεστώς αναρχίας, όσον αφορά την προστασία των εργατικών δικαιωμάτων. Είναι αδιανόητο. Σας καλώ να σταματήσετε τη διακοπή των συμβάσεων τον Νοέμβριο, να σταματήσετε την εξώθηση των πεντακοσίων τριάντα αυτών οικογενειών που είναι ήδη κάτω από το όριο της φτώχειας στην απόλυτη εξαθλίωση. Σταματήσετε αυτή την επέλαση της διάλυσης των εργασιακών δικαιωμάτων μέσω της εισόδου των εργολαβικών στο δημόσιο. Ευχαριστώ πολύ.
Κύριε Υπουργέ, έχετε τον λόγο.
Αξιότιμε κύριε Αρσένη, μία διόρθωση σε αυτά που είπατε. Ο ΟΑΕΔ δεν απολύει κανέναν. Έχουμε ολοκλήρωση των συμβάσεων. Είναι τελείως διαφορετικά πράγματα αυτά τα δύο. Όπως πιθανόν γνωρίζετε, έχουν προηγηθεί συγκεκριμένες τροποποιήσεις της σχετικής νομοθεσίας, οι οποίες είναι κομβικής σημασίας για την εξέλιξη της υπόθεσης που θίγετε στην ερώτηση σας. Τον Ιανουάριο του 2021 ψηφίστηκε ο ν.4765/2021. Με το άρθρο 61 του νόμου καταργήθηκε το άρθρο 8 του ν.4506/2017 που έδινε τη δυνατότητα πρόσληψης προσωπικού καθαριότητας από οργανισμούς του ευρύτερου δημόσιου τομέα, με δημόσιες συμβάσεις ορισμένου χρόνου. Ο ν.4765 αποσκοπεί στον εξορθολογισμό του κόστους της πλήρωσης θέσεων, μέσω της διενέργειας μιας κεντρικής διαδικασίας έναντι πολλών κατακερματισμένων, προωθώντας αυτό ακριβώς στο οποίο στηρίζεται η ερώτηση σας. Δηλαδή, την προαγωγή του δημοσίου συμφέροντος. Όπως θα εξηγήσω σε λίγο η διαδικασία αυτή έχει μειωμένο συνολικό δημοσιονομικό κόστος, ενώ παράλληλα επιταχύνεται η διαδικασία πλήρωσης θέσεων και ενισχύεται η αποτελεσματικότητά της. Με άλλα λόγια με τις προβλέψεις του ν.4765 το δημόσιο συμφέρον εξυπηρετείται σε όρους ενισχυμένης οικονομικής αποδοτικότητας και αποτελεσματικότητας, μείωσης του δημοσιονομικού κόστους, αλλά και ελάφρυνσης του διοικητικού βάρους και του υπηρεσιακού φόρτου. Με την απόφαση 5051/108 της 28/9/2021 του Διοικητικού Συμβουλίου του ΟΑΕΔ τεκμηριώθηκε η αναγκαιότητα και εγκρίθηκε η διενέργεια διεθνούς διαγωνισμού για την κάλυψη των αναγκών καθαριότητας στα κτήρια όπου στεγάζονται οι υπηρεσίες του οργανισμού. Η ετήσια προϋπολογισθείσα δαπάνη του διαγωνισμού είναι 3.753.000 χωρίς ΦΠΑ, αφού ο ΦΠΑ μετακυλίεται από το δημόσιο προς τον ανάδοχο και είναι οριακά χαμηλότερη της ετήσιας δαπάνης του 1Α/2019 διαγωνισμού που ήταν 3.759.000 ευρώ. Όμως, στη σύγκριση αυτή πρέπει να ληφθεί υπ' όψιν ότι ο διαγωνισμός του 2021 αφορά την πρόσληψη πεντακοσίων σαράντα ενός ατόμων ως προσωπικό καθαριότητας, ενώ σε αυτόν του 2019 ήταν για πεντακόσια άτομα, δηλαδή για σαράντα ένα άτομα λιγότερα. Επιπρόσθετα, εάν συνυπολογιστούν και οι δαπάνες για το δημόσιο στο πλαίσιο του προηγούμενου διαγωνισμού του 2019 που αφορούν σε προμήθειες ειδών καθαρισμού και τροχήλατων καροτσιών για τις εργασιακές ανάγκες του προσωπικού, τις οποίες τώρα τις επωμίζεται ο ανάδοχος του έργου αλλά και το διοικητικό κόστος που επιφέρει για τον ΟΑΕΔ η συγκεκριμένη διαδικασία της επιλογής και η διαχείριση του προσωπικού καθαριότητας, σύμφωνα με τις εκτιμήσεις του ίδιου του οργανισμού, το ετήσιο κόστος προσεγγίζει τα 4 εκατομμύρια ευρώ. Με τον διαγωνισμό που έχει ξεκινήσει ο ΟΑΕΔ εξοικονομείται περίπου το 6% των δαπανών προς όφελος του δημοσίου, ενώ, όπως ανέφερα, αυξάνεται και η απασχόληση. Με τους ίδιους υπολογισμούς προκύπτει ότι το μέσο ετήσιο όφελος για το δημόσιο με βάση τον διαγωνισμό του 2021 σε σχέση με τον διαγωνισμό συμβάσεων ορισμένου χρόνου του 2019 ανά υπάλληλο καθαριότητας είναι περίπου 13% και το αντίστοιχο μέσο ετήσιο όφελος για το δημόσιο, δηλαδή συμπεριλαμβανομένων και των λοιπών δαπανών, είναι λίγο πάνω από 25%. Με βάση τα συγκεκριμένα στοιχεία προκύπτει σαφώς ότι τόσο σε απόλυτα όσο και σε σχετικά μεγέθη οι σκοποί εξορθολογισμού του κόστους για τον κρατικό προϋπολογισμό αλλά και η μείωση του διοικητικού βάρους και του υπηρεσιακού φόρτου εξυπηρετούνται από τον ανοικτό διαγωνισμό που προκήρυξε ο ΟΑΕΔ. Δεν τίθεται, συνεπώς, κανένα ζήτημα αύξησης του κόστους για το δημόσιο από τη συγκεκριμένη διαδικασία. Αντιθέτως - και ολοκληρώνω, κύριε Πρόεδρε, - με τη συγκεκριμένη διαδικασία διασφαλίζεται το δημόσιο συμφέρον σε όρους αποδοτικότητας και αποτελεσματικότητας, ενώ εξυπηρετούνται οι ανάγκες του ΟΑΕΔ χωρίς να επιβαρύνεται ο ίδιος διοικητικά και διαδικαστικά. Κλείνοντας θα ήθελα να επαναλάβω ότι προφανώς η διαδικασία των δημόσιων προμηθειών θα πρέπει να διέπεται από τη νομιμότητα και τη διαφάνεια αλλά ταυτοχρόνως να διασφαλίζει την αποτελεσματική παροχή υπηρεσιών του κάθε οργανισμού, εν προκειμένω του ΟΑΕΔ. Προφανώς κατανοούμε τους προβληματισμούς και την ανησυχία των συμβασιούχων εργαζομένων στην καθαριότητα του ΟΑΕΔ που είχαν προσληφθεί το 2019 και των οποίων οι συμβάσεις ολοκληρώνονται αυτή την περίοδο. Ωστόσο, από τα επίσημα στοιχεία δεν προκύπτει σε καμμία περίπτωση αυτό που ισχυρίζεται η συντονιστική ομάδα συμβασιούχων καθαριστών στην επιστολή της, ότι δηλαδή με τον διαγωνισμό που προκήρυξε ο ΟΑΕΔ το δημόσιο καταβάλλει τριπλάσιο κόστος. Σας ευχαριστώ πολύ.
Συνεχίζουμε με την έκτη με αριθμό 61/11-10-2021 επίκαιρη ερώτηση δεύτερου κύκλου του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Αγροτικής Ανάπτυξης και Τροφίμων, με θέμα: «Λήψη άμεσων μέτρων στήριξης για τους σταφιδοπαραγωγούς». Κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, όπως γνωρίζετε πολύ καλά, σε απόγνωση βρίσκονται εδώ και αρκετούς μήνες χιλιάδες σταφιδοπαραγωγοί στην Ηλεία, αλλά και στην Αχαΐα, στη Μεσσηνία, στην Κορινθία, στη Ζάκυνθο και σε άλλες περιοχές της χώρας, γιατί, ενώ έχουν ολοκληρώσει τη συγκομιδή, δεν μπορούν να προωθήσουν το προϊόν τους, οι δε τιμές της αγοράς που τους προσφέρονται από τους εμπόρους είναι 50% χαμηλότερες από πέρυσι. Μάλιστα, πριν από λίγες μέρες έφτασαν οι τιμές στα 50 λεπτά, όταν η περσινή τιμή ήταν κοντά στο 1,60 ευρώ. Καταλαβαίνετε ότι με αυτές τις τιμές δεν καλύπτεται ούτε το κόστος παραγωγής και οι παραγωγοί οδηγούνται νομοτελειακά στην καταστροφή. Οι συνεταιριστικές οργανώσεις ισχυρίζονται ότι λόγω των συνεπειών της πανδημίας δεν μπορούν να προωθήσουν τα προϊόντα τους και έχουν συσσωρεύσει πολύ μεγάλα αποθέματα από την περασμένη χρονιά, άρα αδυνατούν να απορροφήσουν νέες ποσότητες, ενώ το Υπουργείο Αγροτικής Ανάπτυξης - εσείς - σε απάντηση γραπτών ερωτήσεων συναδέλφων και από τη Νέα Δημοκρατία και από τον ΣΥΡΙΖΑ και από όλες τις πτέρυγες της Βουλής δηλώνετε ότι δεν μπορείτε να εφαρμόσετε υποβοηθητικά προγράμματα στήριξης για την απώλεια εισοδήματος, όπως είναι η απόσταξη κρίσης και ο «πράσινος τρύγος» που έγινε στον αμπελουργικό τομέα, ενώ αποκλείεται και το ενδεχόμενο απόσυρσης αποθεμάτων σταφίδας. Την ίδια στιγμή, λοιπόν, που παραμένει απούλητο το προϊόν ή πωλείται σε πάρα πολύ χαμηλή τιμή, στο 1/3 σχεδόν σήμερα που μιλάμε της περσινής τιμής, οι αγρότες είναι αντιμέτωποι με τη σκληρή πραγματικότητα ανατιμήσεων στα αγροεφόδια, αύξησης του κόστους ενέργειας, αύξηση του πετρελαίου κίνησης, στο οποίο μάλιστα εμείς προτείναμε να δοθεί και επίδομα μαζί με τα υπόλοιπα στον ενεργειακό τομέα και περιμένουμε ακόμα την απάντηση, και είναι ορατός ο κίνδυνος για χιλιάδες παραγωγούς ενός προϊόντος και με μεγάλη ιστορική παράδοση αλλά, κυρίως, με υψηλή διατροφική αξία να υποστούν πραγματική οικονομική καταστροφή φέτος και να εγκαταλείψουν τις καλλιέργειές τους. Μένουν αβοήθητοι σε ένα θέμα το οποίο είναι υπαρκτό από τον Απρίλιο. Τουλάχιστον έξι μήνες το γνωρίζει η ηγεσία του Υπουργείου Αγροτικής Ανάπτυξης. Σας ερωτώ, λοιπόν: Πρώτον, θα ζητήσετε από την Ευρωπαϊκή Ένωση να εγκρίνει αποζημίωση για τους σταφιδοπαραγωγούς, όπως έχει γίνει σε άλλα προϊόντα λόγω της πανδημίας και λόγω της μεγάλης πτώσης της τιμής πώλησης του προϊόντος; Είναι απλό και ευθύ ερώτημα. Και, δεύτερον, επειδή στη δική σας γραπτή απάντηση λέγατε ότι εξετάζετε το ενδεχόμενο να απορροφήσετε ποσότητες σε συνεργασία με άλλα Υπουργεία, θα απορροφήσετε, λοιπόν, ποσότητες αποθεμάτων σταφίδας σε συνεργασία με άλλα Υπουργεία, όπως είναι το Υπουργείο Προστασίας του Πολίτη, το Υπουργείο Παιδείας, το Υπουργείο Εθνικής Άμυνας, ώστε να διατεθούν σε δημόσιες δομές και να στηρίξετε ένα προϊόν το οποίο - επαναλαμβάνω - συνδέεται με την ιστορία της χώρας, αλλά νομίζω ότι κι εσείς συμφωνείτε ότι είναι ορόσημο η τωρινή συγκυρία για την επιβίωση σχεδόν είκοσι χιλιάδων παραγωγών της χώρας; Ευχαριστώ, κύριε Πρόεδρε.
Ευχαριστούμε. Κύριε Υφυπουργέ, έχετε τον λόγο.
Ευχαριστώ πολύ, κύριε Πρόεδρε. Κύριε συνάδελφε, το συγκεκριμένο θέμα έχει συζητηθεί στη Βουλή ξανά. Πιο συγκεκριμένα, ο Υπουργός κ. Σπήλιος Λιβανός έχει έρθει εδώ στη Βουλή και έχει απαντήσει δύο φορές για το συγκεκριμένο ζήτημα. Και όπως κι εσείς αναφέρατε στην τοποθέτησή σας έχουν γίνει ερωτήσεις κοινοβουλευτικού ελέγχου και έχουν απαντηθεί και οι ερωτήσεις από το Υπουργείο μας. Και για εμάς και για εσάς και για κάθε Έλληνα, η σταφίδα αποτελεί ένα εμβληματικό προϊόν, ένα προϊόν εξαγώγιμο, ένα προϊόν το οποίο έχει και μεγάλη ιστορία αλλά έχει και μεγάλη διατροφική αξία. Είναι ένα προϊόν το οποίο διαπρέπει στις αγορές του εξωτερικού. Στο σκεπτικό σας αναφέρετε ότι υπάρχουν συνεταιριστικές οργανώσεις οι οποίες δεν παίρνουν το προϊόν. Θα ήθελα να μου δώσετε περισσότερες διευκρινίσεις στη δευτερολογία σας για να καταλάβω κι εγώ και να καταλάβουν και όσοι μας παρακολουθούν τι ακριβώς εννοείτε. Επιπλέον, γνωρίζετε ότι το Υπουργείο δεν παρεμβαίνει στη διαμόρφωση των τιμών και δεν δικαιούται να παρέμβει στη διαμόρφωση των τιμών σε σχέση με την ενίσχυση. Θα πρέπει να αποδεικνύεται ότι υπάρχει πρόβλημα για να πάμε σε ενίσχυση. Επικαλείστε ότι είναι χαμηλή η τιμή στην οποία αγοράζουν οι έμποροι και οι οργανώσεις από τον παραγωγό. Και τα δικά μας στοιχεία λένε ότι οι τιμές είναι ανοιχτές, αυτό εισπράττουμε στο Υπουργείο, κάτι το οποίο δεν μας κάνει να το εγκρίνουμε ούτε βέβαια και να θέλουμε να το αποδεχθούμε και προσπαθούμε να το διορθώσουμε και να το αλλάξουμε. Θα σας πω γι' αυτό στη δευτερολογία μου. Σε σχέση, λοιπόν, με τα μέτρα περιορισμού της ενίσχυσης μετά από έγκριση από την Ευρώπη - τα μέτρα λόγω της πανδημίας - θυμίζω και σε εσάς, και το ξέρουν και όλοι όσοι ζουν σ' αυτή τη χώρα, ότι από την περασμένη άνοιξη οι εξαγωγές μας διεξάγονται κανονικά και όχι μόνο στη σταφίδα, αλλά σε όλα τα προϊόντα τα οποία έχουμε στη χώρα. Άρα το επιχείρημα της μη διάθεσης λόγω διοικητικών μέτρων περιορισμού της κίνησης καταλαβαίνετε ότι έχουμε μια αδυναμία να το τεκμηριώσουμε. Θέλω πάντως να γνωρίζετε και εσείς, κύριε Κατρίνη, πως η Κυβέρνηση το έχει δηλώσει και μέσω του Υπουργού και από εμένα ότι πάντοτε βρίσκεται δίπλα στον Έλληνα παραγωγό και θα προσπαθεί να εξαντλήσει όλα τα νόμιμα μέσα, όλα τα επιτρεπτά μέσα, ό,τι προβλέπεται από τον ΕΛΓΑ εάν υπήρχαν καταστροφές ή από άλλο κανονιστικό πλαίσιο και να στηρίζει τους παραγωγούς. Ευχαριστώ, θα επανέλθω.
Ευχαριστώ. Ορίστε, κύριε Κατρίνη, έχετε τον λόγο.
Κύριε Υπουργέ, λυπάμαι που θα το πω, αλλά δεν είναι απάντηση σε συγκεκριμένα ερωτήματα να λέτε ότι έχει έρθει ο Υπουργός εδώ και έχει απαντήσει δύο φορές σε συγκεκριμένες ερωτήσεις ανάλογες, γιατί το πρόβλημα όπως, ξέρετε καλά, δεν έχει λυθεί μέχρι σήμερα που μιλάμε. Βεβαίως, από την απάντηση σας καταλαβαίνω ότι μάλλον η Κυβέρνηση εκτιμά ότι δεν υπάρχει και τόσο σοβαρό πρόβλημα με τους παραγωγούς σταφίδας, αφού όπως είπατε χαρακτηριστικά η τιμή είναι ανοιχτή. Άρα η Κυβέρνηση έχει την εκτίμηση ότι δεν έχει πέσει τόσο χαμηλά η τιμή πώλησης σταφίδας, όπως όλοι οι παραγωγοί σε όλους τους νομούς που σας ανέφερα και στην Ηλεία, αλλά και σε όλους τους άλλους νομούς ισχυρίζονται μέχρι σήμερα ότι μιλάμε από το 1,60 ευρώ έχει φτάσει να πωλείται και 0,50 ευρώ, δηλαδή το ένα τρίτο της περσινής τιμής. Η απάντηση της Κυβέρνησης είναι ότι οι τιμές είναι ανοιχτές και δεν έχουμε εκτίμηση ότι έχει πέσει η τιμή. Να το ακούσουν οι σταφιδοπαραγωγοί σε όλη τη χώρα για να δούμε κατά πόσον το Υπουργείο έχει εικόνα της κατάστασης ή θέλει να την παρουσιάζει τόσο ωραία και να την εξωραΐζει για να αποφεύγει τις ευθύνες. Δεύτερον, λέτε ότι δεν μπορούμε να συσχετίσουμε την πτώση της τιμής ή την αδυναμία προώθησης του προϊόντος με την πανδημία, γιατί οι εξαγωγές διεξάγονται κανονικά. Πολύ ωραία. Εσείς στην απάντησή σας τη γραπτή λέτε ότι υπάρχουν αποθέματα - αυτό είναι έγγραφη απάντηση με υπογραφή του κ. Λιβανού - εξαιτίας της πανδημίας. Μα, το πρόβλημα γι' αυτό δημιουργείται, γιατί εξαιτίας της πανδημίας υπήρχαν αποθέματα, υπήρχε αδυναμία προώθησης του προϊόντος. Υπάρχει χαρακτηριστικό παράδειγμα της Παναιγιαλείου Ένωσης που μιλάει τουλάχιστον για έξι με οκτώ χιλιάδες τόνους αποθεμάτων σήμερα και αδυναμίας απορρόφησης περαιτέρω προϊόντων. Και εσείς ο ίδιος - όχι εσείς προσωπικά - το Υπουργείο λέει ότι «εξετάζουμε το ενδεχόμενο να απορροφήσουμε κάποιες ποσότητες για να μπορέσουμε έμμεσα να στηρίξουμε». Εγώ δεν ζήτησα να διαμορφώσετε τις τιμές, να παρέμβετε στην αγορά. Μπορείτε, όμως, είτε με ένα αίτημα ότι λόγω της μεγάλης πτώσης τιμής που οφείλεται στα αποθέματα, που τα αποθέματα οφείλονται στην πανδημία, να υπάρχει μία αποζημίωση του προϊόντος είτε μία διάθεση του προϊόντος σε δημόσιες δομές. Οι παραγωγοί, ξέρετε, κύριε Υπουργέ, πέρα από το συγκεκριμένο θέμα οι αγρότες μας δεν έχουν πάρει καμμία αναστολή φορολογικών, τραπεζικών, ασφαλιστικών υποχρεώσεων. Έχουν πάρα πολλά προβλήματα. Έχουν αυξημένο κόστος στα εφόδια και τις καλλιέργειές τους. Έχουν αυξημένο κόστος στην ενέργειά τους και στο πετρέλαιο κίνησης. Δεν μπορείτε αυτή τη στιγμή να τους συμπεριφέρεστε σαν να μη συμβαίνει τίποτα και να έρχεστε και να λέτε ότι εμείς εκτιμούμε ότι δεν υπάρχει πρόβλημα. Οι διαμαρτυρίες έρχονται. Τα προβλήματα πολλαπλασιάζονται. Το προϊόν μπορεί εσείς να αναγνωρίζετε ότι έχει μεγάλη αξία και ιστορική παράδοση, αλλά με την ολιγωρία σας και με τις μη συγκεκριμένες απαντήσεις, γιατί δεν έχετε απαντήσεις εδώ και έξι μήνες, οδηγείτε έναν ολόκληρο παραγωγικό κλάδο στην περιθωριοποίηση. Και αυτό, ξέρετε, η αδράνεια της Κυβέρνησης, ερμηνεύεται ποικιλοτρόπως από τους παραγωγούς, γιατί η πολιτεία πρέπει να παρεμβαίνει υπέρ του συμφέροντος των πολιτών και όχι υπέρ των συμφερόντων των μεταποιητών ή και των εμπόρων, κύριε Υπουργέ, και ο νοών νοείτω. Ευχαριστώ.
Παρακαλώ, κύριε Υπουργέ, έχετε τον λόγο.
Θα μου επιτρέψετε σε σχέση με τη δική μου τοποθέτηση να εκφράζομαι εγώ και να μην παίρνετε το δικό μου τον λόγο και να λέτε «είπατε το τάδε, είπατε το άλλο». Σας λέω, λοιπόν, το εξής ανοιχτά και καθαρά και ξεκάθαρα και σε εσάς και στους παραγωγούς, αλλά και σε όλους τους Έλληνες πολίτες, ότι δεν διαμορφώνουμε τις τιμές. Οι τιμές διαμορφώνονται από την αγορά. Σας λέω ότι διεξάγονται κανονικά οι εξαγωγές στη χώρα. Σας λέω ότι ζούμε μαζί με τους αγρότες. Είμαστε εδώ μαζί με τους παραγωγούς. Ξέρουμε και εσείς και εγώ τι σημαίνει ανοιχτές τιμές, που σημαίνει μικρές τιμές για τον παραγωγό και είναι κάτι το οποίο το έχουμε αντιληφθεί και εργαζόμαστε να το διαχειριστούμε και να το αντιμετωπίσουμε. Άρα, λοιπόν, μη βάζετε λόγια σε μένα ότι δεν είναι χαμηλές οι τιμές. Είναι λάθος το μήνυμα να προσπαθείτε να χτίσετε την Αντιπολίτευση πάνω σε αυτή τη ρητορική. Θέλω, όμως, να σας δώσω ορισμένα στοιχεία για να τα ακούσετε και εσείς. Οι παραγωγοί σταφίδας έχουν λάβει ήδη ενίσχυση μέσω των επιστρεπτέων προκαταβολών συνολικού ύψους άνω των 2,5 εκατομμυρίων ευρώ. Πιο συγκεκριμένα στην περιοχή της Ηλείας το ποσό αυτό αφορά εκατόν ενενήντα δύο παραγωγούς και ανέρχεται σε 300.000 ευρώ. Επίσης, μέσω της συνδεδεμένης ενίσχυσης στον τομέα της καλλιέργειας της κορινθιακής σταφίδας έχει καταβληθεί σε πέντε χιλιάδες τετρακόσιους περίπου παραγωγούς το ποσό των 3.960.000 ευρώ, γιατί είπατε κάτι για είκοσι χιλιάδες παραγωγούς. Αυτά είναι στοιχεία που δεν αμφισβητούνται. Και η συγκεκριμένη συνεταιριστική οργάνωση, την οποία επικαλεστήκατε, έχει λάβει μέσω των επιστρεπτέων προκαταβολών και των ενισχύσεων, που ήταν για τα διοικητικά μέτρα περιορισμού των μετακινήσεων, στήριξη ύψους 820.000 χιλιάδων ευρώ. Όπως, λοιπόν, είπα και στην πρωτολογία μου και στην αρχή της δευτερολογίας μου, γνωρίζουμε ότι η ανοιχτή τιμή είναι σε βάρος του παραγωγού και είναι πολύ χαμηλή. Αν, λοιπόν, έρθει το Υπουργείο αυτή τη στιγμή και πει ότι εμείς θα σας δώσουμε τόσα χρήματα, θα πάει παρακάτω αυτή η τιμή και το ξέρετε και εσείς, διότι ο έμπορος θα πει: Θα τα πάρετε από το Υπουργείο, θα σας τα δώσει το κράτος και το Υπουργείο. Δεν θα επιτρέψουμε, λοιπόν, να αφήσουμε τους παραγωγούς να πιεστούν ακόμα περισσότερο κάνοντας μια τέτοια πολιτική, έτσι όπως προσπαθείτε εσείς να μας ωθήσετε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Ολοκληρώνω, κύριε Πρόεδρε, σε ένα λεπτό. Σας θυμίζω ότι από 1η Νοεμβρίου 2021, σε δέκα μέρες περίπου, πολλές από αυτές τις πρακτικές θα ανήκουν στο παρελθόν, μιλώ για τις ανοιχτές τιμές. Και γιατί θα ανήκουν στο παρελθόν; Διότι με τον νόμο που ψήφισε η Κυβέρνησή μας - και ψηφίσατε και εσείς, η παράταξή σας - , τον ν.4792/2021, οι παραγωγοί θα πληρώνονται εντός τριάντα ημερών για τα ευάλωτα και ευαλλοίωτα προϊόντα και για τα υπόλοιπα προϊόντα εντός εξήντα ημερών. Σας το ξαναλέω πάλι για τα ευαλλοίωτα προϊόντα εντός τριάντα ημερών και για τα υπόλοιπα εντός εξήντα ημερών. Από πότε ξεκινά η εφαρμογή της συγκεκριμένης διάταξης; Από 1η Νοεμβρίου 2021. Και αυτό είναι κάτι το οποίο αυτή η Κυβέρνηση εδώ για πρώτη φορά θα το εφαρμόσει, διότι νόμοι μπορεί να έχουν ψηφιστεί και στο παρελθόν, το ζήτημα είναι ποιος έχει την πολιτική αντίληψη και το σθένος να εφαρμόζει τους νόμους. Σε κάθε περίπτωση για τα προγράμματα στα οποία αναφερθήκατε με τα υπόλοιπα Υπουργεία είμαστε σε επικοινωνία μαζί τους. Ξέρετε ότι δεν είναι τόσο απλό. Προσπαθούμε να στηρίξουμε όντως τους παραγωγούς δίνοντας διέξοδο μέσα από προγράμματα από το Υπουργείο Παιδείας, το Υπουργείο Εθνικής Άμυνας, το Υπουργείο Υγείας και το Υπουργείο Εργασίας και τα υπόλοιπα Υπουργεία. Ευχαριστώ.
Συνεχίζουμε με την ένατη με αριθμό 44/8-10-2021 επίκαιρη ερώτηση δεύτερου κύκλου του Βουλευτή Λακωνίας του ΣΥΡΙΖΑ - Προοδευτική Συμμαχία κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Κινδυνεύει ακόμη και η πληρωμή της προκαταβολής της βασικής ενίσχυσης;». Ορίστε, κύριε Αραχωβίτη, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Ξεκινώντας, κύριε Υπουργέ, να ευχηθούμε τα καλύτερα στην κ. Μπακογιάννη, να ξεπεράσει το πρόβλημα της υγείας της και να γυρίσει και να είναι πάντα γερή και δυνατή. Βέβαια, περιμέναμε σήμερα τον κύριο Υπουργό να απαντήσει στις δύο συγκεκριμένες επίκαιρες ερωτήσεις, ο οποίος περιοδεύει στην ιδιαίτερη πατρίδα του. Είχε το Σαββατοκύριακο, βέβαια, για να το κάνει. Ξέρετε ότι σε αυτές τις θέσεις δεν υπάρχουν αργίες. Είχε τον χρόνο να είναι στην ιδιαίτερη πατρίδα του. Θα προτιμούσαμε να είναι εδώ σήμερα, αλλά εν πάση περιπτώσει θεωρώ ότι έχετε την επάρκεια να ακουστούν αυτά που πρέπει να ακουστούν ως απαντήσεις. Κύριε Υπουργέ, όπως ξέρετε, οι αγρότες βιώνουν μία από τις χειρότερες περιόδους αυτή τη σεζόν, ιδιαίτερα από την αρχή της άνοιξης μέχρι τώρα. Με την πανδημία να μη λέει να υποχωρήσει, με τα καιρικά φαινόμενα από τους παγετούς τους πρώιμους της άνοιξης, με τους καύσωνες του καλοκαιριού και τις τελευταίες κακοκαιρίες έχουμε πάρα πολύ μεγάλες καταστροφές στην παραγωγή. Αυτό που περιμένει ο παραγωγός τώρα είναι η ρευστότητα που θα του δώσει η προκαταβολή της βασικής ενίσχυσης. Αντί, όμως, να έχουμε αισιόδοξα μηνύματα ότι την επόμενη βδομάδα θα γίνει η πληρωμή ομαλά για τους αγρότες, έχουμε μία ραγδαία διάλυση του συστήματος ευρωπαϊκών πληρωμών και, μάλιστα, με την περίφημη εξαγγελθείσα εξυγίανση του οργανισμού βλέπουμε ακριβώς τα αντίθετα αποτελέσματα. Δηλαδή, βλέπουμε με τη διαρκή αποστελέχωση να γίνεται μία σειρά αστοχιών, αδιαφανών, περίεργων και πιθανά παράτυπων χειρισμών, που τελικό θύμα θα έχουν τον αγρότη την επόμενη εβδομάδα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα χρειαστώ ένα λεπτό ακόμα για να αναπτύξω το σκεπτικό μου. Μετά, δηλαδή, από τρεις αλλαγές διοίκησης στον ΟΠΕΚΕΠΕ, βλέπουμε να έχουμε αναβολές, ακυρώσεις, απευθείας αναθέσεις και να έχουμε από την Αρχή Εξέτασης Προδικαστικών Προσφυγών ματαιώσεις διαγωνισμών, δηλαδή το Υπουργείο να χάνει τη μία μετά την άλλη τις υποθέσεις. Και, μάλιστα, η ανωτέρω αρχή να μιλάει για αδιαφάνεια, για αοριστία, για φωτογραφικές διατάξεις, ενώ η δικαιοσύνη έχει ήδη επιληφθεί για το ζήτημα το περίφημο με τα βοσκοτόπια της Νέας Δημοκρατίας. Μάλιστα, δημοσιεύματα κάνουν λόγο ότι η υπόθεση έχει φτάσει και στον Ευρωπαϊκό Εισαγγελέα. Όλα αυτά καταλαβαίνετε ότι μας προβληματίζουν ιδιαίτερα, και εμάς και τους παραγωγούς. Και η πρώτη σκέψη που έρχεται σε όλους είναι αν η χώρα επιστρέφει στον εφιάλτη των προστίμων και των καταλογισμών που ίσχυαν μέχρι πριν από το '15. Είμαστε λίγες μέρες πριν από την καταβολή, ως είθισται τα τελευταία τουλάχιστον χρόνια, της προκαταβολής του Οκτωβρίου. Αυτές τις μέρες δεν έχει ενεργοποιηθεί το σύστημα για τις διοικητικές πράξεις ούτε έχει αποσαφηνιστεί ο τρόπος κατανομής των βοσκοτόπων, που χρειάζεται για να προχωρήσει η προκαταβολή της πληρωμής.
Κύριε συνάδελφε, ολοκληρώστε.
Κλείνω και μπαίνω στην ερώτηση με αυτό, κύριε Πρόεδρε. Αντίθετα, κύριε Υπουργέ, βλέπουμε να εκδίδεται μία ΚΥΑ για τα βοσκοτόπια, που αλλάζει όλο το στάτους - θα μιλήσουμε γι' αυτό στη δευτερολογία - ιδιαίτερα για τους νέους αγρότες, που επέλεξαν να μπουν ως κτηνοτρόφοι, αλλά και αυτούς που επένδυσαν ως κτηνοτρόφοι. Εδώ έχουμε τα δύο βασικά ερωτήματα. Πρώτο. Γιατί εδώ και έναν χρόνο δεν έχει τελεσφορήσει καμμία από τις διαδικασίες που προκρίθηκαν, έτσι ώστε να επέλθει η εξαγγελθείσα εξυγίανση του συστήματος πληρωμών; Επίσης, θέλουμε να μας πείτε ποιο είναι το πλάνο σας σχετικά με τις συμβάσεις των τεχνικών συμβούλων και εν γένει για τη λειτουργία του ΟΠΕΚΕΠΕ. Δεύτερο,…
Κύριε συνάδελφε, σας παρακαλώ.
Να τελειώσω τη φράση μου.
Μα τι να σας κάνω εγώ αν θέλετε πέντε λεπτά για να πείτε την ερώτηση;
Δεύτερο. Ποια μέτρα έχετε λάβει και σε ποιες προβλέψεις έχετε προχωρήσει έτσι ώστε η πληρωμή της επόμενης εβδομάδας να είναι πλήρης και να είναι ομαλή;
Ευχαριστώ. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Σχετικά με το πρώτο ερώτημα το οποίο θέσατε, που αφορά τον οργανισμό πληρωμών, τον ΟΠΕΚΕΠΕ, θα σας δώσω ορισμένα στοιχεία τα οποία δεν είναι κρυφά στοιχεία του Υπουργείου μας. Είναι στη «ΔΙΑΥΓΕΙΑ», με ΑΔΑ, είναι δημοσιευμένα. Σας γνωρίζω, λοιπόν, ότι με την υπ' αριθμ. 31685 της 2-5-2021 διακήρυξη ο ΟΠΕΚΕΠΕ δημοσίευσε διεθνή ηλεκτρονικό ανοικτό διαγωνισμό με σκοπό την επιλογή αναδόχου για την υποστήριξη των πληροφοριακών συστημάτων του κατά το έτος 2021. Ο συγκεκριμένος διαγωνισμός είχε τα εξής: Πρώτον, συντήρηση και υποστήριξη λειτουργίας πληροφοριακών συστημάτων του ΟΠΕΚΕΠΕ που έχουν αναπτυχθεί στο διάστημα μέχρι και 31-12-2021. Δεύτερον, ανάπτυξη και υποστήριξη λειτουργίας συστημάτων που αφορούν την Ενιαία Αίτηση Ενίσχυσης 2021 έως 20-10-2022. Το ξαναλέω πάλι. Έως 20-10-2022. Ξέρω ότι τα γνωρίζετε πολύ καλά. Τρίτον, συντήρηση και υποστήριξη λειτουργίας της απαραίτητης πληροφοριακής υποδομής των υπηρεσιών και της απαραίτητης ψηφιακής υποδομής της παροχής υπηρεσιών στον οργανισμό έως 31-12-2021. Τέταρτον, πρόσθετες υπηρεσίες έως 20-10-2022. Ο συγκεκριμένος διαγωνισμός είχε δαπάνη περίπου 1.200.000 ευρώ και με κριτήριο αξιολόγησης - πάντοτε σύμφωνα με τους νόμους, με τη νομοθεσία - τη σταθερότερη από οικονομική άποψη προσφορά και καταληκτική ημερομηνία υποβολής προσφορών τις 26-6-2021. Σας λέω, λοιπόν, ότι μετά το πέρας αυτής της διαγωνιστικής διαδικασίας του εν λόγω διαγωνισμού εκδόθηκε η υπ' αριθμόν 41151 απόφαση στις 4-7-2021, όπου υπεγράφη η σύμβαση και συνεχίζεται η από 4-8-2021 σύμβαση με τον ανάδοχο ο οποίος μπορεί να υποστηρίζει το πληροφοριακό σύστημα του ΟΠΕΚΕΠΕ. Άρα, σε σχέση με τη δήλωση του 2021, έχουμε φροντίσει μέχρι τον δέκατο του 2022, τον επόμενο χρόνο, να υπάρχει ανάδοχος ο οποίος θα υποστηρίζει το πληροφοριακό σύστημα του ΟΠΕΚΕΠΕ. Τι σημαίνει αυτό για τον παραγωγό; Σημαίνει ότι οι πληρωμές θα τρέξουν κανονικά, όπως έτρεχαν όλα τα προηγούμενα χρόνια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Δώστε μου μισό λεπτό, κύριε Πρόεδρε, και θα επανέλθω στη δευτερολογία μου. Τι γίνεται, όμως, στη συνέχεια, από εκεί και πέρα; Προκηρύχθηκε και άλλος διαγωνισμός για τις δηλώσεις του έτους 2022, όπου η καταληκτική ημερομηνία του διαγωνισμού είναι η 3-11-2021, σε δεκαπέντε μέρες από τώρα, στην οποία πάλι προβλέπουμε να τρέξει η διαδικασία. Και θα πάει βέβαια και αυτή η διαδικασία μέχρι το φθινόπωρο, τον Οκτώβριο του 2023.
Κύριε Υπουργέ, έχετε και δευτερολογία.
Είναι στο πρώτο μέρος της ερώτησης. Τελειώνω. Συνεπώς οι διαδικασίες πληρωμών, για να ενημερώσουμε τους αγρότες για την ενιαία ενίσχυση, θα τρέξουν φέτος κανονικά εντός των προθεσμιών, που, όπως γνωρίζουν οι παραγωγοί, συνέβαινε κάθε χρόνο. Περισσότερα θα σας πω στη δευτερολογία μου.
Κύριε Αραχωβίτη, έχετε τον λόγο. Μη μου κάνετε πάλι τα ίδια με τα έξι λεπτά. Έχετε τρία λεπτά.
Μάλιστα, κύριε Πρόεδρε. Κύριε Υπουργέ, δεν είναι αυτό το ερώτημά μου. Το ερώτημα είναι ότι στην προκειμένη περίπτωση έχουμε δυσλειτουργίες. Και είναι, όχι με τον τεχνικό σύμβουλο, αλλά με τη διαδικασία που η Κυβέρνηση, η ηγεσία του Υπουργείου σας, έχει φροντίσει να δημιουργήσει τα αδιέξοδα. Όταν μέχρι τώρα δεν έχει ανοίξει το σύστημα για να περαστούν μέσα οι διοικητικές πράξεις, όταν η ΚΥΑ εκδίδεται τελευταία στιγμή, δεν φταίει ο τεχνικός σύμβουλος. Είναι οι αδυναμίες του Υπουργείου. Αυτό είναι που μας φοβίζει περισσότερο. Μιας και μιλάμε για τον τεχνικό σύμβουλο, να σας πω το εξής για τη συγκεκριμένη ΚΥΑ στην οποία αναφέρθηκα. Το πρόβλημα είναι ότι το έτος 2022 είναι χρονιά αναφοράς. Άρα ό,τι χάσουν οι κτηνοτρόφοι θα το βρουν μπροστά τους την επόμενη προγραμματική περίοδο. Ένα το κρατούμενο. Σχετικά με το δεύτερο, για τον διαγωνισμό για τον τεχνικό σύμβουλο, έχω μπροστά μου - και θα την καταθέσω στα Πρακτικά - μία επιστολή ενός μέλους του Δ.Σ. του ΟΠΕΚΕΠΕ που είναι και ορισμένος εκπρόσωπος του Γεωτεχνικού Επιμελητηρίου Ελλάδος, ο οποίος τι λέει μεταξύ άλλων για τον διαγωνισμό; Λέει στο τέλος ότι: «Ως μέλος του Δ.Σ. και εκπρόσωπος του ΓΕΩΤΕΕ, παρακαλώ να ενημερώσετε όλο το Δ.Σ. για τις τυχόν ευθύνες που ενδεχομένως έχουμε είτε ως μέλη συλλογικού οργάνου είτε ενδεχομένως προσωπικά, όταν διαπιστώνεται από τις αρμόδιες αρχές ότι οι πράξεις του οργανισμού παραβιάζουν τις αρχές της διαφάνειας, της ίσης μεταχείρισης και γενικά τη νομιμότητα των διαγωνιστικών διαδικασιών και των δημοσίων συμβάσεων.». [[Στο σημείο αυτό ο Βουλευτής κ. Σταύρος Αραχωβίτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Καταλαβαίνετε ότι αυτό είναι μια σοβαρή καταγγελία. Αυτό μάς ώθησε να σας κάνουμε την ερώτηση, να δούμε τι συμβαίνει δηλαδή στον ΟΠΕΚΕΠΕ, αφ' ενός όσον αφορά τη λειτουργία του οργανισμού αυτή καθ' εαυτή, τι θα γίνει με το έτος αναφοράς το 2022, τι επιπτώσεις θα έχουν στις πληρωμές με τις αλλαγές της τελευταίας στιγμής που έγιναν ή δεν έγιναν. Και από κει και πέρα, είναι τα αδιαφανή κριτήρια που ρωτάμε συνεχώς για την κατανομή του εθνικού αποθέματος. Δηλαδή, υποπτευόμαστε όλοι ότι η ΚΥΑ της κατανομής των βοσκοτόπων δημιουργεί χώρο αφαιρώντας επιδοτήσεις από τους παραγωγούς τους υφιστάμενους, για να δοθούν με αδιαφανείς διαδικασίες στο εθνικό απόθεμα. Αυτό ρωτάμε και σε αυτό σάς παρακαλώ να έχουμε απάντηση σαφή. Σας ευχαριστώ πολύ.
Κύριε Υφυπουργέ, έχετε τον λόγο.
Συμφωνούμε στο εξής. Κι εσείς δεν αμφισβητήσατε τους διαγωνισμούς και τις διακηρύξεις που υπάρχουν στη «ΔΙΑΥΓΕΙΑ». Άρα έχουμε έναν διαγωνισμό ο οποίος έχει ολοκληρωθεί και με τον οποίο έχουμε μεριμνήσει και έχουμε προβλέψει να γίνει σωστά η πληρωμή για τις δηλώσεις για το 2021 και αυτός ο διαγωνισμός μάς δίνει τη δυνατότητα να πάμε μέχρι το φθινόπωρο του 2022. Με δεδομένο αυτό το στοιχείο, ξέρετε και εσείς ότι για να γίνει η πληρωμή θα πρέπει να γίνουν οι διασταυρωτικοί έλεγχοι, θα πρέπει να ληφθούν οι διοικητικές πράξεις, οι διοικητικές αποφάσεις υπ' όψιν. Είναι μια σειρά από τεχνικές διαδικασίες που πρέπει να τρέξουν μέσα στον ΟΠΕΚΕΠΕ για να μπορούμε να πούμε ότι προχωρούμε στην πληρωμή. Έχουμε, λοιπόν, το πληροφοριακό σύστημα. Τρέχουμε αυτές τις τεχνικές διαδικασίες. Εκ μέρους, λοιπόν, της Κυβέρνησης σας λέω υπεύθυνα ότι είμαστε σε δοκιμαστική λειτουργία στο σύστημα του ΟΠΕΚΕΠΕ και μπορεί να αντεπεξέλθει το σύστημα να γίνει η πληρωμή. Συνεπώς ο παραγωγός γνωρίζει τι περιμένει να λάβει, όπως έλαβε και τα προηγούμενα χρόνια. Άρα έτσι θα προχωρήσουμε για την πληρωμή το επόμενο διάστημα. Ως προς τον χρόνο καταβολής της βασικής ενίσχυσης, σας υπενθυμίζω ότι, όπως προβλέπει το άρθρο 75 παράγραφος 1 του κανονισμού 1306/2013 της Ευρωπαϊκής Επιτροπής, οι πληρωμές στο πλαίσιο των καθεστώτων στήριξης πραγματοποιούνται από την 1η Δεκεμβρίου ως τις 30 Ιουνίου του επόμενου ημερολογιακού έτους, ενώ τα κράτη - μέλη μπορούν υπό προϋποθέσεις να καταβάλουν προκαταβολές έως 70% όσον αφορά τις άμεσες ενισχύσεις πριν από την 1η Δεκεμβρίου, αλλά όχι πριν από τη 16η Οκτωβρίου. Βρισκόμαστε σήμερα στις 18 Οκτωβρίου 2021. Θέλω να σας θυμίσω τα εξής και να μας ακούσουν και οι παραγωγοί. Το 2020 το 70% της βασικής ενίσχυσης του έτους πληρώθηκε στις 21 Οκτωβρίου. Το 2019 πληρώθηκε στις 24 Οκτωβρίου. Το 2018- δική σας θητεία - πληρώθηκε στις 26 Οκτωβρίου. Το 2017 πληρώθηκε στις 24 Οκτωβρίου. Το 2016 πληρώθηκε 27 Οκτωβρίου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Τελειώνω, κύριε Πρόεδρε. Έχει αξία για τους παραγωγούς. Σήμερα, λοιπόν, σας λέω ότι είμαστε έτοιμοι. Θα τρέξει το σύστημα και οι πληρωμές θα γίνουν κανονικά το τελευταίο δεκαήμερο του Οκτωβρίου του τρέχοντος μήνα. Ξαναθυμίζω ότι έχουμε ήδη σε εξέλιξη τον διαγωνισμό για να αναδειχθεί ο σύμβουλος που θα υποστηρίξει το πληροφοριακό σύστημα και για τις δηλώσεις του 2022. Άρα είμαστε προετοιμασμένοι. Δεν υπάρχει, λοιπόν, κανένας λόγος να ανησυχούμε τους παραγωγούς και να λέμε ότι θα υπάρξουν μειώσεις και θα υπάρξουν προβλήματα στην καταβολή των ενισχύσεων και των επιδοτήσεων. Αυτό διότι δεν το επιτρέπουμε εμείς, η Κυβέρνηση, στον εαυτό μας να συμβεί, να γίνουν λάθη διαχείρισης και να μην πάρει ο Έλληνας γεωργός και κτηνοτρόφος τα χρήματα τα οποία δικαιούται και του αναλογούν. Σε σχέση με όλα τα υπόλοιπα, είμαστε μία πολιτεία όπου υπάρχει διαφάνεια. Μπορούν να γίνονται καταγγελίες, αλλά ξέρετε ότι θεσμικά η δικαιοσύνη είναι αυτή και οι αντίστοιχες επιτροπές που υπάρχουν για να απαντήσουν και να δώσουν λύση σε διαδικασίες διαγωνιστικές, όπως και συνέβη με τον διαγωνισμό. Γνωρίζετε πολύ καλά ότι υπήρξε ένσταση - προσφυγή. Δικαιώθηκε η ένσταση - προσφυγή, έγινε διόρθωση από τον ΟΠΕΚΕΠΕ και προχωρούμε νόμιμα στα επόμενα στάδια και στα επόμενα βήματα.
Πάμε στη δέκατη έκτη - και τελευταία για σήμερα - με αριθμό 47/8-10-2021 επίκαιρη ερώτηση δεύτερου κύκλου του Βουλευτή Λακωνίας του ΣΥΡΙΖΑ - Προοδευτική Συμμαχία κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Αίτημα στις αρμόδιες υπηρεσίες της Ευρωπαϊκής Ένωσης για την αναγνώριση των δυσμενών καιρικών φαινομένων του 2021 και για κοινοτική στήριξη του αγροτικού εισοδήματος των πληγέντων παραγωγών». Κύριε Αραχωβίτη, έχετε τον λόγο.
Ευχαριστώ, κύριε Πρόεδρε. Κύριε Υφυπουργέ, μη με προκαλείτε, γιατί η πληρωμή της εκκαθάρισης της βασικής ενίσχυσης τον Δεκέμβριο του 2020 όχι μόνο κουτσουρεμένη ήταν, αλλά κανένας δεν απάντησε στους παραγωγούς τι πήραν, πόσα τούς υπολείπονται, αν πρόκειται να τα πάρουν και αυτά που δεν πήραν πού πήγαν. Ελπίζουμε αυτή τη χρονιά να μην την ξαναδούμε και φέτος. Για να ξέρουμε τι ακριβώς λέμε. Τώρα, σχετικά με την επίκαιρη ερώτηση που έχουμε. Όπως είπαμε και πριν, είναι μία χρονιά που από την αρχή της άνοιξης, από το τέλος Φλεβάρη, πολλές περιοχές είχαν ισχυρότατους παγετούς, που καθόρισαν την εξέλιξη της παραγωγής μέχρι τώρα. Τέτοιες περιοχές ήταν η Σκάλα Λακωνίας με τα πορτοκάλια, ήταν η δικιά σας η περιοχή, η Άρτα, όπου κι εκεί υπήρχαν πολλοί πρώιμοι παγετοί και δημιούργησαν πολύ μεγάλο πρόβλημα που φαίνεται τώρα στη συγκομιδή, όπου δεν υπάρχει παραγωγή. Είχαμε τον καύσωνα, τις πλημμύρες και μια σειρά από άλλες καταστροφές. Δόθηκε - και μάλιστα το είχαμε συζητήσει κι εδώ με τον Υπουργό - η δυνατότητα στις μεσογειακές χώρες που είχαν τα μεγαλύτερα προβλήματα να υποβάλουν στην Ευρωπαϊκή Επιτροπή τεκμηριωμένο φάκελο για τις ζημιές που υπέστησαν οι καλλιέργειες από τους πρώιμους παγετούς, προκειμένου να λάβουν μια στήριξη που δεν μπορεί να αντέξει είτε ο ασφαλιστικός οργανισμός, ο ΕΛΓΑ εδώ, είτε ο κρατικός προϋπολογισμός. Τέτοια αιτήματα υπέβαλαν και το υπουργείο της Γαλλίας και της Ιταλίας και της Ισπανίας, αλλά η χώρα μας δεν έχει υποβάλει μέχρι τώρα σχετικό φάκελο. Ερωτάσθε, λοιπόν, γιατί δεν έχει υποβληθεί τέτοιος φάκελος, ενώ έχουν περάσει πάρα πολλοί μήνες από τους πρώτους παγετούς της τρέχουσας χρονιάς, αν πρόκειται να υποβληθεί τέτοιος φάκελος και σε ποιο στάδιο προετοιμασίας βρίσκεται. Σας ευχαριστώ.
Κύριε Υφυπουργέ, έχετε τον λόγο.
Ευχαριστώ πολύ, κύριε Πρόεδρε. Θέτετε ένα θέμα κι ένα ζήτημα για το οποίο η Κυβέρνησή μας έχει δείξει πολύ μεγάλο ζήλο και πολύ μεγάλο ενδιαφέρον και αυτό με συγκεκριμένες πράξεις και συγκεκριμένες αποδείξεις. Νομοθετήσαμε εμείς - και υπερψηφίστηκε και από την Αντιπολίτευση - συγκεκριμένες διατάξεις. Μιλώ για τον ν.4820/2021 με τον οποίο προβλέψαμε άμεση προκαταβολή έως 40% του συνολικού ποσού της ζημιάς για όσους καλύπτονται από τον κανονισμό του ΕΛΓΑ. Παράλληλα, ενισχύσαμε τον οργανισμό, τον ΕΛΓΑ, με πάνω από τριακόσιους δέκα γεωπόνους, γεωτεχνικούς, για να τον βοηθήσουν στο έργο του, στην εκτίμηση της ζημιάς η οποία έχει γίνει και για να μπορέσουν να βγάλουν και τα πορίσματα ώστε να πληρωθεί ο κόσμος. Προβλέψαμε, μάλιστα, και επιπλέον υπερωριακή αμοιβή για τους εργαζόμενους του ΕΛΓΑ, οι οποίοι απασχολούνται σε αυτές τις περιοχές. Και αυτό έγινε για να παρέχουμε όλα τα εφόδια που χρειάζονται, ούτως ώστε να έχουμε ένα γρήγορο αποτέλεσμα, μία γρήγορη καταβολή χρημάτων. Λόγω, λοιπόν, των εκτεταμένων ζημιών σε όλη την επικράτεια, η διενέργεια εξατομικευμένων εκτιμήσεων δεν είναι εφικτό να ολοκληρωθεί μέχρι τις 31 Οκτωβρίου του 2021, οπότε για ανακούφιση των παραγωγών, για υποστήριξη των παραγωγών θα πρέπει να συνεχιστεί η παροχή προκαταβολής έναντι αποζημίωσης που δικαιούνται, έχοντας υπ' όψιν το γεγονός ότι πολλοί παραγωγοί έχουν χάσει το εισόδημά τους. Θυμίζω και σε εσάς και σε όλους ότι περάσαμε δύσκολες μέρες τον Αύγουστο με τις καταστροφικές πυρκαγιές. Παρ' όλα αυτά, το Υπουργείο, η πολιτική ηγεσία και ο ΕΛΓΑ κατάφεραν στις 12 Αυγούστου την πρώτη πληρωμή σε σχέση με τις καταστροφές που είχαν γίνει από τον παγετό της άνοιξης, ύψους 38,9 εκατομμυρίων ευρώ, ενώ έγινε και δεύτερη πληρωμή, ύψους 1,3 εκατομμυρίου ευρώ στις 14 Σεπτεμβρίου του 2021. Συνολικά, λοιπόν, ως προκαταβολή για να στηρίξουμε τον αγροτικό κόσμο της χώρας μας δόθηκαν περίπου 48.000.000 ευρώ. Μας ρωτάτε εάν η Κυβέρνηση υπέβαλε φάκελο και γιατί δεν τον υπέβαλε. Θέλω να καταθέσω στα Πρακτικά την επιστολή του Υπουργού Αγροτικής Ανάπτυξης, του κ. Σπήλιου Λιβανού, ο οποίος, σε συνεννόηση με άλλους Υπουργούς, απευθύνθηκε στην Ευρωπαϊκή Επιτροπή και ζήτησε για τα ακραία καιρικά φαινόμενα που υπήρχαν την περασμένη άνοιξη να έχουμε μία επιπλέον ενίσχυση, να λάβει μέτρα η Ευρωπαϊκή Ένωση. Καταθέτω τη σχετική επιστολή για τα Πρακτικά. [[Στο σημείο αυτό ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ξέρετε, βέβαια, ότι για να δοθούν τα χρήματα θα πρέπει να τηρούνται οι κανονισμοί οι οποίοι ισχύουν στην Ευρωπαϊκή Ένωση. Θα επανέλθω στη δευτερολογία μου.
Κύριε Αραχωβίτη, έχετε τον λόγο.
Κύριε Υπουργέ, το ερώτημα είναι σαφές: Έχετε υποβάλει φάκελο σύμφωνα με τα οριζόμενα στην έκτακτη διαδικασία για τους παγετούς της άνοιξης, ναι ή όχι; Δεν έχετε υποβάλει. Σας ρωτήσαμε, επίσης, αν υπάρχει προετοιμασία. Αν θεωρείτε προετοιμασία μία επιστολή που έστειλε ο Έλληνας Υπουργός, με συγχωρείτε, αυτό είναι πολύ μακριά. Για να υπάρξει βοήθεια από την Ευρωπαϊκή Ένωση, που το έχει θεσπίσει ως έκτακτο μέτρο - και θα σας καταθέσω τώρα το δελτίο Τύπου της Ευρωπαϊκής Επιτροπής, τις δηλώσεις του Επιτρόπου κ. Βοϊτσεχόφσκι - ζητείται, απαιτείται συγκεκριμένος φάκελος με τεκμηρίωση: περιοχές, καλλιέργειες, ζημιογόνο αίτιο, μετεωρολογικά δεδομένα, προϋπολογισμός. Έχει ετοιμαστεί τέτοιος φάκελος; Ετοιμάζεται τέτοιος φάκελος; Εδώ μας λέει - είναι πρόσφατο, στις 6 Οκτωβρίου του 2021- ότι η Επιτροπή θεσπίζει έκτακτα μέτρα για τη στήριξη του αμπελοοινικού τομέα και του τομέα των οπωροκηπευτικών. Είναι δηλώσεις του Επιτρόπου Βοϊτσεχόφσκι. Η χώρα μας, όπως έκαναν οι άλλες χώρες, έχει ζητήσει στήριξη; Γιατί όλα αυτά που μας είπατε αφορούν τον ΕΛΓΑ. Ο προϋπολογισμός του ΕΛΓΑ είναι δεδομένος, δεδομένων των καταστροφών που είχαμε τη φετινή χρονιά. Οι καταστροφές στις παραγωγές είναι πολύ μεγαλύτερες από τον προϋπολογισμό και τα διαθέσιμα του ΕΛΓΑ. Η επιτροπή είναι πρόθυμη να στηρίξει. Εμείς θα ζητήσουμε τη στήριξη, θα πάρουμε αυτή τη στήριξη; Μας είπατε για την πρόσληψη στον οργανισμό. Η πρόσληψη στον οργανισμό γίνεται κάθε χρόνο για τις ζημιές που ανακύπτουν. Βέβαια, ο οργανισμός αποστελεχώνεται από μόνιμο προσωπικό. Με τις προσλήψεις εποχικών κάθε χρόνο ή ανάλογα τις ζημιές δεν λύνεται πια το πρόβλημα της μεγάλης αποστελέχωσης του ΕΛΓΑ. Και το βασικό είναι ότι οι ζημιές που έχουν δημιουργηθεί από παγετό, χαλάζι, καύσωνες, τις πυρκαγιές του Αυγούστου και τις πλημμύρες, είτε του «Ιανού» είτε τώρα, αφ' ενός υπερβαίνουν κατά πάρα πολύ τον προϋπολογισμό του ΕΛΓΑ, αφ' ετέρου δεν καλύπτονται όλες από τον κανονισμό του ΕΛΓΑ. Τα εργαλεία που υπάρχουν διαθέσιμα και αυτά είναι δεδομένα, είναι πεπερασμένα. Κάποιος μάς προτείνει ένα άλλο εργαλείο, χρηματοδότηση, δεν θα το πάρουμε; Ποια είναι η προετοιμασία του Υπουργείου; Μια επιστολή - σας το ξαναλέω - δεν λέει τίποτα. Έχουμε ετοιμάσει φάκελο; Ετοιμάζουμε; Μαζεύει κάποιος στοιχεία; Ετοιμάζει έναν φάκελο; Η Γαλλία, η Ιταλία και η Ισπανία ήδη κατέθεσαν φάκελο. Εμείς; Ευχαριστώ.
Ευχαριστώ πολύ. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Να βάλουμε λίγο τα πράγματα στη σειρά. Το πρώτο θέμα είναι το εξής: Μας ρωτάτε εάν έχουμε καταθέσει φάκελο. Ξέρετε και εσείς, το ξέρουμε και εμείς, το ξέρουν κατ' αρχάς οι Έλληνες παραγωγοί, το ξέρει ο κόσμος εδώ στη χώρα, ότι αυτή η Κυβέρνηση έχει δείξει με συγκεκριμένες πράξεις την υποστήριξή της στους πληγέντες παραγωγούς και έχει αποδείξει ότι βρίσκεται δίπλα στον παραγωγικό κόσμο της χώρας μας. Δεν ξέρω αν εσείς γνωρίζετε τα προγράμματα των άλλων χωρών. Όμως, θα καταθέσω στα Πρακτικά την απάντηση που έδωσε ο Επίτροπος Βοϊτσεχόφσκι όχι μόνο στην Ελλάδα, αλλά και στη Γαλλία και στην Ιταλία και στην Ισπανία και στις άλλες χώρες που απευθύνθηκαν στην Ευρωπαϊκή Ένωση, που λέει ότι η Ευρωπαϊκή Επιτροπή δεν θα προχωρήσει σε έκτακτα μέτρα, αυτό που ζητάτε εσείς να στείλουμε τον φάκελο. Καταθέτω, λοιπόν, για τα Πρακτικά, για να ενημερωθούν οι συνάδελφοι και ο ελληνικός λαός, την απάντηση του Επιτρόπου Βοϊτσεχόφσκι. [[Στο σημείο αυτό ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θέσατε, όμως, το εξής: Είπατε ότι αναφέρθηκα στον ΕΛΓΑ. Ναι, όντως αναφέρθηκα στον ΕΛΓΑ. Έχουμε, λοιπόν, τα εξής δύο εργαλεία: Έχουμε τον ΕΛΓΑ και τις κρατικές οικονομικές ενισχύσεις με τις οποίες μπορούμε να στηρίξουμε τους παραγωγούς μας. Παραδεχθήκατε και εσείς ότι μέχρι σήμερα έχουμε δώσει συνολικά ως προκαταβολή - το ξαναλέω πάλι, ως προκαταβολή -48.000.000 ευρώ για τις καταστροφικές ζημιές τις οποίες είχαμε την περασμένη άνοιξη και από τις πυρκαγιές. Και ξέρετε ότι τα κλιμάκια του ΕΛΓΑ και αυτή τη στιγμή και αυτή την ώρα είναι στην ύπαιθρο και καταγράφουν τις εκτιμήσεις. Εμείς ως υπεύθυνη Κυβέρνηση έχουμε φροντίσει να υπάρχουν τα αποθέματα στον ΕΛΓΑ, για να μπορεί να καλύψει και τυχόν επιπλέον καταστροφές ή ζημιές που θα προκύψουν. Αυτό είναι μια συνολική πολιτική της Κυβέρνησης και αξίζει να δώσετε τα εύσημα στον Κυριάκο Μητσοτάκη και συνολικά στην Κυβέρνηση που έχει καταφέρει να έχει τα αποθέματα. Δεν υπάρχει κανένας κίνδυνος. Το λέω, για να γνωρίζουν οι παραγωγοί ότι ο ΕΛΓΑ έχει τα χρήματα για να τους αποζημιώσει. Άρα ξεκαθαρίσαμε τον ΕΛΓΑ, ξεκαθαρίσαμε εκεί που υπάρχει πρόβλημα με τον παγετό. Τι γίνεται, όμως, με αυτούς που δεν προβλέπει ο κανονισμός του ΕΛΓΑ, με τους παραγωγούς που δεν μπορούν να υπαχθούν στον κανονισμό του ΕΛΓΑ; Το έχουμε πει και έχει γίνει εδώ στο ελληνικό Κοινοβούλιο, στην ελληνική Βουλή: Με τροπολογία που κατατέθηκε στον ν.4820/2021 προβλέψαμε τον τρόπο κάλυψης και αυτών των παραγωγών, δηλαδή όσων δεν μπορούν να καλυφθούν από τον ΕΛΓΑ. Και για αυτόν τον λόγο η Κυβέρνηση επεξεργάζεται σε συνεργασία με τον ΕΛΓΑ - διότι δεν είμαστε ξεχωριστά - ένα ad hoc πρόγραμμα, με το οποίο θα φροντίσει να καλύψει όσους πραγματικά έχουν πρόβλημα, όσους έχουν πληγεί από τις καταστροφικές ζημιές που προέκυψαν από τον παγετό ή από τις πυρκαγιές ή από τις πλημμύρες πρόσφατα. Και με αυτόν τον τρόπο θα εξασφαλίσουμε τους παραγωγούς μας έχοντας και αντικειμενική κρίση, αλλά από την άλλη πλευρά έχοντας και σεβασμό στα χρήματα των Ελλήνων φορολογουμένων. Θα το ξέρετε και εσείς, σας θυμίζω, σας το ξαναλέω ότι εργαζόμαστε σε αυτή την κατεύθυνση. Να μας έχετε εμπιστοσύνη. Μας έχουν οι Έλληνες πολίτες εμπιστοσύνη και συνεχίζουμε το συγκεκριμένο έργο. Θα ήθελα να κλείσω με μία ευχή η οποία αφορά την Προέδρο του ΚΙΝΑΛ, την κ. Γεννηματά, να έχει ταχεία ανάρρωση και να βγει νικήτρια και από αυτή την μάχη. Και σίγουρα μια ευχή - να το πω και εδώ δημόσια - για τη συνάδελφό μου, για την κ. Ντόρα Μπακογιάννη, που και αυτή δίνει μια μεγάλη μάχη. Και είμαι σίγουρος και για τις δύο ότι έχουν δείξει δύναμη ψυχής και θα τα καταφέρουν και σε αυτή τη μάχη. Ευχαριστώ πολύ.
Να ευχηθούμε να πάνε όλα καλά! Κυρίες και κύριοι συνάδελφοι, δύο ανακοινώσεις προς το Σώμα. Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Κύρωση της υπ' αρ. 11428- (97/6) απόφασης της 27ης Ιανουαρίου 1997 του Εκτελεστικού Συμβουλίου του Διεθνούς Νομισματικού Ταμείου, σχετικά με τις Νέες Διευθετήσεις Δανεισμού (New Arrangements to Borrow - NAB)». Επίσης, η Διαρκής Επιτροπή Μορφωτικών Υποθέσεων καταθέτει τις εκθέσεις της στα σχέδια νόμου του Υπουργείου Πολιτισμού και Αθλητισμού: Α) «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Πολωνίας στους τομείς πολιτισμού, εκπαίδευσης, επιστημών, αθλητισμού, νεολαίας και μέσων ενημέρωσης». Β) «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής σχετικά με την επιβολή εισαγωγικών περιορισμών σε κατηγορίες αρχαιολογικού και εθνολογικού υλικού της Ελληνικής Δημοκρατίας». Γ) «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων σχετικά με τη συνεργασία στον τομέα των πολιτιστικών και δημιουργικών βιομηχανιών». Δ) «Κύρωση του Μνημονίου Κατανόησης Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων». Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20: 42΄ λύεται η συνεδρίαση για την προσεχή Τετάρτη 20 Οκτωβρίου 2021 και ώρα 9.00΄ με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που θα διανεμηθεί.